
INTRODUCERE 


Don Quijote de la Mancha, unul dintre cele mai populare romane, continuă să 
impresioneze, să influenţeze şi să inspire, întrucât eroii lui Cervantes aparțin 
Spaniei, indiscutabil, dar şi lumii în general. Don Quijote şi Sancho Panza devin în 
timp modele arhetipale ale umanităţii de pretutindeni, un cuplu al opoziţiilor 
complementare ce străjuiesc ființa umană. Romanul Don Quijote este receptat pe 
larg în literaturile moderne, reprezentând simbolul omului care eşuează în orice 
încercare, neavând claritatea minţii necesară pentru a depăşi probele pe care şi le 
imaginează într-o lume dezgolită de sens inițiatic. 

Dificila şi captivanta operă cervantină a reunit în ultimul timp în jurul său 
poeţii, eseiştii, criticii şi traducătorii, ale căror creaţii sunt proiectate pe fondul de 
cunoaştere şi gândire oferit de cercetările de specialitate ale hispaniştilor români, 
care au prezentat, adesea în lumini noi, creaţiea marelui Cervantes. În lucrarea de 
față vom cerceta receptarea pasivă, reproductivă şi creatoare a romanului Don 
Quijote în spațiul cultural românesc. Studiile despre receptarea unei opere literare 
într-un alt spaţiu cultural, determinate de teoria şi practica estetică a receptării, 
presupune trei niveluri principale: nivelul traducerilor, al interpretării critice şi al 
receptării creatoare. 

Receptarea constituie un domeniu de cercetare în literatura comparată, fiind 
determinat chiar de obiectul tradițional de studiu al acestei discipline - raporturile 
literare internaționale. Problema receptării este o preocupare a teoriei literaturii şi a 
disciplinelor socio-umane (sociologia, psihologia, estetica ş.a.), dar în acelaşi timp 
este şi un domeniu de cercetare al literaturii comparate. Se are în vedere receptarea 
unei sau a mai multor opere, a creaţiei unui scriitor sau a unei întregi literaturi 
naționale într-un alt spaţiu cultural, după cum menţionează S. Pavlicenco în 
Tentaţia Spaniei. 

Problema receptării în studiile comparatiste are o tradiție îndelungată. Iniţial 
fenomenul receptării a fost exprimat de alte noţiuni, cea mai utilizată fiind influența, 


care se referea la raporturile dintre operele literare şi contactele dintre literaturile 


naţionale. În prima perioadă a dezvoltării literaturii comparate a dominat conceptul 
de influență, prin care erau explicate toate tipurile de relaţii literare, inclusiv 
corelațiile intermediare, tratate ca raporturi de cauză şi efect. Deşi utilizat pe larg, 
acest termen a fost privit, la un moment dat, cu oarecare rezervă, întrucât, la 
începuturile comparatismului, a existat tendința de a pune pe seama influențelor 
întregul proces al constituirii unor trăsături caracteristice operei unui scriitor sau a 
unor idei definitorii ale unei mişcări literare. Prin urmare, a apărut problema 
necesităţii de a studia mai profund influența în raporturile literare, esenţa şi natura ei 
în procesul de comunicare literară internaţională. 

Timp îndelungat s-a discutat despre transmiterea ideilor, circulația formelor, 
atât fixe, cât şi modificate, acestea fiind concentrate în literatura comparată în jurul 
influenţei, iar sociologia literară urma să studieze clasificarea problemelor 
receptării. Lucrările de sinteză şi de introducere în literatura comparată ale 
istoricilor şi crititicilor literari P. van Tieghem, R. Etiemble, Al. Ciorănescu, Y. 
Chevrel, Al. Dima, C. Guillén, M. Schmeling, U. Weisstein, D. Grigorescu, M. P. 
Alexeev, V. M. Jirmunski, B. G. Reizov, I. G. Neupokoeva și alții sunt recunoscute 
şi apreciate. 

Bibliografia „esteticii receptării” este foarte impresionantă, încât a devenit 
aproape inabordabilă. În opinia adepților acestei teorii, estetica receptării 
accentuează condiționarea, deci istoricitatea, nu numai a autorului şi a operei sale, 
ci şi a cititorului ca participant activ la viaţa socială a operei litearare. Ca punct de 
plecare al „esteticii receptării”, în formula Şcolii de la Konstanz, avându-i ca 
reprezentanţi principali pe H. R. Jauss şi W. Iser, a servit studiul-manifest al lui 
Jauss Istoria literară ca provocare a teoriei literare (1970). Văzută ca o 
continuitate coerentă de evenimente, literartura se constituie doar în momentul când 
devine obiectul experienţei estetice a contemporanilor şi a posterităţii. 

Noţiunea-cheie a teoriei „receptării” se conturează ca sinteză de cunoştinţe, 
idei şi preconcepte ale cititorului, un sistem de referinţe obiective, specifice fiecărui 
moment istoric. Cei trei factori care se află la baza acestei teorii sunt: experienţa 


prealabilă pe care publicul o are despre genul literar în cauză; forma şi tematica 


operelor anterior cunoscute; opoziţia dinte limbajul poetic şi cel practic, respectiv 
dintre lumea imaginară a operei şi realitatea cotidiană, prin definiţie mobilă, 
schimbătoare cu care ea se confruntă succesiv. Istora literaturii devine în mod 
programatic o istorie a receptării, H. R. Jauss insistând asupra ideii care imită, 
depăşeşte sau respinge o operă sau alta, care îşi creează noi criterii pentru evaluarea 
operelor viitoare. 

La nivelul receptării creatoare, cel ce receptează opera literară este scriitorul, 
care la rândul său produce alte opere, întrucât cunoaşterea unei opere literare este, 
totodată, şi o asimilare a ei. În acelaşi timp, scriitorul procedează ca un cititor 
obişnuit, dar lectura operelor poate servi drept inspiraţie pentru crearea unei opere 
noi, în care receptorul, adică scriitorul, lasă să se vadă originea inspiraţiei sale 
creatoare fie la nivelurile de suprafață, fie la cele de profunzime ale operei nou 
create. Procesul lecturii este evident acelaşi la un cititor obişnuit şi la un poet: 
amândoi adaugă elementului receptat direct din opera pe care o citeşte sugestiile 
provenind dintr-o experiență anterioară, sugestii ce capătă valoare într-un sistem 
complex de relaţii între livresc şi trăit. H. R. Jauss consideră că în literatură există o 
noutate doar relativă, orice operă nouă evocă cititorului un ansamblu de reguli ce ţin 
de textele anterioare şi în procesul lecturii acestea pot fi reproduse, modificate, 
modelate, fiind folosite, ulterior, în operele nou create. În situația scriitorului, 
receptarea declanşează reinterpretarea datelor receptate anterior care, în cele din 
urmă, vor deveni o formă caracteristică, impusă de receptor, materializându-se într- 
o operă nouă, în pofida asemănărilor dintre emiţător şi receptor sau a deosebirilor 
dintre ei. 

Cercetarea raporturilor dintre diverse opere literare şi a contactelor dintre 
diferite literaturi naționale dovedeşte că în evoluția literară are loc receptarea unor 
teme, motive, procedee, forme, care se numea în comparatism teoria influențelor, 
aceasta rămânând a fi multă vreme şi obiectul principal de studiu al literaturii 
comparate. Deşi există dificultăţi în a separa influența de receptare, în raport cu 
influența, receptarea apelează nu numai la factori intraliterari, ci şi la factori 


extraliterari. 


Străduinţa de a detaşa receptarea de influenţă, la nivelul receptării creatoare a 
scriitorului, impune o delimitare între influență şi originalitate, fără de care nu se 
poate imagina nici procesul de creaţie, nici înnoirea ca atare. În crearea unei opere 
noi contează nu numai receptarea influenţei operelor anterioare, ci şi experiența 
autorului, ca produs al altei realități. Prin urmare, comunicarea preluată dintr-o 
operă-sursă, sub impresia scriitorului receptor, va căpăta o nouă valoare. 
Indiscutabile sunt şi cazurile utilizării diferiților intermediari, care, la rândul lor, 
modifică esenţial opera receptată. Studierea receptării creatoare se îngrijește mai 
mult de descoperirea originalității operei noi şi mai puţin de restabilirea relațiilor cu 
opera-sursă. 

Tentativa de a sintetiza fenomenul receptării nu şi-a propus epuizarea 
problemelor şi aspectelor dintr-o prudență ştiinţifică de înşeles. Chiar şi în cele mai 
temerare şi mai cuprinzătoare studii discuţia pe această temă este greu de încheiat. 

Scopul principal al acestei cercetări constă în studierea formelor şi a 
modalităților de receptare a romanului Don Quijote de Cervantes în spaţiul literar 
românesc, începând cu primele contacte, consemnate, cu opera şi până în prezent. 
Pe lângă intenţia de a elabora un model cât mai adecvat pentru cercetarea procesului 
de receptare a operei unui scriitor străin într-o altă literatură naţională, au fost 
propuse următoarele obiective: 

e cercetarea procedeului de mitizare a personajului Don Quijote şi a 
particularităților care au condus la constituirea noţiunii de guijotism; 

e caracterizarea quijotismului ca fenomen socio-cultural, precum şi 
compararea lui cu alte fenomene ca hamletismul, bauvarismul sau 
donjuanismul; 

e prezentarea istoriei traducerii în limba română a romanului Don 
Quijote de la primele încerări şi până în prezent; 

e aprecierea contribuției criticilor şi  comparatiştilor români la 
interpretarea romanului lui Cervantes 

e studierea formelor de receptare creatoare a quijotismului în poezia 


epică şi lirica românească; 


e identificarea procesului de revitalizare a lui Don Quijote în proza 
românească şi dezvăluirea semnificației etice a quijotismului; 

e investigarea valorificării şi asimilării în dramaturgia şi eseistica 
românească a contactului cu romanul Don Quijote . 

Caracterul ştiinşific novator al lucrării constă în realizarea unui studiu 
sintetizator, racordat la o bibliografie cât mai cuprinzătoare, evidenţierea celor mai 
importante modalităţi de receptare în spaţiul literar românesc a romanului Don 
Ouijote la diferite nuveluri: al traducerilor, al interpretărilor critice, al receptării 
creatoare, analiza concretă a unor creaţii literare care urmăresc înglobarea unor 
valori cervanteşti în opere originale româneşti. 

Principiile şi metodele de cercetare aplicate sunt cele ale comparatismului 
tradițional şi modern, din perspectiva literaturii receptoare şi din cea a principiilor 
teoriei şi practicii „esteticii receptări!”. 

Bazele teoretice şi metodologice ale investigaţiei s-au conturat prin studierea 
lucrărilor mai multor critici literari, ale căror contribuţii la cercetarea comparatistă a 
literaturii şi a procesului receptării sunt recunoscute şi apreciate: P. van Tieghem, 
Y. Chevrel, R. Etiemble, J. Lambert, C. Guillén, T. Vianu, G. Călinescu, I. Iordan, 
P. A. Georgescu, Al. Dima, Al. Duţu, A. Marino, D. Grigorescu, V. Coroban, C. 
Popovici, M. Cimpoi, S. Pavlicenco şi alții. 

Sursele care au servit drept suport pentru prezentul studiu au fost, în primul 
rând, o serie întreagă de texte literare, care au o tangenţă cu romanul Don Quijote: I. 
Budai-Deleanu, I. Pillat, M. Eminescu, L. Blaga, M. Sorescu, Al. Macedonski, L. 
Deleanu, L. Damian, V. Romanciuc, A. Suceveanu, C. Hogaş, J. Costin, G. 
Călinescu, A. Busuioc, A. Vasiliu, C. Iorgulescu, I. L. Caragiale, M. Sorbul, V. 
Eftimiu, I. Druţă, A. Dumitriu, O. Paler şi alţii. În al doilea rând, deosebit de utile 
au fost lucrările cercetătorilor, care au abordat într-o anumită perspectivă problema 
receptării, inclusiv prezenţele quijoteşti în creaţiile scriitorilor din spațiul cultural 
românesc: M. Freiberg, T. Vianu, G. Călinescu, P. Cornea, I. Em. Petrescu, Al. 
Piru, D. Popovici, A. Tupan, A. Marino, M. Cimpoi, S. Pavlicenco, E. Botezatu, C. 


Ciopraga, P. Cornea, Z. Ornea, E. Lovinescu, S. Damian, A. Gavrilov, V. Coroban, 

E. Munteanu, L. P. Pârvan, I. Zamfirescu, T. T. Burada, D. Micu, O. Drimba, L 
Butnaru şi alții. 

Importanţa teoretică şi practică a lucrării constă în elaborarea unui studiu 
referitor la receptarea unei opere literare într-un alt spațiu cultural, pornind de la 
traducerea, interpretarea şi culminând cu receptarea creatoare a operei date. Teza 
oferă un suport didactic şi academic, cuprinzând un material documentat, atât 
referitor la traducerea şi interpretarea lui Don Quijote, cât şi referitor la receptarea 
creatoare a quijotismului în poezia, proza, dramaturgia şi eseistica din spaţiul 
cultural românesc. Este, de asemenea, o sursă sigură de informare pentru filologi şi 
pentru cei interesaţi de fenomenul quijotismului. 

Rezultatul cercetărilor au fost reflectate în mai multe articole publicate, 
începând cu anul 1999, în Analele ştiinţifice ale USM, Limba română, 
Metaliteratura, precum şi în comunicările prezentate la conferințele corpului 
didactico-ştiințific al Universităţii de Stat din Moldova. 

Structura lucrării. Teza este compusă din întroducere, trei capitole, 
concluzii şi bibliografie. Primul capitol, format din două subcapitole, este dedicat 
unor aspecte generale ale quijotismului, un subcapitol abordând formarea mitului 
Don Quijote şi a noţiunii de quijotism, altul abordând problema quijotismului ca 
fenomen socio-cultural. Al doilea capitol este dedicat aspectelor receptării 
romanului Don Quijote la nivelul traducerilor şi la nivelul interpretărilor critice. 
Capitolul al treilea este dedicat receptarii creatoare a quijotismului, cuprinzând trei 
subcapitole referitoare la poezia epică şi lirica românească, la semnificația etică a 
quijotismului în proza românească şi la prezenţele quijoteşti în dramaturgia 
românească. Concluziile sunt urmate de o bibliografie selectivă a lucrărilor 


consultate. 


CAPITOLUL 1. Don Quijote şi quijotismul 


1.1. Mitul Don Quijote 


Miturile au constituit dintotdeauna o bogată sursă de inspiraţie literară, 
interpretările şi formele atribuite acestora depinzând de mentalitatea epocii şi a 
spaţiului cultural în care sunt difuzate, dar şi de personalitatea creatorilor. Începând 
cu Hesiod, mitul devine pretext literar. De atunci, scriitorii au creat numeroase 
scheme narative, personaje şi evenimente ca modele de prelucrare a miturilor. 
„Mitul povesteşte o istorie sacră, - menţionează M. Eliade,- el relatează un 
eveniment ce a avut loc în timpul primordial, în timpul fabulos al începuturilor. 
Altfel zis, mitul povesteşte cum mulțumită isprăvilor ființelor supranaturale, o 
realitate s-a născut, fie că e vorba de o realitate fatală, Cosmosul, sau numai de un 
fragment: o insulă, o specie vegetală, o comportare umană, o instituție”| 1, p.5-6]. 
Cu timpul, accepţia mitului s-a apropiat de simbol, încât unii cercetători au ajuns la 
definiții precum: „simbolul devenit sensibil şi personificat” (Fr. Creuzer), 
„reprezentare simbolică a unei situaţii umane exemplare”(R. Trousson), 
„reprezentare figurată şi posibilă a realităţii într-o operă de artă”(P. Albouy)[2, 
p.276]. Motivele mitologice primordiale sunt comune tuturor raselor şi popoarelor, 
indiferent de epocă şi de spaţiu geografic. De aceea putem spune că a existat 
dintotdeauna un model exemplar al eroului, al omului care luptă pentru binele 
comunității din care face parte şi căruia îi sunt transferate aspiraţiile acesteia. 

Don Quijote de la Mancha este un roman bogat în valorificarea unor mituri 
din trecut, precum Ulise, cavalerul medieval, Arcadia, Orfeu, Sfântul Graal ş. a., dar 
este, totodată, un roman care trimite înainte, la alte texte literare, cărora le-a servit 
drept model. „Într-adevăr ca semn literar cu valoare mitică, - menționează L. P. 
Pârvan, - romanul lui Cervantes trimite la alte semne literare, nu numai înapoi (texte 
antice, medievale, renascentiste), dar şi înainte, eventuala parodiere a romanului 


polițist”[3, p.143]. Limba română a preluat expresia „a lupta cu morile de vânt”, 


folosită cu referire la o persoană care trăieşte într-o lume imaginară sau luptă pentru 
o cauză pierdută. Chipul creat de Cervantes are forţă semantică, încât poate fi 
folosit ca substantiv comun în expresia „este un don quijote”. 

Există o distincţie între sensul religios al mitului viu şi utilizarea conceptului 
literar, distincţie ce se răsfrânge şi asupra omului modern, care spre deosebire de cel 
arhaic, atribuie mitului semnificația de fabulaţie, invenţie sau ficţiune. Mitologia 
actuală extinde accepţia cuvântului mit şi la ceea ce s-a întâmplat după creaţie, fiind 
interesată şi de timpul istoric, nu doar de cel primordial. În acest sens, se poate 
considera că genul romanesc a devenit o suplinire a mitului arhaic, prin crearea unui 
tip ce conferă o dimensiune atemporală dincolo de timpul istoric, care oferă doar un 
cadru. 

Procedeul de mitizare a eroului literar începe cu cel al demitizării lui, mitul 
fiind „o realitate culturală extrem de complexă care poate fi abordată şi interpretată 
în perspective multiple şi complementare”| 1, p.5]. N. Balotă susține că mitul „e de 
esență religioasă, reprezentând legătura cu sacrul, e metaistoric, dar legat de o 
realitate istoric-mundană pe care o exprimă, e o trăire colectiv individuală, un 
eveniment al culturii cultice, dând sens unei viziuni cosmice şi existenţiale, e sursa 
de valori, nu e doar o imagine, o ficțiune, ci o revelaţie primordială, un răspuns la 
întrebările esențiale ale omului, un model exemplar al trăirilor, al comportamentului 
uman”[4, p.79]. Experienţa mitică este trăirea sacrului ca sărbătoresc, iar sacrul e 
opus profanului, după cum o sărbătoare e opusă cotidianului. 

Cunoaştem de la cercetătorii romantici ai mitologiei „clasice” că miturile 
greceşti, aşa cum ne-au fost transmise de la Homer, „reprezintă o literaturizare a 
unor credinţe autentice”[4, p.79]. Dar procesul literar al unor conţinuturi cu caracter 
sacru aduce cu sine, inevitabil, o desacralizare a acelor conţinuturi. „Cunoaştem 
miturile sub formă de document literar şi artistic, iar nu ca izvor sau ca expresie a 
unei experienţe religioase solidară cu un rit'[l, p.148], arată M. Eliade, operele 
literare din perioada romană, epocă de declin a cultelor străvechi, fiind mult mai 


demitizate în comparație cu primele monumente literare ale Greciei antice. 

Se poate afirma că între procesul de desacralizare a miturilor şi apariția unor 
formaţiuni epice ale antichităţii, în care recunoaştem strămoşi ai romanului modern, 
există o legătură evidentă. Protoromanele Dafnis şi Cloe a lui Longos, ori 
Satyriconul lui Petroniu, ori Măgarul de aur al lui Apuleius „sunt ficțiuni posibile 
doar într-o lume în care mitul a devenit ficțiune, invenţie, fabulație lipsită de 
dovadă”[4, p.106]. Fără îndoială că prin descompunerea sensurilor originale ale 
mitului ca „istorie adevărată” profund semnificativă sensul mitului se modifică. 
Lipsit de valenţele sale religioase, „mythosul se degradează, devine fabulație lipsită 
de adevăr, se preschimbă în iluzie, minciună”[4, p.96]. Narațiunea lipsită de 
temeiurile mitice tinde să alunece în ficțiune pură, în fantastic, ori e impusă să caute 
un alt fond al adevărului ei, o altă bază de credibilitate şi veridicitate, pe care o va 
găsi în realitatea materială, în cotidian ori în viaţa istorică. 

Una dintre sursele principale ale realismului poate fi, aşadar, aflată într-o 
substituire a mitului, într-un proces de echilibrare a demitizării, în căutarea unor noi 
justificări a faptelor, în înlocuirea povestirii devenită „mincinoasă” printr-o 
„povestire adevărată”. Înainte însă ca mitul să-şi piardă semnificaţia sa sacră situaţia 
era alta. Se poate spune că povestirea care a devenit „mincinoasă” era ea însăşi 
povestirea cea mai „adevărată”. Peste tot unde mitul este încă viu, în societăţile 
arhaice şi, fără îndoială, în perioada străveche a culturilor mediteraneene şi orientale 
— el este opus ca „istorie adevărată” poveştilor profane care sunt socotite în acele 
societăți „istorii false”. Mircea Eliade citează exemple de societăţi care fac o 
distincție netă între „istoriile adevărate” — mituri constituind obiecte de credință 
tratând, în special, originea lumii ce se cer recitate în momente sacre, eroii fiind 
fiinţe divine — şi „istoriile false” — povestiri profanate, legende, istorisiri ale unor 
fapte comune. Între mituri şi povestiri există, desigur, relaţii, ultimele fiind, 
adeseori, rezultatul desacralizării celor dintâi. Această distincție străveche pe care o 
întâlnim peste tot unde mitul mai are o viabilitate, dar se află într-un proces, firesc 
şi general, de demitizare, a determinat ulterior, în culturile literare, chiar în 
condițiile desacralizării şi demitizării — o bifurcație importantă a genurilor literare 


sau chiar a sistemelor literare. Astfel încât „istoriile adevărate” vor persista în 

genurile nobile: tragedia, lirica odei, lirica elegiei, pe când „istoriile false” vor 
genera genuri pedestre. 

Dezvoltate prin creație individuală, literaturile moderne nu cunosc fenomenul 
creării anonime, singurul generator de mit. Prin urmare, „literaturile mai tinere nu 
creează, ci preiau mituri în care dezvoltă virtualități noi, evidențiază valori 
potențiale, existând până atunci numai ca posibilităţi de sens. Aceste literaturi nu 
generează mitul, dar participă la devenirea lui semantică”[5, p.35]. 

În Evul Mediu, epocă de entuziasm religios, romanele cavalereşti, zoomorfe, 
alegorice sunt, de asemenea opere profane. Deşi au păstrat contactul cu mitologia vie 
a poporului, epopeile Evului Mediu au numeroase elemente ale miraculosului 
creştin, în schimb, primele romane moderne se constituie prin opoziţie cu eposul 
medieval în care sacrul — chiar dacă sub forme diferite, degradate, era încă prezent. 
Prin urmare, „dacă într-un poem epic (ciclul lui Carol cel Mare, cavalerii Mesei 
Rotunde) întâlnim fapte eroice mitizate ale unei persoane istorice sau, invers, un mit 
secularizat, Don Quijote şi Gargantua vor apare ca eroi voluntari ai unor gesta 
parodica, eroi care ucid nu monștrii mitici, ci mitul însuşi ca un monstru arhaic”[4, 
p.99]. Şi oricât ar fi încercat M. de Unamuno în comentariul său la Don Quijote să-l 
apropie pe acesta, prin transigența unei credinţe absolute, ireductibile, de o Teresa de 
Avila, de un loan al Crucii ori de un I. de Loyola, „semnificația cărții lui Cervantes 
nu este în triumful, ci în eşecul Gestului sacral desacralizat, devenit „formă fără 
fond”[4, p.99]. 

Între procesul care a dus, în perioada de decadenţă a antichităţii, prin 
desacralizarea lumii mitice la apariția povestirilor „realiste” şi procesul modern de 
substituire a miraculosului, iar apoi a eroicului şi tragicului, prin drama burgheză şi 
romanul realist, există corespondențe. Totuşi, „demitizarea pe care - pe prim plan 
literar - o vedem operând din plin în creaţia lui Cervantes, menţionează N. Balotă, nu 
e, în epoca modernă, un proces continuu şi univoc”[4, p.98], întrucât, practic 
intreaga literatură romanescă modernă este străpunsă de un curent subteran, de 


opoziție faţă de literatura numită dominantă. Toată această literatură: romanul gotic, 

romanul negru, opera lui Sade, G. Nerval, E. T. A. Hofmann ş. a. încearcă noi luări 
de contact cu mitul, prezentând modalităţi, uneori false, a sacrului. 

Este foarte anevoios de depistat un fir mitic în romanul contemporan. La 
început Don Quijote s-a luptat cu morile de vânt, fantezia fiind înfrântă de realitatea 
concretă. Genul romanesc a început prin a fi o parodie. Imaginaţia ca funcție utopică 
îşi reclamă necontenit drepturile. Această tendinţă irealizatoare explică, în parte cel 
puţin, aplecarea scriitorului contemporan spre modalitatea mitică. Nu este vorba, 
bineînţeles, „de renovarea vechilor mitologii, ci de o nouă apropiere a epicii de 
structurile mitului”[4, p.100]. Deşi, în aparenţă, structura mitică pare opusă structurii 
romaneşti, infiltraţii mitice întotdeauna au existat în ficțiunea romanescă. 

În epoca modernă, însă, experienţa originară devine cu adevărat act mitic, 
geneză a unui cosmos, iar fenomenul originar nu este doar născător de lume, ci chiar 
punctul autentic al romanului. Fenomenul ce vizează descompunerea persoanei 
umane şi înlocuirea ei cu un om mitic poate fi urmărit chiar din antichitate. Socrate, 
de exemplu, reprezintă în perspectivă platonică, primatul omului asupra miticului. 
Mai târziu, însă, la neoplatonicieni, omul însuşi va deveni o figură mitică, o ființă 
cosmic-impersonală. Mitul sufletului, spre exemplu, care caută să se identifice cu 
sine, să-şi trăiască destinul, pentru ca în clipa când ajunge să-şi aparțină total, să 
înceteze de a-şi mai aparţine. Una dintre marile descoperiri ale romanului modern 
este „aceea a umanului ca loc al metamorfozelor”[4, p.115], adevărată schimbare în 
antropologia romanescă. 

Unii scriitori, printre care şi Cervantes, mai mult decât alţii, au înţeles că orice 
erou de roman este în mod esenţial problematic. Existenţa unor astfel de eroi nu e 
asigurată prin contingenţele lumii obiective, întrucât aceştia sunt în problemă. 
Convingerile lor sunt de ordinul credinţei şi atunci când credința dispare, rămâne 
doar absurdul obsesiv şi dizolvant. Vom cerceta în continuare trecerea lui Don 
Quijote prin ipostazele: personaj, erou, mit. 

Popularitatea romanului Don Quijote nu a ştiut, se pare, precedente în istoria 
literaturii universale. Deja în anul 1605 cartea a fost cunoscută în Spania şi în 


Portugalia, iar în următorii ani în Europa şi Lumea Nouă. Popularitatea cărții este 

argumentată şi prin următoarele ediţii: în anul 1605 a fost editată în Spania de şase 
ori, în anul 1607 - editată la Bruxelles, în 1610 - la Milan, cititorii rugându-l pe 
Cervantes să continue aventurile eroilor deja îndrăgiți. Imediat după apariția 
primului volum al lui Don Quijote, eroul şi-a început nesfârşita călătorie prin 
renumitele cărți ale celor mai diferiți autori: îl întâlnim în proza lui Quevedo, este un 
erou des prezent în piesele lui Tirso de Molina şi în creaţia lui Lope de Vega. Un 
cititor atent al romanului cervantesc a fost şi Calderón, care a împrumutat diferite 
motive din Don Quijote. Chiar în anul 1605 numele eroilor au apărut în sonetul lui 
Góngora la o sărbătoare din Valladolid, dar şi în operele lui Ben Jonson şi ale altor 
scriitori străini. Lista poate continua, iar acest fapt dovedește atât popularitatea 
geniului lui Cervantes, cât şi faima cărții lui. Umanitatea, din perioada apariţiei 
romanului şi până în prezent, şi-a manifestat interesul şi atitudinea față de Don 
Quijote, care au fost diferite în perioade şi epoci diferite. Totodată, fiecare naţiune i- 
a dat o parte din temperamentul şi mentalitatea sa. 

Iniţial Don Quijote a fost gândit ca un personaj, „care încarnează proiecția 
obiectivată a unui ideal subiectiv dobândeşte conştiinţa de sine şi dubla implicaţie se 
realizează ca autoironie”[5, p.41]. Romanul lui Cervantes a fost conceput inițial ca o 
parodie a cărților cavalereşti care stimulau fantezia unor indivizi puțin ataşaţi de real. 
Aceasta are loc la o jumătate de secol de la interzicerea romanului cavaleresc în Indii 
(1552) şi de la Cortesurile din Valladolid (1555) prin care s-a interzis oficial această 
specie. 

Cervantes nu parodiază cavalerismul ca formă de raportare la real, ci 
degradarea lui, aşa cum se transmitea în romanul de aventuri al vremii. În romanul 
cavaleresc efortul eroic trece din naţional în uman individual. Ironia se exercită 
şi rigurozitatea organizării instituționale. 

Primele episoade din Don Quijote se pare că au fost scrise sub influența 
nuvelei lui Franco Sacchetti despre Agnolo di Ser Gherardo şi mai ales sub influența 
baladelor care parodiau şi puneau în discuţie sensul însuşi al eroismului tradițional. 


Parodia selectivă a lui Cervantes, însă, înseamnă un efort pasionat de reconstrucție, 

dincolo de decăderi şi parodie grotescă, a unui mod de existență umană. Pornit inițial 
ca parodie a romanului cavaleresc, Don Quijote salvează ceea ce este ideal şi etern în 
acesta, asigurându-i astfel, prin negaţie, permanenţa. 

Ernst Robert Curtius definea eroul ca fiind „tipul ideal orientat cu centrul 
existenței sale asupra nobleţei şi a realizării acesteia, cu alte cuvinte asupra unor 
valori „pure” şi nu tehnice ale vieţii, virtutea sa fundamentală fiind noblețea firească, 
atât a trupului cât şi a sufletului. Virtutea specifică eroului este stăpânirea de sine”[6, 
p.198]. Toate aceste aspecte se găsesc cu prisosință în Don Quijote, alături de 
trăsăturile comice pe care le prezintă, întrucât în acest erou sunt absolutizate valori 
spirituale precum: curajul, cinstea, altruismul, mila, dreptatea, fidelitatea, fiind 
neglijate necesități umane, precum hrana şi odihna, atât de necesare scutierului. 
Dacă Sancho este un om obişnuit, pentru care realitatea nu există decât în măsura în 
care este percepută de simţuri, Don Quijote îşi biciuieşte simţurile prin veghe şi 
înfometare, tinzând, ca orice erou, spre depăşirea limitelor impuse de imperfecţiunea 
corpului omenesc. 

Dacă iniţial eroul este considerat un semizeu, datorită originii sale divine, 
mitologia extinde ulterior sensul şi asupra individului înzestrat cu calități ieşite din 
comun care îl fac să se ridice deasupra altor oameni. Acest lucru se poate spune şi 
despre Don Quijote care se remarcă prin generozitate, idealism şi corectitudine. Prin 
urmare, asistăm la ascensiunea Cavalerului în poziţia de erou. Din punct de vedere 
spiritual, el este mult superior personajelor secundare cu care intră în contact, deci, 
este un erou. 

Nu toate personajele literare, însă, devin mit, întrucât „această devenire se 
împlineşte numai în măsura în care modul de cunoaştere reprezintă mai întâi un mod 
al existenţei”[5, p.35]. Faust devine mit pentru că raportarea lui la univers capătă 
semnificaţiile destinului unei întregi civilizații şi ale unei modalități de cunoaştere 
distincte. Doamna Bovary, însă, nu atinge condiţia mitică, întrucât atitudinea ei 
rămâne de interes pur psihologic. Ca trăsătură relevantă refuzul este insuficient 
pentru a defini o formă de înţelegere a lumii. „Singurul destin particular imaginat de 


literatura modernă şi promovat la condiția mitului este acela al lui Don Quijote”[5, 

p.36] — conchide C. M. Ionescu. Astfel, personajul Don Quijote este „din capul 
locului un construct lterar”[3, p.139], inexistent în folclor şi tradiția literară, creat de 
imaginaţia lui Cervantes, intrat în circulația temelor literare încă din timpul vieţii 
autorului şi apoi ajuns mit. Romanul poate fi citit ca „un mit modern: mit al cărții, al 
re-lecturii, al interpretării lumii în funcţie de valorile scriiturii, al integrării scrisului 
în lume ca parte componentă a sa, şi nu ca dublură”[3, p.139]. Pătrunderea în 
mecanismul intim care definește fenomenul quijotesc pentru a identifica momentele 
constituirii quijotismului şi trecerea eroului în eternitate prin intermediul mitului este 
unul dintre obiectivele lucrării noastre. 

Devenirea în mit a lui Don Quijote şi a altor personaje poate fi urmărită în 
ideile şi reprezentările pe care acestea le-au provocat cititorilor mai bine de patru 
sute de ani. În această perioadă atât scriitorii, poeţii cât şi criticii literari au fost şi 
continuă să fie preocupați de întrebările „Cine este Don Quijote?” şi „Ce este 
quijotismul?” În secolul al XVII-lea Don Quijote a fost o sursă de comic pur, 
întrucât contopirea nebuniei lui Don Quijote cu noblețea şi înțelepciunea sa nu erau 
apreciate. În veacul luminilor a servit drept sursă de pedagogism îngust. În 
romantism Don Quijote devine cartea unei înţelepciunii paradoxale, considerându-l, 
precum Schelling, întruchiparea „luptei între ideal şi real”, iar Turgheniev, care 
pleda pentru o armonie dintre țărani şi moşieri, vedea în Sancho Panza simbolul 
maselor populare care-şi urmează stăpânul, pe Don Quijote, ideal şi plin de nobleţe. 
Romanticii au crezut că Don Quijote era o satiră a cavaleriei şi a eroismului, 
formulând chiar „o critică a acestui eroism atunci când îl va aprecia nu în sine, ca 
permanență salutară a efortului, ci în perspectiva eficienţei lui reale”[5, p.37]. 
Această interpretare omite o distincţie importantă pe care autorul o face mereu, chiar 
explicit. Don Quijote satirizează cărțile cavalerești, nu cavaleria-instituția; 
neverosimilul eroism din romanele fabuloase, nu eroismul real, cel dovedit de 
Cervantes la Lepanto. 

Pe parcursul secolelor, în diverse literaturi ale lumii, s-a scris enorm de mult 
despre Don Quijote, oferindu-se cele mai variate interpretări. Generaţia de la 1898, 


printre care şi Unamuno, a identificat în Don Quijote sentimente naţionale şi 

personale despre soarta grea a Spaniei, despre demnitate, onoare, acestea fiind 
considerate calități pur naţionale care nu-i permit Spaniei să îngenuncheze în fața 
altor popoare. În eseurile sale, Miguel de Unamuno, spre exemplu, demonstrează 
ascensiunea lui Don Quijote în mit prin renunțare la hispanism, prin saltul din 
național şi individual în general-uman. Dar atitudinea lui Unamuno față de Don 
Quijote pe parcurs se schimbă în funcţie de evenimentele trăite. Mai târziu Unamuno 
va proiecta devenirea lui Don Quijote în „spaţiul paradoxiei”. Aceasta presupune 
identitatea  individualului cu universalul, regăseşte eternitatea şi infinitul în 
contingenţa lucrurilor, a clipei şi fragmentului, descoperă adevărul suprem în 
existenţă şi nu în conştiinţă, propune substituţia categoriilor mentale ale logicii prin 
funcțiile cunoaşterii „cardiace” care cultivă „viziunile iraționale” şi speranța în 
absurdul raţional, glorifică credinţa şi viața care îşi asigură vivacitatea prin 
întreruperi în nesiguranță şi moarte. Aceste categorii ale paradoxiei „structurează 
esenţa intimă a quijotismului ca doctrină de cunoaştere”, iar „modul ontologic al 
Cavalerului împlineşte pe acela gnoseologic, paradoxist”[7, p.233]. Astfel, procesul 
de devenire mitică al lui Don Quijote se încheie, acesta fiind „primul şi unicul mit 
modern”[5, p.38], Cavalerul oferind un mod nou de cunoaştere a lumii. 

În opinia lui Luc Benoist, „mitul se prezintă ca un exemplu logic de acţiune, 
de pasiune sau de spiritualitate, scopurile urmărite de el permit destingerea celor trei 
căi de realizare metafizică, şi anume acțiunea, dragostea şi cunoaşterea. Sub aspectul 
lor istoric, aceste modalități pot lua chipul unui erou aflat în căutarea bogăției, 
gloriei sau a sfințeniei”[8, p120]. Don Quijote este un exemplu de complexitate 
livrescă, răspunzând mai multor idealuri. Personajul accede simultan la cele trei căi 
de realizare metafizică: acțiunea ce constituie raţiunea codului cavaleresc, numită 
aventură, dragostea de semeni şi de Dulcineea - mobilul demersurilor sale, rezultând 
dintr-o profundă bunătate, şi cunoaşterea, în sensul de înțelepciune, el fiind o 
memorabilă figură de „nebun înțelept”, care vede lucrurile din perspectiva adâncă a 
sensului lor ideatic. Personajul lui Cervantes nu e în căutare de bogăţie, ci doar de 


glorie şi de sfințenie. 

Don Quijote formează o logică „integrală”, însuşindu-şi realul prin fantezie. 
El acţionează într-o lume „reală şi platonică”, conceptual diferită în esenţă de cea 
„fenomenală” a lui Sancho. Această aspirație spre esenţa de dincolo de fenomen şi 
ignorarea logicii lui determină revolta Cavalerului împotriva realului. 

Motivul evoluării reprezintă însă „condiția promovării personajului în mit — 
fuziunea ontologicului cu gnoseologicul, elevarea trăirii la un mod de cunoaştere”[5, 
p.39]. Prin efortul patetic de a identifica realul prin impunerea propriului eu, se 
sugerează noțiunea alogică a absurdului, iar „absurdul raţional” pentru 
existențialismul catolic al lui Unamuno devine permanență a quijotismului. Doar 
Don Quijote este capabil să formuleze aceste „adevăruri” ale gândirii exhaustive pe 
care Sancho le intuieşte dincolo de elanul logic al stăpânului său. O dată cu 
înlăturarea logicii pentru lucruri, nebunia ca moment limită al existenţei încetează de 
a mai prezenta un fenomen patologic eronat de la normă. 

Elementul tragic al eroismului lui Don Quijote rezultă „din tragismul voinţei 
către eticul pur”[5, p.48]. Semnificațiile mai adânci ale raportului dintre Don Quijote 
şi Sancho Panza pot fi explicate din perspectiva dialecticii eticului cu esteticul ca 
două forme de eroism, ca două moduri de receptare a existenţei. Urmărim un proces 
dublu de quijotizare a lui Sancho şi de sanchizare a lui Don Quijote, iar raportul 
acestor două deveniri este o dialectică între eticul absolut al Cavalerului şi esteticul 
trecător al Scutierului. Eforturile nobile ale lui Don Quijote de a schimba 
mentalitatea materialistă a lui Sancho dau roade în finalul romanului, când scutierul 
se molipseşte de idealismul şi bunătatea stăpânului său. Suspendat între eticul pur şi 
estetic, Don Quijote moare, iar Sancho există pentru că aspiră către etic şi rămâne 
credincios acestuia. Deşi Sancho s-a molipsit de idealismul stăpânului său, totuşi, o 
continuare a aventurilor acestuia pare imposibilă din cauza unui singur motiv: lipsa 
lecturilor cavalerești. 

Dincolo de toate asperităţile acestei relații, Sancho nu serveşte doar ca 
personaj de contrast, ci chiar ideii că prietenia poate învinge, depăşind meschinăria 
şi egocentrismul. Dacă un om ca Sancho a putut fi schimbat, atunci pe bună dreptate 


putem afirma că Cervantes a mai adaptat un mit la contextul original al operei sale. 

Mitul dioscurilor, al lui Castor şi Polux, îşi extinde semnificaţiile şi asupra 
romanului Don Quijote. Dacă preţul plătit prieteniei dincolo de moarte este 
împărțirea nemuririi, Don Quijote procedează astfel, deschizându-i lui Sancho 
drumul către ea. Ca şi fraţii dioscuri, în numeroase picturi, gravuri şi sculpturi Don 
Quijote nu este imortalizat singur, ci însoțit de rotofeiul Sancho, călare pe măgar. 

Printre cei pasionaţi de umbra Marelui Cavaler se numără şi Dostoievski, care 
s-a exprimat într-o formă retorică: „Nu există pe lume o operă mai profundă şi mai 
plină de forță; deocamdată este ultimul şi cel mai plin de măreție cuvânt al minţii 
omeneşti, este ironia cea mai amară pe care a putut-o vreodată expune un om şi dacă 
pământul n-ar mai fi, iar oamenii ar fi întrebaţi undeva: ia spuneţi, v-aţi înțeles viața 
de pe pământ şi ce concluzii aţi tras despre ea? Atunci omul i-ar putea oferi în tăcere 
pe Don Quijote”[9, p.83]. 

În paginile criticii româneşti Don Quijote a fost văzut diferit de critici în 
perioade diferite. După G. Călinescu, Don Quijote este un personaj creat de 
Cervantes cu intenţia precisă de a satiriza literatura cavalerească abundentă din 
vremea sa, foarte populară, de altfel, care poate fi comparată azi cu literatura 
polițistă. În plan teoretic, „el este nici vorbă un bolnav”[10,p.15], iar suferinţa lui 
constă în „faptul de a nu putea recepta şi interpreta just realul, morbul lui e 
halucinatoriu”. Uneori delirul lui este de percepție, iar alteori de interpretare. Astfel, 
morile de vânt i se par giganţi, iar țăranca arată, aşa cum este, îngrozitor de urâtă. Ca 
rezultat, Don Quijote, „are crize ale noţiunii de real pe care le înlocuieşte cu un 
ideal”. Aceasta se explică prin faptul că el „crede în tradiția cavalerească, aşa cum 
un om de ştiinţă modern crede în legile naturii”[10, p.15]. Don Quijote este un 
scolastic şi ceea ce stă scris rămâne inatacabil. În acelaşi timp el nu este mulţumit de 
prezent şi, întrucât are în minte o imagine utopică a lumii, o proiectează asupra 
realului. Privit dintr-un asemenea unghi, Don Quijote „ne apare ca încorporarea 
simbolică a unei imperioase necesităţi de iluzie” [11, p.187], tânjeşte după iluzie ca 
după singurul lucru care-i poate asigura conservarea spirituală. Faptul că materialul 
iluziilor sale îl lua din universul romanelor cavalerești e, sub o specie mai generală, 


întâmplător, şi la sfârşit, când Don Quijote se găseşte în preajma morții, Cervantes îl 

face să cadă pentru o clipă în visul pastoral, imaginându-se în singurătatea 
câmpurilor cu numele schimbat de Quijotez, alături de Pancino, Carrascân ş.a,. Deşi 
acesta putea fi „punctul de plecare al unei alte satire, dar, structural Don Quijote ar fi 
fost acelaşi, stăpânit de aceeaşi necesitate de a trăi în ireal”[8, p.187]. 

Aşadar, devenirea mitică a lui Don Quijote are loc o dată cu oferirea unui nou 
mod de cunoaştere a lumii, care presupune echivalenţa individualului cu universalul, 
şi descoperă adevărul suprem în existență. Don Quijote propune suplinirea 
categoriilor mentale ale logicii prin funcţiile cunoaşterii care cultivă „viziunile 
iraționale” şi, totodată, speranţa în absurdul rațional. Eroul glorifică credinţa şi viaţa 
prin întreruperi în nesiguranță şi moarte. Categoriile paradoxiei oferă, astfel, o 
structură care explică esența quijotismului ca model de cunoaştere, procesul de 
devenire mitică al lui Don Quijote încheindu-se, acesta fiind primul mit modern. 

Impactul pe care l-a avut romanul Don Qujote asupra cititorilor rezultă în 
crearea unei noi noţiuni, cea a guijotismului, lăsată lumii drept moştenire. Don 
Quijote, ca personaj-mit, suportă, în anumite coordonate obligatorii, dar destul de 
largi, multiple interpretări. Pentru M. de Unamuno, quijotismul este spiritualism, 
văzut ca adevărat eroism, reprezentând un mod de viață şi de cunoaştere. 
Quijotismul este „o întreagă metodă, o întreagă epistemologie, o întreagă estetică, o 
întreagă logică, o întreagă etică, o întreagă religie mai ales, adică o întreagă 
economie a eternului şi divinului, o întreagă speranţă în absurdul raţional,”[7, p.233] 
conchide Unamuno. 

G. Uscătescu afirmă că una dintre particularităţi este evadarea lui Don 
Quijote din dimensiunea spaţiului, unica sa dimensiune fiind cea a timpului. Prin 
urmare, „identitatea cu ceea ce este esențial în ființa Spaniei şi cu „specificul” 
spaniol, dimensiunea sa temporală reprezintă un uriaş efort creator de a se proiecta 
în atemporalitate”[12,p.115], spaniolii străduindu-se necontenit să definească această 
identitate. 

Călătoria lui Don Quijote poate fi interpretată ca o întoarcere forțată la 
originile identităţii sale de hidalgo, lăsând la o parte masca de cavaler rătăcitor. Or, 


această revenire presupune mai multe pierderi, deoarece mai dureroasă decât orice 

este pierderea încrederii în sine, renunţarea la ideal şi la o identitate. Deşi idealul lui 
Don Quijote este considerat fals, iar momentul istoric nu este receptat real, cavaleria 
rătăcitoare fiind demult apusă, „este evident că Don Quijote trăieşte în timp 
concentrat, un prezent continuu, uman-universal în care vestiți cavaleri rătăcitori îi 
sunt contemporani, ca şi faptele lor glorioase”[ 13, p.34]. 

Acest personaj conţine doar anumite fațete din bogăţia caleidoscopică a 
ipostazelor umane, fiind mai aproape de sufletul modern decât eroii antici. Mărturie 
sunt numeroasele raportări moderne la mitul lui Don Quijote şi noţiunea de 
pragmatism-realism, atât de pronunţată în societatea contemporană. Eroul lui 
Cervantes, însă, întreprinde o călătorie simbolică de transformare interioară. 

Don Quijote este eroul credinței într-un ideal, o altă particularitate a 
personalătății quijoteşti, hrănit din îndelungata citire a cărților de cavalerie, şi 
îmbrăcând armura, porneşte s-o reînvie în lume. În chip de cavaler rătăcitor pleacă să 
îndrepte strâmbătăţile, deci, porneşte să schimbe lumea. Pleacă să afirme existența 
unei alte lumi decât a celei aparente, a celei „arătate simţurilor noastre înşelătoare, 
existența unei lumi ideale, adevărate”| 14, p.40], căci singurul adevăr este adevărul 
conştiinţei sale. 

Există atâtea lumi, atâtea adevăruri, câte euri există. Dar pentru fiecare nu 
există decât o singură lume, un singur adevăr - acela pe care şi-l creează şi în care 
crede fiecare. Indiscutabil că adevărul lui Don Quijote este cavaleria rătăcitoare, este 
coiful lui Mambrino, este Dulcineea. Or, „adevărul lui Alonso Quijano este Don 
Quijote”[ 14, p.140], întrucât adevărata creație nu este creaţia biologică, ci cea 
spirituală, iar adevărata realitate nu este cea materială, cea obiectivă, ci cea 
subiectivă. Anume acesta este crezul lui Alonso Quijano care se renaşte în Don 
Quijote ca să-şi trăiască adevărata viață, cutreierând câmpiile La Manchei şi 
ajutându-i pe cei nevoiaşi, pe văduve şi pe orfani, trăsătura esenţială a quijotismului. 
El are nobila dorință de a se evidenția prin fapte frumoase, iar intențiile le îndreaptă 
mereu către scopuri bune, anume de a face bine tuturor, şi rău nimănui, numindu-se 


„tămăduitorul nedreptăților şi obidelor”[15, p.58] Don Quijote de la Mancha. 

O altă particularitate a personalităţii quijoteşti o constituie curajul nesăbuit, 
calificat drept curată nebunie, deoarece el întâmpină fără şovăire aventurile cele mai 
periculoase, care îi apar în cale, chiar demonstrează un extraordinar curaj în 
exteriorizarea sa sinceră. Deşi Don Quijote nu are un plan de acţiune prestabilit, 
fiind omul întâmplării, lăsându-se în voia aventurilor, el este pregătit atât sufleteşte 
cât şi fiziceşte, pentru orice acţiune, iar aceasta ne duce la ideea unei „viziuni 
quijoteşti asupra vieţii concepută ca sursă inepuizabilă de surprize”[13, p.34]. 
Curajul cavalerului de a-şi crea un ideal nobil, atât de necesar omenirii este 
remarcabil şi de o generozitate supremă. Deşi „fals nu este idealul quijotesc, ci 
numai armele, plus tactica lui de a ataca direct şi dezordonat, indiferent de 
dimensiunile primejdiilor, voinţa de a lupta de unul singur şi mai ales de a crede a 
priori în siguranţa victoriei, fără a lua în seamă circumstanţele în stare să-i contrazică 
prea marea încredere”| 13, p.34]. Contrastul izbitor dintre sarcinile quijoteşti propuse 
şi puterile lui reale devine tot mai transparent atunci când Don Quijote se 
încăpăţânează să creadă că va întrona singur binele în lume spre eterna sa glorie. 

Problema majoră abordată de Cervantes în termeni quijoteşti este relația iluzie 
- realitate, o sursă veşnică de controverse şi confuzii. Autorul plasează această 
problemă în centrul atenţiei, face chiar din ea laitmotivul subtil al aventurilor 
quijoteşti. În romanul lui Cervantes este vorba „de o trăire în iluzie ca într-o 
realitate, de o transformare a imaginarului în real, prin exercitarea voinţei” [Il], 
p.187]. Halucinaţiile, visele, coşmarurile sunt fenomene psihice spontane, dincolo de 
controlul volitiv în slujba nevoii sale adânci de iluzie, Don Quijote îşi pune însă şi 
voinţa, şi luciditatea, ajungând să poată halucina realul şi să descopere în el 
fabulosul şi imaginarul. Prin urmare, dincolo de ispita construcțiilor teoretice 
posibile, esențială se pare setea şi voinţa de iluzie a eroului cervantesc - trăsături 
quijoteşti, care stau la baza atât a elementului comic foarte extins cât şi a celui tragic 
foarte profund din acest roman. Tema iluziei joacă, de altfel, un rol imens în toată 
literatura spaniolă a vremii, şi la poeți, şi la romancierii picareşti, şi la dramaturgi. 
Ca orice om, Don Quijote îşi pune tot felul de întrebări izvorâte din contactul său cu 


lumea exterioară şi filozofează subtil, deoarece ştie foarte bine că realitatea este 

variabilă, ştie că lucrurile posedă mai multe feluri de realitate şi pentru a le cunoaşte 
trebuie depăşite aparențele lor. 

Realul reprezintă o lume de o complexitate nemărginită, cu multe fațete 
invizibile. În funcţie de sensibilitatea individuală, oamenii au sau nu au revelaţia a 
câte ceva din partea invizibilă sau încă necunoscută a realității, care este intrinsecă 
realului sensibil, deci la fel de real ca cel mai evident real. Cervantes crede în 
experienţă şi în rațiune, arătând o permanentă învăluire şi un amestec a celor două 
lumi, cu multe ciocniri între ele, într-o continuă mişcare de respingere şi atracţie, 
mişcare ce antrenează, în interesul ei nestăvilit, personajele. Când lumea ireală 
operează şi prinde în mrejele ei personajul, realul intervine cu presiuni echilibrate. 

Don Quijote rezolvă, apelând, de obicei, la ironie, acest amestec ambiguu al 
celor două lumi, în consens cu gândirea epocii, cu ajutorul superstiție, al vrăjitoriei, 
sunt satirizate pretențiile de atotputernicie ale magiei, astrologiei şi vrăjitoriei prin 
care se menținea o atmosferă de groază şi de mister. După credinţa lui Don Quijote, 
în acțiunile şi aventurile sale se petrec minuni compatibile numai cu vrăjitori 
potrivnici - preschimbarea castelului într-un han şi invers, preschimbarea uriaşilor în 
mori de vânt, dar cea mai nefastă răutate a vrăjitorilor a fost atentatul la Dulcineea, 
cea preschimbată într-o țărancă. Astfel, avem mereu în preajma noastră miracolul, 
misterul care se întrepătrund cu realul sensibil şi influențează decisiv mersul 
lucrurilor. 

Cele două lumi în confruntare sfârșesc prin a deruta eroul care credea că 
lumea reală se încadrează în reprezentarea sa. Dar Don Quijote joacă un rol şi este 
conştient de acest lucru. Înaintea sfârşitului, eroul pare un înţelept care neagă toate 
adevărurile ce l-au călăuzit şi hrănit, numindu-le minciuni şi blestemând cavaleria 
rătăcitoare. El îşi încheie eroic jocul de-a viaţa frumoasă, care fusese Evul Mediu 
târziu, joc pe care Cervantes „îl reia la sfârşitul Renaşterii, ca pe un laitmotiv al 
imperturbabilului drum spre noi răsărituri care traversează cu necesitate amurguri 
scăldate în aceeaşi lumină sumbră, tristă şi amară a unui soare muribund”[ 13, p.41]. 

Alteori, aparenţa înșelătoare a realului cotidian e rezultatul unei influenţe 


protectoare, emanând tot din supranatural, ca atunci când Don Quijote îi explică lui 

Sancho Panza de ce miraculosul şi preţiosul coif al lui Mambrino a luat înfăţişarea 
unui vulgar lighean de bărbierit: „E cu putinţă oare ca de-atâta vreme, de când tot 
batem drumurile împreună, să nu-ţi fi sărit ţie-n ochi că toate trebile astea ale 
cavalerilor rătăcitori se arată a fi doar închipuiri, aiureli şi sminteli, şi că toate-s 
de-a-ndoaselea? Şi nu doar aşa ar fi, ci pentru că printre noi, ăştia, mişună o droaie 
de vrăjitori, care ni le preschimbă şi ni le strămută pe toate, prefăcându-le în ce au ei 
chef, după cum le vine pofta să ne sprijine ori să ne nimicească. Aşa că ăsta care ţie 
ti se pare lighenaş de bărbierit, pentru mine este coiful lui Mambrino, altuia cine ştie 
drept ce altceva i-o apărea!”[15, p.217,] Don Quijote are un delir sistematic, riguros 
din punct de vedere formal, ceea ce, „ținând seama şi de natura lui volitivă şi 
extravertită, ne-ar putea face să vedem în el un tip sublim de paranoid”|1 1, p.138]. 

José Ortega y Gasset conchide că în Don Quijote epica se clatină din temelii, 
cu aspiraţia ei de a susţine o lume mitică, vecină cu lumea fenomenelor naturale, dar 
deosebită de ea. În urma lecturii „am ajuns să înţelegem că lucrurile au două 
fațete”[16, p.74]. Una este înțelesul, semnificaţia lor, ceea ce sunt când le 
interpretăm. Cealaltă este materialitatea lucrurilor, substanţa lor sigură, ceea ce intră 
în alcătuirea lor, indiferent de orice interpretare. Prin urmare, „rădăcina eroismului 
se află într-un act real de voință”[ 16, p.151]. De aceea Don Quijote nu este o figură 
epică, ci este un erou, deoarece Ahile face epopeea, iar eroul cervantesc o doreşte. 
Poetul afirmă că voinţa este un obiect paradoxal care începe în realitate şi se termină 
în ideal, întrucât nu poţi voi decât ceea ce nu există, aceasta fiind o temă tragică, iar 
o epocă deterministă şi darwinistă, bunăoară, nu se poate interesa de tragedie. 

Distanţa de la a voi să fii până la a crede că eşti deja este distanţa de la tragic 
la comic. Acesta este pasul care desparte sublimul de ridicol, iar „transferul 
caracterului eroic de la voinţă la percepţie produce involuţia tragediei, prăbuşirea ei, 
comedia ei”[16, p.157]. Mirajul apare drept ceea ce este - miraj. Exact astfel se 
întâmplă şi cu Don Quijote, când nemulțumindu-se să separe voinţa de aventură, se 
încăpăţânează să se creadă aventurier. 

Personajul care îl însoţeşte pe Don Quijote, după tradiţia cavaleriei rătăcitoare, 


este faimosul scutier Sancho Panza, care în esență, este marea şi adevărata creație a 

lui Don Quijote, pe care l-a scos din negura necunoaşterii de sine la lumina 
cunoaşterii, l-a făcut stăpân pe sine şi l-a umanizat. Sancho este considerat „fratele 
spiritual al lui Don Quijote”[11, p.142] şi desigur că ignorarea lui, sau înțelegerea 
greşită poate duce la crearea unei imagini întrucâtva false despre însuşi Cavalerul 
Tristei Figuri. Interpretarea modernă a lui Unamuno şi Papini a încercat să corecteze 
eroarea tradițională a cărei victimă era bunul Sancho Panza, demonstrând astfel că el 
nu este nici opusul lui Don Quijote, nici complementul lui, ci, la un alt nivel decât al 
stăpânului său, tot o structură quijotescă, urmărită de mirajul unui ideal, cel al 
insulei, adevăratele spirite „materialiste” respinse de lumea iluziei fiind preotul, 
bărbierul şi, în special, Sams6n Carrasco. 

Atitudinea lui Cervantes în marea problemă a iluziei o putem deduce mai bine 
din destinul lui Sancho, decât din acela al lui Don Quijote, deoarece alternativa: simţ 
al realității - iluzie, conştiinţă picarescă - idealism quijotesc îşi află ilustrarea mai 
ales în Sancho, care „devine astfel principalul punct de referinţă al întregii cărți”| 11, 
p.144]. Don Quijote îl înalță pe Sancho de la nivelul de picaro la acela al unui 
visător, şi asta fără vre-un efort conştient, ci prin efortul lui contagios. 

Urmărim o evoluţie spectaculoasă a personajului de la sanchism la quijotism 
despre care am amintit anterior. Deşi la început acesta este „lacom, interesat, fricos, 
fără imaginație, şiret, plin de un bun simţ cam pedestru, analfabet, turnându-şi 
inteligenţa naturală în proverbe”| 10, p.17] spre sfârşit se quijotizează. Aventurile lui 
Don Quijote sunt împlinirea crezului lui şi împărtăşirea lui totală, şi astfel împlinire 
cu adevărat. Sanchismul, ca mod de cunoaştere şi de viață, a existat în Don Quijote 
de la bun început, dar el l-a negat mereu. Ceea ce s-a numit sanchizare „nu este decât 
o retragere treptată a lui Don Quijote din scena quijotismului - căci rolul său se 
apropie de sfârşit - pe măsură ce-și face intrare în ea Sancho”[14, p.44]. În acest sens 
retragerea definitivă din scena quijotismului, adică moartea sa, este cea mai mare 
dovadă că bunul-simţ nu l-a părăsit niciodată. Spovedania de sfârşit nu este decât 
suprema înțelepciune, înţelepciunea morții, aşa cum crezul său de Don Quijote 
fusese înțelepciunea vieții. Visul lui Don Quijote nu era decât visul vieţii, iluzia 


necesară a vieţii. Marea înţelepciune a vieţii este nebunia, adevărata viață, iar a 

morții, renunţarea la ea, renunţarea la viață. Don Quijote ajunsese la înțelepciunea 
vieții spre amurgul ei. Poate tocmai apropierea morţii, lumina ei, îl făcuse să 
înțeleagă sensul vieții şi să pornească întru afirmarea lui. Dar acum, după ce-l 
afirmase, poate să moară liniştit. 

Şi întrucât marea aventură a lui Don Quijote este Sancho, el „îl va purta încet 
spre quijotism, spre credinţa în ideal”[14, p.45], trezindu-l din somnul şi trândăvia 
spiritului ca să poată vedea frumuseţea Dulcineei. Astfel, aventurile lui Don Quijote 
au menirea să-l facă pe Sancho să vadă cu ochii trupului ceea ce trebuie să vadă cu 
ochii spiritului. Aventurile sale sunt tot atâtea lecţii de quijotism pe care i le dă lui 
Sancho, ucenicul său, într-ale cavaleriei, făcându-l să înţeleagă că există o frumuseţe 
spirituală care nu poate fi văzută decât cu ochii minţii. Cel mai mare examen pe care 
îl dă Sancho este cel al credinței, al credinţei față de sine şi acesta fiind poarta spre 
quijotism, pentru că quijotismul este, în primul rând, credinţă. Don Quijote crede în 
ideal şi dă posibilul drept real, deşi posibilul pentru el are o sferă mult mai largă şi 
raportul cu realul e altul. Pentru Sancho este posibil doar ceea ce e real, iar conștiința 
sa nu admite decât ceea ce i-au arătat simţurile. Dar lecțiile „practice” ale lui Don 
Quijote aveau să dea rod, atunci când Sancho, neîntrebat de cavaler, vorbeşte despre 
vizcainul şi ocnaşii care trebuiau să se închine Dulcineei, fără să-şi dea seama de 
incompatibilitatea între Dulcineea, țăranca despre care vorbise până atunci, şi 
Dulcineea, domniţa căreia i se închină învinşii Cavalerului Tristei Figuri. Și Don 
Quijote întrevede sâmburele de quijotism dincolo de coaja groasă de sanchism, iar 
Sancho devine stăpân pe sine, pe voinţa sa şi o va izbăvi de vrăji pe Dulcineea. Prin 
urmare, „cu fiecare aventură prin care trece, împreună cu Don Quijote ori de unul 
singur, el urcă o treaptă spre quijotism şi astfel spre firea sa, spre sine”| 14, p.49]. 

Urmărim, deci, o distanță enormă între Sancho cel care-l despoaie pe călugăr 
sau ia samarul bărbierului cu coiful lui Mambrino şi cel venit din insulă cu mâinile 
goale. Şi ce distanţă între cel care-l îndeamnă pe stăpânul său, în aventura cu pivele, 
să descalece şi să se culce, atunci când rostul lui cere să se arunce în aventură, şi 
Sancho cel care-i spune cavalerului că „cea mai mare nebunie pe care poate să o facă 


un om în viaţa lui este să se lase să moară aşa din senin, fără să fie ucis de nimeni şi 

fără să-i curme viaţa nici o altă mână decât aceea a aleanului”| 17, p.444], sau acela 
care-i spune idealul său cavaleresc: „Hai, nu mai fi aşa leneş şi scoală-te odată din 
patul ăsta, să mergem la câmp îmbrăcaţi în păstori, precum ne-am înţeles”|17, 
p.444]. Aşadar, Don Quijote trăieşte. Trăieşte în Sancho, întrucât lecţia a dat rod şi 
scutierul, venindu-şi în fire este un nou Don Quijote, iar sfârşitul romanului este un 
nou început. 

În ceea ce priveşte relaţiile lui Don Quijote cu femeile, s-ar putea afirma că 
acestea sunt imaginare şi prezintă o altă trăsătură pur quijotescă. În ciuda aspectului 
său jalnic Don Quijote este aparent „dorit? de femei. Doamnele de la dans, 
Micomicona, Maritornes şi Altisidora lasă în mod intenţionat impresia că sunt 
îndrăgostite nebuneşte de el. Reacţia femeilor faţă de bătrânul cavaler este o altă 
modalitate de ridiculizare a personajului. Cervantes insistă cu ironie muşcătoare pe 
contrastul dintre adevăratele sentimente pe care cavalerul le trezeşte în sufletul 
femeilor, ce pornesc de la indiferență până la milă într-o aparenţă hazlie, şi impresia 
falsă pe care Don Quijote o are despre calitățile sale de cuceritor de inimi. Mai toate 
femeile cunoscute de cavaler au tendința de a-i măguli orgoliul masculin prin 
mincinoase declaraţii de dragoste şi de a râde, în fond, de credulitatea bătrânului. 

Femeile din Don Quijote de abia îşi pot stăpâni râsul când se prefac 
îndrăgostite de bunul cavaler, distrându-se copios pe seama lui, făcând uneori glume 
care îl fac să sufere. Drept exemplu poate servi farsa de la han pusă la cale de 
Maritornes şi de fiica hangiului care profită de naivitatea cavalerului spre a-i prinde 
mâna în bageacă, lăsându-l spânzurat şi în picioare pe Rocinante. Schimbul de 
replici între participanţii la această scenă are loc sub aparenţa vorbelor meşteşugite 
menite să-i dea bietului nebun impresia de realitate, fiind concepute în stilul livresc 
al cărților de aventuri pe care în mod curios servitoarea îl cunoştea: 

„- Daţi-mi doar una din frumoasele înălțimii-voastre mâini, zise Maritornes, ca să-şi 
verse asupra ei înfocata dorinţă care a adus-o aici la bageacă, cu primejdia onoarei 
sale, că dacă ar fi mirosit-o tatăl şi stăpânul său, ar fi tăiat-o bucățele, de nu i-ar mai 


fi rămas întregi nici urechile”| 15, p.396]. 

Cavalerul rătăcitor nu poate exista fără stăpână şi aici Don Quijote îşi trăieşte 
profund drama iubirii, considerând că nu este necesar ca „stăpâna inimii” să fie cu 
adevărat, fund suficient doar să strălucească în imaginaţia cavalerului. Anume din 
această nefirească interpretare a subiectului s-a ivit drama iubirii quijoteşti, eroul 
trăindu-şi propria şi strania sa dramă erotică. 

Singurele pseudo - întâlniri ale lui Don Quijote cu Dulcineea sunt în stare de 
vrajă. Tema vrăjii revine obsedant pe tot parcursul romanului, constituind metoda de 
refugiere a personajului principal din lumea reală. Această anomalie a lui Don 
Quijote este una de esenţă, constituind însăşi cauza rătăcirii şi a călătoriei. Prima 
întâlnire este în realitate cu o țărancă urâţică prezentată de Sancho drept Duilcineea 
cea vrăjită, iar cea de-a doua se petrece în stare delirantă, atunci când Don Quijote 
coboară în peştera lui Montesinos şi o întâlneşte pe falsa Dulcinee sub același chip. 
Sancho îndeplineşte canonul cerut de falsul vrăjitor Merlin pentru ca Dulcineea să 
fie dezlegată de vrajă şi singurul lucru care îi răsare în faţă lui Don Quijote este un 
iepure. În mod simbolic, Don Quijote eşuează în toate încercările sale de a dezlega 
pseudo - vrăjile care-l înconjoară, dar reuşeşte totuşi să dezlege o singură vrajă, cea a 
romanelor cavalereşti care îi tulburase mințile. 

Iubirea nefirească şi echivocă a eroului a provocat diverse discuţii. T. Vianu îl 
vede pe Don Quijote „beat de iubire”, însă nu pentru Dulcineea, aceasta fiind doar 
un pretext, ci pentru idealurile lui. G. Călinescu şi Ortega y Gasset afirmă că numai 
obiectul iubirii sale este ireal, iar iubirea lui Don Quijote pentru un obiect ireal este 
la fel de ireală, deoarece nu poți iubi ceea ce nu există şi nu cunoşti. După Al. 
Popescu-Telega, „Don Quijote iubeşte ideal, cast: atât de ideal încât nici nu 
bănuiește că obiectul pasiunii sale nu există”[ 18, p.56] şi atunci când Dulcineea i se 
arată sub chipul unei țărance simple, cavalerul nu-şi crede ochilor. De fapt, în 
calitate de generatoare a iubirii virtuoase, quijoteşti, menționează Valeriu Cristea, 
Dulcineea nu este decât o abstracție, deoarece ea „semnifică neputinţa personajului 
de a-şi concretiza un obiect al iubirii fapt ce duce la efecte negative asupra destinului 
său”| 19, p.115]. Totodată, Don Quijote a fost victima unui conflict interior de mare 


intensitate, generat de imensa lui resursă şi capacitate de iubire, de dăruire, de 

sacrificiu şi absenţa efectivă a fiinţei iubite. Dar speranţa împlinirii iubirii nici nu 
intră în preocupările eroului, nu-l îngrijorează, deoarece Dulcineea este doar o 
chestiune de formalitate cavalerească, căreia Don Quijote îi acordă o importanță 
maximă, de altfel, ca şi tuturor celorlalte formalităţi. 

Indiscutabil, tema iubirii ocupă un spaţiu atât de imens încât, fără a exagera, 
putem afirma că Don Quijote este şi un roman de dragoste, deoarece întâlnim 
dragostea cu multiplele ei aplicaţii practice ca şi pe cea singulară a eroului. Don 
Quijote ar fi putut iubi cu adevărat, fiind înzestrat spiritual pentru aceasta; dar se 
complace în eroare cu bună ştiinţă, rămânând în afara adevăratului sentiment de 
iubire pentru o ființă reală. Don Quijote, suflet cinstit şi curat, nu este omul 
aventurilor amoroase, ci al unei unice iubiri sublime. Figura eroului este iarăşi 
sublimă şi ridicolă în acelaşi timp. Dacă Dulcineea ar fi existat cu adevărat sau dacă 
acest cuplu ar fi fost o realitate, s-ar fi putut realiza trăirea sublimă a iubirii 
quijoteşti. Întruchipând, subiectiv, frumuseţea absolută, Aldonza l-ar fi dus pe Don 
Quijote de la starea convenţională la cea adevărată. 

Cervantes ironizează şi de data aceasta diferența dintre viaţa reală şi cea 
imaginară. În idealul de viaţă frumoasă al cavaleriei, atitudinea erotică, eroismul din 
dragoste avea un rol primordial. Dar forma trăirii erotice generalizată până la 
artificiu contrasta violent cu adevărul vieţii. Prin urmare, Don Quijote „înglobează 
caracteristici ale tipului uman medieval târziu - dar şi tipul omului din totdeauna 
suferind de o insuficienţă cu sentimentele erotice refulate”|[ 13, p.46]. Totuşi el se 
supune atât de serios jocului, crezând în existența Dulcineei ca şi în idealurile 
cavaleriei rătăcitoare, pretinzând tuturor aceeaşi credință. Cu Don Quijote cunoaştem 
omul care, „suferind de o gravă insuficiență, persistând în iluzia Dulcineea, nu a ştiut 
să primească nici să participe compensatoriu la erosul universal” 13, p.49]. Este un 
model de nereușită în privința receptării şi acordării impulsurilor erotice personale 
cu cele exterioare. Risipindu-se în amăgiri, Don Quijote se autoînşeală, dar cu cea 
mai curată credință. 

Epoca renascentistă valorifică în privinţa erosului ideile platonice larg 


răspândite de filosofii italieni: Marsilio Ficino, Pico della Mirandola şi alții, iar Don 

Quijote reprezintă întocmai teoria erosului epocii în treapta ei superioară. Aşadar, 
eroul s-a încadrat perfect în limitele acestei norme. Cervantes cuprinde în opera sa 
diferite aspecte de viață adevărată ceea ce contrastează cu acest caz unic care este 
Don Quijote, eroul fiind „o excepţie parcă predestinată să releveze absurditatea 
artificiilor şi abstracțiunilor ce secătuiesc şi epuizează ființa umană, Don Quijote 
este fiul comic şi paradoxal al unei naţiuni pentru care pasiunea, viaţa în trecere 
năvalnică este elementul ei natural”[13, p.50]. Important, însă, este faptul că 
romanul lui Cervantes a surprins fenomenul, făcând din „nebunia erotică” a lui Don 
Quijote aspectul esențial al eşecului său. 

Don Quijote acţionează în multe împrejurări sub influenţa nebuniei, care poate 
fi considerată şi o trăsătură quijotescă, deşi este o metodă larg răspândită în secolul 
al XVI-lea, gândirea sa atingând uneori profunzimi ce îl apropie de modelul 
„nebunului-înţelept”, considerat o metaforă a dreptului la adevăr moral. Michel 
Foucault în lucrarea Istoria nebuniei în epoca clasică, nota că adevărata moştenire a 
leprei medievale care va trece într-un fenomen foarte comlex, pe care medicina urma 
să-l studieze după mult timp, a fost fenomenul nebuniei. „Va fi necesară o lungă 
perioadă de latență, aproape două secole, pentru ca această nouă obsesie, care îi 
succedă leprei între spaimele seculare, să suscite, ca şi aceasta, reacții de împărțire, 
de excludere, de purificare, cu care se înrudeşte totuşi în mod evident. Înainte ca 
nebunia să fie stăpânită, spre mijlocul secolului al XVII-lea, înainte să fie reînviate, 
în favoarea sa, vechi rituri, ea fusese pusă, cu obstinaţie, alături de toate experienţele 
majore ale Renaşterii”, deduce M. Foucault[20, p.12]. 

La sfârşitul Evului Mediu atât nebunia cât şi nebunul devin personaje majore, 
deşi originea nebuniei este foarte îndepărtată, doar că în perioada dată ea capătă o 
suprafaţă considerabilă, fiind prezentă în mici farse populare cu caracter satiric. În 
teatrul medieval personajul Nebunului, al Neghiobului sau al Prostului capătă o tot 
mai mare importanță, fiind plasat în mijlocul teatrului. După M. Foucault, „în 
literatura savantă Nebunia e, de asemenea, la lucru, chiar în inima raţiunii şi a 
adevărului. Ea este aceea care îmbarcă toți oamenii, fără deosebire, pe nava sa 


smintită şi îi sorteşte unei odisei comune: Blauwe Schute de Van Oestvoren, 

Narrenschiff de Brant, Débat de folie et l'amur de Louise Labs, Guyot Marchand 
publică Dans Macabre, iar Hieronymus Bosch compune Corabia nebunilor. Elogiul 
nebuniei[20, p.19]. 

Deşi până în a doua jumătate a secolului al XV-lea, sau puţin mai târziu, tema 
morţii domneşte singură, nebunia este deja o prezenţă a morţii. „Înlocuirea temei 
morţii cu cea a nebuniei nu marchează o ruptură, ci mai degrabă o răsturnare în 
interiorul aceleiaşi neliniști”, fiind vorba despre neantul existenţei, deși „acest neant 
nu mai e recunoscut ca termen exterior şi final, ameninţare şi totodată concluzie; este 
resimţit din interior ca formă continuă şi constantă a existenței”[20, p.21]. 

În clasicism nebunia devine o formă care se raportează la rațiune sau chiar 
nebunia şi raţiunea intră într-o relație veşnic reversibilă care face ca orice nebunie 
să-şi aibă rațiunea sa, care o judecă şi o stăpâneşte, orice rațiune să-şi aibă nebunia în 
care să-şi găsească adevărul ridicol. Fiecare este măsura celeilalte, iar în această 
mişcare de referință reciprocă ele se distrug, dar se întemeiază una pe alta. 

În secolul al XVI-lea nebunia nu este o putere surdă, care face lumea să 
explodeze, ea nu descoperă marea luptă a ştiinţei cu interdicția, fiind inclusă în 
relaţia cu raţiunea, afirmându-se şi negăndu-se deopotrivă. În perioada dată nebunia 
devine chiar una dintre formele raţiunii, neavând „sens şi valoare decât în câmpul 
rațiunii"[20, p.38]. 

Aşadar, adevărul nebuniei nu mai înseamnă unul şi acelaşi lucru cu victoria 
rațiunii şi stăpânirea ei definitivă: căci adevărul nebuniei înseamnă să fie interioară 
rațiunii, să fie o forță şi un fel de nevoie momentană a acesteia, pentru a fi mai sigură 
de ea însăşi. Probabil că acesta este secretul atotprezenţei sale în literatura de la 
sfârşitul secolului al XVI-lea şi începutul secolului al XVII-lea, „care, în efortul său 
de a stăpâni raţiunea aflată în propria sa căutare, recunoaşte prezența nebuniei, o 
înconjoară, o investeşte, pentru a triumfa în final asupra ei”[20, p.41]. Un fenomen 
viu de cercetare sunt figurile literare: Don Quijote, Regele Lear, Ofelia, dar şi 
romanele lui Scudery, teatrul lui Rotrou sau al lui Tristan l Hermite. 

Secolul al XVIII-lea va recunoaşte încă formele nebuniei prin identificare 


romanescă, trăsăturile sale fiind fixate pentru totdeauna de Cervantes. Tema 

nebuniei va fi reluată insistent prin deverse adaptări şi interpretări: Don Quichotte de 
Guérin de Bouscal se joacă în 1639, în 1641 se joacă Le Gouvernement de Sancho 
Panca ş. a. 

Michel Foucault, în Nebuniea în epoca clasică, distinge o serie de nebunii: 
nebunia trufiei goale, unde nebunul nu se identifică cu un model literar, ci cu el 
însuşi, printr-o adeziune imaginară care îi permit să-şi atribuie toate calitățile, toate 
virtuțile sau puterea cu care nu e înzestrat. Această nebunie este cel mai puțin 
ridicolă, deoarece este în inima oricărui om raportul imaginar pe care îl întreține cu 
sine. 

Nebunia dreptei pedepse aparţine tot lumii morale. Ea pedepseşte, prin 
dezordinile spiritului, dezordinile inimii. Dar are şi alte puteri: pedeapsa pe care o 
aplică se multiplică pe ea însăşi, în măsura în care, pedepsind, ea dezvăluie adevărul. 
Dreptatea acestei nebunii constă în faptul că e veridică. 

Ultimul tip: nebunia pasiunii disperate. Dragostea decepționată în excesul ei, 
mai ales dragostea înşelată şi fatalitatea morţii, nu are altă ieşire decât demenţa. În 
perioada cât avea un obiect, dragostea nebună era mai mult dragoste, decât nebunie, 
lăsată singură cu sine, dragostea trece în vidul delirului. 

În creaţia lui Cervantes preponderente sunt formele care ţin de trufie şi de 
toate capriciile imaginarului, acestea fiind modele înalte, pe care imitatorii lor le 
deviază şi le dezarmează. La Cervantes nebunia este fără scăpare, întrucât nimic nu o 
duce vreodată nici la adevăr, nici la rațiune. Ea nu se îndreaptă decât spre destrămare 
ŞI, de aici, spre moarte. 

Nebunia lui Don Quijote a provocat de-a lungul vremii multe dezbateri şi a 
creat multe teorii. Pentru unii eşecul în absurd al eroismului lui Don Quijote 
reprezintă momentul limită al unei aspirații salutare, pentru alţii devine permanenţă a 
quijotismului, iar nebunia devine o modalitate de cunoaştere a lumii pentru unii şi 
„paranoie genială” pentru alţii. Prin Don Quijote renaşte filozofia ca aspirație, iar 
nebunia devine mod de cunoaştere, este instituționalizată, acest fapt „împlineşte 
tradiția renascentistă a cunoaşterii „frenetice” şi fixează caracterul esenţial platonic 


al surselor ei”[5, p.39]. 

Nebunia lui Don Quijote nu este o trăsătură constantă, ci evoluează de-a 
lungul romanului în funcție de împrejurări. Dacă în prima parte a romanului 
esențială este interpretarea greşită a realităţii materiale, în partea a doua, personajele 
episodice (ducele şi ducesa), transformă şi literaturizează realitatea după modelul 
oferit de Don Quijote. Episodul calului Lemnopiron este un exemplu semnificativ de 
adaptare a realității după modele livreşti cu scopul de a face să trezească 
sensibilitatea unui individ pentru care lumea cărților şi a mitologiei are mai mare 
valoare ontologică decât realitatea imediată. Legat la ochi, Don Quijote cade în 
capcana întinsă de contesa Trifaldi şi crede într-adevăr că zboară prin văzduh cu 
Lemnopiron, iar Sancho acceptă jocul şi inventează o poveste cu „căpriţele” din cer, 
metaforă a Constelaţiei Pleiadelor. Mistificarea realității culminează cu târgul propus 
de Don Quijote lui Sancho Panza: „„- Sancho, dacă vrei să te creadă lumea de tot ce 
spui c-ai văzut în cer, apăi şi tu să mă crezi pe mine de cele ce spun c-am văzut în 
peştera lui Montesinos; şi, iaca mai mult nu spun”| 17, p. 256]. 

Cervantes cunoştea cu siguranţă ideile exprimate de Erasmus din Rotterdam în 
Elogiul nebuniei, unde se face distincţia între două tipuri de nebunie: una care este 
violentă, ucigaşă, răzbunătoare, ruşinoasă şi nelegiuită, ducând la incest şi paricid şi 
alta, care „apare ori de câte ori o plăcută rătăcire a minţii scuteşte pe cineva de acele 
griji neliniştitoare şi îl cufundă în tot soiul de plăceri”[21, p.57]. Nebunia lui Don 
Quijote este mai degrabă transfigurare a realității, inofensivă şi chiar benefică. 

Toate strădaniile şi caznele lui Don Quijote au în ultimă instanță efectul de 
catharsis, întrucât prin toate încercările, deşi eşuate, el se ridică deasupra condiţiei de 
om obişnuit, apropiindu-se măcar la nivel de intenție de modelul ales. Imitarea 
modelului şi asumarea rolului cavaleresc are efect purificator asupra profilului 
psihologic al personajului: „În ceea ce mă priveşte, pot spune că de când sunt cavaler 
rătăcitor, sunt viteaz, măsurat, mărinimos, bine-crescut, generos, prevenitor, 
cutezător, blând, răbdător, în stare să sufăr chinuri, întemnițări, farmece... socotesc 
că mă pot vedea prin vrednicia brațului meu, de mi-o fi cerul prielnic şi nu mi-o 
vitregi norocul, ajuns peste câteva zile regele vreunui regat unde să pot dovedi de 


câtă recunoştinţă şi mărinimie încape în inima mea”[17, p.143]. Toate virtuțile 

cavalerului sunt extrase direct din mesajul evanghelic: compasiunea, dreptatea, 
sărăcia, castitatea. Deşi el menţine o condiţie laică, trăieşte o viaţă foarte austeră, 
rezonând în modelul uman al Sfântului. Această sanctificare laică a cavalerului este 
foarte bine argumentată de către Erasmus în Enquiridon sau Manualul Soldatului 
Creştin. Ortega y Gasset a comparat spiritul lui Don Quijote cu spiritul unui Christ 
gotic şi ridicol ce descinde printre spanioli: „ Fiindcă într-un fel Don Quijote este 
parodia tristă a unui Christ gotic, sfâşiat de angoase moderne; un Christ ridicol din 
mahalaua noastră, creat de o imaginaţie îndurerată care şi-a pierdut inocenţa și 
voința dintâi şi umblă în căutarea altora, noi. Când se adună câţiva spanioli 
sensibilizați de mizeria ideală a trecutului lor, de murdăria prezentului şi de 
ostilitatea acră a viitorului, Don Quijote descinde printre ei”[16, p.59]. Comparaţia 
este frumoasă, dar nu poate explica decât gratuitatea acțiunilor lui Don Quijote, 
idealismul său pur. 

Pe de altă parte, însă, cavalerul perfect trebuie să renunțe nu numai la bunurile 
materiale, ci şi la implicaţiile afective negative precum: ura, dorinţa de răzbunare, 
mânia, mândria. La aceasta din urmă, primul dintre păcatele capitale, Don Quijote 
nu renunță; gândindu-se deseori cu trufie la bucuria câştigării unei bătălii sau la 
pedeapsa vreunui dușman. 

Cavalerul îşi pierde însă treptat încrederea, văzând cum universul făurit de 
imaginaţia sa se destramă. La început entuziasmul său nu cunoaşte limite şi nu 
admite compromisuri, dar treptat începe să accepte explicațiile şi interpretările celor 
din jur. Are loc, astfel, dublul proces: de sanchizare a lui Don Quijote şi de 
quijotizare a lui Sancho, menţionat anterior. Este binecunoscut că entuziasmului 
renascentist îi corespunde dezamăgirea barocă ce duce la renunțare, şi prin urmare, 
la moarte. 

Astăzi Don Quijote este considerat „un model cultural generic pentru toți 
visătorii care trăiesc în imaginar sau pentru cei care, conştienţi de sciziunea dintre 
real şi imaginar, aleg pe acesta din urmă ca mediu de viaţă”|[ 13, p.136]. Cavalerul 
Tristei Figuri este cunoscut şi slăvit peste tot, împreună cu scutierul său Sancho 


Panza, cartea fiind prezentată de Cervantes însuşi ca un mit, şi, de fapt, chiar el 

trăind fenomenul mitizării personajului său. Don Quijote, de fapt, nu e un mit 
oarecare, ci, după afirmaţia lui Ortega y Gasset ca „perspectiva epică constă în a 
privi întâmplările lumii din înălțimea unor mituri cardinale”, îl putem considera pe 
Don Quijote întruchiparea unui astfel de mit cardinal. 

În procesul cercetării procedeului de mitizare a personajului Don Quijote am 
determinat etapele trecerii eroului în mit. Aceasta începe odată cu apariția primului 
volum al lui Don Quijote şi a interesului deosebit al cititorilor europeni față de 
operă. Don Quijote este un mit livresc, care răspunde mai multor idealuri şi accede 
simultan la cele trei căi de realizare metafizică: acțiunea ce constituie rațiunea 
codului cavaleresc, dragostea de semeni şi de Dulcineea şi cunoașterea, el fiind o 
memorabilă figură de „nebun înțelept”, care vede lucrurile din perspectiva adâncă a 
sensului lor ideatic. 

Motivul evoluării reprezintă condiția promovării personajului în mit, prin 
sinteza ontologicului cu gnoseologicul şi elevarea trăirii la un mod de cunoaştere. 
Prin efortul patetic de a identifica realul prin impunerea propriului eu, se sugerează 
noțiunea alogică a absurdului, care devine permanenţă a quijotismului. Don Quijote 
formează o logică „integrală”, însuşindu-şi realul prin fantezie, acționând într-o 
lume „reală şi platonică”, conceptual diferită de cea „fenomenală” a lui Sancho. 
Această aspirație spre esenţa de dincolo de fenomen şi ignorarea logicii lui 
determină revolta lui Don Quijote împotriva realului. 

Devenirea mitică a lui Don Quijote are loc o dată cu oferirea unui nou mod de 
cunoaştere a lumii, care presupune identitatea individualului cu universalul, şi 
descoperă adevărul suprem în existență. Don Quijote propune suplinirea categoriilor 
mentale ale logicii prin funcţiile cunoaşterii şi speranţa în absurdul rațional. Eroul 
glorifică credința şi viața prin întreruperi în nesiguranță şi moarte. Categoriile 
paradoxiei oferă o structură care explică esenţa quijotismului ca formă de 
cunoaştere, procesul de devenire mitică al lui Don Quijote încheindu-se, acesta fiind 
şi un mit modern. 

Noţiunea de guijotism s-a constituit în urma unor particularități definitorii: 


eroismul lui Don Quijote, voinţa, credinţa într-un ideal, curajul nesăbuit, calificat 

drept curată nebunie. În termeni quijoteşti este abordată şi problema iluzie-realitate, 
o sursă veşnică de controverse şi confuzii. Iubirea ideală, relaţiile lui Don Quijote cu 
femeile fiind imaginare, astfel, prezintând o trăsătură pur quijotescă. Cavalerul 
Tristei Figuri acționează deseori sub influența nebuniei, un alt aspect quijotesc, deşi 
este o metodă larg răspândită în secolul al XVI-lea, gândirea eroului atingând uneori 
profunzimi ce îl apropie de modelul „nebunului-înțelept”, considerat o metaforă a 
dreptului la adevăr moral. În esenţă, imitarea modelului şi asumarea rolului de 
cavaler rătăcitor a avut un efect purificator asupra profilului psihologic al 
personajului, acesta devenind viteaz, măsurat, mărinimos, bine-crescut, generos, 
prevenitor, cutezător, blând şi răbdător. 

Astfel, Cervantes a pus în romanul său toate biruinţele şi înfrângerile epocii, 
toate conflictele de idei şi mentalități, creând unele imagini de rară forță în istoria 
literaturii universale, imagini care exprimă profund, plurivalent, sensuri de gândire, 


direcţii ale spiritului, forțe caracteristice pentru Renaşterea spaniolă. 

1.2. Quijotismul ca fenomen socio-cultural 


Quijotismul modern a devenit o noţiune universală, chiar un fenomen socio- 
cultural, iar Don Quijote dăinuie ca o figură simbolică, vie şi bogată în sensuri, prin 
miracolul personalităţii sale; acela de a redescoperi mereu omul, de a revela în orice 
veac umanul autentic. Quijotismul este cu adevărat o modalitate demnă de a trăi şi 
de a muri, este „proba libertăţii individuale pusă în slujba binelui semenilor şi 
desăvârşirii personalității”| 1, p.67]. Dar ceea ce nu a reuşit şi nici nu a încercat Don 
Quijote a fost posibilitatea unirii propriului său destin cu altele, pentru realizarea 
aceluiaşi ideal. Anume acest fapt explică şi eşecul său, eşecul aventurii strict 
individuale. Sancho Panza a intuit marea tragedie a lui Don Quijote fără a şti să o 
definească, atunci când îl numeşte Cavalerul Tristei Figuri. Cu adevărat este cel 
mai nimerit supranume, deoarece exprimă trăirea lăuntrică a sentimentului propriei 
limite, a neputinței de a-şi reface forțele numai din sine însuşi. Acest erou poartă pe 
întreaga sa figură drama omului modern, care de la un anumit moment nu a mai 
găsit resursele şi mijloacele prin care să fie oferită o cale spre bine, lumii de astăzi 
dincolo de limita atinsă în realizarea idealurilor umaniste ale Renaşterii. În Don 
Quijote redescoperim omul, dar nu şi elementele ce caracterizează noul umanism al 
vremii noastre, o importantă soluție de supravieţuire a lumii, întrucât anume 
umanismul „rămâne în fiecare epocă a istoriei europene cea mai frumoasă amintire 
intelectuală a țărilor bătrânului continent şi o chezăşie păstrată pentru certitudinile 
privitoare la soarta viitoare a omului. Din orice criză gravă umanitatea poate ieşi 
sprijinindu-se pe acest solid suport”[2, p.275]. 

De-a lungul secolelor romanul Don Quijote a avut un impact enorm asupra 
literaturii, artei, muzicii şi a vieţii, în general. Probabil că quijotismul a început să se 
constituie ca fenomen atunci când primul cititor al lui Cervantes s-a comparat cu 
Don Quijote, chiar mai mult, şi-a zis Don Quijote. Nu este exclus faptul că acesta ar 
fi fost Lope de Vega, după cum menţionează V. Bagno în cartea Pe drumurile lui 
Don Quijote. La temelia quijotismului, ca fenomen socio-cultural complex, a stat 


ieşirea eroului din operă şi identificarea cititorilor cu Don Quijote, cedând tentaţiei 

imposibilului şi încercând să trăiască ficțiunea, fiecare epocă înţelegându-l şi 
caracterizându-l în felul său. 

Quijotismul este şi un fenomen universal, deşi fiecare literatură naţională 1-a 
atribuit nuanțe specifice, începând chiar de la contemporanii şi compatrioții lui 
Cervantes. Astfel, Esteban Manuel de Villegas a folosit cuvântul „quijotista” într-un 
sens peiorativ, iar Walter Scott, în epoca romantismului, i-a conferit un sens 
superior, folosind cuvintele „quijotism” şi „quijotesc”. 

Deşi quijotismul ca fenomen socio-cultural se identifică cu intenţiile şi 
aspiraţiile nobile ale cavalerului din La Mancha de a face bine, într-un anumit spirit 
popular s-a fixat prejudecata că quijotism înseamnă un fel de ţicneală, o ridicolă 
neadaptare la realitate, dar anume astfel de visători, care au ieșit din realitatea 
proprie pentru a trăi fantezia au contribiut şi continuă să contribuie la progresul 
ştiinţific, social, economic, cultural, deseori sacrificându-se. Fără ei nu s-ar fi 
descoperit America, tiparul, drepturile omului, istoria neamului având astfel de 
superbi Cavaleri ai Idealului: Mihai Viteazul, care a încercat să prindă tot ce era 
suflet românesc, N. Bălcescu, care s-a consumat pentru binele naţiunii sale, M. 
Eminescu, care s-a zbătut, răsunând de inocenţă şi farmec, un „Don Quijote” este E. 
Lovinescu, care a sacrificat mult pentru frumosul din pagina scrisă, G. Călinescu, 
care a încercat, în vremuri incerte, să diminueze bezna generală, cu spiritul său 
optimist etc. 

Quijotismul este un fenomen atât social cât şi cultural, deoarece rămâne 
permanent cu numeroase valenţe deschise spre istoria de ieri, de azi şi de mâine. 
Cervantes a creat un personaj unic, având calități şi neajunsuri, individualizat prin 
caracterul său bogat cu virtuți menite să-l înalțe deasupra propriilor sale limite. 

I. Mustaţă propune aşezarea lui Don Quijote în penteonul eroilor de tipul lui 
Ulise şi Eneas, aceştia constituind cazuri unice de eroism, irepetabile, dar nu suntem 
de acord că eroismul lui Don Quijote, „este al fiecărui om, un eroism cotidian, de 
care cu toții în anumite împrejurări suntem capabili, devenind eroiii unor clipe 
nemuritoare”| 1, p.20]. Deşi cetățile eroilor antici au dispărut, deoarece au existat 


într-un timp îndepărtat, considerăm că atât Don Quijote, cât şi Ulise şi Eneas ating 

valoarea universală a umanului. Câţi contemporani am văzut îmbrăcaţi în armură, 
care pleacă în căutare de aventuri, se aruncă în luptă fără nici o măsură de precauţie, 
refuză mâncarea şi dorm sub cerul senin, îndrăgostiți de o femeie imaginară. Deşi 
expresia „a te lupta cu morile de vânt” este folosită, ea nu se referă atât la eroism, 
aşa cum a fost înţeles în trecut, cât la idealism, adică sacrificiu şi suferință pentru o 
cauză, prin refuzul de a accepta plăcerile laice. Quijotismul modern nu ar fi atât 
eroism, ci mai curând o nebunie filozofică, morală sau spirituală de a visa, de a-şi 
face iluzii, de a crede într-un ideal. 

Fără să mergem atât de departe ca I. Mustaşă care afirmă că „Don Quijote 
este prototipul perfect al omului”, acest personaj conţine doar anumite fațete din 
bogăţia caleidoscopică a ipostazelor umane, acceptăm ideea că el este mai aproape 
de sufletul modern decât eroii antici. Drept exemplu pot servi numeroase raportări 
moderne la mitul Don Quijote şi noţiunea pragmatism-idealism, atât de 
caracteristică societății moderne. 

Quijotismul ca fenomen cunoaşte câteva elemente definitorii, argumentate în 
subcapitolul anterior: eroismul, relația iluzie-realitate, curajul nesăbuit, voința, 
iubirea ideală, nebunia, unele înrudindu-l cu alţi eroi literari. Vom cerceta în 
subcapitolul dat relaţia dintre quijotism şi unele fenomene literare, dar din lipsă de 
spaţiu nu ne vom extinde şi asupra altor fenomene care au înrudiri cu quijotismul. 

Quijotismul ca fenomen socio-cultural are o conexiune cu hamletismul, un 
alt fenomen cunoscut în literatură, deşi quijotismul ca şi concept este mult mai 
complex şi mai amplu, incluzând un şir de semnificaţii. Scriitorul rus I. Turgheniev 
menționează în articolul Hamlet şi Don Quijote că aceste două personaje 
întruchipează „două tipuri de bază ale naturii omeneşti — capetele extreme ale axei 
în jurul căreia aceasta gravitează”[3, p.8]. Autorul se întreabă „ce exprimă figura lui 
Don Quijote?” şi răspunsul pe care îl dă accentuează, în primul rând, credinţa în 
ideal a ciudatului personaj „credinţa în ceva etern, nestrămutat, credinţa în adevărul 
care se află în afara omului, un adevăr greu de pătruns, care cere slujire şi jertfe, dar 
care-i accesibil unei totale devoţiuni şi puterii de sacrificiu”[3, p.9]. Don Quijote 


rămâne fidel idealului său până în ultima clipă, e gata să suporte orice privaţiune şi 

să-şi sacrifice viaţa. El nu trăieşte numai pentru sine, ci pentru alții, pentru fraţii lui, 
pentru nimicirea răului, pentru a învinge vrăjitori, monştri, deci, răul din lume. De 
aceea e neînfricat, răbdător, se mulţumeşte cu o hrană simplă şi o haină modestă, 
neinteresându-l nici una, nici alta. Smerit în suflet, ca spirit e măreț şi viteaz, iar 
impresionanta lui evlavie nu-i stânjeneşte libertatea. Fiind străin de vanitate, el nu 
se îndoieşte de sine, de menirea sa, nici chiar de forţele sale fizice; voinţa lui e de 
neclintit. Don Quijote poate fi comparat cu „un copac secular care şi-a înfipt adânc 
rădăcinile în pământ, nu este în stare nici să-şi trădeze convingerile, nici să se abată 
din drumul ales”[3, p.10], tăria constituirii sale morale imprimând o deosebită 
putere şi măreție tuturor gândirilor şi spuselor sale, Don Quijote fiind un entuziast, 
slujitorul unei idei şi de aceea e înconjurat de aura ei. Dar ce reprezintă Hamlet? În 
opinia lui M. Calinescu „portretul melancolicului prinț al Danemarcei se constituie 
într-un simetric contrast față de acela al lui Don Quijote”[4, p.134] Ceea ce-l 
caracterizează este înclinația analitică şi sceptică, presupunând lipsa de credinţă şi 
egoismul. Hamlet este „un sceptic şi mereu se ocupă de el însuşi, şi e preocupat nu 
de datoria ce o are de îndeplinit, ci doar de frământările sale”[3, p.10]. Sarcasmul 
lui Hamlet se opune entuziasmului lui Don Quijote, întrucât de Don Quijote râdem, 
dar în râs, e implicată şi o putere răscumpărătoare, astfel că, până la urmă, îl iubim 
pe deşiratul Cavaler al Tristei Figuri. Pe Hamlet însă e aproape imposibil să-l 
iubeşti: „De compătimit, îl compătimeşte fiecare, şi e firesc: aproape oricine 
recunoaşte în Hamlet trăsături comune cu ale sale; de iubit, însă, repetăm, nu poate 
nimeni să-l iubească, după cum nici el nu iubeşte pe nimeni”[3, p.12]. 

Făcând această paralelă între cei doi eroi, Turgheniev menționează că Hamlet 
suferă mai mult şi mai profund decât Don Quijote, întrucât acesta din urmă e o 
natură afirmativă, pe când Hamlet e întruchiparea „principiului negării”. Chiar şi 
exteriorul lor este foarte deosebit: Don Quijote are o figură „slăbănoagă şi 
colțuroasă, cu nasul coroiat, înzăuată caricatural, proțăpită sus pe greabănul 
scheletic al unei gloabe costelive”[3, p.11], care este mereu flămândă şi bătută, 
astfel Don Quijote stârnind râsul. Pe când înfăţişarea lui Hamlet este atrăgătoare: 


melancolic, cu chipul palid, deşi nu e slab, poartă îmbrăcăminte neagră, de catifea, 

până la pălărie, maniere alese, având un „sentiment al superiorității asupra celor din 
jur, alături de zâmbetul caustic al umilirii de sine, totul place la el, totul te 
farmecă”[3, p.11]. 

În atitudinea celor doi faţă de femeie găsim câteva lucruri demne de remarcat. 
Se ştie că Don Quijote o iubește pe Dulcineea, dar nu pe femeia reală, şi este gata să 
moară chiar pentru ea, spunându-i învingătorului său, care a şi ridicat sulița, gata să- 
| lovească: „Străpunge-mă, cavalere, dar fie ca slăbiciunea mea să nu slujească întru 
micşorarea faimei Dulcineii; susţin totuşi că ea este cea mai frumoasă din lume”[5, 
p.85]. La Don Quijote lipseşte cu desăvârşire senzualitatea, toate visările lui sunt 
nevinovate, Şi „e greu de crezut că în adâncul inimii nădăjduieşte într-o unire cu 
Dulcineea, de care, poate, mai degrabă se teme”[3, p.16]. 

Alta este atitudinea lui Hamlet față de femei, întrucât marele Shakespeare nu 
s-a hotărât să-i dăruiască unui egoist, unui sceptic o inimă iubitoare, devotată. S-a 
spuns că prințul nu iubeşte, ci doar se preface că este îndrăgostit, fără multă 
iscusință. Astfel, în prima scenă din actul al treilea Hamlet îi spune Ofeliei: „...Te- 
am iubit cândva”[6, p.214]. Ofelia: „Alteță, m-ai făcut întradevăr să cred că da.” 
Hamlet: „Nu trebuia să mă crezi ... nu te-am iubit”.[6, p.215] 

Sentimentele lui față de Ofelia sunt pe de o parte cinice, pe de altă parte 
pompoase. Atunci când vorbeşte de Ofelia, nu se gândeşte decât la sine, iar în 
cuvintele: „O, nimfă, pomeneşte //în ruga ta de mine, păcătosul”[6, p.214], vedem 
că eroul shakesperian recunoaşte neputinţa sa de a iubi. 

După I. Turgheniev, Hamlet întruchipează principiul negării, şi-l compară cu 
Mefisto, doar că e un Mefisto cuprins în sfera vie a naturii omeneşti; de aceea, 
negarea lui nu reprezintă răul — ea însăşi este îndreptată împotriva răului. Negarea 
lui Hamlet pune la îndoială binele, însă de rău nu se îndoieşte şi începe lupta 
împotriva lui. Nici în bine nu are încredere, adică pune la îndoială adevărul ideal şi 
puritatea lui, deşi îl atacă pornind de la ideea că este un bine artificial, sub a cărui 
mască falsă se ascunde acelaşi demon al răului, aceeaşi minciună eternă, dușmanii 
lui permanenți. Deşi Hamlet nu râde satanic cu râsul indiferent al lui Mefisto, 


zâmbetul său amar conturează o tristeţe care trădează adânci suferinți. Scepticismul 

său se duşmănește aprig cu minciuna, prin aceasta devine un înverşunat apărător al 
adevărului în care el nu poate crede. Astfel, pe de o parte, există Hamleţi care 
gândesc, conştienţi de sensul lucrurilor, care adesea sunt capabili să cuprindă totul 
cu rațiunea lor, dar, în acelaşi timp, sunt inutili pentru cei din jur, deoarece sunt 
condamnaţi la inerție, iar, pe de altă parte, - Don Quijoţi, parţial nebuni, dar care 
aduc folos omenirii, împingând-o înainte, fiindcă văd şi recunosc un singur ideal, 
intuit, deseori, doar de ei. 

Cei doi eroi reprezintă spirite diferite. Astfel Don Quijote e o semnificație a 
spiritului sudic, mediteranean, un spirit „luminos, vesel, naiv, receptiv, care nu 
sfredeleşte adâncurile vieţii, care n-o cuprinde în întregime, dar care reflectă toate 
fenomenele ei”[3, p.19], iar Hamlet este un simbol al nordului. Totodată, Don 
Quijote este considerat un model ideal al gentilomului, fiind un adevărat hidalgo. El 
rămâne hidalgo şi atunci când slujnicele ducelui îi săpunesc faţa în bătaie de joc, 
demonstrând, astfel, amorul propriu şi nu înfumurarea. Don Quijote nu este 
preocupat de sine, el poartă respect sieşi şi altora şi nici nu se gândeşte să pozeze. 
Hamlet, însă, cu toată eleganța de care este înconjurat, are ifose de parvenit, este 
agitat, uneori chiar grosolan, având o purtare dispreţuitoare. În schimb, se exprimă 
original, iar profunzimea şi subtilitatea analizei, cultura lui multilaterală i-au 
dezvoltat un gust fără greş. Prin urmare, simţul frumosului este dezvoltat la Hamlet 
aproape în aceeaşi măsură ca simţul datoriei la Don Quijote. 

Don Quijote respectă profund şi acceptă toate rânduielile existente: regula, 
monarhii, ducii, dar în acelaşi timp e liber şi recunoaşte libertatea altora. Hamlet are 
o atitudine critică față de regi, de curteni, deși el însuşi este un asupritor. 

Prințul danez, când împrejurarea îl ajută, este perfid şi chiar crud. Ca exemplu 
poate servi moartea celor doi curteni trimişi în Anglia din partea regelui, pusă la 
cale de Hamlet, ori tirada lui despre Polonius, pe care l-a omorât. De altfel, în 
acestea vedem ecoul evului mediu abia trecut. Totodată observăm şi la onestul şi 
dreptul Don Quijote o oarecare înclinație spre minciună semiconştientă, spre 
autoînşelare, care este o înclinaţie „aproape inevitabil caracteristică fanteziei unui 


entuziast”[3, p.22]. Când povesteşte cele văzute în peştera din Montesinos nu face 

decât să inventeze, deşi nu reuşeşte să-l păcălească pe isteţul prostănac Sancho 
Panza. 

La cea mai mică nereuşită Hamlet îşi pierde curajul, se lamentează, pe când 
Don Quijote, ciomăgit de criminali, nu se îndoieşte nici o clipă de succesul faptei 
organizate de el. Astfel, omenirea are nevoie de aceşti Don Quijoţi caraghioşi, 
îndrăzneți, pentru că Hamleţii „n-ar avea la ce medita”[3, p.23]. După I. 
Turgheniev, Don Quijoţii descoperă, iar Hamleţii dezvoltă, deşi cei din urmă se 
îndoiesc de toate şi nu cred în nimic. Dar, în virtutea rânduielilor înțelepte ale 
naturii, nu există Hamleţi deplini, tot aşa cum nu există nici Don Quijoţi deplini, 
acestea fiind doar extreme ale celor două structuri, „jaloane aşezate de poeţi la 
capătul a două drumuri care merg în direcții opuse”[3, p.23]. Anume spre ele tinde 
viața, fără a le atinge vreodată, chiar dacă în Hamlet principiul analizei este dus 
până la tragic, iar în Don Quijote principiul entuziasmului este dus până la comic; în 
viaţă, însă, atât comicul deplin, cât şi tragicul deplin, se întâlneşte foarte rar. 

Atât Hamlet cât şi Don Quijote mor în împrejurări de mare patetism, dar 
sfârşitul fiecăruia este foarte diferit. Ultimele cuvinte ale lui Hamlet sunt frumoase, 
acesta se resemnează, se potoleşte şi îi cere lui Horaţio să trăiască mai departe, dar 
privirea lui Hamlet nu se uită înainte. Moartea lui Don Quijote este sentimentală şi 
în acelaşi timp optimistă, când fostul său scutier, vrând să-l consoleze, îi spune că în 
curând vor porni din nou după aventuri cavalereşti. Prin urmare, totul va trece, totul 
va pieri şi se va preface în pulbere, doar faptele bune nu se risipesc ca fumul, 
deoarece au viaţă mai lungă decât cea mai strălucitoare frumuseţe. 

Faptul că Don Quijote şi Hamlet reprezintă tipuri extreme este neîndoielnic. 
Prestigiul quijotismului este în devoranta şi mistuitoarea sa necesitate de iluzie, iar, 
la polul opus, hamletismul simbolizează nevoia omului de a distruge miturile şi 
iluziile, de a se controla şi de a-i controla pe ceilalți prin luciditate. Dar constatăm şi 
surprinzătoare tangenţe între cele două personaje. Astfel, Don Quijote este o carte a 
deziluziei cosmice, dar în plan istoric a deziluziei spaniole, marcând declinul puterii 
mondiale a Spaniei, în vreme ce Hamlet, prin analiza tragismului, indeciziei este o 


operă stimulatoare, declanşatoare de energii, fiind tragedia Angliei, iar Don Quijote 

— cartea clasică a Spaniei. În jurul celor două opere s-a cristalizat sufletul celor două 
popoare: Anglia cucerind un imperiu, Spania pierzându-l pe al ei. În consecinţă, 
romantismul a demonstrat că, deşi contradictorii, Don Quijote şi Hamlet nu se 
exclud decât atrăgându-se. 

Quijotismul ca fenomen socio-cultural are afinități şi cu bovarismul, cunoscut 
fenomen în istoria literaturii, întrucât „bovarismul este tatăl iluziei asupra propriei 
persoane care precedă şi însoţeşte iluzia asupra celuilalt şi asupra lumii”[7, p.185], 
nota Georges Palante în Filosofia bovarismului, ambele fenomene fiind „revelatoare 
prin subtilitatea perceperii nuanţelor lor comune”[8, p.103]. Chiar Flaubert nu se 
sfiieşte să declare că îşi află obârşia în cartea pe care o ştia pe dinafară înainte de a 
şti să citească: Don Quijote, mărturisind Luisei Collet „că a dorit totdeauna să scrie 
un roman de aventuri cavalereşti, un roman ariostesc” [9, p.189]. Această 
comparaţie cu eroul lui Cervantes, foarte nimerită, se susține pe tehnica însăşi a 
cărții. Aşa cum Don Quijote pierde simţul realității citind romane cavalereşti, prilej 
pentru Cervantes de a ridiculiza o întreagă literatură, proiectând asupra realului 
imaginea utopică a lumii sale, înlocuind urâtul, cotidianul prozaic, cenuşiu, cu 
himerele minţii sale, tot aşa Emma Bovary, mica burgheză provincială, devora Pau/ 
şi Virginie, Walter Scott, Lamartine, George Sand, Eugene Sue, în căutarea unui 
bărbat desăvârşit, plăsmuit în imaginea sa, fiind în aşteptarea unei iubiri mari într-o 
lume filistină şi măruntă. 

În lucrarea Bovarismul Jules de Gaultier menţiona că bovarismul ca fenomen 
se bazează pe o modalitate particulară de a explica universul: „A te concepe altfel 
decât eşti”[10, p.52], care presupune existenţa prin autosugestionare a unei 
personalități fictive, iluzorii. Predispoziţia personală determină personajele bovarice 
să se conceapă altele. Această slăbiciune a sufletului este mereu însoțită de 
neputința de a ajunge modelul pe care şi l-au propus. Printr-o paradoxală 
contadicţie, iubirea de sine probabil că nu le permite să-şi recunoască eşecul, astfel, 
ei recurg la imitație, care este doar o parodie. „Indicele bovaric apare în unghiul 
format de o linie reală: tendinţe ereditare, dispoziţii naturale, tot ce fixează energia 


pe o direcţie nativă; şi o linie care nu există decât în imaginaţia fiecăruia (sub 

influența mediului şi a circumstanțelor exterioare)”[11, p. 123], comedia şi drama 
aflându-se în intervalul dintre cele două linii. Dacă comedia se naşte când 
personajele se opresc la nivelul decorului, cu Emma Bovary eroarea asupra 
persoanei devine un element dramatic. Eroina lui Flaubert este, într-o oarecare 
măsură, determinată de împrejurări, deşi „există în prim-planul psihologiei sale o 
predispoziție personală căreia se cuvine să-i acordăm primul loc”[10, p.19], 
cercetând minuţios fenomenul. 

Specificul formulei bovarice, menţiona J. de Gaultier, este că bovarismul nu 
reprezintă concluzia unui raționament. Expresie a unui fel de a vedea, poate deveni, 
de asemenea, o metodă de viziune. Orice realitate este , la drept vorbind, o creaţie 
de artă, fie că trebuie inventat organul care s-o perceapă, fie că trebuie inventată 
metamorfoza senzaţiei. Realitatea nu este adevărată sau falsă, ea există, este ca o 
carte citită de fiecare dintre noi şi se dovedeşte a fi alta cu fiecare lectură. 
Concepţiile bovarice îşi găsesc locul în imposibilitatea de a şti pentru totdeauna 
ceva sigur şi concret despre lume. Că această „acțiune” nu este decât o „reacțiune” 
în limitele normalităţii sau că este o boală a sufletului, nu se poate şti cu precizie. 
Este o certitudine că bovarismul exista şi înainte de Flaubert, fiind regăsit în 
colectivităţile diverselor epoci, sub influenţa a diverşi factori. În literatură, este 
cunoscut încă din fabulele lui La Fontaine şi comediile lui Moliére. 

Revenind asupra cercetării celor două fenomene socio-culturale: quijotismul 
şi bovarismul, menţionăm că, deşi, Emma Bovary, la prima vedere, pare să fie un 
echivalent feminin al lui Don Quijote în societatea burgheză din secolul al XIX-lea, 
dar de specie inferioară prin insuficiența credinţei în vis până la capăt, procesul de 
mistificare are loc într-un sens mai pedestru şi limitat la experienţa erotică. Asistăm 
la o analiză psihologică profundă pe care ne-o oferă Gustave Flaubert, zugrăvindu- 
şi eroina. O descrie încă din copilărie, menţionând gusturile ei rafinate şi cochete de 
fetiță, de elevă de pension, arătându-ne-o visătoare şi cu o imaginaţie excesiv de 
simţitoare. Emma are „o calitate prea mult sau o virtute mai puţin: într-aceasta 
constă principiul erorilor şi al nenorocirilor sale” 12, p.411]. Dar calitatea care-i 


prisoseşte constă în firea ei nu numai fantezistă, ea are şi cerinţe de inimă, de 

inteligență şi de ambiţie, care aspiră către o existenţă mai înaltă, mai aleasă decât 
cea hărăzită ei. Soţia unui doctor modest de ţară, Emma Bovary, se imaginează o 
mare doamnă, ca şi Don Quijote — mare cavaler. Cu temperament senzual, ea 
concepe dragostea sub forma pasiunilor exorbitante şi unice — adevărate aventuri 
romaneşti — într-un decor fabulos. Virtutea ce-i lipseşte este de a nu fi învăţat că 
prima condiție pentru a trăi bine este să ştii a suporta plictisul. Ea nu ştie să se 
resemneze pe tăcute şi fără să se dea în vileag, nu ştie să-şi creeze, „fie în dragostea 
pentru copilul ei, fie într-o acţiune folositoare celor din jur, o ocupaţie, o legătură, 
un scut de apărare şi un scop”[ 12, p.412]. Fără îndoială, ea luptă şi nu se abate de la 
drumul drept într-o singură zi; va dura timp de ani de zile, înainte de a adevia. 
Totuşi, ea se apropie în fiecare zi cu câte un pas de acest moment şi sfârşeşte prin a 
se rătăci şi a se pierde nebunește. 

Deşi, Ortega y Gasset susține că „Madame Bovary este un Don Quijote 
feminin”, „cu fustă şi cu minim de tragedie în suflet”[13, p.160], I. Mustaţă, în 
monografia În preajma lui Don Quijote, afirmă că „bovarismul, această maladie a 
sufletului şi spiritului, manifestată printr-un grav dezechilibru între posibilități şi 
dorințe, proliferând insatisfacția, la fel de puternică, cum este tragica aspirație spre 
evadare, nu se identifică cu quijotismul, chiar dacă unele elemente comune există, 
iar personajul - şi într-un caz şi în celălalt - îşi creează o personalitate idealizată”[ 1, 
p.22]. Dacă bovarismul este considerat o boală a spiritului, cu grave consecințe 
dramatice, care duc inevitabil la un final tragic, quijotismul „nu este o boală, ci o 
benefică stare naturală a umanului, conştient de sine, ca o tendință spre grandoare, 
spre plenitudine; tendinţă care poate să pară o nebunie în limitele umanului 
mediocru”| 1, p.22]. 

După I. Mustaţă situaţiile celor doi eroi sunt diferite, deoarece Emma a pornit 
de la bun început înfrântă de propriile-i limite şi neputinţe, de proiectul ei egoist şi 
individualist îngust, iar Don Quijote, optimist şi temerar, nu s-a lăsat înfrânt de 
obstacole, găsind mereu resurse pentru a ieşi demn dintr-o înfrângere, susţinându-şi 
credinţa în idealul său ca un martir, convins că idealul ales de el este nobil şi 


sublim, în interesul binelui şi frumosului. 

Doamna Bovary cade pradă unui soi de boală, considerată drept maladie 
nervoasă, un fel de nostalgie, dorul după un tărâm necunoscut. Charles, mereu orbit 
şi pururea devotat, încearcă să o vindece şi nu găseşte ceva mai bun decât 
schimbarea de aer. Părăsește Tostes şi clientela care începea să-i vină şi se duce 
într-alt colţ al Normandiei, în târguşorul Yonville — l’ Abbaye. 

În această perioadă doamna Bovary este însărcinată cu primul şi unicul ei 
copil, care va fi o fetiţă. Copilul îi va aduce o uşoară contrapondere, întârzieri în 
progresia răului, accese şi toane de tandrețe: dar simțul ei matern este şubred; 
inima-i este deja afectată de pasiuni uscate şi de ambiţii sterile ca să se mai deschidă 
în faţa bunelor simțăminte fireşti care cer sacrificii. 

În ziua venirii lor la „Leul de aur” fac cunoştinţă cu câteva din mărimile 
regiunii, printre aceştia fiind şi d. Léon Dupuis, secretar de notar. Acesta își va croi 
drum către inima doamnei Bovary, dar, din fericire, Léon pleacă la potrivită vreme 
să-şi continue studiile la Paris. 

Într-o zi minunată Emma l-a cunoscut pe Rodolphe Boulanger, un fel de mic 
gentilom şi un mare vânător de fuste, care acceptă să joace rolul dat de amantă până 
în momentul în care se vede constrâns la altceva în afară de jurăminte. Şoptindu-i la 
ureche eternele vorbe, doamna Bovary, care îi rezistase lui Léon, însă a cărei inimă 
fusese zguduită de el şi care se căia că-i rezistase atâta, va ceda din prima zi acestui 
nou venit care, în înfumurarea lui îşi va atribui tot meritul. 

Făcând primul pas hotărâtor, doamna Bovary porneşte repede şi recâştigă 
timpul pierdut. ÎL iubeşte la nebunie pe Rodolphe, i se atârnă de gât şi nu se teme să 
se compromită cu el. Ajunge atât de departe în rătăcirile patimii ei, încât nu mai 
rabdă o zi de absență, departe de Rodolphe, îi cere să o răpească, să găsească o 
colibă unde să stea cu el în străfundul pădurilor, o cabană pe țărmul mării. O scenă 
mişcătoare este aceea în care Charles, întors de la vizitele sale, noaptea, în faţa 
leagănului fetiţei sale, visează la viitorul fericit al micuţei sale Bertha: iar alături, 
soția sa, prefăcându-se că doarme, nu visează decât la răpirea într-un poştalion cu 
patru cai, fericire fantezistă şi călătorii imaginare, Orientul, Canada etc. Acest vis 


dublu, al tatălui amăgit căruia nu-i stă gândul decât la curatele şi blândele bucurii 

casnice, şi al frumoasei şi smintitei soții vinovate, care intenționează să distrugă 
totul, aparţine unui mare artist ce ştie să redea întregul efect al unui motiv. 

Emma Bovary nu-şi trăieşte iubirile ca pe adevărate aventuri livreşti: ea se 
îndoiește şi încearcă să se asigure de realitatea visului său. Face experiențe care 
sfârşesc prost pentru că iluzia nu poate ieşi din domeniul său fără să se distrugă. 
Dacă Don Quijote este sigur că morile de vânt sunt nişte uriaşi: de ce să verifice 
ceea ce este adevărat? El este devotat când are toate şnsele să eşueze, nu-şi 
abandonează iluzia şi refuză să renunțe la ideal. Doamna Bovary, însă, abandonează 
„lupta”. 

Sfârşitul eroinei, pedepsirea, moartea ei, sunt înfăţişate cu detalii 
necruțătoare, autorul apăsând pe coardă până la limită. Sfârşitul domnului Bovary 
este şi el mişcător. În durerea pierderii soţiei sale, după ce s-a dezamăgit cât a putut 
în privinţa greşelilor ei, el continuă să raporteze totul la ea şi, primind invitație la 
căsătoria lui Léon, se întristează că nevastă-sa nu va fi prezentă. Apoi, când găseşte 
pachetul de scrisori, care de la Leon, care de la Rodolphe, d-l Bovary iartă totul, o 
iubeşte mai departe pe ingrata şi nedemna pe care a pierdut-o şi moare de durere. 

Interpretarea bovarismului de-a lungul timpului, ca fenomen, indiscutabil, 
este variabilă, în funcţie de perioadă şi de mentalitatea epocii. În lectura lui Radu 
Petrescu, spre exemplu, personajul central al romanului flauberian Doamna Bovary 
este Charles Bovary, „un adevăr ce sare în ochi”, întrucât „ca şi Flaubert, toată 
lumea a cedat farmecului clasic al Emmei”[9, p.70]. Deşi este adeptul ideii că 
literatura modernă ar fi dominată de mitul feminităţii, aşa cum cea veche fusese 
dominată de mitul virilității, R. Petrescu comentează: „Cu toate naivitățile şi 
nesocotințele ei, femeia aceasta e prea deşteaptă şi prea frumoasă tot timpul. Am 
vrea să-i vedem uneori deşalarea, urdorile, când şi când obligatorii la o femeie ca 
ea, în eternă căutare de fericire extragonjugală, mereu însetată. Cine a întâlnit-o 
dincolo de paginile cărții, ştie la ce mă refer şi câtă dreptate am”[9, p.70]. 
Exemplele pot continua, dar nu vom insista din lipsă de spațiu. 

Pe de o parte Flaubert „pedepseşte” bovarismul prin cel al personajelor sale 


pe care le scrie „înotând” în sine, dar în contra-curent, pe de altă parte transformă 

acest bovarism-nevroză în terapie, în artă. Totodată, autorul, „mai mult quijotesc 
decât bovaric”, ne-a dovedit că suntem creaţi de visele noastre, că nu trebuie să 
abandonăm „lupta” transformării visului în realitate. 

Celebrul personaj dostoievskian, prințul Mâşkin, „idiotul”, este şi el „un frate 
bun cu Don Quijote, dar desigur cu un destin aparte” 1, p.23]. Dostoievski sesizase 
de la bun început dubla semnificaţie a lui Don Quijote: cea utopică, de natura 
psihologică şi cea satirică, îndreptată împotriva tuturor viciilor lumii contemporane, 
menţionând că „Dintre toate figurile frumoase ale literaturii, ... cea mai elevată este 
cea a lui Don Quijote. Acesta e frumos, deoarece, în acelaşi timp e ridicol”[14, 
p.232]. Mai târziu, după apariţia /diorului, în cuprinsul „Jurnalului unui scriitor”, 
Dostoievski completează imaginea sa despre Don Quijote: ,„ ... ilustrul Cavaler al 
Tristei Figuri, cel mai mărinimos dintre toți cavalerii care s-au perindat prin lume, 
sufletul cel mai ingenuu şi având una dintre cele mai cuprinzătoare inimi pe care le- 
a purtat pământul” 14,p.380]. Prin urmare, întreaga creaţie dostoievskiană este 
străbătută de conştiinţa existenţei unui tip de umanitate — frumoasă, pură, candidă, 
încrezătoare în bunătatea şi în posibilitatea regenerării morale a omului. Acest tip de 
umanitate semnifică „vâna idealizantă, donquijotescă, a registrului epic 
dostoievskian”[ 15, p.107]. Printre personaje, influențate de romanul lui Cervantes, 
s-ar număra Sonia Marmeladova din „Crimă şi pedeapsă”, pelerinul Makar 
Ivanovici din „Adolescentul”, Aleoşa Karamazov, stareţul Zosima şi fratele său 
Markel din „Fraţii Karamazov”. Ar mai putea fi Liza din „Însemnări din subterană” 
şi, bineînţeles, nobilul Don Quijote al creației dostoievskiene: prințul Mâşkin. Cu 
excepţia condiţiei lor civile şi sociale, „acest grup de personaje încorporează, sub 
raport psihologic, trăsături ale unui umanism ce descinde atât din subiectiva viziune 
dostoievskiană despre Crist, cât mai cu seamă din influența conjugată a 
quijotismului cervantesc cu reminiscenţe ale lecturilor din Schiller, Dickens, Saint- 
Simon şi Fourier”| 15, p.107]. 

Putem afirma, apreciind fenomenul în contextul său istoric, că Don Quijote şi 
prinţul Mâşkin au apărut în literatură generaţi de scepticismul propriu ideologiei 


unor mari epoci istorice aflate în perioada de „criză”: cea a Renaşterii târzii şi cea a 

feudalismului rus ajuns în ultima sa fază. În astfel de perioade, „apar în literatură 
personaje mesianice al căror mesaj încărcat de semnificaţii rămâne steril la nivelul 
acțiunii propriu-zise”| 15, p.108]. Unui asemenea grup îi aparţine şi Hamlet. „Don 
Quijote e un Crist burlesc a cărui acţiune rămâne sterilă. Trecerea sa nu schimbă 
lumea ...[16, p.38], afirmă Valeriu Cristea. Atât scepticismul, cât şi deziluziile, 
provocate de moravurile decăzute ale vremii, sunt atât de profunde, încât pot duce 
la pierderea credinţei tradiționale, ambii eroi, Don Quijote şi prinţul Mâşkin, 
„transformându-se treptat şi, poate, involuntar în parodii ale Cristului teologal, 
mutații semnificând în esență, în mod indirect, primatul naturii şi spiritului 
omenesc”| 15, p.108]. 

Există, de asemenea, atât în romanul Don Quijote, cât şi în Idiotul tendinţa de 
a evada într-o lume ireală, deoarece atât Mâşkin, cât şi Don Quijote par adesea a 
recepta realitatea nu aşa cum este ea, ci aşa cum ar dori ei să fie. Deşi acest 
fenomen este explicabil, pentru că în cazul lui Don Quijote el trebuie pus pe seama 
nebuniei, iar în cazul lui Mâşkin, pe seama inocenței, ambele stări psihologice 
dobândind statut metaforic în literaturile moderne. Desigur, atât nebunia lui Don 
Quijote, cât şi inocenţa prințului Mâşkin, constituie măști din îndărătul cărora se 
rotesc adevăruri fundamentale despre umanitate. Nu întâmplător ambii eroi nutresc 
o autentică înclinaţie spre elocință. Semnificativ este şi faptul că personajele care se 
apropie de eroi şi descoperă ce se află în spatele ridicolului ajung să descopere 
perfecțiunea acestora. Astfel, Aglaia Epancina se adresează prințului: „Aici nici 
unul nu face cât degetul cel mic al dumitale, nici unul n-are mintea şi nici inima 
dumitale! Eşti mai cinstit decât toţi ceilalți, mai nobil decât toţi, mai bun decât toți, 
mai inteligent decât toți”|[ 14, p.388]. Iar în romanul lui Cervantes, Sancho Panza, 
însoțindu-şi stăpânul, se quijotizează, atunci când personajul Don Diego de 
Miranda, impresionat de profunzimea gândirii lui Don Quijote, îi oferă tot respectul 
cuvenit unui oaspete înțelept. 

Deşi inocenta prințului Mâşkin este de natură cu totul diferită de nebunia lui 
Don Quijote, „în ambele romane cele două stări psihologice se află într-o relaţie 


dialectică cu calitatea de ingenioso care, credem, trebuie înțeleasă în primul rând ca 

o iscusință intelectuală”[ 15, p.109]. Aceasta fiind posibilitatea de a te ascunde în 
spatele unei măşti, chiar şi parodică, pentru a putea rosti direct adevăruri 
fundamentale ale vieţii. În diferite perioade istorice, în care cele mai nobile principii 
umane sunt negate şi călcate în picioare de înseşi instanţele oficiale, nebunia — 
motiv frecvent în literaturile Renaşterii şi barocului, dar şi inocența, fenomen 
complex devenit o soluție literară predilectă în romanul modern,  descind din 
Dostoievski, devin căi metaforice de afirmare teoretică a condiţiei umane. 

Don Quijote şi Idiotul sunt „două dintre cele mai profunde romane mesianice 
ale literaturii universale”[ 15, p.109], întrucât Alonso Quijano, micul nobil de ţară se 
metamorfozează în cavalerul rătăcitor Don Quijote, împins de înaltele idealuri de a 
schimba lumea, iar prinţul Mâşkin părăseşte sanatoriul din Elveţia, unde s-a simţit 
pe deplin fericit, pentru a reveni într-o lume în care marea sa iubire pentru oameni şi 
speranţa într-o renaştere morală a semenilor săi se ciocnesc de o societate care se 
află într-o totală disonanţă socială şi morală. Acesta este principalul izvor al dramei 
sale deoarece „sub raportul structurii epice, al situaţiei epice ca atare, ambele 
romane constituie astfel construcții închise, mărturie relevantă a filiației Cervantes - 
Dostoievski şi a posibilei afinități a scriitorului rus pentru o mare conştiinţă tragică: 
Cervantes”| 15, p.110]. Astfel, prăbuşirea din final a prinţului Mâşkin semnifică 
zădărnicia tuturor încercărilor sale, iar crima lui Rogojin îi oferă pe deplin 
certitudinea eşecului. El revine la sanatoriul din Elveţia într-o stare de totală 
inconştienţă, ceea ce poate echivala cu moartea, în timp ce Don Quijote redevine în 
ultimele clipe ale vieţii, modestul Alonso Quijano. 

Prin urmare, dacă Don Quijote luptă, deşi în numele unei idei himerice, 
Mâşkin „e un contemplativ, un confesor amabil, un Isus printre cupe de 
şampanie”| 17, p.234]. „Deşi mistic, aproape un Crist, eroul rus e un revoltat şi el, 
dar pasiv”[8, p.104], menţionează M. Freiberg. Atât prin perfecta lui puritate 
morală, cât şi prin idealurile generoase care îl animă, mereu neînțeles şi batjocorit 
de cei din jur, el se apropie mult de eroul spaniol. 

Dostoievski a încercat să întruchipeze în prințul Mâşkin aventura umană a 


binelui pur. Fiind un suflet straniu, ireal, prinţul nu cunoaşte răul, fiindcă nu-l 

concepe. Atunci când este obligat să ia act de prezenţa ofensivă a răului, îi găseşte 
argumente şi explicaţii legitime, gata să se convingă a-l accepta ca pe o fatalitate. Se 
pare că prinţul sesizează la fel răul şi binele, până la confuzia celor două elemente 
opuse. Dar aceasta poate fi doar o impresie; de fapt, pentru prințul Mâşkin, la 
nivelul lui sublim de trăire şi de cunoaştere, „răul şi binele nu sunt decât cele două 
elemente contrarii care, pe plan numenal, ating faza definitivă de coincidetia 
oppositorum”| l, p.23]. 

Nivelul superior la care viețuieşte Mâşkin este unul ideal, necunoscut 
oamenilor reali, deoarece în stare pură, această armonie inofensivă între rău şi bine 
nu există în lumea oamenilor, „răul fiind în unele perioade istorice vădit 
precumpănitor”(1, p.24). Din acest motiv Don Quijote, om al societăţii, cunoscător 
al ei, îşi alege ca ideal lupta împotriva răului de origine socială, iscat din relațiile 
interpersonale. De altfel, în preajma lui Don Quijote oamenii se simt ocrotiţi, în cea 
a prințului simt o teamă inexplicabilă de ceva misterios şi rău, o teamă că o 
nenorocire îi amenință pe cei din jurul lui, paradoxal, declanşată tocmai de cel ce 
întruchipează idealul omenesc. Perioadele inofensive pentru cei din jur sunt doar 
clipele de beatitudine ale prinţului, clipe când se declanşează boala, stare lăuntrică 
explicată de erou ca o clipă rară, care valorează cât o viaţă întreagă. Diferenţa dintre 
cei doi eroi se cuprinde chiar în denumirea castei din care fac parte: „cavalerul 
încorporează prin esenţă dăruire, slujirea semenilor săi, iar prinţul, o nobleţe intimă, 
individuală care nu implică pe nimeni”[1, p.24]. 

Atunci când nu generează efecte negative, bunătatea prinţului devine sterilă şi 
plată; şi cu cât prințul insistă mai mult în bine, voind să-i ajute pe cei din preajmă, 
cu atât mai mult izbucnește răul din bietele suflete nefericite, cu atât mai intens sunt 
trăite nefericirea şi durerea pornite din permanenta luptă lăuntrică dintre forţe 
contrare. Puritatea originală întruchipată de Mâşkin apare ca o abstracţiune faţă de 
idealul quijotesc, care nu-şi propune să restabilească imediat epoca de aur pe care o 
evocă Don Quijote ca fiind cea ideală. Probabil că salvarea prinţului ar fi fost o 
Dulcinee, şi iarăşi, paradoxul, el chiar o avea spre deosebire de Don Quijote, care 


doar o visa. Dostoievski arată puterea nelimitată a frumuseţii ca izvor de viață. Aşa 

este frumusețea vie a Nastasiei Filippovna şi nu cea ireală, sublim-artificială a 
Dulcineii. Prinţul nu a ştiut să preţuiască o astfel de frumuseţe, deoarece în sufletul 
lui frumuseţea nu avea o formă, o individualitate; dacă pentru Don Quijote numai 
Dulcinea reprezenta culmea desăvârşirii, a frumuseţii, pentru prințul Mâşkin nu 
conta dacă această frumuseţe se numea Nastasia sau Aglaia. De menţionat e că „în 
sufletul lui toate frumuseţile individuale se contopeau într-o diformitate frumoasă ca 
neantul, imposibil de cuprins de el, un biet om”[1, p.12]. 

În final, Don Quijote trece în eternitate învingător al vremelniciei timpului, 
fiind mereu prezent în preajma noastră, în timp ce prințul Mâşkin, distrus de 
patimile omeneşti cărora nu le-a rezistat, rămâne doar o stranie apariție printre 
oameni. Împreună cu Don Quijote, dintr-o simplă perspectivă, cei care dau un rost 
nobil existenţei lor spre binele omenirii, pot apărea ridicoli dar sunt şi sublimi. Îi 
deosebeşte doar dozele de quijotism, nuanțele şi intensitățile diferite. Atât prin 
perfecta lui puritate morală, cât şi prin idealurile generoase care îl animă, mereu 
neînțeles şi batjocorit de cei din jur, prinţul are multe tangențe cu eroul spaniol. 

Alături de Don Quijote şi Celestina, Istoria lui Don Juan ocupă un capitol 
esenţial în literatura spaniolă, bucurându-se „dacă nu de mai multă înţelegere, cel 
puţin de mai multă faimă în toată lumea”[ 18, p.160]. Deşi plăsmuitorul eroului este 
considerat Tirso de Molina, această temă a fost extinsă în folclorul internațional, 
existând şi în Romancero. Pentru ca să se dezvolte şi să se producă un erou oficial 
credibil, trebuia o condiţie care se întâlneşte din plin în Spania, ţară meridională, şi 
anume afemeierea bărbatului, propensiunea erotică. În acest sens de Hita, (sec. al 
XIV-lea), „este adevăratul precursor al lui Tirso de Molina”[ 19, p.119], iar meritul 
cărții lui de Hita „îl constituie faptul că autorul se lasă dus de voluptatea de a-şi nara 
întreprinderile erotice, fără vreun semn vizibil de căință”[19, p.119]. Eroina 
principală este o femeie rufiană, deoarece prozeneta va deveni o predilecție a 
literaturii Renaşterii puse sub semnul amorului liber. 

Interpretat de mai mulţi autori, Don Juan este mai mult sau mai puţin acelaşi 
seducător primejdios, tânăr galant şi falnic care ştie să mânuiască armele, băiat de 


spirit, „călăreț iscusit şi stăpân, ca Satana, pe privilegiul diabolic de a lua diferite 

înfățişări şi chipuri pentru a ademeni mai uşor pe ființele încântătoare ce pot fi 
uneori soții şi fiice de cea mai neîntinată virtute”| 18, p.160]. Este un domn înalt, cu 
părul buclat şi dat peste spate, cu ochi negri scânteietori, într-un frac impecabil, 
aruncă ocheade pline de ispite şi voluptate doamnei din lojă. Soţul acesteia, familist 
cinstit, prinzând de veste, repede îşi ia soția şi pleacă, fără să mai aştepte sfârşitul 
spectacolului. 

Don Juan străbate lumea şi în uniformă, şi în rasă, obsedat de o pasiune gravă 
în a cuceri femei: şi o pescăriță, şi o păstoriță, dar nu cruţă nici femeile nobile. 
Totodată, el trebuie să fie bogat, să ştie să înfrunte dificultăți şi să-şi urmărească 
scopul trecând peste orice piedici. Atunci când îşi ajunge scopul să nu se înduioşeze 
şi să nu-şi încarce conştiinţa cu remuşcări zadarnice. Toate acestea îl caracterizează, 
iar „fără prestigiul bogăției, al curajului şi al nepăsării, tipul degenerează, pe 
vremuri de relaxare, în exemplare carageleşti”| 18, p.161]. 

Don Juan trece prin lume ca o umbră ce lasă în urmă şiruri de femei în 
atitudini de implorare sau de blestem, având manierele unui „picaro” calificat, 
folosind metoda elementară de a captiva victimile sale:,, ... îti promit de a fi soțul 
tău...” 

Observăm că există tot atâţi Don Juani câţi poeţi sau popoare care au încercat 
să-l interpreteze. Astfel, Byron, Lenau, Bernard Shaw, şi romanticii Nordului „au 
făurit un Don Juan idealist, veşnic în căutarea femeii care, de îndată ce l-a întâlnit să 
nu mai vază în el decât perfecţiune şi uitându-şi de ea pentru a-l adora, să fie în 
acelaşi timp soție, mamă, soră şi iubită, iar ecoul glasului ei să fie răsfrângerea 
sufletului lui”[ 18, p.163]. Don Juan al lui Molière e unul spaniol cu înclinări spre 
filozofie. Prin urmare, nordicii văd în el „un fel de Faust care caută fericirea în 
femeie”, în timp ce Don Juanul spaniol, aşa cum l-a creat Tirso de Molina şi cum l-a 
interpretat mai târziu un mare gânditor al aceluiaşi neam, Ramiro de Maeztu, „nu 
caută fericirea, ci plăcerea clipei, nu e îndrăgostit, cât trufaş şi sensual”[18, p.163]. 
Deci, este insul cu păcatele sale ce-l apropie mult de omul real, nu simbolul sau 
umbra în care s-a transformat de-a lungul veacurilor. Aceasta îi explică, de altfel, şi 


trăinicia şi dăinuirea. 

Prin creaţia lui John Tanner se realizează intelectualizarea mitului, eroul, un 
seducător sedus, apare acum investit şi cu alte elemente decât cele cunoscute, linie 
urmată şi de eroul parodic, demistificat al lui Max Frisch în Don Juan şi dragostea 
pentru geometrie. Încercarea disperată de a trăi în universul pasiunii pentru 
geometrie eşuează lamentabil, eroul năzuind mereu spre sine trăieşte doar o fixare 
în aparenţă, fiind „un Homo Faber eşuat care păstrează masca unui clovn 
îndurerat”[20, p.165]. Astfel, „de la libertinul seducător al lui Tirso de Molina la 
clovnul îndurerat al lui Frisch mitul a cunoscut metamorfoze dintre cele mai 
diverse. Păstrând însă o esență comună — tentația căutării absolutului”[21, p.103]. 
Atât lui Don Quijote cât şi Don Juan tind spre acest absolut, deși statutul lor literar 
este diferit. Personajul Don Quijote intră în circulația temelor literare încă din 
timpul vieţii lui Cervantes, deci, este „din capul locului, un construct literar”[22, 
p.139], pe când mitul lui Don Juan pleacă de la un personaj real. 

Astăzi însă, personalitatea istorică a lui Don Juan e la fel de incertă ca şi cea a 
lui Don Quijote, ambii fiind simțiţi ca fiinţe create, dar şi ca arhetipuri existenţiale, 
din moment ce numele lor pot fi aplicate schematic oamenilor din jurul nostru. Atât 
fenomenul quijotismului, cât şi fenomenul donjuanismului sunt extrem de comlexe 
ŞI, bineînţeles, necesită un spaţiu special de cercetare. 

De altfel, Don Quijote poate fi aşezat uşor alături şi de Robinson Crusoe, dar 
numai la început de drum. Fiecare dintre eroi aspiră să refacă lumea din temelii, 
atâta doar că, în timp ce cavalerul spaniol acţionează după lumea creată în viziunea 
sa, dorind să o schimbe pentru că este prost întocmită, naufragiatul englez se vede 
constrâns să reconstruiască, pe o insulă pustie, lumea aşa cum o cunoaşte el. Nu 
există deosebiri de motivaţie între Don Quijote şi Robinson Crusoe, fiecare 
dăruindu-se integral scopului său. Ei se situează, însă, pe poziții diametral opuse în 
privința înţelegerii realului: pe Don Quijote realitatea nu-l interesează, întrucât ea 
este, crede el, fie vrăjită, fie degenerată. Robinson, însă, studiază cu atenție fiecare 
detaliu al noului său loc de viață. Prin urmare, Don Quijote rămâne modelul 
aventurii visătoare, în timp ce Robinson poate reprezenta un model pentru literatura 


ştunțifică. 

Odată cu intrarea în scenă a lui Don Quijote, a luat naştere o istorie care încă 
n-a luat sfârşit, întrucât concomitent cu aparițiia celui de-al doilea volum al 
romanului cesrvantesc în anul 1614, scurta existenţă cavalerească a lui Don Quijote 
a început să dea roade prin inetmediul multiplelor opere de ordin quijotesc. Astfel, 
în anul 1704 apare lucrarea lui Alain René Cesare Noile aventuri ale admirabilullui 
Don Quijote de la Mancha, în 1929 Gilbert Keith Chesterton scrie Întoarcerea lui 
Don Quijote, iar J. L. Borges, în 1939 scrie Pierer Menard, autorul lui Don Quijote. 
Andrés Trapiello, eseist şi poet spaniol, scrie romanul Când a murit Don Quijote în 
2004, tradus în limba română de S. Mărculescu în anul 2005. Autorul romanţează 
viețile posibile ale personajelor cervanteşti: Sancho Panza, Antonia, jupâneasa, 
Sancân Carrasco, preotul, bărbierul, Dulcinea ş.a. care, după moartea lui Don 
Quijote, nu au renunţat la propriile istorii, în ciuda poziției lor secundare. Andres 
Trapiello ne invită la o desfăşurare epică impresionantă şi propune un exemplu 
unic şi emoţionant de critică narativă în act şi de „hermeneutică în carne şi oase”. 
„Dacă în Alonso Quijano pierdem noi un bun prieten şi Biserica un bun creştin, în 
Don Quijote pierdem mult mai mult, un model de cavaler”[23, p.69], conchide 
meşterul Nicolás. Când a murit Don Quijote este o carte despre libertate şi iubire şi 
nici un om care a simțit chemarea libertăţii şi apăsarea injustiției nu poate să nu se 
considere descendent al vestitului hidal din La Mancha. 

Quijotismul ca fenomen cultural, indiscutabil, şi-a găsit reflectare şi în arta 
europeană, în tablourile marilor pictori. Victor Ieronim Stoichiţă, expert în istoria şi 
teoria artei, în volumul Efectul Don Quijote, comentează tablourile marilor pictori 
europeni: Velázquez, Francisco de Zurbarán, Murillo, Rembrandt, Monet, Degas, 
acestea reflectând preocuparea autorului pentru o temă obsesivă: jocul ficţiune — 
realitate. În Cuvânt înainte V. I. Stoichiţă comentează două tablouri de Gustave 
Doré, care îl reprezintă pe marele Cavaler al Tristei Figuri. În tablourile sale 
pictorul a fost inspirat de un fragment din Don Quijote, fiind înarmat din cap până 
în picioare, stând de pază în fața hanului, iar Clara le povesteşte o istorie de 
dragoste. Autorul menţionează că „aventura lui Don Quijote este programatică şi 


exemplară: el vrea să demonstreze, cu orice preţ şi în orice împrejurare, că lumea 

este analogă textului ce l-a zămislit pe el, Don Quijote, asemenea muntelui de 
romane cavalereşti din biblioteca sa prăfuită,”[24, p.6] conchizând că fiecare pictor 
îl reprezintă pe Don Quijote în măsura posibilității de înţelegere şi apreciere, unii 
urmând textul cu exactitate, alții preferând o inerpretare. Lista pictorilor care şi-au 
încercat pensula pe Don Quijote este impunătoare, începând cu prima ilustrație 
grafică pe lemn, un cavaler armat călărind, aparținând unui meşter portughez 
necunoscut din secolul al XVII-lea, care a apărut pe foaia de titlu a primei ediții a 
romanului cervantesc (1605) şi a ediției din 1617, publicată la Barcelona, apoi 
continuând cu nume sonore şi mai puţin sonore din lumea artei. Acest subiect, fără 
îndoială, merită o cercetare scrupuloasă într-o altă lucrare, întrucât ne-am propus un 
alt scop în teza dată. 

Aria creatoare a dimensiunii fenomenului Don Quijote cuprinde o paletă 
foarte bogată de arte, menționat mai sus, inclusiv cea a filmului. Cercetând istoria 
cinematografiei, vom găsi o multitudine de pelicule care prelucrează acest fenomen. 
Numeroşi scenariști şi regizori s-au străduit să abordeze din diferite unghiuri de 
vedere acest subiect, căutând să adauge sau să lumineze câte un unghi nou al 
străvechii acţiuni, intrată în legendă. Drept exemplu pot servi câteva filme care 
aduc, fiecare, o nuanță nouă şi deosebită spre a îmbogăţi sfera personajului. Astfel, 
Don Quijotte (1916), montat în SUA, avâdu-l ca regizor pe E. Dillion, înfăţişează 
un bătrân hidalgo, ameţit de lecturile sale, care porneşte în pribegie împreună cu 
fidelul său scutier Sancho Pancha, reprezentând un conştiincios album cu ilustraţii 
ale unor celebre momente picaeşti din creația lui Cervantes. Următoarea vrsiune 
engleză a filmului Don Quijote, în regia lui Maurice Elvey, ţine de anul 1923. 
Regizorul danez L. Lauritzen şi interpreţii C. Schenstrom şi H. Madsen prezintă 
epopeea cavalerului cervantesc (1923) descifrată în cheia comicului burlesc propriu 
tandemului Pat şi Pataşon. Filmul francez Don Quichotte (1933), montat de 
regizorul G. W. Pabst în interpretarea lui F. Şaliapin şi Dorville, prezintă un episod 
memorabil din roman: arderea cărților. Readus acasă într-o cotigă, nobilul cavaler 
asistă la arderea cărților care l-au smintit. Obiectivul fixează, fascinat, hârtia tipărită 


care suferă, se zbate, se distruge arzând, iar celebrul bas Şaliapin a dat figurii 

faimosului erou o monumentalitate barocă şi un patetism adus direct de pe scena 
operei. 

Lista ecranizării romanului continuă cu Don Quijote de la Mancha (1947) în 
regia lui Rafael Gil care propune o lectură aristocratică a mitului printr-o imagistică 
ce aminteşte de procedee ale epocii Barocului. Filmul Don Kihot (1957), produs în 
URSS de regizorul G. Cazinţev, avându-i ca inerpreți pe N. Cerkasov, G. Tolubeev 
şi S. Birman, tălmăceşte în rusește odiseea Cavalerului Tristei Figuri. Marele 
cineast rus dezvăluie în înfierbântatul Don Quijote, un erou în îndârjită căutare, nu a 
morilor de vânt, ci a sensului existenței. Regizorul a accentuat la maximum tonul 
amar al romanului, lăsându-i lui Sancho Panza funcția de personaj comic şi luându-i 
Cavalerului orice deformare satirică. Potrivit acestei interpretări, Don Quijote 
devine prieten al celor umili, care nu pot lupta altfel decât ducând o bătălie morală. 

O altă ecranizare americană a romanului Don Quixotte (1955-1972), aparține 
regizorului O. Welles, actorii F. Riguera şi A. Tamiroff fiind în rolurile principale şi 
poate fi definit ca un metafilm kaleidoscopic antitotalitar. Dar capodopera a rămas 
neterminată, turnată pe apucate timp de 17 ani, când în Spania, când în Italia şi 
întreruptă mereu din lipsă de bani. 

În 1961 apare pe ecrane filmul animat Don Quijote, realizat de regizorul 
iugoslav Vladimir Kristl. Versiunea finlandeză a filmului Don Quijote apărută în 
1962 a fost realizată de regizorul Eino Ruutsalo, iar o nouă versiune americană 
(1972) aparţine regizorului Arthur Hiller. În anul 1975 regizorul român Ion Truică a 
lansat desenul animat Don Quijote. Urmărim, astfel, un viu interes al cineaştilor din 
diferite ţări şi în perioade diferite pentru popularizarea figurii faimosului cavaler din 
La Mancha prin intermediul artei cinematografice. 

De asemenea, de un mare succes se bucură spectacolul - balet Don Quijote pe 
muzica compozitorului Ludvig Mincus, de origine cehă, unul dintre cei mai 
productivi compozitori de balet din secolul al XIX-lea. Un bun cunoscător al 
baletului, scrie o muzică foarte comodă pentru dans, melodioasă şi teatral ilustrată. 
Muzica pentru baletul Don Quijote a fost scrisă în 1871, fiind montat pe scenele 


teatrelor din înreaga lume, considerat un tezaur în repertoriul oricărui teatrului. De 

mare succes se bucură spectacolul dat, fiind montat pe scena teatrelor de operă şi 
balet din Rusia, Franţa şi Marea Britanie. 

Spectacolul — balet Don Quijote este montat şi pe scena teatrului de Operă şi 
Balet din Chişinău, bucurându-se de popularitate, întrucât îmbină atât partitura 
muzicală semnată de marele compozitor, cât şi o coreografie de dansuri plină de 
temperament „ce par a lua naştere chiar sub ochii noştri în stihia unui carnaval 
popular”|25,p.14]. Spectacolul abundă în dansuri spaniole care redau coloritul bine 
pronunţat şi energia caracteristică unui popor meridional, ce participă la o 
sărbătoare carnavalescă. 

Don Quijote este considerat unul dintre cele mai dificile spectacole de balet, 
deoarece solicită o trupă numeroasă de dansatori bine instruiți. „Acea atmosferă 
cuceritoare de totală libertate, graţie poate să apară în scenă numai în cazul când 
balerinii stăpânesc perfect tehnica dansului clasic şi semiclasic, de caracter şi de 
gen”[25,p.14] şi doar atunci spectacolul are mare priză la spectatori. 

Aşadar, quijotismul ca fenomen socio-cultural a început să se constituie atunci 
când primul cititor al lui Cervantes s-a comparat cu Don Quijote, acesta fiind, probabil, 
Lope de Vega. La temelia quijotismului a stat ieşirea eroului din operă şi identificarea 
cititorilor cu Don Quijote. Pe parcursul secolelor romanul Don Quijote a avut un 
impact enorm asupra literaturii, artei, muzicii şi a vieţii, în general. Quijotismul este şi 
un fenomen universal, fiecare literatură națională atribuind-i nuanţe specifice, primii 
fiind contemporanii şi compatrioţii lui Cervantes. 

Comparând quijotismul cu alte fenomene socio-culturale conchidem că există 
multiple asemănări, dar şi diferenţe între aceste fenomene. Don Quijote şi Hamlet 
reprezintă două tipuri de bază ale naturii umane, deşi constituie fenomene diferite. 
Quijotismul se caracterizează prin eroism, altruism, iubire ideală, respectarea profundă 
a rânduielilor existente, iar hamletismul se caracterizează prin pasivitate, egoism, 
scepticism, atitudine critică față de regi şi de curteni. Prestigiul quijotismului este în 
mistuitoarea necesitate de iluzie, iar al hamletismului - în nevoia omului de a distruge 
miturile şi iluziile, de a se controla şi de a-i controla pe ceilalți. Constatăm şi 


surprinzătoare tangenţe între cele două personaje: Don Quijote este o carte a deziluziei 

cosmice, în vreme ce Hamlet, prin analiza tragismului, indeciziei este o operă 
stimulatoare, declanşatoare de energii. Comparaţia doamnei Bovary cu eroul lui 
Cervantes se susține pe tehnica însăşi a cărţii, eroina pierzând simţul realității, citea 
cărți în căutarea unui bărbat desăvârşit, creat în imaginea sa. Bovarismul, manifestat 
elemente comune există, iar personajul, în ambele cazuri, îşi creează o personalitate 
idealizată. Bovarismul este considerat o boală a spiritului, cu grave consecinţe 
dramatice, iar quijotismul este o benefică stare naturală a umanului, ca o tendință spre 
grandoare, tendință care poate să pară o nebunie în limitele umanului mediocru. 

Specificul quijotismului şi a donjuanismului constă în năzuinţa spre absolut, 
deşi statutul lor literar este diferit. Personajul Don Quijote intră în circulaţia temelor 
literare încă din timpul vieții lui Cervantes, devenind un mit livresc, pe când mitul 
lui Don Juan porneşte de la un personaj real. În prezent ambele personalităţi sunt 
incerte, simţite ca ființe create, dar şi ca modele existenţiale, din moment ce numele 
lor pot fi aplicate schematic oamenilor din jurul nostru. 

Prin urmare, chipul Cavalerului Tristei Figuri constituie o bogată sursă de 
inspirație pentru scriitori, poeţi, pictori, regizori, întrucât quijotismul a devenit, în 


timp, un adevărat fenomen socio-cultural, cunoscut şi recunoscut în toată lumea. 

CAPITOLUL 2. Aspecte ale receptării romanului Don Quijote 


2.1. Din istoria traducerilor romanului Don Quijote în româneşte 


Spiritul românesc dintotdeauna a demonstrat o creativitate generoasă, atât în 
domeniul cunoaşterii, cât şi în cel al traducerilor, interpretării şi receptării marilor 
autori ai literaturii universale. Receptarea unei opere literare într-un alt spațiu 
cultural, poate fi efectuată la trei niveluri, după P. Al. Georgescu, acela „al 
informaţiei, adică al traducerilor, al interpretării, adică al criticii literare şi al creației 
literare”[ 1, p.18], altfel zis, opere româneşti cu teme dintr-o literatură naţională. 
Dificila şi captivanta operă cervantină a reunit în ultimul timp în jurul său poeţii, 
eseiştii, criticii şi traducătorii, creațiile cărora sunt proiectate pe fondul de 
cunoaştere şi gândire oferit de cercetările de specialitate ale hispaniştilor români, 
care au aprofundat, adesea în lumini noi, creaţia marelui Cervantes. 

Ne vom referi în acest capitol doar la primul nivel al receptării operei, acela 
al traducerilor, ținând cont de faptul că receptarea românească oferă un peisaj 
deosebit de vast şi valoros. Totodată, pentru cititorii din timpurile moderne 
„familiarizarea cu operele unor scriitori străini a început treptat, şi tot mai intens, 
prin intermediul traducerilor sau al diferitelor adaptări, prelucrări, repovestiri, 
localizări”, - menţionează S. Pavlicenco în monografia Tentaţia Spaniei[2, p.47]. 

Atât studierea receptării literaturilor străine într-un alt spațiu cultural, cât şi 
problema traducerilor, a căpătat o importanţă deosebită, fiind discutată în 
comparatism atât în plan teoretic, cât şi în plan practic. 

După C. Guilllen, „traducerea apare ca o formă de comunicare ternară”[3, 
p.345], întrucât opera A, de exemplu, adresată unui public B, fiind tradusă, devine 
C, destinată deja altui public cititor D, iar publicul cititor B, în acest caz, se exclude. 
Cu toate că, din perspectiva esteticii receptării, confruntarea receptării operei de 
către publicul B cu cea a receptării operei traduse, D, este destul de importantă. În 
opinia comparatistului francez Y. Chevrel însă, contează nu atât operaţia traducerii 
ca atare, ci „realitatea textului tradus”[4, p.52], adică existenţa lui în cadrul altei 

literaturi, unde opera este receptată de un alt cititor. J. Lambert, unul dintre cei mai 
cunoscuţi cercetători în domeniul studierii traducerilor în literatura comparată, în 
urma mai multor investigări, constată că „şi traducătorii, şi lingviştii, şi profesorii 
de traducere sunt interesați de un anume aspect al traducerilor”[5, p.151], iar 
comparatiştii abordează problema mult mai larg şi din perspectiva literaturii 
receptoare. 

Al. Philippide, cunoscut cercetător român, a menţionat că o bună traducere 
trebuie să dea impresia că a fost scrisă de la început în limba în care o citim. Pe de 
altă parte, o operă tradusă este doar „o copie, un decalc”, adaogă T. Vianu, 
menţionând că „bunele traduceri sunt rezultatele unor acte de creație, expresiile 
unor conținuturi bine gândite şi adânc simţite de către acel care le întreprinde”[6, 
p.633], întrucât traducerea „este, sau trebuie să fie, creaţie lingvistică”[6, p.637]. 
Din acest motiv ea trebuie încredinţată unor scriitori distinşi în acest domeniu, 
deoarece un traducător este şi trebuie să fie un artist. O bună traducere, continuă T. 
Vianu, reprezintă produsul unui echilibru delicat între național şi străin, între felul 
de a se exprima al limbii în care şi din care se traduce. Anume din acest punct ideal 
al echilibrului pornesc două direcții, dintre care una accentuează naționalul şi alta 
străinul. Totodată, o traducere trebuie să se datoreze deopotrivă artei traducătorului, 
dar şi pătrunderii în esenţă, restabilind nuanţa şi stilul exact al originalului. Astfel, o 
traducere perfectă ne deschide noi orizonturi către o lume necunoscută, oferindu-ne 
o călătorie într-o ţară străină. Cu toate acestea, „nu există traducător bun pentru 
orice fel de operă”[6, p.637], conchide cercetătorul, întrucât acesta trebuie să simtă 
afinitate cu opera pe care o traduce şi cu tipul estetic al operei date. 

În acest context de idei, este oportună opinia lui Şt. Augustin Doinaş, care 
consideră că traducerea imaginară trebuie să „dea impresia de a fi scăldată într-un 
difuz, dar puternic sentiment al culturii”[7, p.229], şi nu de sugestia unei alte 
personalități artistice, „fără a fugi de fluxul fierbinte al vieţii, ea înţelege să-l filtreze 
şi să-l conducă prin apeducte nevăzute, să-l distribuie cu artă şi economie, să-l ţină 
prizonier în recipiente şi bazine geometrice, care-l fac perfect străveziu, pentru ca 


prin transparenţele sale să se vadă jocul profund al arhetipurilor”|7, p.229]. 

Indiscutabil că relaţiile dintre literaturi se datoresc, în mare parte, circulaţiei 
directe a cărților în limbile originale. Din păcate, însă cunoaşterea limbilor străine a 
fost doar un privilegiu al unor pături sociale mai reduse numeric, accesul spre 
literaturile străine fiind deschis prin traduceri, adaptări, prelucrări, rezumări etc. 
Astfel, problema traducerilor s-a dovedit a fi una majoră, care, fireşte, a înlesnit 
relaţiile dintre literaturi. Deşi adaptările şi prelucrările operelor ilustre au persistat, 
traducerile s-au menținut totuşi pe planul întâi încă din secolul al XVIII-lea, 
intensificându-se, începând cu epoca romantică şi păstrându-se până în zilele de azi. 
Începând din secolul al XIX-lea, traducerile aveau menirea de a umple un gol 
profund resimţit în istoria culturii româneşti, fiind studiate statistic de către Paul 
Cornea. Prin urmare, în perioada dintre 1780-1860 s-au putut înregistra nu mai 
puţin de 679 de traduceri în 935 de volume, numărul traducătorilor fiind 301 
identificaţi. În fruntea traducătorilor s-a aflat I. Heliade Rădulescu cu 21 de opere. 

De observat e că după 1840, data celebrei declaraţii programatice din „Dacia 
literară”, nu s-a înregistrat o diminuare a numărului de traduceri, ci „dimpotrivă, 
progresia continuă, ba chiar cu o acceleraţie de ritm”[8, p.51]. Deşi în condiţiile 
epocii respective necesitatea traducerilor era obiectivă, M. Kogălniceanu, ilustrul 
paşoptist „viza nu atât osândirea principiului, cât amendarea lui, în sensul alegerii 
Judicioase a ceea ce se traduce”[8, p.51], iar programul „Daciei literare” era orientat 
spre „autohtonizarea inspiraţiei”, scriitorii fiind încurajați să prelucreze în operele 
lor realitatea naţională, sub diverse aspecte. 

Evident, în numele unui spirit critic luminat şi al unei perfecte sesizări a 
momentului tactic, M. Kogălniceanu nu făcea decât să deosebească oportun între 
traduceri folositoare şi traduceri rele, acceptându-le pe cele dintâi şi respingându-le 
pe cele din urmă. În special, el repudia imitaţiile, fiind convins că acestea „omoară 
în noi duhul naţional”[9, p.59], îndrumându-i pe scriitori spre realizare de 
compuneri originale. Indiscutabil, directiva este salutară, „iar efectele trebuie 
căutate nu în erorile ce au persistat, ci în binele care a luat naștere”[8, p.51], 


conchide P. Cornea. 

Trebuie făcută o distincţie între traducerile care pornesc direct din limba 
originară şi cele care pleacă de la limbi intermediare. Acestea din urmă sunt mult 
mai numeroase, iar limbile mai des utilizate fiind franceza, apoi germana şi engleza. 
Operele italiene şi spaniole erau transpuse prin intermediul limbii franceze, care 
până în trecutul apropiat era intermediarul cel mai frecvent dintre literaturile 
europene. De asemenea, numeroase deformări pornesc, după cum se ştie, atât din 
necunoaşterea limbilor străine, a gramaticii, cât şi din necunoașterea spiritului 
operei. 

Cu toate dificultățile şi deformările înregistrate, „arta traducerii s-a 
perfecționat în mod vădit în ultima vreme, menționează Al. Dima, în măsura în care 
traducătorii înțeleg să-şi comprime personalitatea şi să respecte textele 
originare”[10, p.123]. Pe de altă parte, criteriul fidelității traducerii în raport cu 
originalul „nu va mai fi unicul de luat în considerație, în studiul receptării 
intervenind şi alți factori, caracterizând sistemul literar receptor: stadiul de 
dezvoltare a literaturii receptoare, prezența unui public cititor şi caracteristicile lui, 
conştientizarea actului traducerii de către însuşi traducătorul, inclusiv, a utilității 
traducerilor pentru programul de dezvoltare a literaturii receptoare, pentru şlefuirea 
şi afirmarea limbii literare”[2, p.49], arată S. Pavlicenco. Un alt specialist cunoscut 
în materie, A. Lefévere consideră că „specificul traducerii literare nu trebuie căutat 
la nivelul produsului, ci, dimpotrivă, în maniera de funcționare a produsului, a 
traducerii în literatura şi în cultura receptoare”[11, p.140]. Prin urmare, analiza 
traducerilor ar putea contribui la studierea procesului literar în general. 

Toate istoriile literare naționale includ compartimente dedicate traducerilor 
din literatura universală, deşi „contează nu atât fenomenul ca atare al traducerilor, 
cât conştientizarea rolului lor în dezvoltarea unei literaturi naționale”[2, p.50]. 

L. Blaga menționa în „Gândirea românească din Transilvania în secolul al 
XVIII-lea”, că „traducerile echivalau pe atunci aproape cu o creație, căci trebuie să 
tinem seama de lupta pe care autorul avea s-o dea cu cuvântul, şi mai vârtos cu 
cuvântul absent”[12, p.129]. I. Heliade Rădulescu care a inaugurat „o epocă nouă în 


istoria cărții şi tiparului românesc”[13, p.60], remarca în prefata Gramaticii (1828) 

că traducerile „înfrumuseţează şi nobilesc limba; prin ele intră în limbă toate 
frasurile şi mijloacele de vorbire cele mai frumoase a deosebiților autori vestiți şi 
îmbrăţişându-le le face ale sale”[8,p.60], acestea contribuind „într-o mare măsură la 
experimentarea, rodarea şi consolidarea, într-un cuvânt, la plămădirea limbii 
literare”[8, p.70]. Leon Donici, într-un articol publicat în anul 1922 în Flacăra, 
scria că „traducerile autorilor străini îmbogăţesc literatura şi calitativ şi 
cantitativ”([15, p.11], folosind argumentul că un traducător trebuie să aibă un şir de 
calități: să traducă din original, să aibă simţ artistic, să redea textul integral şi să 
selecteze din creaţia scriitorului tradus cele mai semnificative opere. 

De altfel, o importanță deosebită în receptarea operei traduse capătă şi 
prezentarea acesteia. Or, traducerea poate fi oferită cititorului doar ca un text, inclus 
într-un volum, sau ea poate fi însoțită de un „discurs de escortă”, după P. Cornea: 
prefață, sau cuvânt înainte, postfață, note şi comentarii, alte explicaţii incluse, cum 
ar fi limba din care s-a tradus, numele traducătorului, tirajul etc. Toate acestea 
„alcătuiesc o întreagă concepţie despre literatură şi despre viaţa literară, stimulând 
receptarea adecvată a operei şi integrarea ei într-un alt spațiu cultural”[2, p.52], 
observă S. Pavlicenco. Un volum ce este lipsit de acest „discurs de escortă” este 
receptat de către cititor doar la nivelul informaţiei textului dat, iar când opera 
aparţine unui autor necunoscut, el rămâne cu totul dezorientat referitor atât la 
oportunitatea lecturii unei astfel de opere, cât şi a asimilării ei în sistemul de lecturi 
realizate de el până atunci. Aici începe să funcționeze ceea ce estetica receptării a 
numit „orizontul aşteptării”, întrucât „comparatistul va apela la studierea operei 
traduse, la instrumentarul şi la principiile esteticii receptării, la cele ale sociologiei 
literare, istoriei mentalităților etc”[2, p.52]. 

Traducerea operelor unor scriitori în altă limbă poate fi determinată atât de 
factorii pur literari, cât şi de numeroşi factori extraliterari: preferinţele 
traducătorului, comanda unor ministere ori departamente. Traducerea poate fi 
determinată, de asemenea de decernarea Premiului Nobel. De obicei, după 
acordarea acestui premiu, încep să fie traduse operele scriitorului respectiv, care 


până la momentul dat, putea fi puţin ori deloc cunoscut. 

Integrarea unei traduceri în spațiul literar receptor ocupă un loc important în 
studierea receptării la nivelul traducerilor, întrucât relevă măsura în care textul 
tradus este funcţional în interiorul literaturii receptoare. O primă precizare ar fi dacă 
opera tradusă se află, într-adevăr, în interiorul sistemului literar receptor sau dacă 
rămâne la periferia lui. Subiectul este delicat şi va implica studii speciale, cum ar fi, 
de exemplu, lucrarea lui Al. Duţu „Coordonate ale culturii româneşti în secolul al 
XVIII-lea (1700-1821)”, în care autorul se ocupă şi de literatura tradusă în perioada 
dată, incluzând şi unele traduceri din literatura spaniolă. O operă netradusă, chiar 
dacă circulă în original într-o altă literatură, va avea un cerc restrâns de cititori şi va 
rămâne în afara sistemului literar receptor, pe când una tradusă are şanse mari de a 
se integra. Indiscutabil că atât promovarea traducerilor, cât şi integrarea lor depinde 
şi de critica literară, şi de mass-media, şi de universitari. Din păcate, încă nu a fost 
creat un mecanism clar ce ar putea indica asupra faptului dacă opera tradusă poate fi 
considerată ca integrată sau nu. 

În afară de „discursul de escortă” al traducerii menționat mai sus, o mare 
însemnătate îl are şi discursul critic: recenziile, articolele, studiile, diferite polemici 
referitor la traduceri, care, în ansamblul lor, îşi lasă amprenta asupra receptării şi a 
integrării operei traduse. 

Întrucât opera tradusă este destinată în primul rând cititorului, problema 
acestuia şi cea a lecturii „capătă unele accente particulare, atunci când este vorba 
despre receptarea unei opere traduse”[2, p.55]. Deşi mecanismul rămâne, în fond, 
acelaşi ca şi la lectura operei scrise în limba maternă a cititorului, în cazul unei 
opere traduse, mai apare ceva: „este vorba de un cititor de carte străină sau, 
inversând, despre o operă ce se întâlneşte cu un cititor străin, dintr-o altă cultură şi 
tradiție”[2, p.58]. Astfel, este eficientă experienţa esteticii receptării care, contribuie 
la dezvoltarea statutului unei opere traduse într-un alt spațiu literar. 

Problema receptării lui Don Quijote la nivelul traducerilor în spațiul cultural 
românesc este una deosebit de interesantă. După cum au arătat unii cercetători, de 
exemplu, istoricul E. Denize, deşi istoria relaţiilor româno-spaniole a fost parțial 


cercetată şi de alți autori (Ortiz, 1934, Isopescu, 1943, Uscătescu, 1955, 

Dumitrescu-Sârbu, 1981, Pavlicenco, 1999 ş. a.) traduceri din literatura spaniolă în 
limba română s-au făcut abia la începutul secolului al XVIII-lea. Atât condiţiile 
diferite de dezvoltare, cât şi absenţa unei atmosfere prielnice relațiilor internaționale 
cu caracter cultural şi literar, dar şi studierea târzie a limbii spaniole, explică 
răspândirea târzie a literaturii spaniole în Ţările Române. Cu toate acestea, 
„scriitorii noştri - de la cronicari încoace - au cunoscut marile opere literare de 
valoare universală dacă nu în limbile în care acestea au fost scrise, cel puţin prin 
intermediul limbilor de circulație europeană, în care au fost traduse”[2, p.58]. 
Întrucât limba spaniolă nu era pe larg cunoscută, literatura spaniolă era mediatizată 
timp îndelungat prin intermediul unor versiuni în limbile latină, greacă, franceză, 
germană ş. a. Doar pe la mijlocul secolului al XIX-lea, au început să apară şi unele 
traduceri realizate direct din limba spaniolă. Nu vom insista, în continuare, asupra 
altor opere spaniole traduse în româneşte, ci ne vom axa atenţia doar asupra 
traducerii lui Don Quijote. 

Biblioteca universală, un important eveniment cultural, a fost inaugurată în 
anul 1843 de către I. Heliade Rădulescu „personalitatea cea mai mare a literaturii 
române, îndată după D. Cantemir” 16, p.62], care a contribuit la receptarea prin 
traduceri, a literaturii spaniole. Cu Heliade Rădulescu începe, de fapt, lunga istorie 
a traducerilor în limba română a capodoperei lui Cervantes Don Quijote, întrucât „a 
tradus mult şi a pus pe alții să traducă”[ 16, p.62]. 

Cervantes însuşi, prin gura bacalaureatului Samson Carrasco, intuise în mod 
profetic popularitatea operei sale, spunând dinainte că „nu va fi nici un neam care să 
nu o cunoască, şi nici un grai în care ea să nu fie tălmăcită”[17, p.707]. Într-un alt 
loc din roman acelaşi personaj îşi continuă ideea: „Copiii o au pe vârful limbii, 
flăcăii o citesc, bărbaţii în putere o înţeleg, bătrânii o slăvesc”[17, p.711]. Dar tot 
Cervantes, era conştient de modificările ce apar într-o operă tradusă, făcându-l pe 
Don Quijote să spună că „să tălmăceşti dintr-o limbă într-alta ... e ca şi cum te-ai 
uita pe dos la ţesăturile flamande pe perete, unde măcar că se zăresc chipurile, ele 
sunt totuşi pline de fire, care se întunecă şi nu ies la iveală cu toată netezimea şi cu 


tot luciul feţei” 17, p.1221]. 

Este binecunoscut faptul că orice traducere a unei opere literare este, într-un 
fel, şi o interpretare. Dacă prima traducere în franceză a lui Don Quijote, cea a lui 
Cesar Oudin (1614) - urma îndeaproape originalul spaniol, cu versiunea părții a 
doua a romanului aparținând lui François de Rousset, începea perioada traducerilor 
- interpretări, ce culminează cu traducerea lui Florian (1799) cunoscută în întreaga 
Europă, inclusiv în Ţările Româneşti. Textul tradus de Florian se îndepărtează 
substanţial de original, întrucât traducătorii francezi „şi-au permis mari libertăţi faţă 
de original, omițând unele pasaje, interpolând altele, temperând stridenţele 
lingvistice şi raționalizând compoziția, cititorul român a luat cunoştinţă mai puţin de 
textul însuşi şi, mai mult, de o interpretare a lui”[8, p.59]. Prin urmare, traducătorul 
francez prescurtează, caracterizează, deseori taie fără motiv textul, uneori, ajungând 
la contrasensuri şi schimbări în semnificaţiile psihologice ale romanului. Prima 
traducere în limba română a capodoperei lui Cervantes, pe care o datorăm lui 
Heliade Rădulescu a fost făcută după versiunea franceză a lui Florian, prin urmare, 
Don Quijote făcându-şi intrarea în literatura română „prin filiera literaturii 
franceze”| 18, p.83]. Iniţial, traducerea a fost publicată în Curierul românesc, 
începând cu 13 aprilie 1839, iar în 1840 a apărut în două volume, având caractere 
slave şi fiind întitulată „Don Chishot de la Mancha. Din scrierile lui M. Cervantes” 
cuprinzând doar primele cincizeci de capitole ale părții întâi a romanului. Este 
foarte curios faptul că Heliade Rădulescu stăruie tocmai la transpunerea lui Florian, 
apărută în 1799, deşi existase şi alte versiuni, tot în franceză şi net superioare 
acesteia, iar în 1836 apăruse cea a lui Viardot, „considerată şi astăzi în Franţa cea 
mai fidelă spiritului lui Cervantes”[18, p.84]. Unul dintre cei mai cunoscuţi 
hispanişti din perioada interbelică, Al. Popescu- Telega, scrie despre versiunea lui 
Florian: „Sânt cu atât mai de regretat prescurtările lui Florian, făcute uneori fără nici 
o noimă, cu cât traducerea lui a slujit celor mai mulţi traducători străini şi a 
contribuit astfel la cunoaşterea scâlciată a romanului lui Cervantes”| 19, p.90]. 

Aceasta a fost forma receptării primului Don Quijote românesc, tradus de 
Heliade Rădulescu după versiunea prescurtată şi adaptată gustului francez de către 


Florian, la care se adaugă şi numeroase exemple de traducere inadecvată a textului 

francez de către traducătorul român. Apreciind efortul lui Heliade Rădulescu, şi 
analizând detaliat traducerea, Al. Popescu-Telega constată abateri de la textul 
francez, mai ales în traducerea versurilor, în a căror variantă românească „nu 
rămâne aproape nimic din cele spaniole, nici din cele franțuzeşti”. Cu toate acestea, 
hispanistul român menţiona şi meritele traducerii lui Heliade Rădulescu: „Negreşit, 
nu putem, nu ne este îngăduit să judecăm truda lui Eliade cu criteriile de azi, după 
ce s-a înaintat în curățirea, explicarea şi înţelegerea textului nemuritoarei opere. 
Pentru vremea lui este de ajuns şi atât cât a făcut. De un singur lucru, pe care îi era 
uşor să-l împlinească şi pe atunci, îl voi învinui însă cu tărie: a prescurtat şi cele L 
de capitole câte a scos Florian din cele LII ale părții întâi şi n-a tradus şi partea II, 
tot aşa de frumoasă, dacă nu şi mai mult ca partea I a lui Don Quijote”[ 19, p.95]. 
Aceeaşi apreciere a traducerii lui Heliade Rădulescu o întâlnim în studiul Medeei 
Freiberg Cervantes în România. Cercetătoarea menţionează că atât folosirea unei 
limbi intermediare, franceza, la care se adaugă erorile grave ale lui Florian, cât şi 
libertăţile pe care şi le permite Heliade: prescurtări pe un text deja prescurtat, 
schimbări de sens şi intervenţii în text - toate acestea explică lacunele transpunerii. 
Datorită vocabularului modest pe atunci şi a instabilității limbii întâlnim „exprimări 
confuze, cuvinte greşit traduse, expresii familiare ce nu îşi găsesc Justificarea, 
arhaisme, neologisme, instabilităţi şi neconcordanţe gramaticale”. 

Cu toate lungirile, prescurtările şi mistificările întâlnite, această transpunere 
aproximativă este „deosebit de meritorie pentru momentul în care ea apare”[18, 
p.86], fiind dinamică, fluentă, adesea plastică, lăsând să transpară figura exaltatului 
personaj. Deşi apoi vor apărea numeroase tălmăciri ale romanului, unele mai 
reuşite, mai fidele originalului, cu o limbă mai evoluată, mai elegantă, însă ele nu 
vor avea farmecul şi vigoarea celei a lui Heliade. Cercetătoarea română consideră 
această traducere deosebit de importantă, deoarece prin intermediul ei se 
răspândește pentru prima oară la noi una dintre capodoperele literaturii universale şi 
cele mai dificile de transpus într-o altă limbă, pregătind terenul pentru apariția 


versiunilor ulterioare. 

Heliade Rădulescu consideră romanul lui Cervantes „foarte didactic şi pentru 
cei ce scriu, şi pentru cei ce citesc”|[ 14, p.345], Don Quijote înscriindu-se printre 
acele „traducţii alese şi scrieri morale, mari şi extinse” care erau necesare atât 
pentru cititorul român din acele timpuri, cât şi pentru progresul literaturii naționale. 
Mult mai târziu, Heliade Rădulescu a scris un articol, întitulat sugestiv ,, Însemnare. 
De ce s-a tipărit „Don Chiciote” de la 1836 până la 1840”, arătând cauzele care l-au 
îndemnat să traducă romanul. Una dintre acestea a fost proiectarea romanului 
asupra realității naţionale, în scop satiric şi moralizator: „Ori-que june cu aplecări 
bune din natură, cu aspirări nobili, fiind din natură simplu şi credul, neavând norma 
sau busolă, deveni o specie de Don Chiciotte sau de Sanco Pancea, pentru quo şi 
cavalerul Tristei Figure de la Mancha cum şi scutierul lui din natură nu erau oameni 
rei, ci pe unul îl stricassero cărțile de cavalerie que citisse, şi pe altul generozitatea 
skâlciată a domnului seu, promitendu'i ducate şi insule”| 14, p.347]. Tabloul social 
se extinde prin prezentarea politicienilor, a jurnaliştilor, literaţilor, numiţi „sarsaili 
politici şi literari”[ 14, p.52]. 

I. Heliade Rădulescu a adus culturii româneşti servicii nepreţuite, contribuind 
la modelarea instrumentului lingvistic, fără de care nu ar fi fost cu putință 
asimilarea culturii moderne, „la înfrângerea complexului de inferioritate al spiritului 
românesc în raport cu Europa, la promovarea conştiinţei naționale”[20, p.161]. 
Heliade a dat un uriaş aport procesului istoric de desfăşurare a puterilor intelectuale 
a poporului român, aflate în hibernare, prin aceasta câștigându-și un merit 
nepieritor, pe care nimeni nu-l va putea vreodată întuneca. Uneori creația 
scriitorului este mai însemnată prin ceea ce a stimulat el în jurul său, decât prin 
contribuția sa literară propriu-zisă. „Dacă el n-ar fi fost, n-am fi pierdut doar opera 
lui, ci şi opera altora”[20, p.63], conchide P. Cornea. 

Dramaturgul român I. L. Caragiale vrând să „romanizeze” ceva din Don 
Quijote s-a oprit la povestea Curiosului impertinent, publicată în volumul 
„Reminiscenţe”(Bucureşti, Ed. Flacăra, 1915), sub titlul Curiosul pedepsit, care nu 
are „nici o legătură cu acţiunea principală a romanului”[21, p.76], fiind „chiar de 


umplutură”. După Al. Popescu-Telega, vina dramaturgului român nu e că s-a sfiit să 

aleagă alte capitole din care s-ar fi văzut „adevăratul geniu al lui Cervantes şi 
măreţia caracterului lui Don Quijote”[21, p.81], ci că nu a tradus în adevăratul 
înțeles al cuvântului, nici „măcar n-a prelucrat ceea ce ar fi fost meritoriu”[21, 
p.81], ci doar a rezumat. Se presupune că a folosit o traducere străină, poate pe cea 
germană a lui Tieck, întrucât nu e demonstrat că Caragiale cunoştea limba spaniolă, 
deşi traducerea lui Şt. Vârgolici era deja cunoscută, fiind publicată în Convorbiri 
literare în 1880, dramaturgul român ignorâd-o, probabil. 

O traducere bună trebuie să fie până la un moment şi o prelucrare, am susținut 
mai sus, iar traducătorului trebuie să i se lase „anume libertate”, deoarece are şi el 
stilul lui. „Ideal ar fi, menţionează Al. Popescu-Telega, ca între tradus şi traducător 
să existe potrivirea acea de temperamente şi gusturi care să îngăduie colaborarea 
armonioasă”[21, p.85]. Acest lucru este imposibil între scriitorii aceleiaşi epoci, 
predominată de aceleaşi sentimente, idei, tendinţe, iar traducerea clasicilor de către 
contemporani este un lucru şi mai dificil. 

Astfel, I. L. Caragiale suprimă parantezele, monologurile şi dialogurile lungi, 
schimbă chiar şi trăsăturile esenţiale ale operei şi eroilor. Prin urmare, din cele 
patruzeci de pagini mari din textul original au fost reduse în româneşte la douăzeci 
mici, astfel, traducându-se „în galop”. 

Drept exemplu poate fi folosit episodul în care soția lui Anselmo, Camila, 
urmează să fie pusă la încercare prin Lotario, bunul prieten al celui dintâi. La 
Cervantes Camila posedă toate calitățile unei soții ideale: este frumoasă, 
credincioasă, modestă, iubitoare, gospodină, supusă bărbatulului. Respinge cu 
discreție insinuările lui Lotario, evită circumstanţele ce i-ar putea apropia şi îl roagă 
pe Anselmo să revină fără zăbavă acasă. Dar de îndată ce a muşcat din mărul 
păcatului, se transformă ca prin farmec şi devine de nerecunoscut.. 

Camila îl învaţă pe Lotario cum să-l păcălească pe Anselmo pentru a-i 
îndepărta orice suspiciune. Când soţul Camilei stă ascuns după uşa camerei unde se 
juca tragicomedia onoarei lui între eroină, Lotario şi Lionela, Camila se înţeapă cu 
pumnalul, se blestemă într-un monolog bine ticluit, încât, sărmanul bărbat iese din 


ascunzătoare, aruncândui-se la picioare şi adorând-o ca pe o sfântă. 


73 


La Caragiale, Camila, după ce-şi pătează onoarea, se transformă într-o femeie 
lipsită de voinţă, într-o unealtă în mâinile slujnicei Leonela care va pune la cale 
toată drama. Lotario, în opera lui Cervantes, deşi şi-a trădat prietenul, nu-şi pierde 
demnitatea, realizând că săvârşeşte o ticăloşie. La dramaturgul român acesta nu mai 
păstrează nici o măsură: a implorat-o în genunchi şi s-a tăvălit la picioarele ei. 

Este teoria compensaţiei care îngăduie traducătorului să schimbe forma 
autorului, arată Al. Popescu-Telega, care a fost adoptată în Franţa pe parcursul 
secolului al XVIII-lea şi, probabil, acceptată de I. L. Caragiale, deşi rândurile , pe 
cât de frumos scrise pe atât de pline de adâncă şi dreaptă observație”|21, p.85] nu 
meritau să fie comprimate şi înlocuite. 

În perioada apariţiei tălmăcirii lui Ion Heliade Rădulescu, exista o ambianţă 
favorabilă receptării numeroaselor prelucrări şi adaptări prin intermediar străin (Z. 
Arbore, R. Ghimpe, D. N. Ciotori ş.a.) despre care Al. Popescu-Telega spunea că 
nu sunt ,„, nici prea multe, nici prea bune”[21,p.85], iar M. Freiberg vorbeşte chiar 
despre un „noian de traduceri, rezumări sau prescurtări pentru copii şi tineret, 
majoritatea popularizatoare şi urmărind amuzamentul cititorului ori dezvoltarea 
imaginaţiei şi a spiritului de aventură”|18, p.101], evidenţiind-o pe cea a lui Al. 
lacobescu, „realizată probabil din franceză şi publicată în două volume la Bucureşti, 
în 1936, traducere apreciată pozitiv în epocă de Octav Suluţiu după cum se spune în 
recenta Bibliografie a relaţiilor literaturii române cu literaturile străine în 
periodice (1919-1944), volumul I”[2, p.72]. 

În a doua jumătate a secolului al XIX-lea se observă tendinţa de a traduce 
direct după originalul spaniol. După I. Heliade Rădulescu „îşi încearcă peniţa pe 
Don Quijote un hispanizant recunoscut, Şt. Vârgolici”[21, p.95], traducerea căruia 
are o importanţă deosebită pentru popularizarea şi receptarea romanului. Făcându- 
şi studiile la Universitatea din Madrid, junimistul Şt. Vârgolici îşi va manifesta 
ulterior interesul pentru literatura spaniolă. Revenind la Iaşi, el „s-a impus printre 
junimişti ca un recunoscut hispanist, chiar dacă la acea vreme, studiile filologice în 
Spania erau considerate, uneori, drept inferioare celor obţinute în alte universități 


europene”[2, p.72]. În Amintiri din Junimea Iacob Negruzzi scria: „Fusese trimis 

de Guvernul nostru la Madrid ca să studieze literele. Nici un alt motiv nu se poate 
admite pentru alegerea unei facultăţi de litere aşa de puţin celebre în zilele noastre 
ca acea din Madrid, decât capriciul influentului director al Ministerului de Instrucție 
de atunci, dl. V. Alexandrescu-Urechia, care se plimbase în tinereţea sa prin Spania, 
se însurase cu o spaniolă şi păstra oarecum cult pentru această ţară”[22, p.164]. 
Întreaga sa activitate didactică şi literară demonstrează că interesul său pentru 
cultura şi literatura spaniolă nu a fost doar un accident şi nici un moft al lui V. A. 
Urechia. 

Lui Şt. Vârgolici îi revine contribuţia, cu adevărat importantă, de a prezenta 
publicului român aspecte ale unei literaturi bogate şi interesante, dar neglijată în 
acea perioadă. Profesorul Şt. Vârgolici inițiază publicarea unui ciclu de Studii 
asupra literaturii spaniole, având „meritul de a fi cutezat primul asupra dificilei, 
dar şi nobilei lucrări de transpunere directă din spaniolă în română a monumentalei 
opere a lui Cervantes, la care a muncit mai mult de un deceniu, deși nu a dus-o la 
bun sfârşit, traducerea sa rămânând incompletă, ca şi cea a lui Heliade 
Rădulescu”[2, p.72]. Lui îi datorăm primul Don Quijote românesc, tradus direct din 
spaniolă, precum şi alte studii despre literatura spaniolă. A fost un colaborator activ 
al Conwvorbirilor literare încă din perioada studiilor la Şcoala Normală din Paris. 
„De la întâiul an al Convorbirilor el a devenit conlucrătorul nostru - scria I. 
Negruzzi - Întâi îmi trimise câteva poezii originale, apoi deosebite studii asupra 
literaturii spaniole şi alte articole scrise într-o frumoasă limbă românească”[22, 
p.194]. 

Deşi activitatea literară a lui Şt. Vârgolici a avut un rol esențial în orientarea 
spre realism a literaturii române până la 1885, „însuşirea lui cea mai de preţ e 
polivalenţa”, iar în cadrul criticii polivalente, Vârgolici, „în linii generale, se 
vădeşte adept al clasicismului”[25, p.38]. 

Este bineştiut faptul că receptarea lui Don Quijote a cunoscut o lungă evoluţie 
pe parcursul secolelor, fiecare epocă, generaţie, şcoală sau curent literar, 
descoperind noi aspecte şi semnificații ale acestui roman. Astfel, secolul al XVII- 


lea a savurat-o cu hohote de râs, secolul următor a citit-o cu zâmbetul grațios şi 

„superior” al epocii luminilor, apoi secolul al XIX-lea i-a aplicat „o înţelegere 
idealistă”[26, p.1307]. Făcându-şi studiile în străinătate, Şt. Vârgolici „nu putea să 
nu fie la curent cu interpretările romanului aparținând unor autori atât spanioli, cât 
şi străini, de până la jumătatea secolului al XIX-lea, care ilustrau concepțiile despre 
Don Quijote, începând cu contemporanii lui Cervantes, trecând apoi prin clasiciști, 
iluminişti, romantici şi ajungând până la realişti”[24, p.11], menţionează S. 
Pavlicenco în studiul Ștefan Vârgolici şi literatura spaniolă. În perioada elaborării 
Studiilor asupra literaturii spaniole, concepţiile ideologice şi estetice ale Junimii 
erau într-o fază incipientă, iar tânărul hispanist anticipează unele aspecte ale criticii 
junimiste de mai târziu, conturând problema realismului, a adevărului istoric şi a 
adevărului artistic. Problema raportului dintre artă şi realitate o rezolvă, pornind, de 
la afirmaţia că „opera nu trebuie judecată numai din perspectiva criticului, ci şi din 
aceea a epocii, în care a fost scrisă”[27, p.897]. Prin urmare, calificând opera lui 
Cervantes drept parodie a romanelor cavalerești, Şt.Vârgolici consideră că o operă 
trebuie „să reprezinte omenirea aşa cum este” sau „să arate societatea după cum 
trebuie să fie”, pe când în romanele cavalereşti nu există „cel mai mic respect 
pentru adevăr sau natură”, „gustul viu pentru adevăr dispărea”[28, p.65]. Aceste 
afirmații ale lui Vârgolici demonstrează polivalenţa criticii junimiste, confirmate de 
D. Mănucă, citat mai sus, dar şi faptul că, în critica sa, Şt. Vârgolici apare ca adept 
al clasicismului. 

La început Şt. Vârgolici a tradus şi a publicat în Convorbiri literare două 
episoade independente, Curiosul nepriceput şi Captivul (nr. 11-12 din 1881 şi nr.9 
din 1882, nr. 10 din ianuarie, februarie 1883). Apoi, la 1 aprilie 1885, sediul 
Convorbirilor literare este transferat de la laşi la Bucureşti, revista apărând cu un 
alt format, publicarea traducerii lui Vârgolici este reluată prin retipărirea primelor 
şase capitole, deja publicate în formatul revistei de la Iaşi, urmate de altele, pe care 
autorul le-a trimis la Bucureşti în manuscris. Astfel, traducerea lui Şt. Vârgolici „a 
fost făcută după ediţia lui Don Quijote din 1857, ce reproducea textul îngrijit de 


Pellicer şi Clemencin şi notele acestor cunoscuţi cervantişti, faptul constituind deja, 

în sine, o realizare merituoasă”,[2, p.73] şi un pas decisiv în receptarea dificilă a 
romanului cervantesc. 

Traducerea îşi dovedeşte şi azi valoarea, fiind, în general, fidelă textului 
spaniol, bogată în note şi explicaţii, Al. Popescu-Telega menţionând că Vârgolici, 
„chiar dacă pare a se ajuta de un text strein, se întemeiază vădit pe unul spaniol”[21, 
p.95]. De altfel şi M. Freiberg susţine că traducerea a fost efectuată „direct după 
original”[ 18, p.90], iar S. Pavlicenco menţionează că Şt. Vârgolici, fiind cunoscător 
al câtorva limbi, „desigur, putea avea la dispoziţie şi vreo traducere franceză sau 
germană: totuşi, confruntarea textului tradus cu originalul demonstrează că 
traducerea a fost realizată după amintita ediţie spaniolă, Vârgolici traducând din ea 
până şi notele”[2, p.73]. Al. Popescu-Telega a apreciat traducerea lui Şt. Vârgolici, 
menționând că acesta „nu-şi mai permite prelucrarea şi mai ales românizarea lui 
Eliad”, chiar „încearcă până şi imitarea periodului larg, maiestuos al stilului lui 
Cervantes”, deşi „nu prea are norocul să obție aceleaşi efecte, lucrul este iarăşi 
adevărat”|[21, p.96]. De menţionat sunt şi alte observaţii ale hispanistului român Al. 
Popescu-Telega, întrucât, fiind primele, au avut un impact asupra cercetătorilor lui 
Don Quijote în spaţiul românesc. Criticul literar s-a referit nu doar la aspectele 
reuşite ale traducerii, ci şi la unele lacune. Al. Popescu-Telega arată că „în ce 
priveşte înţelegerea spiritului marei cărți şi a nuanțării stilului întrebuințat de 
Cervantes, Vârgolici nu s-a arătat tot aşa de priceput”[21, p.101], întrucât se opreşte 
la episoade care nu au o legătură directă cu acţiunea romanului, traducând la început 
povestirile Curiosul nepriceput şi Captivul. Mai târziu a reluat traducerea romanului 
de la început, dar a omis sonetele premergătoare, dedicaţia către ducele de Béjar, şi 
frumosul şi indulgent ironic Prólogo” către cititori al lui Cervantes. Apoi îşi 
întitulează pretentios fragmentele, deşi nu traduce decât 38 de capitole din 52 ale 
cărții întâi, iar de cea de-a doua „parcă nici nu a auzit”[21, p.102]. A încercat să 
traducă totul: „graiul blând ironic al lui Cervantes, când comentează de la el, 
gongoricul şi pedantul al cavalerismului, pitorescul şi țărănescul al lui Sancho şi 
Terezei, elegantul şi italianizantul din povestirea Curiosului, picarescul al galeților, 


arcadicul al păstorilor şi păstorițelor, etc., în acelaşi ton şters, fără culoare, fără 

nuanţe”|[21, p.102], rezumând că acesta este marele păcat al lucrării ce „nu i se 
poate trece atât de uşor cu vederea ca şi celelalte, pentru că a făcut dovadă că era în 
stare să lucreze mai bine” [21, p.102]. 

Opinia M. Freiberg despre traducerea lui Don Quijote de Şt. Vârgolici este 
aproape de cea a lui Al. Popescu-Telega, cercetătoarea menționând că este „în 
general corectă şi fidelă originalului”, dar din păcate, „lipsită de nerv şi culoare”, 
conţinând „documetate note explicative şi unele echivalente reuşite”| 18, p.90]. Prin 
faptul că nu au fost redate stilurile multiple şi nuanţate, atât de specifice 
originalului, precum şi neterminarea lucrării „îi ştirbesc valoarea literară”| 18, p.90]. 
Micile inexactități sau scăpări sunt aproape inerente şi fără repercusiuni serioase 
asupra valorii traducerii, care este mult superioară celei anterioare realizate de I. 
Heliade Rădulescu, Şt. Vârgolici a creat o lucrare de preţ, care, „fără să strălucească 
prin calități stilistice deosebite, s-a impus prin cursivitatea şi sfătoşenia frazei”[25, 
p.897] menţionează D. Mănucă în lucrarea Critica literară junimistă. Receptarea 
romanului Don Quijote la nivelul traducerii va rămâne pentru mult timp o problemă 
nerezolvată pentru traducătorii români. 

În anul 1916, când s-au sărbătorit 300 de ani de la moartea marelui scriitor, 
Noua Revistă Română, i-a dedicat un număr întreg acestui eveniment. Tot atunci 
apăruse şi traducerea capitolului IV din volumul întâi al lui Don Quijote de N. 
Ciotori. „Am fi porniţi să credem că s-a servit pentru traducere de aceeaşi ediție de 
care se slujise şi Vârgolici”[21, p.103], continuă Al. Popescu-Telega, chiar având-o 
la îndemână în Biblioteca Academiei Române”, deşi traducătorul mărturiseşte că s-a 
folosit de ediţia Academiei Spaniole, din Barcelona, 1911. Hispanistul român se 
îndoieşte de faptul că N. Ciotori „stăpânea castiliana în astfel de chip încât să fi 
putut folosi un text spaniol”, deoarece chiar de la bun început face aceleaşi greşeli 
în traducere, ca şi Ludwig Tieck în traducerea germană a lui Don Quijote [21, 
p.103]. 

Al. Popescu-Telega polemizează cu istoricul literar spaniol Cejadar y Franca, 
care considera, la începutul secolului al XX-lea, că Don Quijote este intraductibil, 


hispanistul român declarând că Don Quijote poate fi totuşi tradus: „Vor fi, desigur, 

în Don Quijote, situaţii, fiinţe, episoade, stiluri ce nu se întâlnesc în viaţa şi graiul 
românesc, dar cu simtire şi dragoste şi pe acestea ni le-am putea apropia, fără să le 
schimonosim prea mult. Oricât de vie culoare spaniolă are cartea lui Cervantes, tot 
s-ar găsi mijloace să nu i se piardă pe dea-ntregul în româneşte”, conchizând foarte 
optimist: „Va fi grea traducerea lui Don Quijote în graiul nostru, dar nu o socotim 
imposibilă”[21, p.106]. 

Anume această convingere, probabil, l-a făcut şi pe Al. Popescu-Telega să-şi 
încerce condeiul pe Don Quijote, folosind originalul spaniol. Deşi le imputase 
traducătorilor de până la el că nu traduseseră romanul în întregime, nici traducerea 
sa n-a fost terminată, fiind publicată în două volume în anii 1944-1945: /scusitul 
Don Quijote de la Mancha, însoțită de studii şi note: vol.I (cap. 1-21), București, 
1944; vol.Il (cap.22-XLI), Bucureşti, 1945. Spre deosebire de alte traduceri, care 
denaturau esenţa cărții prezentând „un Don Quijote cu adevărat nebun, o Dulcinee 
bucolică sau un Sancho ajuns guvernator, versiunea lui Popescu-Telega, subliniază 
M. Freiberg, urmărește îndeaproape textul, încercând pe cât posibil respectarea 
dialogurilor, a varietăţii şi armoniei stilurilor. Însă şi ea face concesii prea mari 
expresiilor folclorice, chiar atunci când textul nu o cere, fiind adeseori prea colorată 
şi alteori lipsită de haz”[18, p.101]. Destul de interesante sunt notele explicative şi 
studiul care o precedă, întrucât ele oferă informaţii suplimentare asupra unor pasaje 
echivoce şi familiarizează publicul român cu interpretarea impresionistă, subtilă şi 
personală a lui Miguel de Unamuno, critic remarcabil spaniol, admirat mult de Al. 
Popescu-Telega. 

După mai multe încercări de traducere a textului cervantesc, parțiale, 
incomplete, prin intermediari sau direct după original, în 1957 apare o altă ediție 
română, realizată după originalul spaniol, superioară din punct de vedere artistic 
celorlalte traduceri, semnată de Ion Frunzetti şi Edgar Papu. Însă şi această ediţie s- 
a dovedit a fi prescurtată, întrucât au fost traduse doar capitolele ce conţin subiectul 
propriu-zis al romanului, fiind omise nuvelele intercalate. „Era un lucru explicabil 


în munca traducătorilor, dar discutabil din punctul de vedere al unităţii structurale a 

romanului şi al înţelegerii adecvate a acestuia din partea cititorilor”, deoarece „fără 
aceste episoade intercalate, Don Quijote nu mai este Don Quijote”[2, p.75]. 

Această traducere a fost discutată în presa timpului, fiind apreciată de 
specialişti, iar traducătorii - îndemnați la o traducere integrală. Astfel, în 1965, la 
trei sute şaizeci de ani de la prima apariţie a lui Don Quijote, romanul a fost tradus 
pentru prima oară integral şi direct din spaniolă în româneşte. Ediţia era însoțită de 
un prolog scris de Maria Teresa León, scriitoare spaniolă, şi un epilog de Ovidiu 
Drimba, însoţit de note critice, filologice şi istorice aparținând traducătorilor. 
Această transpunere a fost lucrată după ultima, cea mai apreciată ediție critică a lui 
Don Quijote, aparţinând lui Francisco Rodriguez Marin şi este considerată cea mai 
bună traducere românească a romanului, deoarece „transmite nu numai sensul 
profund al marelui roman, dar şi comicul de limbaj, varietatea stilurilor, trecerile 
armonioase de la un stil la altul, păstrând subtilul parfum arhaic al operei, elemente 
extrem de dificile de transpus în altă limbă”[18, p.106], după cum a menţionat M. 
Freiberg. Meritul acestei traduceri explică ediţiile care au urmat, precum şi ediția de 
lux apărută pe baza aceleiaşi versiuni, ca un omagiu adus marelui Cervantes, ce 
devine astfel unul dintre clasicii cei mai venerați. 

În anul 2004 a apărut ultima traducere a romanului Don Quijote de la 
Mancha în limba română semnată de Sorin Mărculescu, graţie unui ajutor al 
Direcţiei Generale a Cărţii, Arhivelor şi Bibliotecilor din cadrul Ministerului 
Educaţiei, Culturii şi Sporturilor din Spania. După traducerea semnată de Ion 
Frunzetti şi Edgar Papu această ultimă versiune este şi prima datorată unui singur 
traducător. „Mi-am înţeles lucrarea ca pe un act de solidaritate peste timpuri cu toţi 
cei care m-au precedat, dar şi cu cei care, le-o doresc din toată inima, se vor înhăma 
şi în viitor la o muncă atât de provocatoare precum e traducerea lui Don 
Ouijote "[29, p.5]. S. Mărculescu consideră favorabilă succesiunea de împrejurări 
care au făcut posibilă apariţia noii traduceri în preziua aniversării a 400 de ani de la 
publicarea primei părți a romanului Don Quijote la Madrid, în tipografia lui Juan de 
la Guesta în ianuarie 1605, iar data ultimului document preliminar tipărit în prefața 


textului este 20 decembrie 1604. 

În traducerea lui Don Quijote S. Mărculescu a încercat să restituie aulicitatea 
şi siccitatea solemnă şi surprinzător contapunctică a personajului principal, o dată 
cu convivialitatea de o ţărănie specială a lui Sancho Panza. Întrucât țăranii 
analfabeți ai vechilor secole spaniole erau liberi, ascultau liturghia în limba latină şi 
se impregnau de cultismele epocii, chiar dacă uneori anapoda înţelese, realiatea dată 
„trebuie păstrată cu orice preț”[30, p.6], iar versiunea traducerii ar trebui „să sune 
spanioleşte”[30, p.6]. 

Atât în această traducere, cât şi în altele din lista marilor autori ai Secolului 
de Aur, sunt incluse aşa-numitele „texte preliminare”- aprobări, decrete regale, 
dovezi de corectură etc. considerate importante pentru a ilustra mentalitățile şi 
practica editorială a vremii. 

Această ultimă traducere a romanului cervantesc poate fi numită o 
„literalitate expresivă”, deoarece autorul s-a apropiat „cât mai strâns cu putință pe 
textul original, fără a evita repetițiile, aparentele tautologii, zeugmele, sistemul 
prenumelor anaforice, calchiind uneori chiar expresii idiomatice”[29, p.5], toată 
informaţia fiind prezentată în note. Traducătorul operei a respectat forme curente în 
mai multe limbi neolatine, deşi uneori şocante pentru puritatea lingvistică acceptată 
în limba română. A urmat cu toată atenţia ritmica frazei, traducând „„muzical”, 
reproducând mai toate clauzele ritmice, inclusiv pe cele nesemnalate de edițiile cu 
care a lucrat, dar pe care le-a putut identifica. 

Toate versurile traduse şi-au păstrat forma din original, fiind însoţite de 
explicaţiile de rigoare la momentul oportun. 

Este binecunoscut faptul că romanul Don Quijote abundă în proverbe, fiind 
una dintre extraordinarele surse ale umorului, mai ales în gura lui Sancho Panza, 
autorul traducându-le „în înţelesul strict al termenului, păstrându-le, ori de câte ori a 
fost cazul, structura ritmică, asonanţele sau rimele”[29, p.6]. Toate proverbele sunt 
reproduse în note şi în original, cunoscătorii de limbă spaniolă având posibilitatea 
de a compara întregul tezaur „paremiologic” al romanului. 

„O piatră de încercare a traducerilor moderne ale lui Don Quijote, notează 


traducătorul, o constituie echivalarea formelor de limbă arhaizante, dispărute şi din 

spaniola la începutul secolului al XVII-lea, dar repuse în circulaţie de Cervantes 
pentru efectul lor ironic”[29, p.6]. S. Mărculescu a optat pentru o soluţie radical 
opusă, folosind forme de limbă frapant neologistice şi prețioase, apelând la unele 
forme verbale compuse inversate tot mai puţin utilizate în limba română modernă 
(auzit-am). 

Numele proprii în traducere reprezintă şi ele o problemă, deşi autorul s-a 
străduit să le reţină sub forma lor originală. Unele au fost românizate cu discreție: 
Dulcineea, Galateea, Doroteea, Melibeea etc., potrivit uzului curent. Pe cele 
sugestive şi mai ales pe cele care au conotaţii umoristice le-a „echivalat în mod 
decis, preferând neutralității riguroase efectul expresiv”[29, p.7]. Cel mai 
impresionant exemplu rămâne numele celebrului cal al lui Don Quijote, care, în loc 
de Rocinante sună acum Ruşinante, iar autorul a explicat şi a justificat acest 
procedeu „destul de îndrăzneț”. 

Citatele şi aluziile biblice din text sunt şi ele fixate în note, fiind destul de 
numeroase (peste 2000), deşi ar fi putut fi şi mai multe. Adnotate sunt şi personajele 
istorice, şi cele mitologice, termenii de epocă, de vestimentaţie, aluziile greu intuite 
astăzi, la fel şi explicaţia unor jocuri de cuvinte. S. Mărculescu a făcut şi unele 
observaţii stilistice sau privitoare la construcția şi tematica romanului, beneficiind 
de ediţii bogat adnotate, pe care le-a menționat în Notă asupra ediției de faţă. 

Prin urmare, cititorul român are posibilitatea să-l cunoască şi să-l aprecieze 
pe marele Cervantes la justa-i valoare prin intermediul acestei traduceri, întrucât o 
traducere bună „trebuie nu numai să apropie pe marii scriitori străini de noi, dar să 
ne apropie şi pe noi de lumea lor”[6, p.636], deschizând perspective noi spre o lume 
necunoscută, făcând să răsune în sufletul nostru emoţii noi, oferind posibilitatea 
unei călătorii imaginare. 

Aşadar, meritele traducătorilor români sunt deosebite şi foarte preţioase 
pentru cititori. I. Heliade Rădulescu, prin traducerea lui Don Quijote, a adus culturii 
româneşti servicii neprețuite, contribuind la modelarea instrumentului lingvistic, 
fără de care nu ar fi fost cu putinţă asimilarea culturii moderne. Dramaturgul I. L. 


Caragiale, oprindu-se la povestea Curiosului impertinent, a făcut o traducere mai 

mult rezumativă, Ştefan Vârgolici a oferind o traducere fidelă textului spaniol, 
bogată în note şi explicaţii. Al. Popescu-Telega în traducerea romanului foloseşte 
originalul spaniol, urmărind îndeaproape textul, încercând pe cât posibil respectarea 
dialogurilor, a varietăţii şi armoniei stilurilor. În 1957 apare o altă ediţie română, 
realizată după originalul spaniol, superioară din punct de vedere artistic celorlalte 
traduceri, foarte apropiată de original, semnată de Ion Frunzetti şi Edgar Papu. 
Ultima traducere a romanului Don Quijote de la Mancha în limba română, semnată 
de S. Mărculescu, a apărut în anul 2004. După traducerea semnată de Ion Frunzetti 
şi Edgar Papu această ultimă versiune este şi prima datorată unui singur traducător. 
Această ultimă traducere a romanului cervantesc poate fi numită o „literalitate 
expresivă”, deoarece autorul s-a apropiat mult de textul original, fără a evita 
repetițiile, aparentele tautologii, toată informaţia fiind prezentată în note. S. 
Mărculescu a respectat forme curente în mai multe limbi neolatine, deşi uneori 
şocante pentru puritatea lingvistică acceptată în limba română, numindu-l pe calul 
lui Don Quijote - Ruşinante. 

Receptarea operelor la nivelul traducerilor continue să servească drept mijloc 
de circulație a valorilor internaţionale. Chiar şi cele mai exacte, mai expresive 
traduceri, includ unele „devieri din punct de vedere al fidelității față de factorul 
emițător” 10, p.124]. Cu toate aceste insuficiențe, traducerile rămân, în continuare, 
un mijloc de bază al popularizării şi studierii valorilor internaționale, fiind însoţite 
de prefețe, introduceri sau comentarii adresate scriitorului tradus, deschizând, astfel, 


noi orizonturi pentru cercetările comparatiste. 

2.2. Interpretări româneşti ale romanului Don Quijote 


Definind evoluţia studiilor hispanisticii româneşti, I. Iordan şi P. A. 
Georgescu, reprezentanți remarcabili ai studiilor de hispanistică din România, au 
determinat cele trei perioade însemnate: prima - cea a începuturilor, care se 
sfârşeşte în anii primului război mondial; a doua - perioada interbelică, şi cea de-a 
treia - perioada postbelică. Periodizarea respectivă, pe care o vom urma, bazată pe 
principiul cronologic, ne permite să urmărim evoluţia receptării romanului Don 
Quijote, la nivelul interpretărilor critice. 

Orice mare capodoperă a literaturii mondiale are perioade de mai mică sau 
mai mare strălucire, de mai intensă sau mai slabă actualitate, după cum epoca, în 
care se cercetează, se află într-o stare sufletească mai mult sau mai puțin prielnică s- 
o înţeleagă. 

Din momentul apariţiei romanului Don Quijote de la Mancha de Miguel de 
Cervantes şi pe parcursul celor patru secole s-au scris nenumărate studii, articole, 
comentarii, medalioane, cronici în diferite limbi, iar fiecare perioadă sau generaţie, 
şcoală sau curent literar au descoperit noi accepţii şi aspecte ale acestei opere. 

Astfel, cunoscuţii scriitori români Ion Heliade Rădulescu şi Mihail 
Kogălniceanu au menţionat „didactismul” romanului Don Quijote. Într-un articol 
din Curierul de ambe sexe lon Heliade Rădulescu propunea cititorului „cartea ce a 
nemurit izbânzile acestui viteaz”[l, p.1979], întrucât ea oferă o lecţie etică 
contemporanilor în scrierile lor, considerând romanul „foarte didactic şi pentru cei 
ce scriu, dar şi pentru cei ce citesc”. Mai târziu, într-un articol din 1862 întitulat 
Însemnare. De ce s-a tradus şi s-a tipărit „Don Quijote” de la 1836 până la 1840”, 
amintit în capitolul anterior, publicat în Curierul de ambe sexe, autorul a scos în 
evidență atât caracterul etic, cât şi cel educativ al capodoperei lui Cervantes, 
importanţa ei în orientarea tineretului şi a progresului societăţii, evidențiindu-se 
„donchiciotadele epocii de la 1836-1840”, delimitând influenţele lor dăunătoare de 
adevărata esență, de bunătatea şi aspiraţiile nobile ale lui Don Quijote. De remarcat 


este că „pentru prima oară în literatura română, când se încearcă explicarea 

funcționalități, a plurivalenţei romanului Don Quijote într-un cadru istoric şi social 
concret, în care diversele elemente ale acestei opere puteau acționa asupra 
publicului în mod diferit”[2, p.39]. 

În Notes sur l'Espagne M. Kogălniceanu a reluat ideea lui Heliade Rădulescu 
referitoare la faptele lui Don Quijote care pot influența asupra tineretului, observând 
doar că „tinerimea de o zi se leapădă de Don Quijotismul vechilor hidalgos, pierde 
însă şi energia lor”[3, p.212], însă aceste note, rămânând multă vreme nepublicate 
nu au avut ecoul pe care ar fi putut să-l aibă fiind publicate în epocă, atât în direcția 
amplificării interesului pentru studierea istoriei şi a civilizației, a limbii şi a 
literaturii spaniole, cât şi a temelor spaniole în literatura română din secolul al XIX- 
lea. Încă N. Iorga, într-o conferinţă despre Spania, relatând despre aceste note, din 
care au fost publicate doar câteva fragmente detaşate, nu şi cele mai bune, le 
consideră ca pe „un adevărat tezaur care aproape de o sută de ani zace pierdut în 
manuscris”[4, p.56]. Integral, Notes sur /'Espagne ale lui M. Kogălniceanu au fost 
publicate abia în 1967. 

Prima contribuţie, cu adevărat importantă, în această perioadă a hispanisticii 
româneşti îi revine lui Şt. Vârgolici, care a fost în a doua jumătate a secolului al 
XIX-lea cel mai bun cunoscător român al limbii şi literaturii spaniole. Făcându-şi 
studiile în străinătate (Madrid, Paris, Berlin), Şt. Vârgolici a stat mai bine de 20 de 
ani în fruntea catedrei de limbă şi literatură franceză a Universităţii din laşi, care a 
fost transformată mai târziu, tot graţie lui, în catedra de istorie a literaturilor 
moderne. Inițiază publicarea unui ciclu de Studii asupra literaturii spaniole, 
arătându-se îndemnat de dorinţa de a prezenta publicului român aspecte ale unei 
literaturi bogate şi interesante, dar cu totul ignorată atunci. 

De altfel, anume lui Şt. Vârgolici „îi datorăm primul Don Quijote românesc, 
tradus direct din limba spaniolă, precum şi primele studii despre literatura spaniolă, 
scrise la noi”[5, p.111] la care ne-am referit şi în capitolul anterior. 

Studiile lui Şt. Vârgolici sunt consacrate celor trei culmi: lui Miguel de 
Cervantes, Calderón de la Barca şi Lope de Vega, care au şi o structură 


preponderent didactică. Primul studiu este dedicat personalității lui Cervantes şi a 

fost publicat în „Convorbiri literare” nr. 18, 20 în 1868. Alcătuit din şase secțiuni, 
acest studiu despre Cervantes, oferea cititorului român, posibilitatea de a cunoaşte 
opera unui mare scriitor, al cărui nume va dăinui prin veacuri. Deşi viziunea 
autorului asupra creației lui Cervantes nu se distinge printr-o originalitate vădită, Şt. 
Vârgolici caracterizează diferite aspecte ale romanului şi artei scriitorului spaniol 
văzute, în linii mari, prin prisma concepțiilor estetice ale junimismului, care chiar 
dacă „a avut un rol esenţial în îndrumarea spre realism a literaturii române până la 
1885"[6, p.33], după cum menţionează D. Mănucă, „nu a fost numai „critică 
realistă”, întrucât „însuşirea lui cea mai de preţ e polivalenţa”, iar în cadrul acestei 
critici polivalente, Şt. Vârgolici „în linii generale, se vădeşte adept al 
clasicismului”[6, p. 87]. 

Studiile asupra literaturii spaniole încep cu Cervantes şi acest fapt se 
datorează, în opinia lui Şt. Vârgolici, locului pe care autorul lui Don Quijote îl ocupă 
în literatură. „Cervantes - e unul dintre acei oameni, a cărora celebritate nu e 
mărginită prin nici o limbă, prin nici o ţară, a cărora nume va trăi cât lumea pentru 
că reputaţiunea sa nu depinde numai de la oamenii învățați şi de gust, de la cei ce 
fac parte dintr-un ordin oarecare al societăţii, ci de la mulțimea tuturor celor ce ştiu 
a ceti ...”[7, p.89]. Autorul studiului prezintă în continuare câteva date biografice 
despre Cervantes şi o informaţie despre succesul fenomenal al romanului, [tradus în 
toate limbile şi aplaudat de toate naţiunile], apoi Şt.Vârgolici acordă o atenţie 
deosebită romanului Don Quijote. 

Este binecunoscut faptul că interpretarea lui Don Quijote a cunoscut o 
evoluţie lungă pe parcursul veacurilor, fiecare epocă descoperind noi semnificaţii şi 
aspecte ale operei. „Dacă secolul al XVII-lea a savurat-o cu hohot de râs copios, iar 
secolul următor a citit-o cu zâmbetul grațios şi „superior” al epocii luminilor, 
secolul al XIX-lea a considerat-o cu pasiunea sentimentală a romanticilor, care-i 
aplicau o înţelegere idealistă[8, p.117]. Junimistul Şt. Vârgolici a studiat în 
străinătate şi, probabil, era la curent cu interpretările romanului aparținând atât 
autorilor spanioli, cât şi străini, de până la mijlocul secolului al XIX-lea, care 


ilustrau concepţiile despre Don Quijote, pornind de la contemporanii lui Cervantes, 

trecând prin clasicişti, iluminişti, romantici şi ajungând până la realişti. Totodată, în 
perioada elaborării acestui studiu, concepțiile ideologice şi estetice ale „Junimii” se 
aflau la etapa de înființare. Prin intermediul acestui studiu Şt. Vârgolici anticipează 
mai multe aspecte ale criticii junimiste de mai târziu, în particular în problema 
realismului, a adevărului istoric şi a adevărului artistic. Criticul literar rezolvă 
problema raportului dintre artă şi realitate pornind de la afirmaţia că „opera nu 
trebuie judecată numai din perspectiva criticului, ci şi din aceea a epocii, în care a 
fost scrisă”[9, p.370]. Prin urmare, calificând creaţia lui Cervantes drept parodie a 
romanelor de cavalerie, prin care autorul îşi propusese să combată şi să ridiculizeze 
„mania ce aveau atunci scriitorii de a compune romanuri care de care mai curioase 
şi mai estravagante, cari di cari mai bizare şi mai depărtate de adevăr”. Șt. Vârgolici 
consideră că o operă trebuie „să reprezinte omenirea aşa cum este” sau „să arate 
societatea după cum trebuie să fie”, pe când în romanele cavalereşti nu există „cel 
mai mic respect pentru adevăr sau natură”, „gustul viu pentru adevăr dispărea”|7, 
p.397-399]. 

În interpretarea romanului Don Quijote, Şt. Vârgolici sesizează contrastul 
dintre cele două caractere opuse: Don Quijote - „spirit poetic exaltat” şi Sancho 
Panza - „spiritul cel mai prozaic ... deşi credincios şi chiar simţitoru”. Totodată, 
menționează S. Pavlicenco, se resimte şi concepția antitetică romantică, 
interpretarea nebuniei în cazul ambilor eroi având ca bază discordanţa dintre ideal şi 
real. Şt.  Vârgolici nu a ignorat  interdependenţa,  interpătrunderea, 
complementaritatea personajelor principale când prezintă într-o formă laconică un 
şir de întâmplări şi aventuri din roman. Criticul acordă o atenţie deosebită revelării 
calităților eminente ce disting şi eternizează opera lui Cervantes, printre acestea 
remarcându-se „arta cu care autorul ştie să pună în evidență şi să dezvelească 
caracterele eroilor săi”, „ghibăcia” cu care „ştie să atragă atențiunea, să întreţină şi 
să ațâțe curiozitatea noastră”, stilul „viu, rapid, curgător, plin de acţiune, de o 
varietate plăcută, potrivit cu toate situaţiunile, cu toate caracterele”, limba 
„încântătoare, uşoară, armonioasă”, ce „prezintă toate nuantele, toate tonurile, de la 


cel mai familiar şi mai glumeţ până la cel mai înalt şi majestuos”. Apreciind 

perfecțiunea drept unul dintre cele mai importante merite ale scriitorului spaniol, Şt. 
Vârgolici scoate în evidență nuvelele incluse în „narațiunea principală”, pe care le-a 
numit simplu „episoade” ce i se par perfect elaborate”: „Fiecare episod e, în genul 
său, o dramă întreagă, cu un început, cu o acţiune condusă într-un mod ghibaci şi 
interesant, cu un sfârşit unde apar toate personajele ce au jucat un rol, unde intriga e 
deznodată şi curiozitatea noastră e satisfăcută”[7, p.48]. Posibil că anume acest 
argument l-a şi făcut pe Şt. Vârgolici să înceapă mai târziu traducerea lui Don 
Quijote cu episoadele Curiosul nepriceput şi Captivul. 

Cervantes poate fi situat alături de „mari creatori ai omenirii ca Homer, 
Vergiliu”, tocmai pentru că stăpâneşte secretul cunoaşterii aprofundate „a inimii 
omeneşti, a tuturor pasiunilor, a tuturor mobilelor care determină şi conduc acţiunile 
noastre, într-un cuvânt a adevărului, care e unul şi acelaşi în toate timpurile, în toate 
țările şi la toate naţiunile”[7, p.59]. În finalul studiului Şt. Vârgolici îşi arată 
dezacordul cu opinia criticilor care susțin că romanul ar ridiculiza până la totala 
deriziune entuziasmul, curajul, amorul adevărat, virtuțile nobile, dând, astfel, o 
lovitură caracterului eroic şi cavaleresc specific naţiunii spaniole. Pentru perioada 
când a fost scris şi publicat, importanţa acestui studiu românesc despre Cervantes şi 
despre opera sa este mai mult decât meritorie, autorul oferind „o apreciere şi o 
înțelegere a multiplelor aspecte ale romanului Don Quijote [10, p. 90]. 

La intersecția secolelor XIX-XX, au apărut în presa românească un şir de 
articole, recenzii despre literatura spaniolă, cronici, multe dintre ele având un 
caracter de popularizare, de prezentare publicului român a unor nume şi opere 
spaniole, cele mai importante fiind cele care au apărut cu prilejul tricentenarului 
morţii lui Cervantes, în 1916. Mihail G. Holban oferea chiar câteva aprecieri 
referitoare la interpretarea operei lui Cervantes în România. Unele articole erau 
semnate de autori ce aveau să ocupe mai târziu, un loc important în dezvoltarea 
hispanisticii româneşti din perioada interbelică. Este vorba, în primul rând de Al. 
Popescu-Telega care a publicat în revista Viaţa nouă (nr.4) un studiu în care se 


preocupă de romanul Don Quijote, temă la care va reveni mai târziu. 

Ilustrul gânditor român N. Iorga publică în Drum drept (1916, nr.18) articolul 
Shakespeare şi Cervantes, în care se opreşte mai mult asupra epocii celor doi mari 
scriitori, asupra unor evenimente istorice care vor fi preluate mai târziu în alte 
lucrări. N. lorga a dedicat câteva capitole literaturii spaniole din Secolul de Aur, un 
spațiu amplu revenindu-i lui Cervantes care, în Don Quijote, şi-a propus „să facă o 
operă de critică literară, înlăturând ultima formă degradată a romanului de 
aventuri” 11,l,p.217]. N. Iorga afirmă că Cervantes, parodiind romanele 
cavalereşti, îşi propune a da o „literatură nouă”, în care „natura însăşi se va oglindi 
aşa cum este, aşa cum se manifestă, aşa cum se impune” 1 1,Il,p. 219-220]. Autorul 
remarcă caracterul aproape static al eroului principal, care nu oferă nici o 
„progresiune de temperament” şi care apare, de la început, ca o idee fixă, nedepăşită 
pe parcursul desfăşurării acţiunii. „Caracterizarea lui lorga îşi propune să fixeze 
locul romanului în evoluţia literaturilor romanice, pe care el o urmăreşte, în primul 
rând, subliniată fiind reflectarea autentică şi magistrală a vieții în opera marelui 
scriitor; nu este negată semnificaţia general-umană a capodoperei, ci e criticată 
exegeza seacă sau fantezistă, făcută de scriitorii iluminişti sau romantici”| 12, 
p.226], menționează Al. Duţu. Meritul lui N. Iorga ar fi continuarea, după Şt. 
Vârgolici, a studierii creaţiei lui Cervantes, pornind de la textele spaniole originale 
şi chemând urmaşii la analize mai profunde: „Pentru cetitorii obişnuiţi se poate ca 
anecdotele ridicole despre „erou” să prevaleze; pentru cine străbate mai adânc, fără 
să adauge de la sine ce nu este în carte, asemenea scene înseamnă ceva mai 
mult” 11, Ip. 224]. 

Un remarcabil eveniment, însă, este considerat apariția în presa românească 
din anul 1916 a numărului 7 omagial, al Noii Reviste Române, conduse de C. 
Rădulescu-Motru. Acest număr include articole despre creația lui Cervantes ale 
unor autori străini: Marcelino Menendez y Pelayo - Câteva păreri asupra lui Don 
Quijote, fragment din discursul ilustrului erudit spaniol, ţinut în 1905 la 
Universitatea din Madrid; Miguel de Unamuno - Despre plăcutele discuţii pe care 
le avea Don Quijote şi Sancho Panza, o traducere a capitolului respectiv din 


cunoscuta carte a lui Unamuno Viaţa lui Don Quijote şi Sancho Panza [1905]; V. 

Hugo - Păreri asupra lui „Don Quijote, Ramiro Ortiz - Don Quijote înamorat din 
auzite, Paolo Savy-Lâpez - Miguel de Cervantes. 

În revista Viaţa nouă [Nr. 4] din anul 1916 au fost publicate şi câteva articole 
semnate de mari personalități ale literaturii române. T. Vianu scrie un eseu întitulat 
Un epilog: moartea lui Don Quijote unde dezvăluie esenţa epilogurilor într-o operă, 
atât triste, cât şi vesele, dar şi senine „prin superba împăcare dintre spiritul eroului şi 
natura lucrurilor ...”, în care „se cristalizează atitudinea morală stoică. Cu un astfel 
de epilog, conchide T. Vianu, finalizează Don Quijote „cartea omului”, „cartea 
spaniolului impulsiv şi vizionar”, care, „ca oricare dintre oameni ... îşi proiectează 
lumea. Cu anumite restricţii, fiecare ne trăim idealul nostru şi astfel pretinsa noastră 
cunoştinţă despre lume se confundă cu interpretarea subiectivă pe care ne-o dictează 
forţa subconştientă a viziunii interioare”| 13, p.111-112]. Revenirea lui Don Quijote 
acasă este „obosită”, după T. Vianu, deşi eroul nu se va opri pentru totdeauna, „aşa 
vrea cel puţin să creadă”. 

În articolul În marginea lui Don Quijote E. Lovinescu relatează ideea despre 
impresia pe care o lasă romanul lui Cervantes asupra diferitelor categorii de cititori. 
Astfel, dintr-o carte nespus de veselă, romanul se transformă într-o carte tristă, 
conchide E. Lovinescu, scriind că Don Quijote nu e doar o parodie a literaturii 
cavalerești, ci e „parodia unei laturi adânc omeneşti şi profund nobile şi oneste”[14, 
p.73], este parodia idealismului. Don Quijote este catalogat drept o continuare a 
Odiseei lui Homer, pornind de la copilărie şi mergând spre maturitate, când râsul 
inițial sfârşeşte prin  gustarea tristeţii. E. Lovinescu dă o interpretare 
„donquijotismului”, care este o filozofie amară a vieţii, dar crede că, uneori, un 
asemenea donquijotism activ face bine, pentru că „progresul omenirii stă tocmai în 
lupta câtorva idealişti cu himerele filosofiei şi ale ştiinţei”, oferind, astfel, doar într- 
un articol, o interpretare profundă a romanului cervantesc. 

În Noua Revistă Română din 1916 dedicată omagierii lui Cervantes cu 
prilejul comemorării morții scriitorului a fost publicat şi amplul studiu al lui D. 
Caracostea Primul roman modern: El ingenioso hidalgo Don Quijote de la Mancha, 


o lucrare de valoare şi de referinţă în cervantistica românească. Vom examina mai 

amănunțit acest studiu, întrucât considerăm importantă intenția autorului de a 
dezvălui geneza romanului lui Cervantes. Acest eseu este aproape un comentariu şi 
meritul autorului e de a fi precizat ipostazele pe care monumentala operă le-a 
relevat, evoluând de la o simplă satiră a romanelor cavalereşti la crearea unui larg 
înțeles uman. Autorul îl compară pe Don Quijote cu personalitatea lui Iñigo de 
Loyola, deşi această idee nu este străină de cartea lui M. de Unamuno Viața lui 
Don Quijote şi Sancho, din 1905. 

D. Caracostea priveşte viața poetului Cervantes şi istoria vremii lui în cadrul 
genezei acestui roman, menţionând comparaţia: „căile străbătute de Cervantes până 
a-şi întruchipa pe Don Quijote, aşa cum îl avem azi, sunt asemuitoare râurilor 
diferite ce merg cu necesitate către larga albie a aceluiași fluviu”[ 15, p.210]. Atât 
îndelungata şi bogata experiență a vieţii, cât şi îndelungata experiență literară, 
ajunge după lungi rătăciri să-şi descopere propriul drum, iar „documente cu privire 
la viaţa lui Cervantes sunt mai numeroase decât acelea cu privire la Shakespeare” 
[15, p.211]. 

Pentru a înțelege cât de viu e oglindită Spania acelei vremi în roman, 
menționează autorul eseului, trebuie să ne amintim nu numai de vestitul hidalgo şi 
de țăranul sărac, doritor de bogăție, transformat în scutier, dar şi de atâtea alte figuri 
care apar în opera aceasta: de preoţi, negustori, de actori, de meseriaşi etc. Şi nu 
doar atât, în aspect politic, cei doi monarhi spanioli: Carol Quintul şi Filip al II-lea 
au vorbit mult mai mult imaginaţiei poetului. Primul urmărea un vis care nu era mai 
greu de înfăptuit decât năzuinţele lui Don Quijote: Carol Quintul voia să întoarcă 
mersul lumii, să înfăptuiască ce nu putuse să dea nici Evul Mediu: o monarhie 
universală în vârful căreia să stea, ca o îndoită strălucire a lui Dumnezeu, papa şi 
împăratul. O viaţă de zădarnice străduințe eroice. Caracteristica lui Carol e făcută 
după reproducerea unui medalion: trăsături ascuţite, bărbie energic adusă înainte, o 
înfăţişare de neclintită hotărâre, iar privirea caută în zări un ideal ... La fel şi pânzele 
lui Tizian, una păstrată la Madrid, ne înfăţişează pe Carol Quintul călare, în armură 
medievală, puţin gânditor. Dacă am schimba armăsarul împărătesc cu Rosinanta şi 


i-am da cavalerului un coif ridicol: am zice că e însuşi cavalerul rătăcitor, meditând, 

în clipa când prinde să i se nălucească o nouă vedenie. lar în vestitul portret din 
München Tizian a zugrăvit figura acestui Don Quijote tragic, „durerea şi începutul 
de oboseală al celui ce pare că începe a vedea că a visat ţinta nebună ...”[1, p. 214]. 

Dar Cervantes mai de aproape a trăit domnia de zădarnice planuri neatinse ale 
lui Filip al II-lea. Setea de glorie, stăruința de fier, ambiţie nemăsurată, 
conştiinciozitatea profesională unică şi o neclintită încredere în propriul ideal, 
continuu dezamăgit de realitate - toate acestea l-au mânat înainte, deşi în urma 
îndelungatelor sforțări, visul de glorie şi de mare putere universală, catolică a fost 
înfrânt pentru totdeauna. Astfel, în aspecte ale vieții politice Cervantes avea multe 
prilejuri de a vedea şi a trăi disproporția dintre vechile credinţi şi idealuri şi dintre 
mersul nou, realizat al lumii, care dezminţea crud idealismul cavaleresc. 

Un alt domeniu public trăit de Cervantes, după D. Caracostea, a fost cel 
religios, întrucât conştiinţa religioasă a vremii era dominată prin personalitatea 
uimitoare a lui Iñigo de Loyola, întemeietorul puternicului ordin de luptători al 
iezuiţilor, care a încercat să evoce suferinţele Mântuitorului în cartea sa Exerciţii 
spirituale, făcând din adept un soldat al lui Cristos, gata să înfrunte şi moartea, iar 
printr-o iluzie măiastră a resurselor sufleteşti, să facă din adeptul lui un om pentru 
care realitatea pământească există, spre a fi transformată. Apropiind de felul acesta 
realitatea sufletească a lui Don Quijote, observăm că şi el este un neistovit luptător 
„care ar vrea ca lumea să meargă şi să fie nu cum este, ci cum ar trebui să fie” [2, 
p.215]. Cu o singură deosebire că aici idealul este cel romantic-cavaleresc. 

După D. Caracostea, ceea ce la Ariosto era surâs fin şi ironic menit să ne 
menţină, fără opunere în lumea ficţiunii de artă, prea depărtată de reprezentările 
curente, devine la Cervantes atitudinea răspicată. Dacă am privi minunatele isprăvi 
cavalereşti în planul realităţii înconjurătoare am avea mult prilej de ironie şi de 
umor. Anume din această atitudine a crescut treptat nemuritorul roman Don 
Quijote. Desigur, tipul de hidalgo sărac, gălăgios şi lăudăros, fusese adus mai 
înainte pe scenă, deşi figura aceasta concepută astfel, deştepta râsul, dar nu şi 
simpatia şi prietenia cititorului, iar un aspect al originalității lui Cervantes e că el a 


reuşit să creeze un erou pozitiv. Epitetul de „ingenioso” conţine o intenţie care ar 

trebui explicată, deoarece în „hidalgo” din titlu conține o ironizare a personajului, 
atunci când în „ingenioso” este „şi ironie, şi stimă şi simpatie în acelaşi timp”[1, p. 
219]. Acest cuvânt însemna în literatura vremii şi iscusit, dar şi maniac. Astfel, 
ambele laturi ale eroului, şi cea anormală şi cea aleasă, sunt întruchipate în titlu, 
căci eroul, „deşi este încărcat cu scăderi, are destule însuşiri alese pentru ca la tot 
pasul să-l simpatizăm, să-l iubim chiar”[2, p.219]. 

Prima expediţie a lui Don Quijote a fost gândită ca o nuvelă, şi doar treptat 
Cervantes a ajuns la concepţia întreagă a romanului. Faptul hotărâtor la închegarea 
romanului a fost crearea figurii lui Sancho Panza, scutierul, iar „o bună parte din 
originalitatea lui Cervantes stă în îmbinarea măiestrită a celor două lumi 
întruchipate în cele două figuri”[3, p.220]. Don Quijote este un idealist, gata să se 
jertfească pentru tot ce e nobil; Sancho e un biet copil al pământului, se gândeşte 
numai la folosul lui. Şi e de admirat măiestria cu care aceste două extreme se 
îmbină. Sancho îl urmează pe cavaler pentru că aşteaptă bogății şi stăpânirea unei 
insule ... . Astfel întreg romanul e alcătuit din numeroase feţe ce oglindesc, toate, 
aceeaşi opoziţie. 

În partea a doua a romanului, mai senină şi mai armonizată, ambii eroi încep 
să dea unele semne că „ceața începe a se subţia”[4, p.221]. Scutierul începe să-şi 
judece mai potrivit stăpânul, din când în când, Don Quijote vede realitatea, spre 
exemplu acolo unde Sancho spune că se află strălucitoarea Dulcinee, el nu vede 
decât o ţărancă. Iar Sancho, după ce visul lui de a deveni suveran se îndeplineşte, 
vede toată deşertăciunea măririi şi vrea să se înapoieze acasă pentru a deveni 
vechiul țăran. După ce Don Quijote este înfrânt în lupta dreaptă de „Cavalerul 
Lunii”, ceva începe să se schimbe în el, revine acasă, căzând bolnav, însă sufletul 
lui începe să se vindece. Înţelegând nimicnicia idealului pe care l-a slujit, Don 
Quijote moare, lăsând nepoatei sale averea cu condiţia că aceasta se va mărita cu 
cineva care n-a citit în toată viaţa nici un roman cavaleresc. Astfel, în Don Quijote 
se manifestă limpede semnul unor vremi noi, când vechile idealuri nu mai puteau 


fiinţa, iar un altul nou nu se ivise încă. 

Prin urmare, atât studiul lui D. Caracostea, cât şi tot Nr.7 al Noii Reviste 
Române vorbesc de un progres important în hispanistica românească. Diversitatea 
de păreri, erudiția informaţiilor, înțelegerea obişnuită, alături de comparațiile 
speculative şi de apariția unei profunzimi interpretative, a unei noi sensibilităţii fac 
din acest număr al Noii Reviste Române o piatră de hotar deosebit de interesantă în 
urmărirea receptărilor ulterioare|[ 10, p.95]. Perioada remarcabilă a începuturilor 
hispanisticii româneşti ia sfârşit, oferind noi orizonturi şi perspective interpretărilor 
româneşti ale romanului Don Quijote la un alt nivel în perioada următoare. 

În perioada interbelică se înregistrează un dinamism în planul receptării 
literaturii spaniole atât la nivelul traducerilor, cât şi la cel al interpretării critice. 
Devin cunoscute articole, cronici, dar şi „lucrări ample, de sinteză, studii 
monografice şi comparatiste, realizate de critici şi de istorici literari, de hispaniști şi 
comparatişti cu o înaltă pregătire în domeniu, ceea cea a determinat şi nivelul 
ştiinţific al lucrărilor publicate în comparaţie cu perioada precedentă”[2, p.147]. 
Cea mai mare prestanță în amplificarea hispanisticii româneşti din această perioadă 
îi revine lui N. Iorga şi lui Al. Popescu-Telega. 

N. Iorga va rămâne un nume sonor în istoria hispanisticii româneşti, realizând 
o sinteză a literaturii spaniole, pe care nimeni după el nu a mai încercat să o facă, 
continuând popularizarea valorilor hispanice. Se ştie că N. Iorga a creat o accepţie a 
fenomenului literar, elaborând şi unele principii de cercetare. L-a interesat poate nu 
atât valoarea estetică, care nu a fost ignorată, cât „operele reprezentative” pentru o 
epocă, evoluţia şi relațiile dintre ele în planul dezvăluirii sufletului epocii oglindit în 
acestea. „lorga este, incontestabil, un adept al interpretării istorice a culturii şi ca 
atare se distanțează net de partizanii interpretării filologice ca şi de cei ai 
interpretării estetice” - precizează Al. Duţu [16, p. 58]. N. Iorga nu a fost indiferent 
față de literatura universală, chiar dacă s-a opus uneori influențelor străine, insistând 
asupra rolului tradiţiei în dezvoltarea literaturii naționale, fiind în momentul inițierii 
sămănătorismului, nu a contestat niciodată raportul dintre literaturi, dimpotrivă, a 
studiat intens influenţele şi contactele între cele mai diverse literaturi, demonstrând 


performanţe şi în domeniul comparatismului, şi în cel al hispanisticii. 


96 


N. lorga a consacrat mai multe lucrări literaturilor europene, atribuind 
literaturii spaniole o atenţie deosebită în tratatul monumental /storia literaturilor 
romanice în dezvoltarea şi legăturile lor, în cartea Câteva zile prin Spania şi, în 
câteva articole scrise cu diverse ocazii. Capitolele consacrate literaturii spaniole 
(patru - în volumul I, şase - în volumul II şi cinci - în volumul III) pot constitui o 
adevărată istorie a literaturii Spaniei în sensul înţelegerii fenomenului literar de 
către N. Iorga, iar „parcurgerea lor vădeşte nu numai o bună cunoaştere a textelor 
spaniole originale, a cronicilor istorice, ci şi a unor valoroase studii despre literatura 
spaniolă”[2, p.149]. Un loc aparte îi revine creației lui Cervantes care în Don 
Quijote şi-a propus „să facă o operă de critică literară, înlăturând ultima formă 
degradată a romanului de aventuri”[ 11, II, p. 217]. Criticul fixează locul romanului 
în evoluţia literaturilor romanice, semnificaţia şi originea lui, precum şi concepțiile 
estetice ale scriitorului, dând o apreciere sensului etic şi moralizator al cărții. 

N. Iorga prezintă foarte succint proza din secolul al XVII-lea, amintind doar 
în treacăt despre creaţiile lui Quevedo şi Gracian, deşi ar merita mai mult. Lirica 
spaniolă din secolul al XVI-lea este şi ea mai puţin reuşită, iar Luis de Leon şi 
Garcilaso de la Vega apar destul de palid, poezia mistică aproape că e absentă. 

Spectrul cercetărilor spaniole ale lui N. Iorga este mult mai larg, dar un lucru 
rămâne neîndoielnic „marele istoric şi cercetător literar a realizat, în perioada 
interbelică, una dintre cele mai mari contribuţii la dezvoltarea hispanisticii noastre, 
deschizând drumuri pentru alte generaţii, ce au completat şi aprofundat 
interpretările româneşti ale valorilor literare hispanice”[2, p.156]. 

Printre hispaniştii români din perioada interbelică se evidenţiază, după cum 
am menţionat, Al. Popescu-Telega, care a profesat o perioadă în învățământul 
mediu din Craiova, popularizând literatura spaniolă în paginile unor periodice, cum 
ar fi Năzuinţa şi Ramuri. ÎL vedem apoi profesor de limbă şi literatură spaniolă la 
Universitatea din Bucureşti, fiind membru corespondent al Academiei Spaniole. 
Într-o conferinţă despre literatura şi arta spaniolă, prezentată la Teatrul Naţional din 
Bucureşti şi publicată în volumul Câteva zile din Spania, N. Iorga spunea: „Astăzi, 


chiar la cameră, întrebăm dacă între atâtea catedre ce se creează, n-ar fi fost bine să 

existe şi una de literatură spaniolă şi portugheză, pe care ar putea-o ocupa un 
profesor secundar din Craiova, profesorul Telega, care a tipărit acum în urmă o 
antologie spaniolă, care n-are decât un singur defect: traducerea e mai bună decât 
bucăţile pe care le-a ales. Dar cunoştinţele lui de literatură spaniolă sânt atât de 
adânci, încât nu de astăzi, ci de mult merită locul de conferenţiar la Universitatea 
din Bucureşti”[4, p.170]. Propunerea a fost acceptată şi în curând Al. Popescu- 
Telega deveni cel mai faimos hispanist din perioada interbelică. 

Cunoscutul mediator al literaturii spaniole a scris numeroase articole, studii, 
volume despre diferite evenimente ale culturii şi ale literaturii spaniole: Prozatori 
spanioli contemporani (Craiova, 1923); Cervantes (Bucureşti, 1924); Din viața şi 
opera lui Unamuno (Craiova, 1924); Asemănări şi analogii în folclorul român şi 
iberic (Craiova, 1927); Cervantes şi Italia. Studii de literatură comparată (Craiova, 
1931); Două drame de Lope de Vega interesând istoria şi literatura românilor 
(Craiova, 1936); Lecturi romanice (Bucureşti, 1939); Pe urmele lui Don Quijote 
(Bucureşti, 1942); Cervantes. Viaţa şi opera (Bucureşti, 1944) ş. a. Şirul de lucrări 
menționate demonstrează interesul deosebit al hispanistului român faţă de literatura 
spaniolă. 

Multe dintre studiile lui Al. Popescu-Telega sunt consacrate lui Cervantes şi 
romanului Don Quijote, contribuind astfel la o amplă difuzare a creației scriitorului 
spaniol, deşi unele au mai mult un caracter de popularizare. Referitor la 
interpretarea lui Don Quijote, lucrările sunt de o largă accesibilitate, bogate în 
informaţii şi azi valabile. Lucrarea Cervantes a fost publicată în colecția Oameni 
celebri, îngrijită de Marin Simonescu-Râmniceanu, ceea ce i-a determinat şi 
conținutul: 15 capitole care includ principalele etape ale zbuciumatei vieţi a lui 
Cervantes şi caracterizarea operelor lui în ordine cronologică. Lucrarea este de 
valoare în planul receptării creației lui Cervantes, întrucât în perioada respectivă 
(1924) aproape că nu existau cărți sau lucrări despre Cervantes şi romanul său Don 
Quijote - „operă nemuritoare, în care omenirea îşi va împrospăta veşnic duhul”[ 17, 


p.45]. 

Chiar Al. Popescu-Telega vorbeşte despre difuzarea şi popularizarea 
romanului cervantesc şi mai puţin despre elaborarea unei concepţii noi despre Don 
Quijote, deoarece „va trebui să amintim diferitele interpretări şi comentarii, date şi 
alcătuite în jurul acestei minunate cărți”, despre care se scrisese atâtea lucrări, „încât 
nu e tocmai uşor să ne strecurăm printre ele şi să ieşim neprinşi de ciulini”. 
Popularizarea operei a fost necesară, „căci lumea de la noi, din puţinul cât a auzit şi 
citit, a căpătat despre Quijote o idee pe cât de nelămurită, pe atât de falsă” [17, 
p.46]. Accentuând contrastul dintre idealul lui Don Quijote şi „grosolanele realități 
ale vieţii”, Al. Popescu-Telega avertizează că acela care „va vedea în această luptă a 
idealului şi vulgarului biruinţa simțului practic asupra înaltelor concepţii ale inimii 
şi visărilor, va fi, cel puţin, stângăciu înţelegător”[17, p.56]. 

Teza de doctor a lui Al. Popescu-Telega Cervantes şi Italia este dintre cele 
mai documentate lucrări, rezistentă până în zilele noastre. În studiu este cercetată 
relația lui Cervantes cu literatura italiană, evidenţiindu-se în opera scriitorului 
spaniol un şir de teme ale Renaşterii italiene din care s-a inspirat Cervantes în opera 
sa: „influenţa filozofiei şi Renaşterii italiene asupra operelor Don Quijote, Los 
trabajos de Persiles y Segismunda, Galatea şi asupra Nuvelelor exemplare, 
indicarea numeroaselor izvoare, reminiscențe şi imitații, precum şi discutarea 
traducerilor italiene ale romanului şi nuvelelor, alături de aprecierile criticii 
contemporane italiene, fac din această lucrare de erudiție, un document 
indispensabil în înţelegerea apariţiei creaţiei cervanteşti”[ 10, p.101]. În lucrările lui 
Al. Poperscu-Telega pot fi întâlnite unele confuzii, inexactităţi sau aprecieri 
discutabile, dar prin numărul lor impunător şi prin varietatea temelor tratate, prin 
entuziasmul cercetătorului ele s-au impus în epocă, fiind foarte citite şi apreciate 
până în prezent. 

Studiul lui I. lodan despre Don Quijote poate fi adăugat la interpretări, 
deoarece romanul este studiat într-o strânsă legătură cu alte opere ale literaturii 
spaniole. Scriind acest studiu, I. Iordan a cercetat un şir de lucrări aparţinând unor 
remarcabili reprezentanți ai criticii spaniole, ca Unamuno, Ortega y Gasset, 


Américo Castro, Salvador de Madariaga, şi unor autori străini (Hatzfeld, Hazard, 

Pfande). Menţionând că de Don Quijote s-au ocupat, în lucrările lor, „cele mai alese 
minţi ale Spaniei din ultimele decenii, imediat după dezastrul de la 1898, I. Iordan 
scrie că, „pornind de la interpretarea lui Don Quijote, autorii studiilor respective au 
găsit cel mai potrivit mijloc de a-şi expune concepția nu numai despre soarta 
propriului popor, ci şi despre aceea a întregii omeniri” eroul lui Cervantes fund 
„mai actual ca niciodată astăzi, când lumea, în căutarea unui drum nou, se izbește la 
tot pasul de insuccese, fără ca totuşi să dispereze”| 18, p.83]. Autorul studiului vede 
o paralelă între Viața e vis de Calderon şi episodul cu farsa ducilor, în care Don 
Quijote e pus în situația de a fi ceea ce dorea. „Există, într-adevăr, deosebire între 
viață şi vis, între realitate şi ficţiune? Sau aceste domenii seamănă şi se amestecă 
până la o confuzie totală, încât nu le mai putem separa unul de altul? - se întreabă I. 
Iordan[18, p.90]. Realitatea vieţii spaniole din această perioadă îi permit 
cercetătorului să vadă în personajele principale ale romanului nu numai caracterul 
lor autonimic, dar şi faptul că ambele „se completează”, idee devenită, cu timpul, un 
loc comun în interpretările lui Don Quijote. 

În studiul Concepţia omului activ Nina Façon defineşte câteva relaţii dintre 
operele lui Cervantes şi filozofia Renaşterii, incluzând şi concepțiile lui Erasmus 
din Rotterdam. În acest studiu sunt definite premisele operei, germenele ei literar şi 
istoric aflat în filozofia Renaşterii, în gândirea italiană răspândită pe atunci şi în 
Spania. Autoarea pune în discuţie unele elemente ale operei şi trăsăturile eroului, 
romanul apărând ca expresie a unui „activism etic”, a unui ideal de îndreptare a 
întregului univers spre o existență desăvârşită. 

În cadrul interpretărilor interbelice ale lui Don Quijote se disting şi cele ale 
lui I. Pillat, poet şi eseist, care a manifestat un viu interes faţă de literatura spaniolă 
pe parcursul întregii sale vieți. Eseul lui I. Pillat despre Don Quijote se evidențiază 
prin încercările autorului de a explica modernitatea romanului. După I. Pillat, epoca 
modernă „poate lua din ea o mare pildă şi un învățământ adânc, de a nu avea, în 
perspectivă istorică a veacurilor, tocmai din acest dezechilibru sufletesc să apară, pe 
drept, ca o epocă de decădere spirituală şi morală iremediabilă”[ 19, p.38]. I. Pillat a 


trecut în revistă caracterul tragicomic al romanului „depăşind nivelul literar şi 

artistic, oricât de înalt ar fi, a trecut peste el pe ţărmul creaţiei vitale, dându-ne tipuri 
viabile şi astăzi: Don Quijote şi Sancho Panza”[ 19, p.7]. Aceste tipuri sintetizează o 
gamă largă de atitudine fizică şi morală în fața vieţii la care se pot reduce, ca la un 
numitor comun, persoane întâlnite în viaţa de zi cu zi. I. Pillat a constatat dualitatea 
atitudinii lui Cervantes faţă de eroul său, conştient ridiculizându-l „pare chiar că 
gustă o stranie şi sadică plăcere să transforme nobila sa creaţie într-o lamentabilă 
paiaţă pe care o loveşte fără milă, o jigneşte fără cruţare”[19, p.10]. Opera 
concepută conştient comică, devine inconştient tragică, prin substanţa spirituală a 
eroului, conchide autorul eseului, iar Don Quijote „apare tragic şi etern - spălat de 
apa veacurilor, de coaja de ridicol şi de râs în care îl închisese tatăl său vitreg”[19, 
p.11]. Cervantes, Quijote şi Sancho sunt „o singură fiinţă sau, mai bine zis, trei 
ipostaze ale aceluiaşi suflet”[ 19, p.11], conchide I. Pillat, aceasta fiind o remarcă 
nouă pentru interpretările româneşti din acea perioadă, vorbindu-se mai mult de 
caracterul antinomic al personajelor cervanteşti. 

Lui I. Pillat îi datorăm şi tangenţele pe care le-a semnalat primul între Don 
Quijote şi eroul lui C. Hogaş din Pe drumuri de munte şi În munţii Neamţului, 
considerând că „un studiu în acest sens n-ar fi lipsit de interes pentru eroul trezit de 
Don Quijote în literatura română”| 19, p.37] şi la care ne vom referi mult mai 
detaliat în capitolul următor. 

Un prețios merit la cercetarea diferitelor aspecte ale fenomenului literar 
hispanic în perioada postbelică îl au T. Vianu, G. Călinescu, dar şi M. Treiboy, V. 
Cristea, în Republica Moldova - S. Pavlicenco. 

T. Vianu a arătat un interes viu pentru literatura spaniolă, pentru Don Quijote, 
în special, foarte devreme, fiind vorba de articolul publicat în numărul omagial 7 al 
Noii Reviste Române din 1616, urmat apoi de un studiu dedicat lui Cervantes, mult 
mai cunoscut, întrucât a fost republicat în mai multe volume ale lui T. Vianu. În 
eseul despre Cervantes autorul îşi reformula concepțiile despre estetica şi filozofia 
culturii, menţionând în final: „, ... nimic din ceea ce s-a câştigat în munca milenară 


de cultură a omenirii n-a fost de prisos şi nu poate fi eliminat din formula morală a 

epocilor mai noi”, apropiindu-ne de Cervantes „cu recunoştinţa în care suntem 
îndatoraţi tuturor marilor ziditori ai conştiinţei omeneşti”[20, p.65-66]. 

T. Vianu caracterizează romanul Don Quijote pornind de la o problemă 
generală a literaturii Renaşterii - cea a „nebuniei”, arătând că eroul lui Cervantes 
trăieşte ca un nebun, dar în definitiv moare cu mintea sănătoasă, recunoscând 
îndelungata sa eroare şi rătăcire. T. Vianu dezvăluie elemente de tehnică a 
contrastului „ascendent? sau modernitatea râsului cervantesc, iar „contrastului 
dintre Don Quijote şi Sancho Panza, creatorul lor le-a dat semnificaţia confruntării a 
două concepţii etice, a două moduri deosebite de a înţelege viaţa şi scopurile ei” 
[20, p.105]. Contrastul „ascendent” e demonstrat în comparaţie cu cel „descendent”, 
tradițional, ca în Avarul lui Molière, iar Don Quijote se situează la începutul unei 
serii literare, constituind „o mare noutate a lumii moderne pentru că nici 
antichitatea, nici Evul Mediu n-a cunoscut-o”[20, p.35]. 

O altă contribuţie valoroasă la nivelul interpretării critice a literaturii 
spaniole, rămâne cea a lui G. Călinescu, prin cunoscutul volum Impresii asupra 
literaturii spaniole, dar şi prin alte studii şi articole ce ţin de fenomenul literar 
hispanic. Impactul volumului a fost enorm, deoarece „generaţii întregi de 
intelectuali de pe întreg spațiul cultural românesc s-au inițiat în literatura spaniolă 
prin lectura şi studierea „impresiilor” calinesciene, apreciate înalt de specialişti”[2, 
p.179]. Cele trei fenomene literare spaniole de importanță universală, după părerea 
lui G. Călinescu sunt: proza picarescă, teatrul spaniol clasic şi romanul lui 
Cervantes Don Quijote, la care ne vom referi în continuare, deşi autorul a fost 
interesat şi de alte aspecte ale literaturii literare spaniole. 

Capitolul La locura (Nebunia) prezintă o viziune nouă asupra lui Don 
Quijote, deşi romanul lui Cervantes, după părerea lui Călinescu „pe dimensiunea 
îngustă a istoriei literare nu aduce, material, nimic nou în cuprinsul literaturii 
spaniole din epoca de glorie” [21, p.255]. În interpretarea celor două personaje de 
seamă Don Quijote şi Sancho „pitoreşti şi inseparabili, unul slab şi înalt, altul scund 
şi gras, unul himeric, altul terestru”, fiind „două personaje comune literaturii 


spaniole”[21, p.257], apar nuanţe noi. După G. Călinescu „unul neliniștitul hidalgo 

rural, famelic, fanfaron, celălalt e un „simple”, neghiob şi muşcător totodată”[21, 
p.257], aceştia nu sunt abstracţiuni, ci fiinţe vii, şi e greşit a-i socoti ca termeni 
antinomici. Ori o altă însemnată observaţie: „Sancho nu-i în atenţia lui Cervantes o 
imagine răsturnată a lui Quijote, ci un complement”[21, p.262], deoarece cavalerul 
are nevoie de un spirit ca Sancho, de o iubire fără condiţii. 

Menţionând că pe cititorul străin îl atrage în Don Quijote „sensul filozofic al 
istoriei”[21,p.259], G. Călinescu consideră romanul lui Cervanteseste nu doar o 
parodie a romanelor cavalereşti, ci şi o polemică literară (idee expusă mai sus de N. 
Iorga), îndreptată împotriva literaturii de „tip ariostesc”, dar, probabil, şi o aluzie 
fină la credulitatea oamenilor în materie de acte de vrăjitorie. 

O viziune nouă i-a dat şi interpretării „nebuniei” lui Don Quijote, care nu ţine 
de absurd, ci de o formă în care poate spune adevărul şi realiza idealul. „Quijote ştie 
că e nebun şi că lumea îl socoteşte drept atare. El însă are o filozofie a nebuniei, 
care e aceea a refuzului de a accepta realitatea. Universul fantastic în care trăieşte 
Quijote este singurul în care se poate realiza frumosul lui suflet” [21,p. 261], 
menţionează G. Călinescu, făcând o altă concluzie din care rezultă că în Spania din 
acea perioadă singura sferă de realizare a aspirațiilor nobile era ficțiunea „numai un 
om sărac cu duhul, un „simple”, un „bobo” ca Sancho şi un nebun ca Quijote sânt în 
stare de a crede şi a îndrăzni”[21, p. 262]. 

G. Călinescu reflectă unele idei ce ţin de genul literar al lucrării observând că 
dacă Cervantes ”ar fi crezut mai adânc în utopie, ar fi făcut din Don Quijote un erou 
serios septentrional, un constructor de lume nouă, ca Robinson”[21, p.263], iar 
având un spirit mai liber ar fi creat o „parodie în genul burlesc italian”. Prin urmare, 
Don Quijote nu-i nici poezie, nici proză, e un „autosacramental”[21, p. 263], 
rezumă G. Călinescu. Captivante sunt exemplele de „quijoterii” din literatura 
spaniolă, vizând reacția mai multor autori, de la contemporanii lui Cervantes, până 
la scriitorii din secolul al XX-lea, pentru că, după G. Călinescu, Don Quijote 
„devine în Spania obiectul unei exegeze multilaterale şi o mină de interpretări”[21, 
p.263], iar „critica se menţine în presupunerea unei intenţii satirice din partea lui 


Cervantes”. Un loc aparte îi revine „quijoteriei” lui Unamuno, la care ea devine 

„indicele unei filozofii”, G. Călinescu făcând mai multe observaţii referitoare la 
interpretarea lui Unamuno. Criticul schițează şi unele similitudini şi reminiscenţe 
cervanteşti în creaţia unor poeți români ca Eminescu sau Macedonski, cât şi 
comparaţia lui Don Quijote cu Emme Bovary, echivalentul feminin al lui Don 
Quijote (reluată apoi de A. Marino), comparaţie deja cunoscută în cervantistica 
universală. 

O altă lucrare a lui G. Călinescu, studiul monografic Cervantes, are o altă 
structură, întrucât aici se schimbă şi tehnica analizei: „biografia este împletită cu 
prezentarea operei”, iar „comentariul politic este întrerupt”, prin introducerea unor 
„consederaţiuni pure de istorie generală, scoase din lucrări de sinteză ..., pasajele 
acestea având rolul de a preciza cât mai complet ansamblul relaţiilor sociale”[22, 
p.497]. Astfel poate fi caracterizat şi studiul despre Cervantes, fiind mult mai amplu 
şi oferind mai mult spaţiu interpretării şi caracterizării eroilor principali. Studiul dat 
deseori este republicat ca prefaţă la diferite ediţii ale lui Don Quijote, inclusiv la cea 
apărută la Chişinău în 1993. 

O interpretare originală a romanului Don Quijote îi aparține Ilenei 
Bucurenciu-Bârsan în articolul Don Quijote - romanul devenirii lui Sancho sau o 
lecţie de quijotism care consideră că întreg romanul poate fi interpretat ca atare. 
Don Quijote l-a creat pe Sancho - aceasta este marea şi adevărata sa creaţie „l-a 
scos din negura necunoaşterii de sine la lumina cunoaşterii. L-a făcut stăpân pe sine, 
l-a făcut să-şi vină în fire, l-a umanizat”[23, p.43]. Urmărim în roman un proces 
deosebit de interesant: quijotizarea lui Sancho şi sanchizarea lui Don Quijote, deşi 
sanchismul, ca mod de cunoaştere şi de viață, menționează autoarea, există în Don 
Quijote de la bun început, dar el îl neagă. Sanchizarea, în linii generale, „nu este 
decât o retragere treptată a lui Don Quijote din scena quijotismului”[23, p.44], 
întrucât rolul său se apropie de sfârşit, pe măsură ce-şi face întrarea în ea Sancho. 
Cu fiecare aventură prin care trece, împreună cu Don Quijote, sau de unul singur, 
stăpânul său retrăgându-se tot mai mult în culise, Sancho urcă o treaptă spre 
quijotism, „spre firea sa, spre sine”. Distanţa între Sancho cel care-l despoaie pe 


călugăr şi cel venit din insulă cu mâinile goale este enormă, conchide I. Bucurenciu- 

Bârsan, ce ar demonstra că Sancho a acceptat idealul cervantesc, deşi nu poate să 
accepte moartea lui Don Quijote, care a renunţat la idealul său cavaleresc. Prin 
urmare, Don Quijote continuă să trăiască în Sancho, deoarece „lecţia sa a dat rod şi 
Sancho, venindu-şi în fire este un nou Don Quijote” 23, p.49], sfârşitul romanului 
fiind un nou început. 

În articolul Cervantes. Sinteză spaniolă şi europeană Z. Dumitrescu- 
Buşulenga reflectează despre locul şi rolul romanului Don Quijote în istoria culturii 
şi literaturii europene, deşi „elementele de cultură din Don Quijote sunt cu totul 
amestecate şi greu se poate discerne şi doza ceea ce aparține Evului Mediu şi ceea 
ce se cuvine Renaşterii”[24, p.363], dezvăluind importanţa epocii, anilor de viață şi 
a operei lui Cervantes, culminând cu Don Quijote ca „răspuns târziu al Spaniei dat 
Renaşterii europene [după 1580] când aceasta se afla la capătul evoluţiei sale 
istorice”[24, p.361] ce include toate etapele procesului, caracteristice geniului 
iberic. 

Avântul titanilor renascentişti din epoca Quattrocento de a transforma lumea 
în perspectivele superbului ideal umanistic, urmat apoi de oboseală şi dezamăgiri, 
sunt semnele grave ale unui început de dezechilibru între ideal şi real, iar Don 
Quijote „răstrânge simbolic şi sintetic toată lupta dramatică a oamenilor Renaşterii, 
ciocnirile, înfrângerile şi căderea finală”[24, p.363]. 

Don Quijote exprimă starea de spirit a acestei vremi, renunţarea la ideal, iar 
„nebunia înţelepciunii lui Don Quijote şi înţelepciunea nerodului Sancho, simbolic 
alăturate, exprimă contradicții în oameni şi stări sociale, răsturnări de valori care 
vorbesc despre o epocă de declin şi despre dramatica mărturisire a aceluia care o 
zugrăveşte”[24, p.366]. Don Quijote este o operă genială, conchide autoarea, astfel 
va rămâne permanent cu valenţe deschise spre orice etapă a istoriei. 

O altă contribuţie importantă la interpretarea romanului Don Quijote semnată 
de V. Cristea, lucrarea Pe urmele lui Don Quijote este, o invitaţie la „o călătorie în 
interiorul operei”, autorul propunându-i cititorului „nişte fragmente mai mult sau 
mai puţin disparate, reprezentând mici fulgurații, simple impresii, vagi reverii de 


lectură”[2, p.6]. Pornind de la paralela dintre Cervantes şi Don Quijote, fixându-şi 

atenția asupra eroului central, V. Cristea menţionează că predecesorilor Don 
Quijote le apărea „sfânt în ridicolul lui”, iar astăzi el „nu se înfăţişează deopotrivă 
ridicol în sfințenia sa”, fiind totodată „o temerară parodie a creștinismului 
ineficient, compromis prin precaritatea rezultatelor în încercarea sa multiseculară de 
remodelare a omului”[25, p.40]. Don Quijote, continuă V. Cristea, este parodia 
cristică a unui dezabuzat; o parodie simpatică, plină de căldură, de dragoste, 
ridicându-se, uneori, până la sublim, dar totuşi parodie. Prin aceasta Cervantes 
denunță ineficacitatea ideii creştine, pe care a resimţit-o autorul în câteva dintre 
momentele de răscruce ale furtunoasei sale existenţe, care l-a desfoliat complet de 
iluzii. Prin urmare, Don Quijote „e un Crist burlesc a cărui acțiune rămâne sterilă” 
(ideea lui Unamuno) [25, p.38], deoarece trecerea sa nu schimbă lumea nici pe 
dinafară, nici pe dinăuntru. Deşi Don Quijote e un „mare roman de dragoste”, 
timidul erou are o logică paradoxală, iar faptele eroice pe care Don Quijote şi le 
impune constituie un mod de a amâna împlinirea erotică, condiționând-o în chipul 
cel mai sever cu putință”|25, p.45]. Vitejia cavalerului rătăcitor provine din 
laşitatea îndrăgostitului, iar personajul înnebuneşte pentru a se eschiva în dragoste, 
conchide V. Cristea. 

Urmărind evoluţia „nebuniei” lui Don Quijote în roman, autorul lucrării 
menţionează că aici aproape toată lumea este mai mult ori mai puțin nebună: ducele 
şi ducesa, Sams6n Carrasco, Sancho, Dorotea sau hangiul, nebunia eroului 
prezentând „fluctuaţii”, „momente de intensificare şi estompare”, lăsând să 
transpară o anumită irizare de luciditate, diagrama bolii, înregistrând unele oscilaţii, 
„grade ale nebuniei lui Don Quijote”. Comparându-i şi caracterizându-i pe eroii 
principali V. Cristea consideră că Sancho nu este opusul lui Don Quijote şi nici 
victimă a unui proces de quijotizare, după cum au interpretat mulți critici literari, ci 
explică, folosind fragmente din roman, cauza pornirii lui Sancho la drum în calitate 
de scutier şi evoluţia acestuia, conchizând că sunt „două tipuri fundamentale şi 
eterne ale personajului romanesc: cel „normal” (Sancho) şi cel „bizar” (Don 


Quijote)"[25, p.184]. Romanul cervantesc constituie „debutul unui nou gen literar”, 

menționează V. Cristea, germenii luptei dialectice dintre autenticitate şi convenţie 
în literatură, premisele unor tehnici dintre cele mai evoluate. 

O altă contribuție importantă la interpretarea romanului Don Quijote în 
perioada postbelică a fost realizată de O. Drimba în eseul Capodopera lui 
Cervantes[26, p.226]. Caracterizând Spania contemporană lui Cervantes în plan 
politic, economic şi social, O. Drimba oferă câteva observaţii de neignorat privind 
activitatea lui Filip al II-lea, Regele Spaniei, care visa la un imperiu catolic, o 
monarhie universală şi Don Quijote, care visa la o lume a cavaleriei; Hamlet, care a 
fost „cartea Angliei şi a viitorului e1”[26, p.229] şi Don Quijote care a fost „cartea 
Spaniei şi a trecutului ei”[26, p.229], ambele lucrări confirmându-se, căci „Anglia 
şi-a câştigat un imperiu, în timp ce Spania l-a pierdut pe al său”[26, p.229]. 

Trecând apoi la interpretarea lui Don Quijote ca gen literar, O. Drimba 
menționează că, deşi, potrivit concepţiei sale literare Cervantes a condamnat şi a 
ridiculizat romanele cavalereşti (idee cunoscută în literatură), atitudinea sa este 
„dedublată de o critică a compoziţiei literare, compoziţie lipsită de un stil îngrijit, de 
o armonie de ansamblu, de o coerență a părților, de o decenţă a expresiei şi mai ales 
de o disciplinare a imaginaţiei şi de verosimilitate”, dar anume aceste două cerințe 
din urmă au stat la baza romanului modern, „gen pe care l-a anunţat opera lui 
Cervantes”[26, p.236]. O trăsătură genială a cărţii, menționează O. Drimba, este 
faptul că, în loc de un protagonist tradițional, Cervantes a inventat doi, „de 
dimensiuni morale diferite, dar cu un relief identic”, astfel încât Sancho nu mai este 
scutierul din vechile romane cavalereşti, nici personajul simplu din popor, ci „un 
personaj pus, aproape de la începutul romanului, alături de eroul principal” [26, 
p.244]. 

În final, autorul eseului observă afirmarea şi impresiile pe care le-a avut 
ulterior, romanul Don Quijote în Anglia, Franța, Germania, la fel menționează şi 
influența romanului asupra scriitorilor, poeţilor, filosofilor şi compozitorilor 
europeni. 

O altă contribuție în evoluția hispanisticii române din perioada postbelică 


constituie activitatea lui P. Al. Georgescu, căruia îi aparțin numeroase studii şi 

articole, precum şi mai multe lucrări apărute în volum. Articolul Don Quijote, 
romanul luptei între două sisteme din volumul Valori hispanice în perspectivă 
românească reflectă cele două sisteme plăsmuite de autor „ferreo” şi „ăureo” sau 
diamantin, întrucât pentru o lungă perioadă de timp operele, chiar şi cele mai 
valoroase, rămâneau la „tratarea unui singur sistem - fie real, fie fantast, - diferite 
fiind numai atitudinea autorului şi direcția mişcării de explorare”[27, p.65], criticii 
nefiind în stare să prezinte lupta dintre două sisteme „cu relații incomparabil mai 
complexe şi cu semnificaţii mai profunde decât cele monosemantice”[27, p.65]. 
Deşi s-a spus totul despre Cavalerul Tristei Figuri, menţionează P. Al. Georgescu, 
rămân, totuşi, încă două modalităţi posibile de abordare: „trăire personală” - scrisori 
imaginare cu emoţii reale în urma lecturii sau „ivirea unui punct de vedere nou”, 
articolul evocând o schiţă esenţială a celor două sisteme de luptă. În Don Quijote, în 
aparenţă, domină sistemul de fier, care se impune prin putere, prin constrângere sau 
teama de constrângere, „eroismul lui Don Quijote, dorinţa lui aprinsă de frumuseţe 
şi dreptate sunt simțite în acest sistem ca o provocare, ca o sfidare intolerabilă, căci 
într-o societate strâmbă binele constituie un scandal”[27, p.66]. Don Quijote, 
reprezentant al sistemului diamantin, întemeiat pe „exigenţele perene ale valorilor 
absolute”, încearcă, în prima parte a romanului, să intre în sistemul férreo, pentru a- 
1 schimba. Înfrângerile eroului sunt faptice, menţionează P. Al. Georgerscu, 
deoarece entuziasmul quijotesc e răsplătit prin două maniere: sau râsul, 
transformarea lui în iluzie, sau violența, loviturile primite din belşug în urma 
întâlnirilor cu negustorii, ocnaşii etc., deşi moral, Don Quijote este de neînvins, 
pentru că sistemul férreo nu-l poate obliga să renege sistemul diamantin. O altă idee 
originală, menţionată de autor, ţine de „puterea sistemului diamantin” prin 
atragerea, orientarea şi modelarea realului, producând o profundă şi totală mutație, 
cu atât mai uimitoare cu cât faptic, în confruntarea cu teribilul sistem férreo, Don 
Quijote nu posedă decât o lance boantă, o armură ruginită şi pe bietul 
Rosinante”|[27, p.67]. Dacă Don Quijote din sistemul diamantin, are relații 
„complexe, subtile şi mai ales evolutive” cu sistemul férreo, încercând 


transfigurarea (hangiul - castelan, slujnica Maritornes - doncella) sau transfigurare 


108 


morală (ţăranul bogat şi slujnicul Andres), atunci, Sancho, menţionează P. Al. 
Georgescu, este „unicul personaj care izbuteşte să-şi schimbe sistemul: pleacă din 
cel de fier, îl părăseşte şi ajunge în cel diamantin”[27, p.70], câştigându-şi 
quijotismul, parcurgând un drum lung şi anevoios. 

Sistemul lui Don Quijote pare inițial o aberaţie, iar eroul, un rătăcit, „o 
excepţie” aruncată mereu în afara sistemului, deşi, desfăşurarea romanului arată 
cum această excepţie se transformă într-un „sistem diamantin al promovării 
valorilor, al proiectării nobile, exemplare a valabilității omului”[27, p.71], conchide 
autorul eseului. 

O altă interpretare, mai proaspătă, a romanului Don Quijote aparţine Ioanei 
Mustaţă, care în eseul În preajma lui Don Quijote porneşte de la ideea că romanul, 
„nefiind o operă ezoterică, încorporează totuşi un filon bogat de mister, ca lăcaş de 
adevăruri”[28, p.7], astfel fiind posibile receptări şi interpretări infinite ale operei 
cervantine, acestea fiind „o permanentă sursă de fecundare şi de polarizare 
spirituală”. Caracterizând Spania contemporană lui Don Quijote, I. Mustaţă 
răspunde la întrebarea - „Ce este Don Quijote?”, formulată încă de Turgheniev şi 
preluată apoi de mulți autori, luând în considerare interpretările foarte diferite ce i s- 
au dat celebrului personaj. S-a apropiat de personalitatea lui Don Quijote „cu 
intenţii bune spre a-i descifra înțelesurile ființei”, din cele două poziţii 
fundamentale: drama iubirii quijoteşti şi moartea eroului. 

Urmărind cu atenție evoluţia eroului „atunci când spunem Don Quijote îl 
avem în vedere şi pe Sancho, menţionează I. Mustaţă, pornim de la premisa unităţii 
indestructibile a celor două personaje, considerându-le ca două fațete ale naturii 
umane, două plămade ale aceluiaşi individ”[28, p.18]. E de sesizat că autorul aşează 
întreaga încărcătură a viziunii realiste asupra vieţii prezentului său sub masca 
nebuniei, iar în spate se ascunde chiar el însuşi. De altfel, autorul recurge la masca 
nebuniei din necesitatea plasării fără riscuri a ideilor sale majore, pentru a ironiza 
societatea acelor vremuri. 

Tema nebuniei, reactualizată şi larg răspândită în cultura Renaşterii este o 


alegorie ce dă noi valenţe stării aparent anormale, de dezertare a înțeleptului dintr-o 

lume care nu-l înţelege. Întrucât cei trei eroi: Don Quijote, Hamlet şi Regele Lear 
sunt trei nebuni, ei reprezintă trei ipostaze tragice ale dezacordului cu lumea 
comună, incompatibilă cu idealurile înalte, nobile şi generoase, iar „dintre aceşti trei 
eroi, doar nebunia lui Don Quijote emană speranţă şi optimism, ironia cervantescă 
având efecte tonice”[28, p.19]. 

Cu toate acestea, hotarele dintre normal şi anormal sunt foarte instabile, 
oscilând atât în timp, cât şi în spațiu, astfel încât pentru nimeni nu este ciudat că 
ceea ce a fost ieri normal, astăzi devine suspect, iar mâine curată nebunie. Fiind 
aşezat în pleiada eroică lângă Ulise şi Eneas, Don Quijote „se distanțează de aceşti 
eroi de o sobrietate princiară”[28,p.20], pentru că având aceleaşi idealuri care 
presupun aceleaşi virtuți au un sfârşit determinat. În definitiv, „idealul quijotesc, 
contopindu-se cu eternitatea omului, primeşte astfel valoarea universală a 
umanului” [22, p.21]. Don Quijote, conchide I. Mustaţă, îmbină acțiunea cu 
meditaţia şi cu teoria critică moralizatoare, întrucât Cervantes a creat un personaj 
unic, dar uimitor de familiar, fiind şi „prototipul perfect al omului, deoarece nu toți 
pot fi ca Eneas, întemeietori de cetăţi, prinți dezmoşteniţi prin urzeli criminale ca 
Hamlet, cuceritori de pământuri noi şi de cetăţi ca Ulise, rătăcitorul spre Itaca, dar 
toți putem şi trebuie să făptuim fiecare în felul nostru binele, luptând pentru 
stârpirea răului, a viciilor”[28, p.21]. 

Împreună cu Don Quijote, ori la fel ca şi el, cei care încearcă să dea un rost 
nobil existenţei lor spre binele întregii omeniri, apar ridicoli, dar totodată sunt şi 
sublimi. Pe aceşti eroi îi deosebesc dozele de quijotism, nuanțele de diferite 
intensităţi, atunci când Don Quijote ne oferă atât spada cât şi scutul său, de altfel, 
aşezându-se în frunte, creând demnitatea acestui mod de a fi ridicol. Unii consideră 
quijotismul greşit, chiar o dereglare, o deformare a naturii umane, gata să 
întreprindă totul ca să-l vindece pe erou, neînţelegând că „îmbogățirea umană nu se 
produce prin extirparea quijotismului, ci prin sublimarea lui, prin fortificarea 
interioară, depăşind iluziile şi erorile, eliberându-l de balastul negativ al firii, dându- 
i eficacitate, putere asupra realului pe care să-l înalțe şi să-l transfigureze” [28, 


p.24]. 

În opinia 1. Mustaţă, Don Quijote este ca toţi oamenii, aidoma unui pom, din 
a cărui rădăcina umană răsar şi rotesc fructele binelui şi ale răului. În eroul 
cervantesc „descoperim germenele răului, neexteriorizat, ca forță autodistrugătoare, 
deoarece dacă în Don Quijote nu ar exista şi răul el ar deveni doar o abstracție, un 
fel de sfânt egoist şi rece”[28, p.26]. Dar Cervantes exploatează tendinţa naturală a 
omului spre rău fiindcă omul poate să folosească forţele răului şi să le implice în 
dezvoltarea şi împlinirea binelui, fiind capabil să stăpânească aceste forțe, chiar să 
le organizeze după propria-i voință. 

Eseul lui A. Dumitriu Don Quijote de la Mancha sau inversiunea condiției 
umane desigur că merită atenția noastră, întrucât autorul eseului, în urma „întâlnirii” 
sale cu Don Quijote, memorabil personaj al culturii universale, relatează impresiile 
pe care le-a cules, încercând să descifreze mobilul care l-a mânat pe celebrul 
Cervantes „să năzuiască spre absolut, spre cea mai înaltă culme a existenţei, spre 
adevăr, cel mai greu de definit dintre conceptele logicii”[29, p. 8]. După A. 
Dumitriu Don Quijote de la Mancha a fost gândit ca o existenţă inversă, folosind 
drept exemplu personaje bizare din folclorul diferitelor popoare, care sunt în acelaşi 
timp nebuni şi înţelepţi: la români — ghiduşul şi istețul Păcală; la germani — 
îndrăzneţul şi imaginativul Till Ulenspiegel; la arabi şi persani — înțeleptul Nastratin 
Hogea. Dar este interesant faptul cum de a reuşit imaginația populară să 
convertească, printr-o inversiune greu de acceptat, înțelepciunea în nebunie? 
Rădăcinile acestui fenomen sunt mult mai adânci şi ne duc spre sărbătorile Sacaea 
la Babilon, Cronia la Atena, Saturnalia la Roma, Mascaradele în Evul Mediu, 
sărbătoarea nebunilor, cortegiile de carnaval şi altele de acest fel, cu toate că 
„înțelesul lor nu ne-a parvenit, iar epoca modernă le-a preluat sau numai le-a 
consemnat ca pe nişte forme de petrecere şi amuzament”[30, p.95]. 

Spre exemplu în timpul desfăşurării sărbătorilor Cronia la Atena sau a 
Saturnalelor la Roma, sclavii îşi puneau pe cap boneta numită pileus, emblemă a 
libertăţii şi erau scutiți în aceste zile de orice muncă, îmbrăcau hainele stăpânilor, 
erau puşi la masă şi serviţi de stăpânii lor. Sclavii îşi permiteau unele extravaganţe 


absolut de neînchipuit, pentru că era o perioadă surescitată de veselie şi sărbătoare, 

în care încetau orice activităţi. În timpul Evului Mediu şi chiar în Renaștere, a 
existat o altă formă de înţelepciune deghizată în grotesc, cum ar fi „nebunul”, care a 
fost bufon şi înţelept la curțile regilor şi nobililor. Sunt cunoscute numele mai 
multor bufoni regali, dar cel mai vestit a fost Triboulet, de la curtea lui François I, 
numit de contemporani nebun-înţelept. Şi atunci apare întrebarea: Cum se poate ca 
un nebun să fie înțelept? Or, cum se poate ca un înţelept să fie nebun? Și cum de s-a 
admis o asemenea inversiune? 

După A. Dumitriu, Don Quijote, eroul lui Cervantes, prins în tumultul unor 
aventuri grotești, face parte din familia personajelor pomenite mai sus, iar faptele 
lui sunt de aceeaşi natură cavalerească”[30, p.97], fiind un nebun şi în acelaşi timp 
un înțelept. Care este mesajul lui Cervantes, pe care acesta îl transmite, dându-i 
această dublă travestire. Autorul l-a deghizat într-un mod ridicol pe cavaler, 
prezentându-l ca pe un nebun, iar Sancho Panza şi canonicul aprobă această dublă 
calitate a cavalerului de la Mancha, deși aflându-se pe patul de moarte cavalerul 
rătăcitor „ajunge la momentul în care adevărul trebuie să apară în adevărata lui 
lumină”[30, p.98], deoarece nu faima unui smintit trebuie să rămână după el, ci 
tâlcul unei vieţi care numai în aparenţă era o învălmășeală de nerozii, dar în realitate 
nu era atât de pe de-a-îndoaselea pe cât părea. 

Nu vom insista asupra comentariilor lui A. Dumitriu referitoare la opinia 
scriitorilor M. de Unamuno şi O. y Gasset despre relaţia dintre Cervantes şi eroul 
său, ci vom „descifra simbolul lui Don Quijote” şi vom încerca să „descoperim 
cervantismul” cavalerului în eseul său. Astfel, A. Dumitriu foloseşte înseşi textele şi 
faptele lui Cervantes, pentru a demonstra poziția sa. În Prologul din partea întâi a 
lui Don Quijote, Cervantes îşi expune scopul lucrării: citind istoria Cavalerului de la 
Mancha, „cel melancolic să moară de râs, cel veşnic pus pe glume să-şi sporească şi 
mai mult hazul, naivul să nu se plictisească, priceputul să se minuneze de iscusinţa 
născocirii, cel grav să n-o dispreţuiască şi nici cel cuminte să nu se ferească de a o 
lăuda”[31, p.26], autorului reuşindu-i pe deplin ceea ce şi-a propus. Dar în afară de 
scopurile anunțate mai sus şi realizate la perfecțiune în toată amplitudinea lor 


artistică, există şi un scop suprem pe care îl urmăreşte Don Quijote, afirmând în 

primele rânduri ale Prologului: „Cititorule, ... tare-aş vrea să fie cartea asta, ca una 
ce-i odrasla minţii mele, cea mai desfătătoare şi mai înţeleaptă din câte s-ar putea 
închipui”[31, p.26]. Prin urmare, opera sa este într-adevăr „una dintre cele mai 
desfătătoare din câte s-au scris, poate chiar cea mai desfătătoare, pentru că satisface 
complet toate gusturile, aşa cum a dorit-o autorul”[31, p.104], realizând o operă cu 
adâncimi dincolo de anecdotă. După cum afirmă A. Dumitriu „Don Quijote este în 
întregime cervantesc; el a ieşit complet realizat, ca şi Athena din capul lui Zeus, din 
mintea şi imaginaţia lui Cervantes”[30, p.105]. El şi-a conceput personajul aşa cum 
a ajuns în conştiinţa literaturii mondiale, dându-i o misiune precisă de a satisface 
toate exigenţele şi de a-şi asigura o existenţă universală. 

Drept pornire pentru creaţia sa a servit întâmplarea din 1552, când autoritățile 
spaniole au luat măsuri împotriva romanelor cavalereşti şi au interzis imprimarea 
lor în America; iar în 1553 au decis ca romanele de acest fel să fie arse în piaţa 
publică. Probabil că o astfel de întâmplare l-a frapat pe Cervantes, iar mai târziu va 
deveni cadrul natural al povestirii care îl va face celebru. Apoi, când va avea 
maturitatea intelectuală şi o cultură bogată acestea îi vor permite să vadă în fapta 
dată ştirbirea unor drepturi care atingeau însăşi esenţa condiţiei umane. E cert că 
Cervantes „condamnă romanul cavaleresc ca gen de literatură” [30, p.106], dar nu şi 
„ritualurile iniţiatice ale ordinelor cavalerești pe care simbolic le va folosi chiar în 
unele din lucrările sale”[30, p.112]. Cervantes concepe literatura pe mai multe 
planuri, reia această problemă şi, fără a o lipsi de reflexe în diverse perspective, o 
pune la modul cel mai înalt, care face din cartea lui o capodoperă. 

În romanul său Cervantes a intenţionat să prezinte tipul de cavaler rătăcitor, 
iar cavalerul căruia i se acordă această calitate trebuia să fie de o castitate totală, de 
moravuri iresponsabile, detaşat de orice dorință personală, apărător al văduvelor şi 
al orfanilor, şi al tuturor nedreptăților, căutând şi acceptând aventura. 

El urma să sufere o inițiere, să-şi aleagă o iubită platonică, sub flamura căreia 
să lupte, şi să facă trei călătorii simbolice reprezentând lupta cu elementele 
fundamentale: aerul, apa, focul şi pământul. Iniţiatul îşi schimba numele, îşi alegea 


calul, scutierul, îndeplinea şi alte formalități. Dacă e să privim opera lui Cervantes, 


113 


cadrul esenţial în care se mişcă un simbol, Don Quijote, este „exact acela cerut de 
ritualul cavaleresc”[30, p.112]. În prima sa călătorie el este iniţiat la han şi armat 
cavaler; în a doua călătorie, cavalerul face experienţa aerului, în bătălia cu morile de 
vânt; în sfârşit, în a treia călătorie, el face experienţa tuturor elementelor. 

Dar mai rămâne un lucru esenţial pentru ca schema de acţiune să fie exact 
aceea iniţiatică: scopul pe care îl urmăreşte cavalerul. Însuşi Don Quijote ni-l 
dezvăluie, adresându-se lui Sancho Panza: „Prietene Sancho, află că m-am născut, 
din voinţa cerurilor, în vârsta asta de fier în care trăim, ca să pot reînvia în vremea 
ei vârsta de aur, sau „vârsta aurită” cum i se zice de obicei. Eu sunt cel căruia i-au 
fost destinate primejdiile, faptele mari, isprăvile de vitejie; eu sunt, mai spun o dată, 
cel care trebuie să reînvie pe cavalerii „mesei rotunde”[31, p.126]. Eroul lui 
Cervantes este foarte nostalgic după acele vremi: „Fericită vârstă şi fericite veacuri 
cele pe care cei antici le-au numit de aur pentru că cei ce trăiau pe atunci nu 
cunoşteau cuvintele al tău şi al meu”[31, p.97]. Astfel, idealul urmărit de Don 
Quijote este acela al cavalerului rătăcitor, căutând să ajungă la starea omului 
reprezentată de epoca de aur. 

După A. Dumitriu, tema lui Cervantes a fost „să redea prin grotesc o 
răsturnare a ordinii primordiale”[30, p.117], iar opera Don Quijote este „o 
caricatură carnavalescă a dezordinii efective din lume”[30, p.117]. Tot ce se 
întâmplă în lumea obiectivă a eroului nu este altceva decât un joc de răsturnări de 
situaţii şi de principii. De aceea tot ce se petrece în jurul lui are caracterul de absurd, 
ŞI „îl apare ca o lume onirică, pe care el trebuie să o risipească şi să reinstaleze o 
ordine normală”[30, p.117], aceasta fiind chiar misiunea lui. 

Eroul lui Cervantes trăieşte pe baza criteriilor „de aur” şi care poate crede pe 
bună dreptate că ceilalți „nu ştiu ce fac”. Lucrurile se petrec pentru el „ca în 
celebrul mit al cavernei despre care vorbeşte Platon în Republică”[30, p.118], 
deoarece lumea pe care noi o numim obiectivă se aseamănă cu lumea acelor umbre 
pe care le văd pe perete prizonierii din peşteră. Don Quijote pătrunde în această 


lume a umbrelor, „care se cred reale şi au legile lor de justiţie, de bine şi chiar de 

frumos, ca o altă umbră, purtătoare a idealurilor platonice, acelea care aparțineau 
epocii când omul nu trăia ca o umbră”[30, p.118. 

În general, idealurile lui Don Quijote sunt acelea care preocupă omenirea 
dintotdeauna, de aceea ele sunt căutate cu toată patima şi în mod continuu, 
menţionează autorul eseului. Deşi starea edenică a omului este aruncată în viitor de 
concepțiile moderne, Don Quijote, ca şi tradiţiile cavalerilor „Mesei Rotunde”, o 
punea în trecut, într-o epocă de aur, ambele poziţii fiind considerate „ideale”. 
Problema e că omul a trăit mereu sub condiția lui reală, printr-o inversiune a 
realităţii şi „pentru a ieşi din acest impas, un lucru ar trebui să afle omul: că el este 
un miracol”[30, p.120]. Şi doar atunci când această idee va deveni o realitate a 
conştiinţei umane se va înfăptui marea minune. 

Cavalerul de la Mancha, l-a fascinat şi pe O. Paler, unul dintre scriitorii 
români care a „contractat o pasiune puternică şi superficială pentru acest personaj- 
mit[32, p.5], revăzându-şi atitudinea în cărțile Scrisori imaginare, Don Quijote în 
Est, la fel ca şi articolele din presă Un fals Don Quijote ... regresul spre maidan, 
Nu-l mai jigniți pe Don Quijote şi altele. În aceste lucrări O. Paler precizează 
rațiunile proprii de identificare cu mitul Don Quijote. Fiind invitat la Oradea, pe 7 
aprilie 1994, la Saloanele Revistei Familia, cu ocazia lansării cărţii sale Don 
Quijote în Est, autorul şi-a destăinuit public interogaţiile, care constituie un proces 
interior pe care orice intelectual autentic ar trebui să şi-l declanşeze. 

Aflat între mituri, politică şi înțelepciune, O. Paler rămâne în aporia 
hrănitoare a iluziei, iar Don Quijote în Est este itinerarul acestei opţiuni, întrucât 
unii s-au grăbit să afirme că autorul se identifică cu eroul său, O. Paler dă unele 
explicaţii referitor la aceasta, menționând că relațiile sale cu acest mit fundamental 
al Europei, unul dintre patru mituri: Don Quijote, Don Juan, Faust şi Hamlet, sunt 
vechi şi complicate. Pe la vârsta de 20 ani autorul s-a crezut la un moment dat, după 
lectura cărţii, un fel de epigon al lui Don Quijote, considerând că s-a născut sub 
aceeaşi stea, vegheat de aceeaşi ursitoare, plămădit din același aluat, chiar un fel de 
prozelit, al acestui luptător cu morile de vânt. Scriitorul recunoaşte că era lipsit de 


modestie în acea perioadă, se cunoştea prost şi se supraestima, întrucât aşezându-se, 

chiar sub formă de epigon, alături de Don Quijote, era, evident, actul de lipsă de 
modestie. O. Paler a avut onestitatea interioară, mai târziu, să recunoască ceea ce îl 
separa de acest model, ceea ce nu l-a împiedicat să rămână mai departe un adept al 
quijotismului, ceea ce reprezenta pentru el un amestec de filozofie şi religie. La 
aceeaşi vârsta a visat să facă o călătorie în Spania pentru a reface traseul lui Don 
Quijote, făcându-şi chiar un plan. Dar, ca orice utopie, această dorinţă nu s-a 
împlinit şi scriitorul nu a făcut niciodată această călătorie cu excepţia unei nopţi 
petrecute în Madrid, plimbându-se pe străzile oraşului, în aşteptarea dimineţii 
pentru a vizita Muzeul Prado. După O. Paler aceasta a fost prima fază a pasiunii lui 
pentru Don Quijote, cea mai puerilă, dar şi profund marcată de sinceritatea 
idealismului autorului. În cea de-a doua etapă începuse să înţeleagă mai bine care 
este esența quijotismului, atunci când începuse să compare punctul de vedere al lui 
Ortega y Gasset, care îl considera pe Don Quijote „un nebun patentat," şi punctul de 
vedere al lui Unamuno, care afirmă că el reprezintă un simbol al eroismului, capabil 
să nu se teamă de ridicol şi să meargă până la capăt într-o iluzie, fără să-i pese de 
ceea ce cred ceilalți, capabil să fie „un Isus spaniol". Confruntând cele două puncte 
de vedere adverse ale celor doi iluştri gânditori spanioli, O. Paler începuse să 
înțeleagă mai bine care este esenţa quijotismului şi pentru prima oară s-a gândit că 
Don Quijote a reprezentat nu întâmplător unul dintre cele patru mituri literare 
fundamentale ale Europei, fiind singurele mituri moderne într-o lume care nu mai 
ştie să creeze mituri ca şi lumea antică, şi care trăieşte, în fapt, între mituri 
degradate. Don Quijote a reprezentat o şansă pentru gândirea Europei, pentru 
cultura Europei, pe care, din nefericire, a ratat-o. Prin quijotism Europa a avut şansa 
să combine cele două rațiuni de care vorbea Pascal: rațiunea raţiunii şi rațiunea 
inimii, dar a ratat-o, ajungând să fie prea rațională. Din păcate, trăim sub dictatura 
celebrităţii care ne face să considerăm important tot ceea ce este celebru, şi nimeni 
nu-şi permite să spună că nu-i place Gioconda, chiar dacă nu-i place, să spună că 
nu-i place Picasso, chiar dacă nu-i place, astfel suntem impuşi să mimăm admiraţia 
atunci când nu suntem în stare s-o avem. Omul are mai mare nevoie de iluzii, decât 


de speranţe, întrucât iluziile sunt mai preţioase şi mai semnificative pentru om decât 

speranţa. Uneori e simplu să speri, deoarece speranța este un mod de a nu face 
nimic de a aştepta un miracol, care ar confirma speranţa, atunci când iluziile pretind 
mai mult. O viaţă poate fi mediocră fără să fii vinovat că existenţa ta e mediocră, 
dar mediocritatea iluziilor nu poate fi justificată de nimic, pentru că nimic nu te 
împiedică să ai iluzii mai mari decât eşti capabil. Atunci când un om are iluzii 
mediocre, el este mediocru. Ce face altceva Don Quijote decât că-şi creează o lume 
paralelă cu lumea reală, o lume a iluziilor lui, în care nu-i pasă de râsul celorlalți, 
nu-i pasă că e persiflat, că e luat peste picior, nu-i pasă de realismul mediocru al 
celor care râd, pentru a-şi continua iluziile lui până la capăt. Anume acesta este 
idealismul dus până la limită, idealismul care nu se teme de nimic şi care nu 
cedează în faţa nici unui obstacol. 

Experienţa trăită de autor în perioada anilor 1989-1994, o experienţă nu atât 
politică cât sufletească, de român, l-a determinat să-şi aleagă acest mit tutelar pentru 
cartea sa, precizând că este un „conservator, un retrograd, un anacronic, rău alcătuit 
din multe puncte de vedere"[32, p.7]. Scriitorul şi-a numit eseul Don Quijote în Est 
pentru că, fără să vrea, această confesiune personală a inclus experiența şi meditaţia 
lui despre această lume a Estului în care trăim; diferenţele dintre un om din Est şi 
unul occidental. Dante scria deasupra „Infernului": „Lăsaţi orice speranţa" şi „Nu 
lăsaţi orice iluzie", deci, dacă într-un infern renunţi la iluzie, nu mai ai nici un fel de 
scăpare, iar pentru lumea din Estul Europei, Don Quijote, ca şi simbol al iluziei, a 
fost unul aproape obligatoriu. Acesta a fost punctul de pornire al scriitorului, deşi, 
Don Quijote a murit în Occident, menţionează autorul, întrucât acolo nu mai e prea 
mare nevoie de el, fiind îngropat şi sărbătorit în biblioteci, nemaifiind nevoie de 
acest erou pe stradă, în viaţa de toate zilele, atunci când în Est era nevoie de el în 
special ca iluzie, pentru că iluzie a fost şi superstiția românilor că vin americanii şi, 
fireşte, nici n-aveau de gând să vină şi nici n-au venit; iluzie a fost şi faptul că va 
trece blestemul care se abătuse asupra României într-un anumit moment, iluzie a 
fost şi credința din 1965-1966 că se voia independența României. Aşadar, est- 
europenii au avut nevoie de iluzii, iar Don Quijote reprezintă chiar această nevoie 


într-un coşmar, unde omul a fost obligat „să meargă pe sârmă", să se transforme 

într-un „om acrobatic", care-şi calculează paşii în aşa fel încât să nu se prăbuşească 
de pe sârmă, să fie atent tot timpul ce spune, cui spune, să nu fie nici o clipă în 
situația de a risca să se trezească într-un beci al Securităţii sau într-o condiție de 
lepros. „Am scris această carte, menţionează autorul, cu un amestec de bucurie şi de 
amărăciune; bucuria că sunt în stare să nu mai cred în înţelepciune şi să-i iubesc pe 
nebuni, şi să iubesc nebunia ca formă a aventurii umane şi amărăciunea de-a şti că 
nu sunt în stare să fiu un nebun adevărat, de-a fi un fel de înţelept şi cu regretul de-a 
fi trăit mult prea rezonabil" [32, p.13]. Astfel, făcând bilanţul, scriitorul regretă că a 
fost mult prea rezonabil în viaţă, că a îndrăznit prea cu măsură, a crezut prea cu 
măsură, şi-a făcut iluzii prea cu măsură, a iubit prea cu măsură. Dacă ar fi avut mai 
multe nebunii în viaţa lui, probabil ar fi mai mândru de sine însuşi. 

Don Quijote în Est este o carte deosebită prin „caracterul ei de urgenţă 
morală"[33, p.14], fiind o mărturisire pe care autorul nu a mai fi putut-o amâna. În 
acest sens, cartea este un jurnal intim, iar intimitatea este un spaţiu al frământărilor 
morale care implică nu numai individul, ci şi relaţia acestuia cu ceilalți. Carte este 
un dialog dintre Andrei, românul exilat, fiu de luptător anticomunist în rezistența 
din munţi, care joacă rolul acuzatorului, şi, autorul, prezent în două feluri de 
secvenţe: una analitică şi una mărturisind despre sine. Autorul cărții face o analiză 
calmă a felului de a fi al românului sub comunism şi mai încoace, şi nu se extrage 
pe sine, nu se detaşează condescendent. Aşadar, vedem cum românul aşteaptă 
mereu, istoria transformându-se într-o sală de aşteptare: am aşteptat „venirea 
americanilor”, am aşteptat să se prăpădească Stalin, Ceauşescu, am aşteptat ca 
lucrurile să se petreacă de la sine sau să le facă alții. 

Românul, apoi, nu are vocaţie de emigrant, având nostalgia „pâinii de- 
acasă", este acelaşi țăran legat de pământ, „în plus, românul este, structural, un om 
„cuminte". N-are mari exaltări, nici mari iluzii, de obicei, şi îi priveşte bănuitor, 
precaut, pe cei care le au"[34, p.325]. Românul are umor, persiflează ce e tragic, iar 
„România e un pământ tragic unde totul sfârşeşte în comic"[34, p.328]. Românul se 
opune disperării cu ironie, nu cu revoltă, îi place să stea la taifas, la o bârfă, 


combate amărăciunea prin zeflemea. Și asceți au fost puţini la noi, şi prevestitori 

gata de sacrificiu. „Nu avem, din păcate, o mare poveste de dragoste, una de felul 
celei a Annei Karenina sau a lui Romeo şi a Julietei"[34,p.306] din lipsa de respect 
pentru sentimente. Or, tocmai aceasta îl caracterizează pe Don Quijote, căruia 1 se 
pot reproşa multe, dar nu şi jocul cu sentimentele. Spre regret, în felul acesta putem 
justifica în modul cel mai sigur pasivitatea. 

Omul creat de sistemul totalitar este numit de O. Paler „omul acrobatic", 
pomenit mai sus, acesta realizându-se prin supunere, iar scara calităţilor umane era 
inversată: curajul era „nebunie", laşitatea, „înţelepciune", adevărul era bun numai la 
jumătate. Curajul altuia era desconsiderat pentru că punea în cauză frica altora. Nu 
toți înţeleg, în Occident, ce uriaşă este diferenţa dintre o dictatură „clasică" şi una 
comunistă. Sfatul, într-o dictatură „clasică" nu are chiar toate mijloacele pentru a te 
strânge de gât şi cineva dat afară dintr-o slujbă de stat poate găsi o slujbă la un 
patron. Într-o dictatură comunistă statul devine repede unicul patron, care hotărăşte 
cine poate vinde cărți într-o librărie şi cine poate fi paznic la un garaj, câte balcoane 
să aibă o casă, dacă restaurantele să aibă perdele sau nu, la ce distanţă pot fi 
semănate boabele de porumb. Nimic nu e lăsat la întâmplare, pentru ca individul să 
vadă că nu mai înseamnă nimic decât un şurub într-un mecanism. 

Cavalerul de la Mancha a vrut să le arate contemporanilor că e posibil visul, 
idealul cavaleresc: dreptatea, libertatea, curajul, dragostea fără măsura calculului. 
Curajul lui Don Quijote nu este al disperării, ci este al credinţei, ca şi curajul 
românilor din închisori, din munţi, care a fost generat de credință. 

Atitudinea autorului față de laşitate este de o tensiune interioară: „Sunt 
vinovat că nu mă detest pentru că am fost fericit când alții putrezeau în 
închisori?"[34, p.120] şi oglindeşte subtil această stare dintre laşitate şi sentimentul 
vinovăţiei: „Morala îmi spune că orice laşitate rămâne laşitate, indiferent de 
justificări, dar nu cred că e normal să-mi imput vina de a fi iubit viaţa chiar într-un 
regim criminal!"[34, p.120] întrucât morala creştină ne învaţă să iubim viaţa, care 
este un dat. 

Cartea lui O. Paler Don Quijote în Est este deosebită prin caracterul ei de 


urgență morală, fiind o „confesiune care, pornind de la intimitatea şi firea unui eu 

individual copleşit de experienţe personale mai vechi, ori, mult mai multe, mai noi, 
e în căutarea prin reflecţie morală a intimităţii şi firii etnice"[33, p.14]. Totodată, 
prin tensiunea conținută a monologului şi dialogului ideatic şi moral, este o carte de 
eliberare interioară a autorului, dar şi o ofertă generoasă făcută celuilalt erou, de a-şi 
vedea chipul real şi de a încerca el însuşi cercetarea de sine eliberatoare. Oricine ar 
dori să înțeleagă ce se petrece cu adevărat în România zilelor noastre ar trebui să 
parcurgă cu multă luare aminte aceste texte cumplite, iar meritul extraordinar al lui 
O. Paler este de a fi propus o analiză vie a prezentului. 

În eseul Întâia iubire. Scrisoare domnului Unamuno din cartea Scrisori 
imaginare O. Paler polemizează cu Unamuno, care îi sfătuie pe cei care vor pleca în 
căutarea mormântului lui Don Quijote să-i înfrunte pe hidalgii Raţiunii, evitând 
discuţiile cu ei, întrucât la argumente, zice Unamuno, cei plecaţi să răscumpere 
mormântul bunului Cavaler trebuie să răspundă cu insulte, cu pietre, cu strigăte, cu 
lovituri de lance, motivând că dacă vii cu argumente în fața argumentelor eşti 
pierdut. Autorul cărții povesteşte istoria lui Sylla, care a renunţat la funcția de 
dictator al Romei şi mergând spre casă, trecătorii se fereau încă înfricoşați. Doar 
unul a început să-l urmărească, înjurându-l şi chiar scuipând în direcția lui. Sylla 
spuse puţinilor prieteni care-l însoțeau: „Ce imbecil! După acest gest, nu va mai fi 
nici un dictator în lume dispus să părăsească puterea"[35, p.11]. Astfel se poate 
întâmpla şi cu cei care au pornit în căutarea mormântului Cavalerului. 

Dreptatea aparţine acelora care cred în ceva şi nu scepticilor, întrucât credinţa 
că moartea poate fi învinsă printr-un mormânt a fost una dintre valorile civilizației 
egiptene. Şi doar o asemenea credință era capabilă să ridice piramide. Se ştie că 
mormintele au valoare nu pentru morți, ci pentru cei vii, iar piramidele există în 
deşert tocmai pentru că au existat oameni care au crezut atât de mult în ceva, încât 
au ridicat un munte care s-o dovedească. „Omul e mai măreț cu cât încearcă mai 
încăpățânat imposibilul"[35, p.19], conchide autorul, iar misiunea uscăţivului şi 
sublimului Cavaler nu era de a ne obişnui cu iluziile, ci cu încăpăţânarea. El era tot 
atât de necesar lumii ca şi piramidele, şi din aceleaşi motive. Prin urmare, bunul 


Cavaler al Iluziei este în realitate falnicul Cavaler al Încrederii. 

Ultimul argument împotriva scepticilor este cel folosit de Napoleon într-o 
discuţie cu cardinalul Fesch, pe care l-a întrebat în plină zi, arătându-i cerul dacă 
vede steaua aceea. „Nu", i-a răspuns cardinalul şi, într-adevăr, pe cer nu se zărea 
nimic. „Ei bine, spuse Napoleon, cât timp voi fi singurul care o vede îmi voi urma 
drumul şi nu voi suporta obiecții"[35, p.20]. Deşi nu vrem să cucerim lumea, ci doar 
o speranță, încheie autorul, aşa vom face şi noi cât timp vom vedea steaua 
strălucitoare şi sonoră care arde luminoasă în noi, ne vom urma drumul şi nu vom 
suporta obiecţii, accentuându-şi gândurile în poezia Aceeaşi vârstă: „Am exact 
vârsta la care Don Quijote şi-a început aventurile, / Am aceeaşi vârstă şi iubesc 
lumea la fel, nu-mi mai lipseşte nimic. / Poate, un scutier îmi lipseşte, dar nu-i 
nimic, voi porni singur la drum. / Am aceeaşi vârstă şi aceeaşi nevoie să cred, nu- 
mi mai lipseşte nimic. / Poate-mi va lipsi Rocinanta, dar nu-i nimic, voi merge pe 
jos. / Și poate morile sale de vânt, dar nu-i nimic, le voi inventa şi pe ele. / Am 
aceeaşi vârstă cu Don Quijote şi drumul m-aşteaptă / Și în afară de scutier, de 
Rocinantă şi de morile / Sale de vânt nu-mi mai lipseşte nimic. / Ba da, eu m-am 
născut după Descartes"[35, p.19]. 

Scriitorul basarabean, Arcadie Suceveanu, impresionat de figura nobilului 
Don Quijote, scrie eseul Acelaşi Don Quijote, menţionând că cele „trei mari umbre 
se aşează peste trăirile candide ale acestui „copil de suflet" al veacului; pe arena 
lumii stă, într-o postură amenințătoare, Ares, zeul războiului şi violenţei, iar de pe 
laturile ei — Hamlet ezitând între „a fi” şi „a nu fi”, şi bineînţeles, cavalerul tristei 
figuri Don Quijote. Primii doi problematizează conştiinţa, cel de-al treilea 
îndeamnă însă la visare, deşi apare într-o ipostază tragică"[36, p.5]. 

În eseu scriitorul vorbeşte despre poezie şi poet, comparându-l pe cel din 
urmă cu cavalerul de la Mancha, chiar autorul fiind prototipul lui Don Quijote, 
dispus să reia oricând de la capăt, cu credință şi îndărătnicie, spectacolul şi drama 
iluziei. În dialogul său cu Leo Butnaru, Arcadie Suceveanu menţionează: "Eu am 
lăsat speranțele şi iluziile să lucreze în mine latent, cu tenacitate şi îndărătnicie, 


având mereu sentimentul că orice lucru, pentru a putea fi dus la bun sfârşit necesită 

perseverenţă şi răbdare"[37, p.169], iar fără de aceste atribute, pe lângă talent, orice 
scriitor nu are prea mari şanse de izbândă. 

Odată cu descoperirea Americii lumea a căpătat o altă configurație, 
pomenindu-se într-un alt context, atât economic, cât şi spiritual. Această 
descoperire a revoluţionat universul omului: gândirea lui s-a extins, existența a atins 
noi limite. După ce omul a pus piciorul pe lună, lumea a devenit alta, a apărut o 
nouă marjă, un nou reper, a luat naştere un nou context. Şi în poezie se întâmplă la 
fel, deoarece „odată cu apariția pe harta ei geografică a unor noi insule sau 
continente, relieful literar capătă noi dimensiuni, se impun alte criterii de evaluare, 
o altă scară de valori"[38, p.249], iar poeţii sunt nevoiţi să-şi extindă căutările. 
Noile descoperiri impun alte descoperiri. Recuzita se cere reînnoită şi nu se mai 
poate scrie la fel ca două — trei decenii în urmă. Între timp conceptele au evoluat, 
având o altă sensibilitate, o altă viziune, un alt context. Orice poet, oricât de abstract 
şi de ne-aterizat ar fi el, este marcat de prezentul vieţii lui, de timpul şi spațiul ce-i 
formează arcul de existență, adică de context. El nu trebuie să facă efort, pentru a fi 
verde. Acest lucru se conţine în fibra scrisului său în mod obiectiv, congenital. 

Evenimentele istorice, descoperirile ştiinţifice, schimbările sociale dau 
naştere mereu unui nou tip de spiritualitate, unei noi sensibilităţii. De la o epocă la 
alta, e nevoie de un demers liric nou, pentru că poezia este prin definiție domeniul 
noului. Poetul tânăr de la 1998 „nu mai poate scrie ca Blaga, Arghezi, Barbu sau 
Labiş. Şi nici măcar ca Sorescu, Stănescu, Naum, Păunescu, Vieru, Vatamanu, 
Alexandru, cu care împart acelaşi fragment de timp"[38, p.251], pentru că, între 
timp, sensibilitatea a devenit alta, e alta viziunea şi contextul s-a schimbat, iar 
lumea modernă intră în postmodernitate, conchide autorul. 

Poezia aparține tuturor timpurilor, iar providenţa a făcut să ne naştem şi să 
trăim în acest timp sublim şi dramatic deopotrivă, în ultimul şi cel mai cumplit 
Babilon din câte a cunoscut vreodată omenirea. Omul a obosit, se arată plictisit de 
propria sa existență, iar ritmurile sălbatice ale lumii moderne îl zdruncină, îl 
strivesc. Natura e în declin, sufletul se simte tot mai umilit, tot mai neajuturat, pe 


zare se aude parcă umbra lui Noe, venind. „Poetul de azi, ca şi cel de ieri, ca şi cel 

de mâine, este şi rămâne prototipul lui Don Quijote, senatorul morilor de vânt, 
dispus să ia oricând de la capăt, cu aceeaşi credință şi îndărătnicie, spectacolul şi 
drama Iluziei"[38, p.252], iar poezia rămâne a fi acel metal rar, bine ales şi îndelung 
şlefuit, bun conducător de realitate, prin care se transmite „energia visului", forța 
ideii, misterul existențial. 

Ca şi Cavalerul de la Mancha, de la o înălțime de rege ofensat tratează A. 
Suceveanu răul din lume, întrucât creaţia lui nu este senină şi surâzătoare, ci are ca 
dominantă o voinţă de incriminare fără drept de replică a tot ceea ce falsifică viaţa 
individului sau a societăţii. "El este considerat ultimul nostru cavaler medieval, 
pentru care orice act de comunicare devine din start un întreg ceremonial şi deci 
trebuie îndeplinit ca atare"[39, p.159]. Arcadie Suceveanu este strâns legat de 
fenomenul românesc şi poartă în inimă harta ţării întregi, comunicând în spaţiu cu 
Narcis, cu Hamlet şi Don Quijote. 

Ne-am axat atenţia în capitolul dat doar asupra eseurilor de proporții, trecând 
cu vederea eseurile mici şi multiple articole din presă, care amintesc de Don Quijote 
- unul dintre cele mai des întâlnite nume în presa contemporană, autorii folosind 
semnificația mitului eroului care îmbină sublimul cu ridicolul şi trimite la statura 
morală a visătorilor neadaptaţi şi incapabili de compromisuri şi josnicii. 

De menţionat sunt şi unele realizări ale hispanisticii din Republica Moldova, 
mai modeste, deoarece după 1945 „literatura spaniolă a început să fi receptată prin 
interpretările ruseşti, cele românești fiind oficial interzise, ceea ce nu înseamnă că 
ele erau absolut necunoscute”[2, p.189]. Cu toate acestea, unii critici şi scriitori 
basarabeni au contribuit prin eseurile, articolele, studiile introductive la puţinele 
traduceri din literatura spaniolă — la receptarea şi interpretarea fenomenului literar 
hispanic. În 1966 a apărut volumul „Miguel de Cervantes Saavedra” redactată de E. 
Lianos-Riesgo, studiile Opera minoră, de I. Dumbrăveanu, şi Opera majoră de N. 
Rusu. Cartea populariza creaţia lui Cervantes, conţinând biografia autorului, 
interpretări ale celor mai cunoscute opere, precum şi traduceri fragmentare din 
câteva lucrări (ngeniosul cavaler Don Quijote de la Mancea, Numancia, 


Țigăncuşa, Rinconete şi Cortadilio). În studiul Opera majoră N. Rusu acordă 

atenţie romanului Don Quijote, oferindu-i câteva pagini de interpretare, unde eroul 
cervantin „este prototipul omului înzestrat cu cele mai frumoase calități morale, 
căruia îi lipseşte un lucru foarte elementar, dar absolut indispensabil pentru un om 
normal: orientarea în viaţa de toate zilele; îi lipseşte o doagă”[40, p.58]. În 
caracterizarea lui Don Quijote, autorul eseului menționează că Cervantes îl 
introduce pe cititor într-o atmosferă cu totul specială „punându-l în scenă pe un 
maniac, un tip ce suferă de o idee fixă, adică un individ care a înnebunit citind 
asemenea basme sau romane cavalereşti, cum se numeau ele pe acele 
vremuri'”[40,p64]. Volumul se încheie cu un elogiu adus lui Cervantes - Eternitatea 
geniului - semnat de N. Corlăteanu, despre importanţa şi influenţa romanului Don 
Quijote în artă, muzică, cinematografie. 

La receptarea critică a literaturii spaniole în Republica Moldova a contribuit 
şi hispanistul S. Pavlicenco, care a publicat mai multe articole, studii şi recenzii. 
Printre ele se evidenţiază Receptarea literaturii spaniole în spaţiul cultural 
românesc, în trei părţi, o lucrare care cuprinde receptarea literaturii spaniole la 
nivelul traducerilor al interpretării critice şi la nivelul creaţiei orale. Prima parte 
apărută în 1998 este dedicată receptării romanului Don Quijote la cele trei niveluri. 
Problema receptării romanului cervantesc la nivelul creaţiei artistice, „oferă un 
tablou interesant, deşi poate mai restrâns în timp şi în spaţiu decât în alte literaturi” 
[2,p.98], conchide S. Pavliceno, caracterizarea prezențelor quijoteşti în creația 
autorilor români necesită, „în primul rând o vastă muncă de depistare a aspectelor 
reprezentative şi, în al doilea rând, o analiză specială a celor mai importante dintre 
ele, cu dezvăluirea semnificaţiilor şi rolului lor în operele scriitorilor”[2, p.98]. 
Anume acesta este obiectivul următorului capitol al prezentei lucrări. 

Apreciind contribuţia criticilor şi comparatiştilor români la interpretarea 
romanului lui Cervantes am conchis că şi la nivelul interpretărilor romanul Don 
Quijote s-a bucurat de mare succes. I. Heliade Rădulescu şi M. Kogălniceanu au 
contribuit la popularizarea operei cervantiste, pentru prima oară în literatura română 
încearcându-se explicarea funcționalități, a plurivalenţei romanului într-un cadru 


istoric şi social concret. Prima contribuţie, cu adevărat importantă, revinindu-i lui 

Șt. Vârgolici, care a scris numeroase articole, studii, volume dedicate literaturii 
spaniole. La popularizarea romanului au contribuit N. Iorga cu articolul 
Shakespeare şi Cervantes, E. Lovinescu cu articolul În marginea lui Don Quijote, 
D. Caracostea cu lucrarea Primul roman modern: El ingenioso hidalgo Don Quijote 
de la Mancha, lucrarede referință în cervantistica românească. Printre hispaniştii 
români din perioada interbelică se evidențiază Al. Popescu-Telega, care a contribuit 
la popularizarea literaturii spaniole în paginile unor periodice, cum ar fi Năzuința şi 
Ramuri. În studiul Concepţia omului activ N. Façon defineşte câteva relaţii dintre 
operele lui Cervantes şi filozofia Renaşterii, incluzând şi concepțiile lui Erasmus 
din Rotterdam. În cadrul interpretărilor interbelice ale lui Don Quijote se disting şi 
cele ale lui I. Pillat prin eseul Don Quijote care s-a evidenţiat prin încercările de a 
explica modernitatea romanului. Un mare aport la popularizarea romanului Don 
Quijote au adus: T. Vianu cu articole şi eseuri despre creația lui Cervantes, G. 
Călinescu, prin cunoscutul volum Impresii asupra literaturii spaniole, dar şi prin 
alte studii şi articole ce ţin de fenomenul literar hispanic. O interpretare originală a 
romanului Don Quijote îi aparţine Ilenei Bucurenciu-Bârsan în articolul Don 
Quijote — romanul devenirii lui Sancho sau o lecţie de quijotism care consideră că 
întreg romanul poate fi interpretat ca atare. În articolul Cervantes. Sinteză spaniolă 
şi europeană Z. Dumitrescu-Buşulenga reflectează despre locul şi rolul romanului 
Don Quijote în istoria culturii şi literaturii europene. O altă contribuţie importantă la 
interpretarea romanului Don Quijote semnată de V. Cristea este lucrarea Pe urmele 
lui Don Quijote - o invitaţie la o călătorie în interiorul operei. O. Drimba a 
contribuit la interpretarea romanului Don Quijote prin eseul Capodopera lui 
Cervantes, iar P. Al. Georgescu prin numeroase studii şi articole, precum şi mai 
multe lucrări apărute în volumul Valori hispanice în perspectivă românească. O 
interpretare mai proaspătă îi aparţine I. Mustaţă în eseul În preajma lui Don 
Quijote. În eseul Don Quijote de la Mancha sau inversiunea condiţiei umane, A. 
Dumitriu relatează impresiile pe care le-a cules în urma „întâlnirii” sale cu Don 
Quijote. Am cercetat, de asemenea, modul de interpretare a quijotismului în 


eseistica românească, studiind eseurile lui O. Paler, A. Dumitriu, A. Suceveanu, |. 

Dumbrăveanu, N. Rusu, S. Pavlicenco, din lipsă de spațiu, axându-ne doar asupra 


articolelor de proporţii. 

2.3. Receptarea creatoare şi quijotismul 


Receptarea constituie un domeniu de cercetare în literatura comparată, fiind 
determinat chiar de obiectul de studiu al acestei discipline - raporturile literare 
internaţionale. În comparatism problema de bază este cea a receptării „unei sau a 
mai multor opere, a creaţiei unui scriitor sau a unei întregi literaturi naționale într- 
un alt spațiu cultural” 1, p.5]. 

Termenul receptare este relativ nou în literatura comparată, deşi problema 
receptării în studiile comparatiste are o tradiție îndelungată. Realitatea literară a fost 
exprimată de alte noţiuni, cea mai utilizată fiind „influenţa”, care exprimă 
raporturile dintre operele literare şi contactele dintre literaturile naţionale. Astfel, în 
prima perioadă a dezvoltării literaturii comparate a dominat conceptul de influenţă, 
prin care erau explicate toate tipurile de relaţii literare, inclusiv corelaţiile 
intermediare, tratate ca raporturi de cauză şi efect. Deşi a fost utilizat pe larg, acest 
termen a fost privit, la un moment dat, cu oarecare rezervă, întrucât, la începuturile 
comparatismului, „existase tendința de a pune pe seama influențelor întregul proces 
al constituirii unor trăsături caracteristice operei unui scriitor sau unor idei 
definitorii ale unei mişcări literare; se contestă astfel, implicit, posibilitatea unor 
analogii, a unor paralelisme, deci a unor fenomene care nu sunt produse de o sursă 
comună”[2, p.61]. Prin urmare, apare problema necesităţii de a studia mai profund 
„influența” în raporturile literare, esenţa ei, natura ei în procesul de comunicare 
literară internațională. 

Astfel, cercetătorii s-au văzut obligaţi să încerce o diferențiere între influență 
şi un şir de alte fenomene ce caracterizează raporturile dintre opere şi literaturi 
(imitaţia, afinitatea, adaptarea, prelucrarea, localizarea, parodia, pastişa, plagiatul 
etc.). 

De mai multă vreme se discută despre transmiterea ideilor, răspândirea 
modelelor unor elemente de construcție literară, circulația formelor, atât fixe, cât şi 
modificate, acestea fiind concentrate în literatura comparată în jurul influenţei, arată 


D. Grigorescu, iar sociologia literară urma să studieze „clasificarea problemelor 

receptării!” Nu ne vom referi la nenumăratele discuții referitoare la precizarea 
obiectului literaturii comparate, deşi anume aceste dezbateri arată că este o 
disciplină în permanentă ascensiune şi consolidare. Discuţiile şi polemicile sunt 
prezentate în lucrări de sinteză şi de introducere în literatura comparată ale unor 
cunoscuţi specialişti în domeniu: P. van Tieghem, M. F. Guyard, R. Etiemble, Al. 
Ciorănescu, Y. Chevrel, Al. Dima, C. Guillén, M. Schmeoling, U. Weisstein, D. 
Grigorescu, M. P. Alexeev, V. M. Jirmunscki, B. G. Reizov, I. G. Neupocoeva şi 
alții. 

La nivelul receptării creatoare, cel ce receptează opera literară este scriitorul, 
care la rândul său produce alte opere, deoarece „fiecare cunoaştere a operei literare 
este, în acelaşi timp, o asimilare a ei”[3, p.289]. De altfel, scriitorul procedează ca 
un cititor obişnuit, dar lectura operelor poate servi drept inspiraţie pentru crearea 
unei opere noi, în care receptorul, acesta fiind scriitorul, „lasă să se vadă originea 
inspirației sale creatoare fie la nivelurile de suprafaţă, fie la cele de profunzime ale 
operei nou create, în funcție de intenția şi de scopurile urmărite” [l, p.191]. 
Cercetătorul I. A. Richards a evidenţiat şase modele de evenimente ce au loc în 
timpul lecturii: 1) Senzaţii vizuale ale cuvintelor tipărite; 2) Imagini asociate intim 
cu aceste semne; 3) imagini relativ literare; 4) Referinţe la diferite obiecte; 5) 
Emotii; 6) Atitudini afectiv-volitive”[4, p.123]. Relatând despre experienţa lecturii 
D. Grigorescu menţiona: „Procesul lecturii este evident acelaşi la un cititor obişnuit 
şi la un poet: amândoi adaogă elementului receptat direct din opera pe care o citeşte 
sugestiile provenind dintr-o experiență anterioară, sugestii ce capătă valoare într-un 
sistem complex de relații între livresc şi trăit”[2, p.70]. H. R. Jauss consideră că în 
literatură există o noutate doar relativă, orice operă nouă evocând cititorului un 
ansamblu de reguli cu care textele anterioare l-au familiarizat şi în procesul lecturii 
acestea pot fi reproduse, modificate, modelate, fiind folosite, ulterior, în operele nou 
create. În situaţia scriitorului, receptarea „declanşează reinterpretarea datelor 
receptate care, în cele din urmă, vor deveni o formă caracteristică, impusă de 
receptor”[2, p.70], materializându-se într-o operă nouă, în pofida asemănărilor 


dintre emițător şi receptor sau a deosebirilor dintre ei. 

Studierea raporturilor dintre diverse opere literare şi a contactelor dintre 
diferite literaturi naționale dovedeşte că în evoluția literară are loc receptarea unor 
teme, motive, procedee, forme, care se numea în comparatism teoria influențelor, 
aceasta rămânând a fi multă vreme şi obiectul de studiu al literaturii comparate. 
Deşi efortul de a deosebi receptarea de influenţă întâmpină numeroase obstacole, la 
nivelul receptării creatoare, atât în plan teoretic, cât şi practic, „accentul cade nu atât 
pe influenţă sau pe puterea ei de receptare, cât pe gradul de originalitate a operei 
nou create sub acțiunea acestei influenţe”| 1, p.192], fiind dificil de a stabili gradul 
de originalitate a operei în raport cu tradiția anterioară. 

Concepţia cercetătorului rus I. Tânianov despre evoluţia literară poate oferi, 
în acest context, un suport teoretic şi metodologic util, accentuând „înlocuirea 
sistemelor” ca noţiune de bază în evoluţia literară. Atunci când opera literară sau 
literatura în general formează un sistem, elementele cărui sunt corelate între ele şi se 
află în interacțiune, preluarea unor elemente dintr-o operă sau literatură şi 
includerea lor într-o altă operă sau literatură, deci, într-un alt sistem, presupune 
schimbarea sau modificarea „funcţiei constructive” a acestora, mai ales când se 
studiază probleme ca influenţa, receptarea, originalitatea, consideră I. Tânianov[5, 
p.272]. 

Încercarea de a detaşa receptarea de influenţă, la nivelul receptării creatoare a 
scriitorului impune o delimitare între influență şi originalitate sau erudiție, „fără de 
care nu se poate imagina nici procesul de creaţie, nici înnoirea ca atare”[2, p.110]. 
În crearea unei opere noi contează nu numai receptarea influenţei operelor 
anterioare, ci şi „implicarea, printr-un sistem complicat de relaţii a unui şir de date, 
receptate de scriitor atât din realitatea la care se referă experienţa autorului, cât şi 
din propria experiență, ca produs al altei realități [1, p.193]. Prin urmare, 
comunicarea preluată dintr-o „operă-sursă”, sub impresia scriitorului receptor, va 
căpăta o nouă valoare. Indiscutabile sunt şi cazurile utilizării diferiților intermediari, 
care, la rândul lor transformă esențial opera receptată. Studierea receptării creatoare, 
oricum, se îngrijeşte mai mult de descoperirea originalității operei noi şi mai puțin 


de restabilirea relaţiilor ce ţin de „opera-sursă”. 

Întrucât „o literatură presupune, în mod necesar, o lectură anterioară'”[6, 
p.144], distanța dintre opera-model şi opera originală presupune câteva etape ale 
acestui fenomen de asimilare până la transformare, urmărind principiul avansării de 
la simplu la complicat, începând cu traducerea, apoi adaptarea, localizarea, 
prelucrarea, imitaţia, plagiatul, parodia şi altele. Traducerea este modul prin care 
un text literar trece într-o altă limbă, deci, într-o „altă operă”, fiind „fidelă” sau 
„infidelă”, „juxtaliniară” sau „creatoare”. Ultima include o serie de operaţii: 
„remaniere”, „remodelare”, „interpretare”, toate acestea studiate de teoria 
traducerii, care presupune însă „în mod obligatoriu un suport prealabil”[6, p.157], 
asigurându-i literaturii un mod constant de propagare şi regenerare „pe sine şi prin 
sine”. Adaptarea unei opere scrise într-o limbă străină este bazată deseori pe 
traducere literară, care „acoperă un mare teritoriu, de la recreări ale originalului într- 
un spirit înrudit cu acela al scriitorului din care se traduce, dar vădit în primul rând 
personalitatea celui care adaptează, până la „prelucrările” menite să facă o operă 
străină asimilabilă de publicul contemporan din ţara celui ce semnează 
adaptarea”[2, p.69]. O altă etapă - localizarea - presupune adaptarea unei opere 
literare pentru a corespunde anumitor condiţii de loc sau de timp, posedând atât un 
vădit caracter local, cât şi condiţii specifice, istorice sau sociale ale unei epoci sau 
ale unei regiuni. Larg răspândită este şi prelucrarea, care ţine de o operă literară 
realizată pe baza unui izvor binecunoscut. Imitaţia sau eclectismul este „foarte 
preţuită în perioadele de tipologie clasicistă şi invariabil condamnată de mişcările 
anticlasiciste,” arată D. Grigorescu [2, p.68]. 

Unii cercetători au asimilat imitația cu plagiatul sau cu citatul, afirmând că 
aceasta este inacceptabil în plan artistic, deşi hotarul dintre imitație şi plagiat este 
foarte vag. Cea mai populară, dar şi controversată etapă rămâne, încă din 
antichitate, plagiatul, care nu constituie atât o problemă literară, cât „una etică şi 
juridică”[6, p.155]. Plagiatul este considerat de unii „liber”, „legitim”, „frecvent”, 
alții consideră că „nu există plagiat, totul este plagiat”, sau „toată lumea citează”, la 
fel „toată lumea ... plagiază”. Patișa, un alt gen de acest tip, presupune un text care 


se suprapune peste un alt text, „printr-un act de imitație voluntară sau nu, cu intenții 

ironice, critice sau simpatetice”[6, p.153], urmărind o evidentă asemănare, deşi, 
percepem o diferenţă şi o distanţare chiar faţă de model. 

Un număr mare de studii sunt dedicate şi parodiei, deoarece statutul ei este 
„emblematic”, de ridiculizare şi ironizare. Orice text, poate fi, în principiu, parodiat, 
dar necesită o cunoaştere bună a textului „originar”. „Într-un sens, menționează A. 
Marino, parodia demonstrează distanţarea şi chiar negarea fondului permanent al 
literaturii anterioare”[6, p.154], negând totul: naivitatea, sacralitatea, mitul, 
ingenuitatea. Prin urmare, opera nou creată trece prin aceste etape, permite 
stabilirea sau lipsa gradului de originalitate. Nu au fost create încă, deşi se discută 
mult în literatura comparată, criteriile sau unitatea care ar fi capabile să măsoare, să 
evalueze gradul de originalitate al operei nou create, nu atât în plan cantitativ, cât 
calitativ. Comparatistul român D. Grigorescu, examinează mai multe aspecte 
teoretice ale acestei probleme menţionând noţiunile: „inspiraţie”, „convenţie”, 
„tradiție”, „analogie”, „afinitate”, „paralelism”, studiate în raport cu influenţa, dar 
care, bineînţeles, pot fi abordate şi din perspectiva receptării. 

O operă literară originală este „rezultatul încrucişării a nenumărate elemente, 
de natură diversă şi pondere inegală”[7, p.34], este produsul imaginaţiei, 
sensibilităţii, dar şi al receptării de către scriitor a unor lecturi anterioare. 
Receptarea creatoare a scriitorului pune un şir de probleme pentru cercetători, dintre 
care unele au fost studiate de D. Grigorescu în lucrarea Introducere în literatura 
comparată, la care ne-am referit: „Cum se poate stabili, de fapt, unde începe un 
fenomen să devină important, în procesul transmiterii formelor şi ideilor? Cum se 
pot delimita valorile care acţionează asupra receptorului de cele pe care le-am putea 
numi „sterile?” Are termenul „valoare” acelaşi înțeles aici ca şi în analiza 
axiologică a unei opere de artă?”[2, p.52-53] Aceste probleme teoretice pot fi 
soluționate în procesul studierii concrete a receptării creatoare de către un scriitor a 
unor opere străine. În creaţiile scriitorilor de o importanță mai mică acest fenomen 
se conturează mai clar, decât în cazul scriitorilor mai mari, „unde urmele 
contactelor cu alte opere se pierd în procesul de creație, în retopirea lor de către un 


mare talent”[ 1, p.195]. 

O altă formă de receptare care se impune tot mai mult este problema 
intertextualității, întrucât „orice text se construieşte ca un mozaic de citate, orice 
text este absorbirea şi transformarea unui alt text,” menţionează M. Bahtin. Nu vom 
insista asupra acestui fenomen cu detalii, deoarece mulți cercetători l-au studiat din 
diferite puncte de vedere. Impactul intertextualităţii în planul receptării creatoare 
prezintă interes pentru noi, aceasta fiind, de fapt, una dintre formele moderne de 
receptare creatoare, care poate fi cercetată în baza unor texte din trecut. După 
dicționarul de terminologie poetică şi retorică, „intertextualitatea în comparatism 
pare să fie mai degrabă de receptare, decât de respingere”[9, p.86], oferind o nouă 
perspectivă în cercetarea receptării creatoare: spre exemplu, prezenţele quijoteşti în 
literatura română, care pot fi privite atât ca rezultat al unor influenţe, cât şi ca 
fenomene ale intertextualității. 

Cercetând formarea mitului Don Quijote şi a noțiunii de quijotism, precum şi 
determinând quijotismul ca fenomen socio-cultural în capitolele anterioare, ne 
propunem să identificăm fenomenul quijotismului la nivel de receptare creatoare în 
capitolele următoare. Fenomenul quijotismului presupune o receptare mai largă, 
prin prisma chipului cavalerului, al iubitei lui, al calului, al scutierului, al 
principiilor cavalereşti, al aspirațiilor, al spaţiului real - ireal. 

Atât la nivelul receptării creatoare, cât şi la cel al traducerilor, un rol 
important îl au intermediarii: scriitori, opere literare, „saloane” ale diferitelor epoci, 
personalități marcante ale vieţii culturale, cenacluri, reviste, enciclopedii, călători, 
cunoaşterea limbilor străine ş. a. care au influențat modificarea ideilor, formelor, 
motivelor. O astfel de receptare creatoare ne oferă romanul Don Quijote în literatura 


română. 

CAPITOLUL 3. Proiecţii ale quijotismului în literatura română 


3.1. Simbolul quijotismului în poezia epică şi lirica românească 


Cercetând influența quijotismului în literatura română vom încerca să 
ilustrăm în acest capitol ecourile pe care le-a avut renumitul Cavaler al Tristei 
Figuri asupra liricii româneşti, întrucât nici poeţii nu au fost ocoliți de mirajul 
mitului lui Don Quijote. 

Un efect stimulator l-a avut romanul Don Quijote de la Mancha asupra operei 
lui lon Budai-Deleanu încă înainte de a fi tradus sau comentat, după cum susţine 
M. Freiberg. Acesta va fi, consideră cercetătoarea şi primul său ecou materializat în 
literatura română, moment literar de o deosebită importanţă, „deşi el a rămas practic 
fără urmări datorită cunoaşterii şi aprecierii târzii de care s-a bucurat scriitorul 
ardelean "[1, p.80], sursele de inspiraţie ale scriitorului român fiind diverse. 

Ion Budai-Deleanu este, probabil, unul dintre primii creatori români care îl 
citeşte pe Don Quijote cu admiraţie şi se lasă influenţat de el. Poemul său Trei 
viteji, „parodie quijotescă a poemelor aventuroase cavalereşti”[2, p.171], exprimă 
un prim contact creator al literaturii române cu literatura spaniolă. După M. 
Freiberg, „vasta sa cultură, şederea la Viena şi Lemberg, unde există chiar o modă a 
epopeii eroi-comice, i-au oferit posibilitatea familiarizării cu întreaga literatură 
filozofico-politică apuseană, îndeosebi cu iluminismul francez şi marii scriitori ai 
epocii, cu poemele satirice italiene, franceze, polone şi chiar spaniole", p.81]. 
Însuşi autorul a afirmat că dorise să facă din personajul său Beşcherec Iştoc „un 
feliu de Donchişot ardelenesc", arătând că „fieştecare om cevaş pricopsit au trebuit 
să auză de istoria minunată, istoria lui Donchoşot de la Mancha, ce s-au izvodit întâi 
pe spaniolie, iar acum se aflu tălmăcită şi într-alte limbi"[3, p.78]. 

Influențat de lectura lui Don Quijote, Budai-Deleanu alcătuieşte cânturile II, 
IV, V, VI şi VII din varianta „A” a Tiganiadei, unde sunt preamărite faptele eroului 
Beşcherec Iştoc, care apoi va servi drept imbold pentru un nou poem, Trei viteji, 
rămas neterminat. 

Despre cei trei viteji, eroii poemului lui I. Budai-Deleanu, aflăm chiar la 
început că sunt originari din cele trei provincii româneşti: Transilvania, Muntenia şi 
Moldova, pribegind fiecare în căutarea iubitei: „Dintr-aceşti voinici cel dintâi să 
chiamă / Beşcherec Iştoc cel din Uramhaza, / lar al doile, cel fără de teamă / Chir 
- Calos, voinic de la Cucureaza, / Al treile încă nu era de-a jaba, / Născocor viteaz 
de la Cârlibaba "[4, p. 271 c. I, str.2]. Cei trei viteji, reprezentau, fiecare dintre ei, 
un fel de „Don Quijote naţional”, însă „artistic numai unul e realizat "[1, p.81]. 

Acţiunile eroilor ar fi simbolizat lupta românilor pentru independenţă, 
libertate şi unitate naţională. Cele trei elemente esențiale ale compoziţiei cervanteşti 
sunt urmărite şi la Budai-Deleanu: atât dialogul între cavaler şi scutier, aventura 
cât şi povestirea episodică, contribuind la conturarea figurii protagoniştilor. Astfel, 
Beşcherec tinde mai mult spre lumea sa ideală, în timp ce scutierul său apare 
ancorat în terestru, deşi unele oscilaţii nu-i sunt străine. Sub înrâurirea lui Cervantes 
I. Budai-Deleanu foloseşte cu ușurință şi pricepere poveştile, obiceiurile şi tradițiile 
populare care dau viaţă textului, iar „folclorul rămâne izvorul principal de inspirație 
al autorului şi el este cel ce conferă cărţii o notă originală, realistă şi autentic 
națională” [1, p.81]. 

Începutul poemului urmăreşte îndeaproape primul capitol al operei 
cervanteşti, întâlnindu-se continuu elemente comune cu acesta, deşi treptat se 
depărtează de model, dând viață cu mai multă originalitate personajelor. Chiar o 
comparație directă a celor două lucrări ne poate aduce mai aproape de înțelegerea 
elementelor folosite, precum şi a modului în care Budai-Deleanu a ştiut să le 
dezvolte creator. Dacă pornim de la analiza tehnicii celor două opere, chiar de la 
declanşarea nebuniei eroilor, constatăm că în ambele cazuri acest lucru se întâmplă 
datorită lecturii unor cărți cu caracter fantastic. În timp ce lui Don Quijote cărțile 
de cavalerie „îi usucă creierii", ducându-l la „sminteli nemaivăzute", aşa cum reiese 
din romanul spaniol, lui Beşcherec Iştoc i-au tulburat minţile cărțile de lectură 
captivantă, ca Alexandria, baladele şi basmele româneşti, cântecele din bătrâni: 


„Destul că-nvăţa ca şi trei alții, / Ș-acum cetisă toată Alexandria. / Mult să miră el 

de cei toţi înalții / Voinici, însă mai vârtos vitejia / Lui Alexandru-în cap i să 
băgasă, / De unde nu vrea nicidecum să iasă” [4, p.275, c.L, str. 20-21]. 

Acelaşi este şi gândul năstruşnic de a-şi materializa visele şi de a porni în 
lume la bătrâneţe (atât Don Quijote, cât şi Beşcherec aveau 50 de ani) în căutare de 
aventuri. Scopul lor este, însă, diferit. Dacă Don Quijote, aidoma cavalerilor 
rătăcitori, doreşte să lecuiască „tot soiul de rele", să facă „isprăvi în folosul 
nevoiaşilor”[5, p.51,v.I], Beşcherec porneşte în „pribegie", înfruntând tot felul de 
neajunsuri, de dorul iubitei şi în dorinţa, rămasă intenţie, de a-şi salva ţara. 

Pregătirile de drum sunt aproape identice, cel puţin ca structură. Alegerea 
armelor este improvizată şi în ambele cazuri întâlnim chiar elemente comune, 
sugestive ce ar putea indica o înrudire vizibilă. Astfel, la Don Quijote „o armură ce 
slujise strămoşilor să, şi care, mâncată de rugină şi mucegăită, de veacuri în şir 
zăcea uitată într-un ungher"[5, p.43], la Beşcherec: „Jacă cu cămeşe să-mbracă de 
zale, / care încă tată-său o cumpărasă / De la un bătăcui, tâlnindu-l pe cale; / lar 
în loc de coif, chivară mițoasă, / Naltă-şi pune-în cap, de care să zice / Că-ar fi fost 
mai pe multa frunţi voinice”[4, p. 277, c.I, str. 31]. 

Toate obiectele din garderoba războinică a lui Beşcherec au o poveste sau o 
ridicolă legendă: sabia, ce nu se poate scoate din teacă, fiind plină de rugină , sulița 
şi o tipsie de aramă în chip de scut. 

Comparând cele două texte, ajungem şi la problema alegerii scutierilor, 
personaje nelipsite din anturajul cavalerilor rătăcitori. Slujitorul lui Beşcherc, 
Crăciunel, pare să fie cel mai bine conturat dintre scutieri. El este un iobag, originar 
din Banat, luat de mic în slujbă, neînsurat, dar cu o iubită şi tot aşa de greu de 
convins să pornească în lume ca şi Sancho Panza. „„Scunducel de stat, iubitoriu de 
glume, / Foate deşenţat la port şi la cuvinte, / lar (de sama lui) nu deşert de 
minte”[4, p. 297, c.I, str. 41]. 

Astfel, Crăciunel este un ţăran necăjit, însă ager, este un „Sancho”, dar mai 
palid, deşi nuanţat şi complex. În funcție de situație, el poate fi foarte diferit: când 
îndrăzneț şi curajos, ca şi stăpânul său, când temător şi laş, plângându-şi „soartea 


mult amară", când revoltat, când naiv, când realist, nelăsându-se înşelat de 

închipuirile stăpânului său. Beşcherec pune nepriceperea lui Crăciun pe seama 
neştiinţei de carte, Crăciun însă, întruchipare, ca şi Sancho Panza, a bunului simţ 
popular, refuză să accepte vraja cărților: „Dracu vă ştie, zise, / Ce mai stă în cartea 
voastră scrisă. / însă de-aş fi scris-o eu, ştiu bine /că într-alt feliu era". 

Pornind la luptă cu scopul izbăvirii iubitelor, una răpită de zmei, Anghelina: 
„Dar lăsând-o sângureauo-odată, / Cu un tânăr lobong ea fugi de-acasă, / lar el 
minte-având pururea-ncărcată / De poveşti cu zmei, din toate culeasă / Că şi 
mândra lui de zmeu fu răpită, Și - inima-i de-atunci fu tot amărâtă”[4, p.275,c.I, 
str.23], alta aflată în puterea vrăjitorilor, Dulcineea, ambii eroi au în față portretul 
imaginar al doamnelor inimii lor „surprinzător prin asemănarea trăsăturilor, însă 
deosebit ca viziune"[6, p.170]. Un portret este ideal, platonic şi prezentat într-un 
limbaj cult de eroul spaniol: „Frumuseţea supraomenească, pentru că în ea se 
adeveresc toate cele mai cu neputinţă de gândit şi mai himeric atribuite de 
frumuseţe din câte dau poeţii iubitelor lor, căci cosițele-i sunt de aur, fruntea îi e o 
câmpie eliseeană, sprâncenele i-s curcubee , ochii sori, obrajii trandafiri, buzele 
corali, dinţii perle, gâtul albastru, şi marmură pieptul, fildeş mâinile, zăpadă albimea 
pielii... "[5, p.168] altul concret, plin de vitalitate, exprimat printr-un grai simplu, 
popular şi de o rară savoare: ,„ în fața ei cea rumenă ş-albuță, / Mestecat era 
trandafir cu crin, / lar ochii râdea ca ceriul sărin. / Buze roşiori, ca şi de corale, / 
Dinţi albiori ca de mărgăritare, / Ca neaua mănuţe, ca ş-a tale, / Sulegedă - în trup 
şi mândră la stare ...”[4, p.292, c.I, str.108-109]. 

Cercetând atent cele două descrieri, cu toată deosebirea de concepţie care stă 
la baza realizării lor, ne impresionează câteva elemente comune: la Cevantes, de 
exemplu, obraji trandafirii, - la Budai-Deleanu - trandafir amestecat cu crin; 
Dulcineea are buzele corali - Anghelina - buze roşiori ca şi de corale; dinți perle - 
dinți albiori ca de mărgăritare; fildeş mâinile, zăpadă albimea pielii - ca neaua 
mâinuțile albe. 

Analogiile pot fi continuate şi cu Ducipal, calul „şoreciu" şi fără dinți al lui 
Beşcherec, frate bun cu celebrul Rocinante, mârţoaga lui Don Quijote. I. Budai- 


Deleanu concretizează: „Avea Beşșcherec un armăsariu bătrân, / Șoreciu, a cui şi 

coamă picasă, / Fără dinţi, ş-abea putea roade fân, / Ducipal de mult acuma-l 
chiemasă” [4, p.282, c.l, str. 55], iar Rocinante era „tantum pellis et ossa 
fuit’ (numai piele şi oase) [5, p.43]. Astfel, descrierea cailor este izbitor de 
asemănătoare. 

Călătoria lui Beşcherec prin munţi reînvie timpul petrecut de Don Quijote 
prin Sierra Morena, iar aventurile sale cu pisica, stâncile, verdeaţa pădurilor, luate 
drept balauri, casa ţărănească şi câinii văzuţi drept mănăstire fermecată, aflată în 
puterea zmeilor, amintesc cu haz de luptele lui Don Quijote cu morile de vânt, cu 
turma de oi, transformate în duşmani periculoşi, cu încăierările de la hanuri, luate 
drept castele. 

Influenţa creaţiei cervanteşti este indiscutabilă, iar Budai-Deleanu pare a-şi 
respecta modelul până la paralelisme de amănunt, nebunia eroului său având în fond 
semnificații diferite, care împiedică să vedem în Beşcherec „o simplă autohtonizare 
a lui Don Quijote şi ne obligă să acceptăm că poetul transilvănean foloseşte ideea 
quijotismului ca punct de plecare într-o demonstrație proprie"[2, p.173], 
menționează Ioana Em. Petrescu. Distanţarea lui Beşcherec faţă de modelul lui Don 
Quijote provine din eliminarea a două trăsături definitorii ale quijotismului: 
luciditatea şi generozitatea. Don Quijote este sigur că s-a născut în vârsta de fier, 
are nostalgia veacului de aur, şi este ferm convins că are chemarea de a reînvia 
fericita Arcadie. El mimează permanent gesturile şi faptele unuia dintre eroii săi 
preferați din cărțile cavalereşti, modelul dat confirmând valabilitatea propriilor 
acțiuni. Luciditatea lui Don Quijote faţă de jocul său este indiscutabilă, întrucât în 
umbra acestui joc se ascunde, probabil, dorinţa de a organiza haosul, opunând 
realităţii o structură, aidoma creaţiei artistice. Jocul devine un ritual, iar nebunia lui 
Don Quijote ascunde chiar o semnificație magică. Determinat ca joc sau ritual 
magic, quijotismul rămâne, în esenţă, un refuz conştient al realităţii, iar nebuniei lui 
Beşcherec îi lipseşte tocmai elementul esențial al quijotismului - conştiinţa lucidă a 
jocului de-a cavaleria. Eroul lui Budai-Deleanu acceptă idealul cavaleresc ca o 
realitate, dar lunecă inconştient în afara veacului său în secolul al XV-lea - epocă de 


aur a baladelor vitejeşti. Aşadar, „nu voinţa de a fi, ci iluzia existenţei”[2, p.176] îl 

caracterizează pe Beşcherec, orientat spre un timp mort, în căutarea unei iubite, şi 
ea, demult moartă. 

Aşa cum ideea cavalerească este o componentă a mentalității feudale, I. 
Budai-Deleanu comentează această calitate în sensul polemicii antifeudale purtată 
de iluminism. Nebunia lui Beşcherec are nu numai o valoare morală, ci şi o 
semnificație socială exactă. Din acest motiv, autorul exclude din structura eroului 
său şi o altă trăsătură, considerată definitorie pentru quijotism — generozitatea. Don 
Quijote este convins că noblețea este o calitate mai mult morală, decât socială, iar 
cavaleria este o instituţie de drept, chemată să-i ajute pe cei nenorociți şi să 
instaureze armonia veacului de aur într-o lume nedreaptă. Beşcherec, dimpotrivă, 
este un apărător convins al privilegiilor feudale: „Domnul pe iobagiu poate să-l 
omoară / Să-l vânză şi, după cugetul său, / Cu dânsul să facă macar ce voieşte”, 
deoarece „Aşa pravila noastră glăsuieşte ”[4, p. 297,c. II, str.21]. 

Ideile lui Beşcherec sunt bazate pe principiul feudal de transmitere ereditară a 
drepturilor cucerite de strămoşi. Autorul ironizează ascensiunea familiei lui 
Beşcherec, de origine țigănească: „Beşcherec Iştoc, purecedea din viță, / Despre ai 
săi strămoşi, toma țigănească; / Însă mogul lui ajunsese în spiţă / De nemeş.” 

Un alt viteaz al operei Châr Calos de Cucureaza, aduce o altă nuanţă în 
definiția socială a nebuniei. El are biografia unui parvenit de ultimă oră, care a 
străbătut rapid scara complicată a ierarhiei sociale, fiind covrigar la Stambul în 
copilărie, se mută în curând la Galaţi, iar apoi se stabileşte la Bucureşti. 

Acest erou, în ciuda destinului său burghez, nu evadează, ci chiar aspiră să se 
integreze canoanelor feudale. Fiind îndrăgostit de domniţa Smaranda, fostul 
covrigar îmbracă armura vechilor cavaleri şi porneşte în căutarea aventurii, urmând 
cunoscutul model, al lui Ahileu cel mare, despre care ştia doar că era : „Un grec 
care pe toți lua de piică / Cei ce cu dâns îndrăznea să se bată, / Şi care făcea 
războiu adese / Pentru domnițe sau împărătese "[4, p.325, c. II, str.40]. 

Cu Châr Calos ideea cavalerească degradează total, deoarece vitejia lui este 
„perfidie fanariotă, desfăşurată la adăpostul lipsit de onestitate al celor două pistoale 


cu care întregeşte armura demodată a cavalerilor rătăcitori"[2, p.179]. Nebunia 

acestui erou constă doar în refuzul cunoașterii de sine şi în patima pentru orice 
„mărire deşartă”. El este obsedat de frumuseţea sa, subliniată de autor şi prin 
amănuntul oglinzii de care eroul nu se desparte nici pe câmpul de luptă: „Era 
negricios ş-uscăţiv în față, / Cu păr creţ ş-ochi mari ieşiţi într-afară, / Nalt la stat şi 
cu privire îndrăzneață, / Vârgăcios, nas cârn şi cu barba rară [4, p.319,c.II, 
str.13]. Acest fapt arată că eroul a plecat în lume cu idea definitivării portretului său 
social şi moral şi mai puţin de dragul aventurii, demonstrând că proaspătul erou 
muntean e departe de a fi pierdut sentimentul realului, iar toată nebunia lui se 
reduce doar la un gest de conformism. 

Al treilea dintre viteji e Născocor de Cârlibaba: „Dar iaca pornit un măzilaş 
vine, / Din fundul Moldovii, tot drumul pedestru, / El că-ar fi viteaz şi mare să ţine, 
/lară ceilalți îl numesc buiestru / Ș-unul dintre cei cu mintea nebună, / Ce vreu să 
zvârle cu toporu-în lună"[4, p.328, c.II, str. 55]. Acesta este singurul dintre cavaleri 
care nu are scutier, nu posedă educaţia lui Beşcherec sau Châr Calos, nu are un erou 
preferat, deşi „prin ipostaza lor donquijotescă, cei trei viteji se aseamănă”[2, p.229]. 

Spre regret, nu ştim cum s-ar fi sfârşit aventurile celor trei eroi, deşi cele 
aproape patru cânturi care ne-au rămas din Trei viteji definesc lucrarea ca o tratare 
eroicomică a romanului renascentist, înrudită cu viziunea romanescă din Don 
Quijote”, dar care „este menită să susțină o demonstraţie politică, o condamnare 
iluministă a idealurilor şi valorilor medievale”[6, p.183]. 

Poetul ardelean este atras de miracolul magic al poemelor cavalereşti, dar 
dublează această viziune imaginară printr-o viziune poetică a universului magic în 
varianta folclorică locală, incluzând vrăjile babei Mărăcina, care se desfăşoară 
conform unui ritual grotesc, declanşând o cutremurare demonică: „Aruncea gândeai 
că pământul muge / De glasuri şi de năluci fricoşate, / Ce-o chiema, ca din cale să 
s- abată" [4, p. 335,c. II, str. 91]. 

Întreaga creație a lui I. Budai-Deleanu este, în esenţă, „o întrebare deschisă 
asupra perspectivelor umanităţii de a ajunge la fericire"[3, p.229], fiind vorba de o 
fericire socială, în primul rând. Spre deosebire de roman, unde povestea lui Don 


Quijote se termină după o existență tragică şi permanent eroică, poemul „lasă frâu 

liber fanteziei cititorului să sfârşească povestea lui Beşcherec şi a celor doi viteji"[6, 
p.171], fund mai mult comică decât tragică, iar eroii sunt adesea prezentați 
caricatural. 

La sfârşitul secolului al XIX-lea, asistăm la conturarea unei viziuni mai 
apropiate de complexa figură a eroului cervantesc. În urma unui studiu profund a 
creației eminesciene descoperim că „Imaginea Spaniei apare mult mai variată şi mai 
profund recreată în poezia lui Eminescu, deşi, nu este mai puţin revelatoare prin 
numeroase referiri, caracterizări, simboluri, subiecte, motive, personaje şi nume 
proprii, provenite din spaţiul spiritual spaniol"[7, p.187]. Din câte se ştie poetul nu a 
avut nici un contact direct cu realitățile spaniole, deşi după cum scria G. Călinescu 
„Eminescu începuse a studia gramatica spaniolă, transcriind pronunţarea sunetelor 
cu câteva exemple, dar, judecând după greşelile comise, s-ar putea presupune că 
poetul le scrisese după dictare"[8, p.430]. În această situaţie, probabil, „cea mai 
posibilă cale de acces la spiritualitatea iberică a putut fi literatura germană şi 
franceză, îndeosebi creaţia romanticilor cu pasiunea lor cunoscută pentru Spania"[7, 
p.188]. 

Atât anii de studii la Viena şi Berlin, cât şi atmosfera de mai târziu de la 
Junimea şi Convorbiri literare, favorabilă receptării literaturilor străine, au stimulat 
interesul lui Eminescu pentru Spania şi literatura spaniolă. Drept exemplu pot servi 
numeroase prezenţe şi accente spaniole în multe genuri cultivate de poet. Ne vom 
referi doar la câteva dintre creaţiile poetice de inspiraţie spaniolă, „deşi acestea nu 
se reduc la prezenţe spaniole, care, uneori constituie numai un fundal imaginat"[7, 
p.188]. 

Poemul Diamantul Nordului, subîntitulat Capriccio, Utopia lui Don Quijote 
sau chiar Viziunea lui Don Quijote, este o completare fericită, ce sugerează noblețea 
sufletească a personajului, al cărui model poetul l-a găsit întruchipat în eroul 
spaniol. Chiar dacă „nu poate fi vorba de o înrâurire directă a romanului asupra 
poemului, cel mult de o înrudire de fond, de o afinitate a tendințelor"[1, p.92], 
totuşi, poate fi urmărită în poem tendinţa spre un ideal, efectuat la un nivel abstract, 


de „utopie" sau „viziune". Poemul a fost creat de M. Eminescu în timpul aflării sale 

la Berlin. Motivele spaniole au fost preluate, probabil, din poemul german Suleima 
(1843) al lui H. B. Eschenburg. 

Poemul lui Eschenburg istoriseşte despre o călătorie în vis a tânărului 
Ertgorn, care, de dragul iubitei Suleima din Ahambra, pleacă în căutarea 
diamantului din Nord. Fiind cunoscut în trei variante şi cu un număr diferit de 
versuri, poemul lui Eminescu Diamantul Nordului reprezintă o frescă lirică, în care 
se întrepătrund cele două climate: cel spaniol şi cel nordic. Poemul începe cu 
descrierea spectacolului plin de romantism al naturii, cuprinzând elemente de peisaj 
spaniol: „În lac se oglindă castelul. A ierbii / Molatece valuri le treieră cerbii. / În 
vechea zidire tăcere-i şi numa / Perdelele-n geamuri scânteie ca bruma"|9, p.217]. 

Eroul poemului, cavalerul, apare ca simbol al „onoarei" şi al „aventurii” 
iberice, căci „atmosfera în care decurge acţiunea este cea a Spaniei medievale, a 
Alhambriei, eternizate în zeci de legende şi tradiţii, adevărate sau închipuite, în zeci 
de cântece şi balade populare, de dragoste, de război, de cavalerie - izvor de 
inspirație pentru o întreagă pleiadă de scriitori din epoca romantismului, admiratori 
ai trecutului istoric al Spaniei şi ai creaţiei populare spaniole"[7, p.189]. Cavalerul 
se apropie de casa iubitei sale: „Văratecul aer te-adoarme cu zvonul ... / cu dor 
Cavalerul priveşte balconul. / Cu frunze-ncărcate-i şi trec prin ostreţe / Liane- 
nflorite în feluri de fețe"[9, p.217]. 

Cavalerul aşteaptă să-i iasă adorata la balcon. Răsună ghitara. Ea apare 
printre flori, spunând că îşi va dărui dragostea şi viața doar celui ce va scoate din 
Marea Nordului diamantul „piatra luminată". Atunci cavalerul porneşte la drum: 
„Din Spania pleacă cu paşii pribegi, / Prin ţări şi oraşe, castele şi regi; / Abia vede- 
o țară şi iarăşi o lasă, / Căci piatra luminii gândirea-i apasă"[9, p.219]. Dar atât 
călătoria Cavalerului, cât şi „piatra luminată” s-au dovedit a fi doar un vis. 
Trezindu-se cavalerul întâlneşte indiferența iubitei sale: „Îşi scutură haina cea 
umedă, plină, / balconul priveşte şi tare suspină. / Zădarnic făcut-au ghitara-i 
paradă: / Inez nici visase să vie să-l vadă"[9, p.226]. 

Dragostea ideală a cavalerului, capabilă de mari sacrificii şi de o generozitate 


enormă ne aminteşte de cea a lui Don Quijote pentru doamna sa, Dulcineea, care-şi 

urma scopurile nobile. În final, trezirea la realitate, ca şi în roman, prilejuieşte o 
notă amară, dureroasă, întrucât idealul visat se află departe de realitatea pe care e 
impus să o accepte eroul. În continuarea ideii, M. Freiberg menţionează că 
„raporturile cavalerului", raporturile omului superior cu realitatea, cu viaţa terestră, 
dezamăgirile şi însingurarea sufletească, imposibilitatea de a fi înțeles sunt comune 
întregii creaţii eminesciene"[1, p.92], iar acest poem este o variantă a unei teme 
ades întâlnite: misoginismul, care îi smulge poetului note de indignare, de sarcasm, 
de o ironie blândă, dar amară, cum e în Diamantul Nordului. 

Astfel, la Eminescu observăm mai curând o confluență de viziune, o 
sensibilitate analitică a poetului faţă de erou, chiar o similitudine de esență 
filozofică, iar apariţia lui Don Quijote în creația marelui Eminescu, constituie un 
omagiu expresiv adus lui Cervantes. 

Manifestările quijotismului în lirica românească, pot fi urmărite şi în poezia 
lui I. Pillat, „unul dintre cei mai cultivați poeți români ale cărui preocupări de 
literatură spaniolă au fost continue de-a lungul întregii sale existențe"[1, p.171]. 
Poetul a fost interesat de literatura universală, drept argument servind Porrretele 
lirice, dedicate creaţiei scriitorilor străini, care demonstrează o foarte serioasă 
lectură, primul fiind studiul despre Cervantes. 

I. Pillat scrie unul dintre cele mai substanțiale eseuri despre scriitorul spaniol, 
raportându-se la viaţa şi aspirațiile autorului, la epoca sa, menționând că romanul 
Don Quijote, „depăşind nivelul literar şi artistic, oricât de înalt ar fi, a trecut peste el 
pe ţărmul creaţiei vitale, dându-ne tipuri viabile şi astăzi: Don Quijote şi Sancho 
Panza”| 10, p.7]. După I. Pillat, aceste tipuri sintetizează şi rezumă o întreagă 
atitudine fizică şi morală în faţa vieţii, la care se pot reduce, ca la un numitor 
comun, persoane întâlnite de noi în traiul de toate zilele. De observat e dualitatea 
atitudinii lui Cervantes față de eroul său, întrucât conştient îl ridiculizează mereu 
„poate chiar că gustă o stranie şi sadică plăcere să transforme nobila sa creaţie într-o 
lamentabilă paiață pe care o loveşte fără milă, o jigneşte fără cruţare"[ 10, p.10]. 
Deşi opera a fost concepută conştient comică, ea a devenit inconştient tragică prin 


substanța spirituală a eroului, deoarece „acest Quijote rupt din viaţa şi durerea, din 

experienţa şi noblețea sufletească a marelui spaniol, ne apare tragic şi etern - spălat 
de apa veacurilor, de coaja de ridicol şi de râs în care îl închisese tatăl său 
vitreg"| 10, p.11]. 

Impresionat adânc de figura lui Don Quijote, poetul român îi va dedica o 
poezie de tinereţe, întitulată Unor mori de vânt, fiind inclusă în ciclul Visări 
păgâne, scris între anii 1910-1912. Cele câteva versuri exemplifică un fragment din 
roman trecut prin sufletul şi sensibilitatea poetului. Atât simplitatea, prospeţimea, 
cât şi gingăşia imaginilor duc la crearea unei poezii expresive, evocatoare, de mare 
atmosferă şi putere de sugestie. Morile de vânt sunt ca nişte „străşini cu aripi negre 
pe discul alb al lunii "[10, p.48], învechite şi înşirate de abia se mai ţin, dar mai 
păstrează trufia nobilului castilan, aşteptând : „Să vie-n licărire de zale ce răsun, / 
Hidalgo de la Mancha şi visul lui nebun"[11, p.48]. 

În perioada de maturitate creatoare, I. Pillat revine la imaginea eroului 
spaniol, fiind pătruns de adevărata semnificație a quijotismului. Ca urmare, în 
volumul Împlinire, scris între 1939-1940, figurează o altă poezie dedicată 
celebrului personaj, fiind întitulată chiar Don Quijote, iar eroul „apare identificat cu 
aspiraţia la absolutul creaţiei"[1, p.99]. „Fantastic deşirându-și lung umbra din 
perete, / Se înalță din perne şi boală Don Quichote, / Ardeau ca jarul ochii 
bătrânului netot, /Dur se-arcuia profilul său aprig de erete. / În cuşca îmbăâcşită în 
care , cot la cot / Cu Sancho, cu mojicii sfârșea pe îndelete, / El-ce slăvită luptă cu 
morile o dete / Spre-amurgul din fereastră se întinsese tot. / Căci dorul său din 
urmă îi arată prin zare, /Strălucitor de tânăr în zale sunătoare, / Alt Don Quichote, 
mai mândru, de-acelaşi vis atras, / Ce părăsind pământul şi răii toți, şi bunii, / 
Schimbându-şi Rocinanta pe-naripat Pegas, / Cu lancea poeziei lovea în scutul 
lunii "[11, p.316]. În această poezie poetul foloseşte în mod surprinzător grafia 
franţuzească a numelui eroului, deşi cunoştea bine limba spaniolă. Don Quijote 
poate fi înţeles şi tratat multiplu, ca un spirit poetic, ce a trăit o viață activă, fiind 
pusă în slujba unor idealuri de neatins, care însă, nu s-au realizat. Astfel, subtilele şi 


diferitele interpretării conferite eroului spaniol sunt prezente în creaţia lui I. Pillat. 

Quijotismul, ca simbol, este reflectat şi în creația poetului român M. Sorescu, 
chiar în volumul de juneţe întitulat Tinereţea lui Don Quijote, în care se exprimă pe 
sine ca eu poetic, căruia i-a dat ca titlu, deci ca egidă, numele proslăvitului hidalgo. 
În această culegere poetul dă „multiple posibilităţi interpretative ale romanului, 
tocmai datorită eterogenităţii sale, precum şi perspectivelor moderne de înţelegere 
pe care el le conferă, rămânând şi astăzi o operă deschisă permanent îmbogăţită în 
semnificaţii prin aporturile şi mentalitatea noilor generaţii"[1, p.105]. În Postfața 
volumului Tinerețea lui Don Quijote poetul mărturiseşte despre sursa poeziei: „Să 
dialoghezi despre problemele fundamentale ale tale ca om: fericire, adevăr, esenţă, 
moarte. Pentru că te atingi nemijlocit, nu poţi să nu fii preocupat de aceste 
probleme. A scrie despre altceva e că şi când, aflându-te căzut într-o baie de 
mercur, ai încerca să suferi pentru cei care dorm pe puf. Suferinţa falsă. Totdeauna 
eşti centrul propriei atenții"| 12, p.150]. Dialogând despre cele mai fundamentale 
probleme ale omenirii, poetul are mereu în minte şi în inimă chipul eroului spaniol, 
„nemuritor prin aspiraţiile şi înfrângerile sale, prin idealurile şi tristeţile sale"[1, 
p.105]. M. Sorescu pătrunde până în cele mai tăinuite cute ale sufletului omului 
modern, dezvăluindu-ne atât spaimele, cât şi năzuinţele sale. În poezia Darul poetul 
vorbeşte despre cele două lumi, atât de cunoscute lui Don Quijote, reală şi 
imaginară, văzută prin prisma specialistului cu lupă: „Îi voi dovedi că toate 
tablourile sunt false,/ Spuse specialistul, scoțându-și lupa” |12, p.5]. Astfel, îi 
dovedi colecţionarului, care cheltuise pe tablouri averea câtorva generaţii, că 
tablourile sunt false. Şi atunci când privi lumea din jur prin lupă, observă „cu 
uimire” că era falsă, „Strada adevărată se afla mult mai încolo. / Privi oraşul-era 
fals, copacii falşi, / Și începu să plângă” 12, p.7], arătând prin aceasta 
imposibilitatea perceperii întotdeauna a adevărului. 

În poezia Pe sub uşă M. Sorescu, identificându-se cu Don Quijote, descrie 
starea sa plină de tristeţe: „Cică pe la prânz o să fiu cam trist, / Nu se specifică 
motivul, / Şi-o să continuu să iubesc lumina / De unde-am rămas ieri” [12, p.36] şi 


a relaţiei sale cu lumea care-l înconjoară: „Pagina externă informează / Despre 

tratativele mele cu apa, cu munţii, cu aerul, / În legătură cu pretenţia lor absurdă / 
De-a mi intra în sânge, şi-n creier”'[ 12, p.36]. 

Gândurile, tristețile şi bucuriile cele mai intime sunt observate în poeziile 
Visăm şi noi, Jucării. Uneori poetului îi lipseşte starea ingenuă şi senină în care se 
află conştiinţa eroului spaniol. Puritatea şi iluziile copilăriei cu speranța că totul 
poate fi bun şi frumos îl animă pe Don Quijote şi îl face să iubească această lume în 
care un om învinge tot răul. În poezia Jucării M. Sorescu plânge după lumea în care 
nu există maturi, ci doar vise, speranţe şi jucării: „O, noi cei îngrozitori de mari / 
Simţim câteodată / Că ne lipsesc jucăriile. / Avem tot ce ne trebuie, / Dar ne lipsesc 
jucăriile ”[12, p.22]. M. Sorescu militează pentru renunţarea la himere, la o viaţă 
falsă: „Am vrea să încălecăm pe un cal de lemn / Și calul să necheze o dată cu tot 
lemnul, / Pentru că oriunde în viață / Noi avem de gând să facem / Nişte fapte 
grozave” 12, p.22]. Poetul subliniază, astfel, ideea că în viaţa fiecărui om există 
spaţiu pentru fapte măreţe, ceea ce a realizat Don Quijote, încălecând Rocinanta. 

M. Sorescu este adeptul unei vieți active şi lucide care poate fi pusă în slujba 
unor idealuri nobile şi realizabile. În versurile: „Câre păsări o fi stricat / Cerul / 
Până să-şi nimerească mersul / Atât de lin?”[12, p.18] din poezia Pentru păsările 
dispărute poetul afirmă că prin străduinţe, efort şi încercări omul poate realiza 
lucruri mari, puse în serviciul oamenilor. 

Frânturi de gânduri, elemente sufleteşti sau acţiuni ale eroului spaniol se 
întrevăd aproape în subtextul fiecărei poezii, întrucât în sacul cu figuri al literaturii 
universale poetul descoperă un sprijin în cavalerul Don Quijote, care mai are un 
sens chiar şi în inima absurdului desăvârşit. 

În poemul lui M. Sorescu Don Quijote şi Sancho Panza, limbajul demitizant, 
defamiliarizant nu poate diminua complet dimensiunea mitică a poeziei de început a 
poetului, întrucât eroii „se înscriu într-un traiect unitar al căutării unui refugiu 
spiritual”[13, p.153]. Aceştia se caracterizează prin neacceptarea lumii 
fenomenale, iar Don Quijote nu se defineşte în relație cu Sancho Panza, ci cu moara 
— întruchipare a himerelor şi mobil al cruciadei sale imaginare. Întrucât în poem 


apar cele două simboluri: inima, care simbolizează centrul, mişcarea şi moartea care 


148 


simbolizează vidul mişcării, tocmai geniul retoric al poetului face ca ele să fie 
reunite în aceeaşi figură: „Vezi, Sancho Panza, nobil scutier, / Tu n-ai luptat şi-ai 
devenit cuier / Dar inima-mi din mine n-o să moară / Cât mai exist-o Moară "[14, 
p.57]. 

La nivelul expresiei, în cadrul poeziei care operează cu cuvinte, M. Sorescu 
„resuscită capacitatea mitică a verbului"[15, p.120], deoarece viaţa cotidiană 
reliefează un substrat mitic, o capacitate ascunsă de a prefața şi conține marea 
aventură: „E Sancho Panza, nobil scutier, / Prea bunul şi-ncercatul meu cuier / El 
dimineața-ntinde o mână / Din somn mă scoate ca din lână. / Atent m-ajută să mă- 
mbrac, / Întâi c-o platoşă de-oțel, apoi cu una de bumbac: / Să par pe dinafară slab 
şi moale, /Și să induc morile în eroare"[ 14, p.58]. 

Eroismul vesel, camuflat, al personajelor soresciene s-ar putea exprima 
printr-o declarație neaşteptată, dar ea putea „constitui şi preludiul ironic al unei zile 
obişnuite, de mărunte trăsături, dintr-o experienţă oarecare"[ 15, p.120]. 

Prin urmare, complexitatea aspectelor cervanteşti, interpretările de text şi de 
subtext, atât neliniştea existențială cât şi absurdul plutesc în fiecare poem. Toate 
acestea „ni se dezvăluie cu sinceritate, într-o paletă cu nuanţe multiple şi variate, 
adesea alunecând una peste alta, poetul reuşind o mare poezie de adâncă tristeţe, 
lucidă şi dură, asupra omului modern"[ 1, p.105]. 

Din perspectiva proiecției simbolului quijotesc în literatura română, 
remarcabilă este atât opera, cât şi figura cunoscutului poet Al. Macedonski, numit 
de A. Marino, cunoscut cercetător al creației poetului, „cel mai donquijotesc, 
himeric şi „nebun" dintre marii poeți români"[16, p.14], care a fost un 
„neconformist ireductibil, aci visător, uneori utopic şi himeric, aci revoltat şi 
agresiv, aci infatuat şi superb filistin”[ 16, p.50]. Studiind cu multă scrupulozitate 
viața poetului, autorul menţionează că „în această lume cuminte”, „practică”, 

„aşezată" Al. Macedonski „face repede figură de Don Quijote, de tip bizar, chiar 
ridicol"[16, p.51], deoarece va lupta mereu să-şi impună natura sa sufletească, 
pentru a o face recunoscută şi apreciată. Motivul e că atât la poetul român, cât şi la 


eroul spaniol, Don Quijote, visul şi realitatea nu s-au putut concilia niciodată, iar în 

consecință cele două planuri au putut doar să alterneze sau să coexiste. Realitatea 
nu-l satisface pe poet, aceasta fiind o coincidență totală cu eroul cervantesc, ştiind 
veşnic nevoia să-i opună visul, iluzia, transfigurarea şi utopia. Poetul îşi organizează 
o lume fictivă de refugiu, ca şi Don Quijote, deşi „în acelaşi timp, el este lucid de 
faptul că visul său este realizabil, că realitatea este invincibilă"[ 16, p.376]. 
Conflictul dintre vis şi realitate, susține A. Marino, vine din firea sa imaginativă, 
individualistă şi absolută. Întrucât realitatea nu corespunde idealurilor sale, el tinde 
s-o înfrumuseţeze, iar Don Quijote chiar s-o schimbe, aruncând pe deasupra sa un 
văl de iluzii. Apoi, Macedonski „este un hedonist, căutând instinctiv plăcerea 
superioară, aspirând la fericire prin toate fibrele sale"[16, p.376]. Deşi suferința, în 
opinia poetului, îl înjoseşte pe om şi-l face rău, împrejurările vieţii îi sunt ostile, iar 
plăcerea pe care izbuteşte s-o guste este de scurtă durată şi Macedonski şterge 
aspectele negative ale existenţei sale, salvându-se în „cetatea de vise”. 

În acelaşi timp, Al. Macedonski, prin întreaga sa conduită socială, se 
dovedeşte a fi un inadaptabil, un „Don Quijote”. Explicaţia derivă din pătura 
socială: descins din boierime, sărăcit şi aruncat în mediul burghez, care este detestat 
şi prin optica artistului, el nu aderă la societatea timpului său, nu se integrează şi n-o 
acceptă, întocmai ca şi cavalerul spaniol. Atât Al. Macedonski, cât şi Don Quijote 
nu pot schimba realitatea şi atunci ambii preferă refugiul în vis şi iluzie. 

Poetul are limpede conştiinţa visului pe care-l poartă cu sine şi la care aspiră. 
El ştie de ce preferă şi trebuie să adopte o astfel de metodă, iar argumentele pe care 
le invocă în favoarea „visului” au la bază cea mai directă experiență biografică, 
„care îl îndeamnă să substituie iluzia şi mirajul durităților vieţii" 16, p.377].Poetul 
vede în vis procedeul cel mai direct de transfigurare a urâtului existenţei: „Dormi 
dulce, - nu te deştepta. / Realitatea, chiar frumoasă, / Pe lângă vis e urâcioasă.../ 
La bine nu te aştepta, / Căci viața este nemiloasă.../ Dormi dulce, - nu te 
deştepta”[ 17, p.45]. Întrucât impresiile directe ale existenţei sale sunt sărace, urâte 
moral şi fizic, în sufletul zbuciumat al poetului vor năvăli iluziile, foarte abundente 
la Macedonski. Fiind victimă a duşmăniei contemporanilor, lipsit de posibilitatea 


realizării aspirațiilor sale, poetul va tinde spre „cetatea idealului”, admirabil evocat 


150 


în Noaptea de decembrie, o expresie vie a chemării spre absolut: „Spre Meka-l 
răpește credinţa-voinţa, / Cetatea preasfântă îl cheamă în ea, / Îi cere simţirea îi 
cere fiinţa, / Îi vrea frumuseţea-tot sufletu-i vrea- / Din tălpi până-n creştet îi cere 
ființa”[18, p.162]. În urma luptei inegale cu realitatea, atât Don Quijote, cât şi Al. 
Macedonski se vor apăra, preferând perspectiva odihnitoare a mirajului. 

Poetului i-ar fi plăcut să ducă o viață „împărătească”, chiar din tinereţe 
încercând o viaţă stilizată, pornind de la preferința „societății subţiri”, continuând 
cu preferințe gastronomice, în necesitatea „hranei rafinate” de gurmand. Atunci 
când are bani cumpără produse scumpe şi îmbrăcăminte de lux, considerând 
eleganța vestimentară drept „un simbol al intelectualității”. Întrucât toate acestea îi 
lipseau frecvent poetului, el le obţine pe cale imaginară. 

Deci, Macedonski, prin condiţia sa socială şi izolare de realitate, își păstrează 
inocența şi naivitatea mult peste hotarele obişnuite ale vârstei. Anume această 
dispoziție, atât de prielnică poeziei, face însă din el un inapt, un infirm social, 
incapabil să se orienteze, să cunoască oamenii, să-şi dezvolte intuiţia practică. 
Pentru o astfel de natură realitatea nu poate fi decât ostilă, spinoasă, un prilej de 
decepţii veşnice. Trăind într-o lume imaginară - şi simbolul acestui tip de umanitate 
este Don Quijote, cu care Macedonski are netăgăduite afinități, menţionate anterior, 
poetul îşi formulează despre viață o imagine falsă, iluzorie, potrivită în totul cu sine, 
de unde şi surpriza dureroasă a confruntării: „Eu nu visasem lumea desigur precum 
este, / şi când mă deştept astăzi s-o văd fără de veste, / îmi vine câteodată să mă 
ascund, să fug, / Sau singur, fără milă, smintit, să mă distrug, / să nu mai văd 
lumina din cerul plin de soare, / Şi haina vieţii-n zdrenţe s-o lepăd în picioare "| 18, 
p.318]. 

La bătrâneţe, reconstruindu-şi autobiografia sufletească, poetul pare a 
descoperi că perseverarea sa în iluzie şi visare a constituit o tentativă organică de a 
depăşi condiția umană, sortită inevitabil eşecului. Poetul realizează încă o dată că 
destinul său a fost sortit pentru totdeauna unui sens al existenţei pe care şi-l 
defineşte înainte de moarte cu o clarviziune superioară: „M-am dus departe în 


lumea cugetării, / Dezgrăniţat - am lumile simţirii / Şi desluşit-am fundurile mării, / 

Lăsat-am omul pradă omenirii: / Ghicit-am vieți oriunde e lumină, / Lumină unde 
cugetul m-atinge, /Dar ce folos ? Tot omul mă învinge; / Numai de el e inima mea 
plină. / Cărări în van croitu-mi-am prin stele, / Zădarnic zborul în sus mi se tot 
duce, / Nu le pricep, nu mă pricep nici ele "[17, p.229]. 

În creaţia sa Al. Macedonski „caută multă vreme o realitate compensatorie 
care să-l smulgă nu numai degradantă, dar ireparabil deficitară în raport cu 
aspiraţiile sale"[19, p.195], numind această alternativă „vis" sau somn, sau moarte. 
În acelaşi timp, „visul ca utopie pură îl incomodează pe Macedonski"[19, p.197], 
întrucât îl tentează doar în măsura în care vede în este un stimulent al energiei sale 
constructive. Macedonski se simte prea puternic pentru a accepta condiţia eternului 
visător, deoarece acesta nu acționează şi nu domină. 

Poetul încearcă să transfere visul în plan senzorial, confruntându-l cu 
exaltarea purificatoare. Astfel Noaptea de mai poate fi considerată un vis izbăvitor 
care uită un trecut al crizei. Asemenea virtuţi recuperatoare sunt întâlnite şi în 
poezia Stepa: „În acea sălbătăcie de pustiuri onduloase, / În picioare calc trecutul, 
corp şi suflet mă cufund, / Uit o viaţă amărâtă de ultragii sângeroase, / O renaştere 
întreagă într-un vis tot mai profund"| 17, p.17]. 

După Al. Macedonski acest vis profilactic este antidotul nevrozei. Nevroza 
are o semnificaţie specială, mai exact, poate fi considerată drept antiteza extazului. 
Pentru poet nevroza mai înseamnă, însă, măruntă şi stearpă agitație a oamenilor, 
chiar o boală a civilizației ale cărei tensiuni nu au nimic în comun cu energiile 
naturii. În Noaptea de mai poetul scrie: „Vestalelor, dacă-ntre oameni sunt numai 
jalnice nevroze, / E cerul încă plin de stele, şi câmpul încă plin de roze, / Și până 
astăzi în natură nimica n-a îmbătrânit ... / Iubirea, şi prietenia, dac-au ajuns 
zădarnicie, / Și dacă ura şi trădarea vor domni în vecinicie .../ Veniţi, 
priveghetoarea cântă şi liliacul e-nflorit'| 17, p.58]. 

Rezonanţa imaginii quijoteşti poate fi urmărită şi în poezia lui L. Blaga „un 
poet al misterului cosmic, în care metafizicul se dublează cu un poet însuflețit de 
aceeaşi tehnică de vizionar în stare de extaz lucind şi în căutarea unor adevăruri 


superioare ordinii logice, a unor adevăruri de echivalență capabile de a contura 

incogniscibilul printr-o rețea de mituri ce-i dezvăluie, dacă nu substanţa, măcar 
configuraţia"[20, p.132]. Versurile poetului sunt influențate de figura lui Don 
Quijote şi sunt semnificative în acest sens. L. Blaga se identifică totalmente cu eroul 
spaniol, care străbate peisajul în compania lui Sancho Panza, conştient de pericole, 
dar continuându-și drumul, aşa cum apare în poezia Don Quijote din ciclul Alte 
poezii. 

Aflându-ne între cele două spaţii: real şi poetic L. Blaga simte mereu nevoia 
realului, iar „metaforele cele mai abstracte caută cu sete o bază palpabilă, istoriceşte 
determinată în spaţiu şi timp”[21, p.321]. În poezia Alean din ciclul La curțile 
dorului Don Quijote se confesează cu armura alături şi cu mâinile încrucişate pe 
piept, înfiorat de neliniştea morii de vânt: „De ceasuri, de zile veghez / Pe-un 
galben liman portughez. / Cu zalele-alăturea drept, / Cu mâinile cruce pe piept. / 
Doinind aş privi şapte ani / spre cerul cu miei luizani, / De nu m-ar găsi unde sânt / 
neliniştea morii de vânt./ De nu aş pieri, supt de-un astru / văzut - nevăzut în 
albastru”|22, p.168]. 

O adâncă şi sinceră tristeţe quijotescă ne cuprinde atunci când citim 
numeroase poezii din ciclul Pașii Profetului. În această culegere de poezii sensul 
mişcării lirice se va schimba, fiindcă poetul va potenţa de data aceasta impulsurile 
venite din afară spre sine, despre natura vegetală şi despre un eu ce rămâne deschis 
şi disponibil, fără impulsuri şi redus la tăcere şi nemişcare, fiind cufundat în materie 
amorfă. De un profund regret quijotesc este pătrunsă poezia Dați-mi un trup voi 
munților, poetul reflectând despre libertate, un subiect frecvent întâlnit în poezia lui 
Lucian Blaga, deşi aici vorbeşte doar despre libertatea trupului: „Numai pe tine te 
am trecătorul meu trup / flori albe şi roşii, eu nu-ţi pun pe frunte şi-n plete, / căci 
lutul tău alb / mi-e prea strâmt pentru straşnicul suflet ce-l port..."[22, p.98]. 

Volumele Pașii Profetului şi La cumpăna apelor sunt străbătute de note 
nostalgice ale propriului trecut. Anume această nostalgie îl apropie mult pe L. Blaga 
de tristul Cavaler, deoarece ambii vor să renască secolul de aur demult apus. În 
poezia Lumina de ieri poetul exclamă: „Caut, nu ştiu ce caut. Caut / un cer trecut, 


ajunsul apus. Cât de-aplecată / e fruntea menită-nălţărilor altădată! / Caut, nu ştiu 

ce caut. Subt stele de ieri, / subt trecutele, caut / lumina strânsă pe care - o tot 
Iaud”|22, p.145]. Spiritul poetului este suspendat între „cer” şi „pământ”, cu 
fervoarea frântă, între aspirația neîmplinită şi trecutul aureolat ce trăieşte doar în 
amintire. 

Blaga este „poet al sufletului şi nu al luminii exterioare"[23, p.305], 
menţionează T. Vianu, şi dacă poezia sa nu cucereşte prin senzualitatea ei, ea 
vorbeşte puternic printr-o substanță făcută din cele mai înalte nelinişti din câte pot 
atinge sufletul omenesc. Aceste frământări, aceste nelinişti ale spiritului uman, atât 
de bine cunoscute Cavalerului Tristei Figuri, sunt perfect reflectate în poezia Don 
Quijote din ciclul Corăbii cu cenuşă: „Sancho, vezi tu cum ne duce / un noroc prin 
țări de piatră? / Caldă-i noaptea ca o vatră. / Și-am trecut de rea răscruce. / 
Sancho, vezi în zare semne, / stelele prin ţar-albastră / cum te țin pe urma noastră, / 
stăruind să îndemne ? / Ce zăreşti pe creste —nalte ? / Mori de vânt aripi albe ? / 
Ori sunt zmeii, năzdrăvanii ? / Ne aşteaptă — ce înfrângeri ? / Sau sunt morile doar 
îngeri / ce-au căzut din cer prin Spanii "[22, p.257]. 

Astfel, L. Blaga a trăit, concomitent, pe mai multe planuri: în reci abstracţiuni 
ca metafizician; între tăişul conflictelor de idei şi sentimente, ca dramaturg; în 
lumea suspinului şi arderii, ca poet liric. Aşa se face că „poezia sa e filozofică, 
filozofia sa e poetică", iar dramaturgia e „filozofică şi patetică în acelaşi timp"[24, 
p.118]. Natura, atât în poezia, cât şi în filozofia lui Blaga, nu este un obiect estetic, 
ci constituie doar o chemare întru dezvăluirea unui "mister", care zace înscris 
îndărătul lucrurilor. 

L. Valea, poet şi literat, se drapează şi el după faldurile mantiei cavalerului 
într-o carte de poeme întitulată Întoarcerea lui Don Quijote. Poetul preia metafora 
lui Don Quijote într-o poezie întitulată Ultimul cuvânt al lui Don Quijote, concepută 
în timpul aflării poetului în lagărul hidrocentralei de la Bicaz, inclusă apoi în cartea 
de poeme susnumită: „Acesta-i Sancho ultimul cuvânt / Al tristului hidalgo de la 
Mancha: / Un vis poate răni mai greu ca lancea, / Când porți război cu morile de 
vânt! / Coboară-ntreaga nebuniei panta, / Viaţa nu-i andante majestuoso- / Spre- 


aceeaşi Dulcinee din Toboso / Ne duce, orice-am face, Rocinanta”[25, p.14]. Lui L. 

Valea îi este foarte apropiat idealul Cavalerului din la Mancha, şi anume, credinţa 
în ceva etern, în „adevărul din afara omului”, dezvăluind în continuare: „Nu te- 
mbrăca în zale şi-n armură, / Sfârşitul luptei nu e biruinţa: / Cel mai de preț din 
lucruri e credinţa / S-o ai când pleci în mare aventură. /Tot vor pricepe oamenii- 
ntr-o zi, / Cât de puţin din marea mea strădanie, / Că-n viața fiecăruia-i o Spanie / 
Și-o luptă pentru a o cuceri”, prin cele spuse poetul identificându-se cu Don 
Quijote, simbolul visătorului care trăieşte în imaginar. Poetul crede în realizarea 
idealului cavaleresc în viitor şi în încheiere exprimă această idee optimistă: „Cu 
bine, Sancho! Poate-n alt eon, / Cu veacuri fără atâtea stele sumbre, / Ne-om 
răzbuna pe timpul monoton / Și vom surâde lumii-n chip de umbre”|25, p.14]. 

Și în literatura basarabeană, poeţii au fost inspirați în creaţiile lor de figura 
cavalerului Don Quijote. Astfel, în opera lui L. Deleanu, care „ocupă un loc de 
cinste în literatura, pe care a servit-o cu credință de-a lungul a patru decenii, 
îmbogăţind-o cu opere de reală valoare estetică" [26, p.3], un loc aparte îi revine 
ciclului de poezii Săbii peste Spania din volumul Glod alb (1940). În acest ciclu 
sporeşte mult „unda protestatară", incluzând poezii, „în care palpită compătimirea 
adâncă pentru victimele tragice ale războiului” [26, p.8]. Versul poetului este 
muzical, schițând mici poeme de atmosferă, evocând real şi impresionant mici 
scene de război, a desenat plastic ruinele, conturând peisaje din câteva linii 
pregnante prezent fiind „Don Quijot din Salamanca brună”. Simbolismul în creația 
poetului basarabean „se autohtonizează vădit, în spiritul poeziei lui Ion Pillat, 
timpul static, oprit respirând în aer autohton, de provincie, apoi se conjugă cu note 
sociale vădite: peste întreaga atmosferă de război a Spaniei se proiectează, 
bunăoară, fantoma Cavalerului Tristei Figuri”[27, p.175]. În poezia Don Quijote, 
poetul precizează prezenţa acestuia: „întors din timpuri strâmbe — / cavaler înfrânt, 
/ Don Quijot din Salamanca brună, / luptător cu morile de vânt / trece — călărind o 
mătrăgună" [28, p.144]. 

În universul poetic al lui Liviu Deleanu toate suferă: pământul şi cerul, omul 
şi arborele: se încruntă zările încenuşate, se ofilesc tinerețile, mor mugurii sub 


arsura cumplită a măcelului, mor iubirile tinere, stelele se rup din locul lor şi 

exploadează peste lume: „E ceasul sângerărilor cumplite, / când moartea trece 
vămile albastre .../ Auzi cum sună schijele, iubite, / peste tăcerea cugetelor 
noastre... / Dacă tunul bubuie întruna - / pentru cine să răsară luna? / Și dacă 
curge sânge-n toată țara - / Cui să-şi cânte dragoste ghitara? / N-auzi? Spania 
geme..."|28, p.140]. 

Poezia Don Quijote este îmbibată de elemente moderniste, iar simbolul 
culorilor penetrează întregul text. Astfel, roşul este simbolul sângelui şi atmosfera 
care-l înconjoară pe Don Quijote este cea a culorii roşii, deci, a Spaniei însângerate. 
E sânge pe albul visului şi speranței, e sânge pe puritatea dragostei şi a visului: 
„Pădurile-s roşcate.../ Pe care drumuri treci / în sângele ce l-au vărsat strămoşii - / 
zilele sunt roşii, sufletele-s roşii, / Roşu pe ogoare, roşu pe poteci. / Cavaler de 
treflă, maur furtunatic, / zângănind un pinten — joacă pe jăratic... / ... Și Don 
Ouijot, arcaș iberic, / apocaliptic spadasin isteric — / Netemut mai zvårle o săgeată 
/ Și însângerează Spania — toată. / Şi ce e mai roşu decât sângele, / vinul vieții / 
vărsat în pragul dimineţii ? / Ce e mai roşu decât sângele, / macul sălbatic / crescut 
din jăratic / şi rugina săgeţii ? Osul braţului lung / s-a răsucit şi-i ciung. / armele 
toate s-au frânt pe jumătate. / lar coiful greu — prin iureşul furtunii- i-a sărit pe 
tidva lunii. / Și luna — cap chircit de hun - / râde ca un general nebun”[28, p.145]. 
În încheiere, poetul repetă versurile din prima strofă, prin aceasta arătând că idealul 
Cavalerului este mereu actual, fiecare epocă având don quijoţii săi: „Don Quijot din 
Salamanca brună se întoarce - călărind o mătrăgună ” [28, p.146]. 

Citind cu atenţie poeziile unui alt poet basarabean L. Damian constatăm cu 
certitudine că „starea definitorie a eroului e aşteptarea dureroasă, neliniştea lucidă, 
interogația neistovită"[29, p.7], toate acestea atât de specifice, atât de proprii eroului 
cervantesc. Eul poetului chiar se identifică cu Don Quijote în poezia Medicul 
Guzun: „Ca Don Quijote poate este / pornirea mea înverşunată / de a mă bate cu 
aceste / corniţe care se arată. / Durerea nu-i doar suferinţă / pe care-o simţi în corp 
la tine. / E lacrimă şi umilinţă / când să te-asculte n-are cine. / că ai crescut băieţi 
şi fete / şi ai rămas la bătrâneţe / uitat şi frânt cu neaua-n plete / şi-n ochi cu 


pânzele tristeții” [30, p.110]. 

Întreaga poezie este pătrunsă de durerea şi neliniştea eroului lui L. Damian, 
fiind un remediu contra liniştii sterpe a indiferenţei, chiar şi contra scepticismului, 
deoarece el „nu e un sceptic, nici un dezamăgit, el e un frământat" [29, p.8], iar 
acest aspect îl înrudeşte foarte mult cu Don Quijote. De altfel, poetul basarabean 
foloseşte pe larg în creația sa numele cavalerului spaniol, dezvăluind tangenţele 
dintre sine şi erou. În poezia dedicată marelui Eminescu „Eminescu şi codrul 
memoriei” poetul scrie: „În codru-acest mai cresc mitologii / Pe care amintirea le-a 
pierdut. / Stejarul, Don Quijotele din vii / Luat-a luna drept un palid scut"[31, 
p.63]. 

Despre memoria eroilor din toate timpurile, care continuă să ne tulbure, şi 
despre visele noastre zbuciumate poetul scrie: „Atâtea pagini încă nu sunt scrise / 
despre acei ce n-au trecut cu vântul / despre-ale noastre zbuciumate vise / pe care 
nu le-a exprimat cuvântul "[31, p.63]. 

Poetul V. Romanciuc este „un organist de speţă nouă, care pledează pentru 
suflet şi credință, pentru suflet şi lumină"[27, p.226]. Totodată, poetul apără firea 
umană, sufletul strâmtorat de înstrăinare de conjunctură, de discordie, de robotizare. 
Nu întâmplător în poezia lui sunt prezenți mari personalități: Ion Creangă, M. 
Eminescu, M. Sadoveanu, dar şi Don Quijote. O poezie de inspiraţie quijotescă şi 
factură filozofică este Din poveţile lui Don Quijote, unde Cavalerul îl sfătuie pe 
Sancho: „Ai grijă, fătul meu Sancho, / Să nu scapi printre sfetnici / vreun bleg — / 
orbul nu poate fi călăuză / celui cu văzul întreg." lar în încheiere, poetul spune: 
„Din faşă, se ştie, / nimeni / duşmani nu are. / Între prieteni nu vei ieşi, / scutul să-l 
porți / la spinare... / Dacă porunci-vei / monument să-ţi înalțe / cât eşti în viaţă, / 
ai grijă, fătul meu Sancho, / cum cârmuieşti — să nu fii sculptat în gheață”[33, 
p.37]. 

În creaţia poetului basarabean A. Suceveanu, observăm o schimbare în 
culegerea de poezii Arhivele Golgotei în care are loc o cotitură, o rupere a viziunii 
în registrul dramatic, întrucât, „îmbrăcat în costum de idalgo medieval, el apare în 
postura lui Don Quijote, măcinând o făină tragică la morile secolului XX" [27, 


p.229], un veac modern şi contradictoriu. Impresionat de simbolismul quijotismului: 

credinţă, sacrificiu, năzuință spre ideal A. Suceveanu transpune în poeziile sale 
aceste calităţi quijoteşti. În poezia Hidalgo are loc contopirea spirituală a poetului 
cu Don Quijote: „Sau poate chiar aş inventa zăpada — / O lampă — antarctidă cu 
fitil, / Iluzia cu piramide-n coadă / să se strecoare-n patul meu, tiptil," şi continuă 
cu versurile: „Să-mi treci prin piept subţire ca o lance; / Oh, de pe şaua norilor 
prelins — / Să-ţi strig : Eu sunt chiar prințul de la Mance ! / Tu cine eşti; de nu mai 
stă de nins ?!" (33, p.61] 

Noul Cavaler al Tristei Figuri e cuprins chiar de o tristeţe infernală care se 
infiltrează în toate trăirile. Don Quijote suportă diverse transfigurări devenind chiar 
morar în poezia Morarul Don Quijote, „recalificând” şi dându-i mitului un suflu 
modern: ,„ Vine contabilul, intră în mine / Să se convingă dacă mai sânt, / Mă trage- 
n calcule fără ruşine / Şi îmi confiscă moara de vânt. / Doamne-al iluziilor, vine şi 
vine / Vremea să-ţi macini propriul mormânt, / Să sapi tranșee, să creşti albine, / Să 
sameni grâul drept în cuvânt. / Se recalifică mitul în grabă, / Din vis se scoate sare 
şi plumb, / Zăpada albă abia dacă-i albă, / Totul ce-i ieftin moare-acum scump.../, 
iar cavalerul de altă dată este „morarul de treabă / Care bea votcă, vinde 
porumb...” [33, p.61]. 

În poezia Inchizitorii morilor de vânt descoperim un profund sens al noului, 
care întotdeauna este vânat de „inchizitori”, iar morile de vânt cu care luptase Don 
Quijote apar în poezie ca simbol al libertăţii, credinţei, sacrificiului: „Lor le mai 
sună Țarigradu-n oase, / Când se apleacă - a temenea ei sânt / Inchizitorii morilor 
de vânt / Cu sânge pervertit şi limbi vâscoase. / Ei se ațin la drumuri dinspre arte, / 
Vânează stele şi le tund chilug, / Şi vorba lor duhneşte a coşciug. ” În poezie poetul 
apare în ipostaza unui Don Quijote modern: ,,Bine-ai venit! — îmi strigă de departe 
/ Când vin la ei din beznă şi din moarte, - /Fă-te comod... Poftim ... ia loc pe 
rug”[33, p.37]. 

În acest volum A. Suceveanu este „poetul unei triple tristeți: una apocaliptică, 
pe care i-o generează sfârşitul de veac „infernal", una de sorginte bacoviană şi ce-a 
de a treia sub forma nostalgiei după evul mediu pe care-l vede pur"[27, p.229], 


evocând-o cu talent în poezia sa. 

Aşadar, studiind formele de receptare creatoare a quijotismului în poezia 
epică şi lirica românească urmărim o prezenţă largă a acestui fenomen, poeţii fiind 
profund marcați de simbolul persistent al lui Don Quijote, iar romanul lui Cervantes 
reprezintă o punte peste timp, care uneşte trecutul cu viitorul prin relația profundă 
pe care o oferă dimensiunea sa, reprezentând atât o parodie şi înnoire a miturilor 
anterioare, dar şi geneza unui mit esenţial al umanităţii. I. Budai-Deleanu este unul 
dintre primii creatori români care îl citeşte pe Don Quijote cu admiraţie şi se lasă 
influenţat de el. Chiar de la începutul poemului urmărim o influență directă a 
romanului cervantin, urmând apoi şi alte elemente comune: declanşarea nebuniei 
eroilor, datorită lecturii unor cărți cu caracter fantastic, ideea de a porni în lume la 
bătrâneţe în căutare de aventuri. Pregătirile de drum sunt aproape identice, cel puţin 
ca structură şi problema alegerii scutierilor este foarte asemănătoare. Călătoria lui 
Beşcherec prin munţi reînvie timpul petrecut de Don Quijote prin Sierra Morena, iar 
aventurile sale cu pisica, stâncile, verdeața pădurilor, luate drept balauri, casa 
țărănească şi câinii văzuţi drept mănăstire fermecată, aflată în puterea zmeilor, 
amintesc cu haz de luptele lui Don Quijote cu morile de vânt, cu turma de oi, 
transformate în duşmani periculoşi, cu încăierările de la hanuri, luate drept castele. 
Am descoperit o serie de analogii dintre roman şi poem, I. Budai-Deleanu 
respectând modelul până la paralelisme de amănunt. 

În timpul aflării sale la Berlin M. Eminescu scrie poemul Diamantul 
Nordului, subîntitulat Capriccio, Utopia lui Don Quijote sau chiar Viziunea lui Don 
Quijote, ce sugerează noblețea sufletească a personajului, al cărui model poetul l-a 
găsit întruchipat în eroul spaniol. Deşi nu poate fi vorba de o înrâurire directă a 
romanului Don Quijote asupra poemului, putem afirma că este înrudire de fond, de o 
afinitate a tendinței spre un ideal, efectuat la un nivel abstract, de „utopie” sau 
„viziune". Motivele spaniole au fost preluate, probabil, din poemul german Suleima 
(1843) al lui H. B. Eschenburg. I. Pillat a fost impresionat de figura lui Don Quijote, 
dedicându-i câteve poezii care exemplifică un fragment din roman trecut prin sufletul 
şi sensibilitatea poetului. În perioada de maturitate creatoare, poetul revine la 


imaginea eroului spaniol, fiind pătruns de adevărata semnificaţie a quijotismului, 

conferind subtile şi diferite interpretări eroului spaniol. Quijotismul, ca simbol, este 
reflectat şi în creaţia poetului român M. Sorescu, chiar în volumul de juneţe întitulat 
Tinereţea lui Don Quijote, în care se exprimă pe sine ca eu poetic, căruia i-a dat ca 
titlu, deci ca egidă, numele proslăvitului hidalgo. În această culegere poetul oferă 
multiple posibilități interpretative ale romanului, tocmai datorită eterogenității sale, 
precum şi perspectivelor moderne de înţelegere pe care el le conferă, rămânând și 
astăzi o operă deschisă permanent îmbogățită în semnificaţii prin aporturile şi 
mentalitatea noilor generaţii. Din perspectiva proiecției simbolului quijotesc în 
literatura română, remarcabilă este atât opera, dar şi figura cunoscutului poet Al. 
Macedonski care a fost un nonconformist, visător, uneori utopic, alteori revoltat şi 
agresiv. Poetul va lupta mereu ca să-şi impună natura sa sufletească, pentru a o face 
recunoscută şi apreciată. Atât la poetul român, cât şi la eroul spaniol, Don Quijote, 
visul şi realitatea nu s-au putut concilia niciodată, iar în consecință cele două planuri 
au putut doar să alterneze sau să coexiste. Realitatea nu l-a mulțumit pe poet, aceasta 
fiind o coincidenţă totală cu eroul cervantesc. Poetul îşi organizează o lume fictivă de 
refugiu, ca şi Don Quijote, fiind lucid de faptul că visul său este irealizabil, că 
realitatea este invincibilă. Aceste motive şi-au găsit reflectare în întreaga creaţie a 
poetului. Rezonanţa imaginii quijoteşti am urmărit-o şi în poezia lui L. Blaga, 
versurile căruia au fost influențate de figura lui Don Quijote şi sunt semnificative în 
acest sens. Poetul se identifică totalmente cu eroul spaniol, care străbate peisajul în 
compania lui Sancho Panza, conştient de pericole, dar continuându-și drumul, aşa 
cum apare în unele poezii, iar ciclul Pașii Profetului este plin de o tristețe quijotescă. 
L. Valea se drapează şi el după faldurile mantiei cavalerului într-o carte de poeme 
întitulată Întoarcerea lui Don Quijote, preluând metafora lui Don Quijote în poezia 
Ultimul cuvânt al lui Don Quijote, identificându-se cu eroul spaniol, simbolul 
visătorului care trăieşte în imaginar. Poetul crede în realizarea idealului cavaleresc, în 
încheiere exprimând această idee optimistă. 

Și în literatura basarabeană, poeții au fost inspirați de figura cavalerului Don 
Quijote. În opera lui L. Deleanu un loc aparte îi revine ciclului de poezii Săbii peste 


Spania, unde versul este muzical, evocând real şi impresionant mici scene de 

război, desenând plastic ruinele, conturând peisaje, prezent fiind Don Quijot din 
Salamanca brună, peste întreaga atmosferă de război a Spaniei proiectându-se 
fantoma Cavalerului Tristei Figuri. În poeziile poetului L. Damian am constatat cu 
certitudine că starea definitorie a eroului e aşteptarea dureroasă, neliniştea lucidă - 
toate acestea specificelui Don Quijote. În creaţia poetului V. Romanciuc sunt 
prezenți mari personalități: lon Creangă, M. Eminescu, M. Sadoveanu, dar şi Don 
Quijote, eroul fiind prezent în poezia de inspirație quijotescă şi factură filozofică 
Din poveţile lui Don Quijote. În culegerea de poezii Arhivele Golgotei a lui A. 
Suceveanu am observat o schimbare, întrucât, punându-și costumul de idalgo 
medieval, poetul apare în postura lui Don Quijote, măcinând o făină tragică la 
morile secolului al XX-lea - un veac modern şi contradictoriu. Impresionat de 
simbolismul quijotismului: credință, sacrificiu, năzuință spre ideal A. Suceveanu 
transpune în poeziile sale aceste calităţi quijoteşti, demonstrând prin aceasta 


eternitatea lor. 

3.2. Semnificaţia etică a quijotismului 
în proza românească 


Niciodată istoria unui motiv poetic nu ne menține în cadrul unei singure 
literaturi naţionale, întrucât toate marile teme poetice au avut o circulație 
internațională. Generalizarea operată asupra temelor ne face să găsim o idee literară 
mai largă. Astfel, privită sub unghiul unei generaţii mai vaste, tema poetică a „vieții 
ca teatru” se înrudeşte cu cea a „vieţii ca vis”, circulând din antichitatea orientală şi 
greacă, prin întrupările ei medievale, până la Viaţa e vis de Calderón, şi cu tema 
nebuniei la Sebastian Brandt, la Erasmus și în Don Quijote de Cervantes. Ceea ce 
este comun tuturor acestor teme e ideea vieţii ca iluzie. Teme, idei, procedee aparțin 
unor serii care străbat în secţiuni orizontale mai multe literaturi. Stabilirea acestor 
serii ne face să înțelegem mai bine fiecăre dintre operele care se înlănțuiesc în 
interiorul lor. Fără această deschidere a orizontului, facultatea caracterizării şi 
aprecierii pierde mult din posibilitățile ei. 

După E. Lovinescu „fiecare operă mare a omenirii se încarcă de sensuri pe 
care, fără să le fi avut parte, i le acordă generațiile succesive, |I, p.50], 
demonstrând funcția variabilă în ordine estetică a tipului Don Quijote. Atunci când 
ajung la condiţia de mit, figurile literaturii îşi verifică pe deplin forța de generalizare 
şi influență. Ele se alătură atunci personajelor istorice sau legendare, care au fost 
înregistrate în memoria umanității, sprijină în alte circumstanţe sistemele de 
referinţă. Şi „dacă există o dinamică a receptării, există şi o dinamică a 
recompunerii”[2, p.184], menţionează S. Damian, folosind drept exemplu de mituri 
tipurile lui Oreste, Othello, sau Werther care reapar în alte literaturi în ipostaze noi 
şi indică atitudini fundamentale în fața vieţii. 

Deşi pentru romanul modern, metemarfoza în diverse variante a eroilor 
celebri a ajuns o îndeletnicire frecventă, figurile antichităţii, ale clasicismului sau 
ale romantismului trec printr-un proces perpetuu de revitalizare. În urma 
metamorfozării nu mai pot fi recunoscute miturile în starea lor inițială, ci doar unele 


afinități cu aspectele lor generalizate. 

În proza românească romanul lui Cervantes Don Quijote cunoaşte pe 
parcursul deceniilor un aflux de adaptări, prelucrări, transpuneri, studii, comentarii 
şi influenţe creatoare, explicabile prin frecventarea tot mai numeroasă şi mai amplă 
a romanului, alături de alte capodopere ale literaturii universale. 

În opera literară de mare valoare originală a prozatorului moldovean C. 
Hogaş, operă care „e un fel de transpoziţie, până la un punct şi păstrează proporția 
cuvenită a marelui roman spaniol”[3, p.25], descoperim un Don Quijote, un călător 
pribeag ce aspiră la frumusețea ideală a Carpaţilor. Patima călătoriei solitare în 
munții Neamţului şi cea a scrisului sub forma unui jurnal de călătorie, aminteşte, 
negreşit, de personajul lui Cervantes, Don Quijote de la Mancha, operele celor doi 
scriitori având şi în stil unele asemănări. Romanul Pe drumuri de munte, urmat de 
În munţii Neamţului e povestea urmăririi unui ideal - nu de cavalerism rătăcitor, ci 
de excursionism pribeag. Imaginea scriitorului drumeţ a rămas în memoria 
contemporanilor, fiind asociată cu imaginea Cavalerului şi a Rocinantei sale. Astfel, 
„omul uriaş şi calul miniatural intră în posteritate formând un grup sculptural uşor 
grotesc; un Don Quijote şi o Rocinantă pe fundalul unui Ceahlău vaporos”[4, p.98]. 
În povestirile sale autorul apare ca un alt Cavaler al Tristei Figuri, iar memorialul 
său „e un fel de odisee donquijotescă”[3, p.25]. 

Ca şi Cervantes, C. Hogaş utilizează procedeul călătoriei, deşi scopul 
călătoriilor celor doi eroi este diferit: „eu şi tânărul meu tovarăş de călătorie ne 
hotărârăm a merge pe jos peste munți şi în răgaz, pe la Piatra până la Dorna, lăsând 
la o parte drumul mare”[5, p.7], explică autorul memorialului Pe drumuri de munte, 
atunci când Don Quijote porneşte în călătorii pentru a schimba lumea, a o face mai 
bună. Oricum, romanele lui C. Hogaş constituie un moment original în evoluţia 
prozei româneşti, realizând „expresia literară directă, a emoţiei estetice în raport cu 
unicitatea naturii moldave şi reflectată în obiectivitatea şi imaginaţia unui poet”[6, 
p.286]. 

Călătorul purta o manta lungă şi o pălărie mare, pornit la drum fără să ştie 
unde se duce, fără un scop bine determinat, decât cel al admirării frumuseţilor şi 


perfecțiunii naturii, însoţit şi el de un cal şubred, Pisicuţa, toate acestea creând 

asemănări cu eroul spaniol. În cugetările sale eroul lui Hogaş exprimă unele 
aspirații şi trăsături comune cu Don Quijote: „... cât e de dulce să ai, din când în 
când, câte un minut măcar, de sublimă nebunie!”[7, p.75], sau: „,... de câte ori 
închipuirea nu întrupează nălucile deşerte ale sufletului”[7, p.78]. 

Eroul lui C. Hogaş se află în mijlocul naturii, fiind fermecat de ea, iar emoția 
călătorului înclină uneori spre tristeţe. Splendoarea naturii mereu tinere contrastează 
cu efemeritatea omului. Şi această contrastare face ca bucuria să piardă din 
integritatea ei: „Totul era aşa de încântător, şi eu eram atât de trist”[7, p.79]. 

Doar când e singur, călătorului i se întâmplă să cadă uneori pe gânduri, fiind 
însoțit de un amic, adevărat Sancho Panza, în primele sale călătorii, iar rolul 
Dulcineei din Toboso este atribuit tuturor femeilor întâlnite în cale. 

Ca şi în romanul Don Quijote, asistăm la dialoguri repezi, groteşti ori hazlii, 
întotdeauna înviorătoare. În romanul lui Cervantes iscusitul hidalgo se ciondăneşte 
necontenit cu scutierul Sancho Panza, iar Hogaş se ciondăneşte cu pseudoscutierul 
lui, un ofițer fără nume. Urmărim în continuare atât o influenţă a creației 
cervanteşti, cât şi o parodiere, asistând la un dialog între drumeţii din valea Sabasei, 
care pare desprins din capodopera lui Cervantes: „lată-ne, junele şi grațiosul meu 
faun, sosiți la locul unde nimfele acestor păduri obişnuiesc a-şi dezvălui, câteodată, 
comorile lor de grații; desfăt, deci, cunună de iederă şi lăuruscă ce încinge 
fabuloasele tale tâmple, leapădă această piele de leu, care acopere jumătate de 
moale alabastru a corpului tău, aruncă departe băţul tău încovoiat şi nodoros, şi hai 
să cercăm, dacă aceste unde de cristal rece şi curgător mai păstrează încă urmele 
îmbalsamate ale vreunei nimfe sperioase cu sânuri crude şi sălbatice. - Ştii — 
răspunse el destul de prozaic, aidoma unui Sancho Panza — că nu-mi plac 
parfumurile; prin urmare hărăzesc mai dinainte nasului dumitale orice soi de 
miresme ar fi lăsat, în undele acestea de cristal rece şi curgător, nimfele dumitale cu 
sânuri crude şi sălbatice...”[5, p.115]. 

În toate acțiunile lui călătorul e un original ,„ oricât l-au asemuit unii cu un 


hidalgo român, oricât Pisicuţa lui ar sugera analogii cu celebra Rosinantă 

donquijotiană, Hogaş nu poate fi confundat cu nimeni,” menţionează criticul C. 
Ciopraga [8, p.119], reuşind să creeze o operă originală. 

În Amintiri dintr-o călătorie prozatorul stăruie îndeosebi asupra peripeţiilor, 
asupra întămplărilor petrecute în decursul expediției, punctând amănuntele 
anecdotice şi pitoreşti. Astfel, ni se descrie un fragment din viața unui țăran, trezit 
în zori de zi pe prispa care-i servea drept dormitor, la vederea ciudaților drumeţi. 
Aflăm cum, intrigat de îmbrăcămintea lor extravagantă, ajutorul de primar de la 
Cârcina era cât pe ce să-i lege burduf pe noul „Don Quijote” şi pe tovarășul său. 
Facem cunoştinţă cu un pustnic suspect, ce-şi are sălaşul la Sihla, cu un călugăr 
sălbatic, de la Săstria, luat la început de cei doi prieteni drept urs, asistăm la ospăţul 
dat de acest călugăr în cinstea musafirilor neaşteptați: sunt ospătaţi cu „dracul fript” 
— aşa numesc cei doi cele două pâini negre, pietroase, însoţite de câteva legături de 
ceapă, ce li se pun înainte. Știind că diavolul se înmoaie dacă e stropit cu aghiasmă, 
excursioniştii udă pâinele cu apă din pârăul din apropiere şi astfel le fac cât de cât 
utilizabile. La mănăstirea Agapia Nouă, drumeţii cunosc o călugăriță neospitalieră, 
care le mătură păiangenii din tavan pe capete. Tot acolo dau de o maică năpraznică. 
Aceasta îi ocărăște pentru că îşi încrustează numele pe zidurile bisericii, fiind un 
prilej pentru scriitor de a crea un portret grotesc: „N-am văzut în zilele mele față 
mai urâtă de călugăriță bătrână. Din tot chipul, însă, de stafie, al acestei călugăriţe, 
şi astăzi mi-au rămas, parcă înfipți în inimă, cei doi ochi ai ei, negri, mici şi 
scânteietori; şi astăzi parcă mă biciuesc peste suflet şuviţele ei de păr sur, care-i 
atârnau pe toate părţile capului ca nişte şerpi împleticiţi în o mie de forme 
fantastice; şi astăzi rânjeşte, parcă, închipuirii mele îngrozite acea raghilă de dinți 
galbeni, rari şi ruginiţi, prin ale căror strungi ar fi putut intra şi ieşi, în goană, o 
turmă de oi ... Şi potopul lui Noe n-a avut atâta apă ca să înece sărmana omenire, 
cât venin s-a revărsat din vorbele-i hodorogite asupra nenorocitului meu cap ... Şi 
când te gândești că tot pe acelaşi drum mersese, poate, cu un ceas mai înainte, 
sublimii psalmi ai regelui profet ... . Dar pe drumul bătut, cine ar mai fi în stare să 


deosebească urma cui a trecut?”[5, p.117]. 

În cea de-a doua parte a memorialului În munţii Neamţului autorul acordă un 
spaţiu mult mai larg descrierilor, decât în prima. În munţii Neamţului este „mai 
puţin un jurnal de călătorie: cuprinde îndeosebi evocări de peisaje şi, pe alocuri, 
adevărate pagini de poem. Farmecul acestei scrieri se întemeiază mai cu seamă pe 
viziunea personală, inedită, a naturii, ce se făureşte în paginile ei”[9, p.149]. 

În această parte a memorialului Sancho Panza lipseşte, în schimb apare 
Rosinanta sub înfăţişarea unei iepe despre care Hogaş ne asigură că e năzdrăvană. 
Cei doi drumeţi sunt costumaţi bizar, încât, la apariţia lor, pe drumurile satelor şi 
pretutindeni pe unde umblă, câinii încep să latre întărâtaţi, oamenii se uită uimiţi, 
făcându-şi cruce, iar copiii o iau la sănătoasa, aceasta făcându-i asemănători cu eroii 
cervantini. 

În tovărăşia Pisicuţei şi a gândurilor de vacanță, după bune ceasuri de mers la 
gebea, călătorul simte nevoia unui popas în ograda unui vechi prieten, care pare a fi 
un remediu împotriva caniculei, mai ales că drumeţul simţea pentru acest popas 
îndemnuri mai adânci. Intrarea este pe măsura lui Hogaş. Cu gesticulație bogată, 
evident teatrală, călătorul coboară, ca altădată Don Quijote de pe legendara 
Rosinantă, şi salutul plin de respect, ar fi semănat a dans de epocă medievă, „dacă 
oaspetele n-ar fi avut năstruşnica idee de a pătrunde, cu cal cu tot, direct în 
sufrageria gazdei”[10, p.120]. 

Călătorul, căzând pradă propriilor gânduri, se lasă purtat la întâmplare de 
Pisicuța, unicul tovarăş acum, şi doar chipul ruginit al unui paznic de pod îi 
întrerupe, pentru moment, cugetarea. Amfiteatrul munților pare a-i solicita privirea, 
iar Bistriţa îmbie drumeţul în albia ei albastră. 

De-acum înainte drumul spre natură echivala cu drumul spre sine şi Hogaş 
are, din nou, sentimentul deplinei libertăţi. Autorul descrie atât vorba caldă, simplă, 
cu înțelesuri adânci a ciobanilor întâlniți în cale, cât şi nenumăratele lor necazuri — 
toate acestea compun o imagine reală, sugestivă a vieţii rurale. Deseori, atras de 
grandiosul spectacol al naturii, Hogaş vede, uneori numai în treacăt, oamenii. 
Pădurile au suflet, munţii frunți de piatră, apele sunt vii. Natura e permanent 


umanizată. 

În episodul întâlnirii autorului cu Ion Rusu, cunoscut prin faima sa, scriitorul 
găseşte forța să-şi prezinte personajul la adevăratele lui dimensiuni umane. Nici 
urmă de antipatie, ori de portretizare în culori închise. Dimpotrivă, violența 
personajului, argumentată şi prin datele unei corporalități masive şi a stării „cu 
chef” explicabilă în apropierea crâşmei se topeşte în faţa abilității verbale a 
drumețului Hogaş, pentru care ghiorlanii de tipul lui Ion Rusu sunt fiinţe 
apropiate”[ 10, p.127].Autorul descrie priveliştea „palatului Rusului”, unde cei doi 
discută, inundată de o vegetaţie domestică crescută în cea mai liberă neorânduială. 
În acest spaţiu Ion Rusu îşi ducea traiul, asemeni altor munteni săraci, al căror avut 
umil se consuma deseori în preajma crâşmelor improvizate la răscruce de drumuri. 

Natura lui Hogaş este, de fapt, o natură în afara istoriei, unde trăiesc oameni, 
dar din care lipseşte omenirea, o natură a indivizilor izolaţi, şi nu a societății umane. 
După P. Cornea „În Calistrat Hogaş trăieşte un suflet care s-a descotorosit de 
deprinderile unei îndelungate vieţuiri urbane şi şi-a regăsit, în faţa spectacolului 
cosmic, frăgezimea, puritatea, candoarea, subțiate în noi toţi prin ereditatea atâtor 
generații de oameni civilizați”| 1 1, p.393]. 

Indiscutabil, în creația lui C. Hogaş observăm „mult şi savuros 
donquijotism”, întrucât „Don Quijote, nutrit de lecturi cavalerești, visa un fabulos 
eroic, Hogaş, mai puţin alimentat cu clasici, cât setos de instinct de primitivitate, 
visează fabulosul geologic, era mitică”[12, p.68]. Ca şi eroul lui Cervantes în 
episodul cu moara, cu turmele de oi, eroul lui C. Hogaş crede a vedea înaintea lui 
piedici nemaipomenite şi plăceri refuzate muritorilor. Un simplu câine, spre 
exemplu, devine „o fiară îngrozitoare”, ploşniţele sunt aşa de fioros de multe încât 
eroul ar trebui să aibă „o sută de unghii”, spre a-şi putea apăra părțile atacate, iar 
lupta dintre iapă şi o muscă ia proprții epice, „Atunci Pisicuţa sorbea şi îşi umfla 
pieptul său puternic cu jumătate din atmosfera pământească; iar când aerul astfel 
sorbit era înapoiat cerului sub forma ruptă şi zguduitoare a unei furtunoase note de 
trombon, musca țâşnea zăpăcită din narea Pisicuţei”|7, p.120]. 

În aventurile întâmplate, în caracterele şi trăsăturile tipurilor întâlnite în 


paginile ei, menționa Ion Pillat — această carte atât de românească, poartă totuşi, ca 

un semn regesc, influența capodoperei lui Cervantes, deşi, Eugen Lovinescu 
reducea întreaga artă a lui Calistrat Hogaş la o simplă formulă — homerism. 
„Prozatorul — susținea Lovinescu — n-a fost contemporanul nostru, ci un homerid 
din Ciclade ... un aed din faptul lumii” 1, p.49]. 

Dan Ilie menționa că atât timp cât autorul nu exagerează, procedeul 
generează savuroase pagini, din care umorul şi ironia nu lipsesc, aceste elemente 
fiind prezente din abundență în romanul spaniol, acestea înrudindu-se. Anume 
aceasta îl apropie pe C. Hogaş de stilul lui Cervantes, deşi mijloacele literare 
folosite de autor „fac parte din recuzita aceluiaşi clasicism academizant”[6, p.77]. 
Ca şi Cervantes, autorul român foloseşte pe larg hiperbola sau comparaţia 
hiperbolică pentru descrieri. Astfel, mătura femeii care îl întâmpină la Agapia este 
„colosalul măturoi”, mantaua cu care călătoreşte i se pare imensă: cu ea ar fi putut 
acoperi „întregul nostru emisfer”. 

În nuvela Floricica din memorialul În munții Neamţului în episodul cu 
procurarea calului de către Tasache, prietenul călătorului, întâlnim mult şi savuros 
umor: „numai ce-l văd pe Tasache al meu intrând în ogradă şi ducând de dârlogi un 
soi de dihanie, pe care cu un prisos de bunăvoință ai fi putut-o lua drept cal”[7, p.7], 
o paralelă directă cu descrierea Rosinantei lui Don Quijote, care era o gloabă 
costelivă cu un greabăn scheletic, veşnic flămândă şi bătută. Umorul se menţine şi 
în dialogul dintre autor şi prietenul său Tasache Crăcăuanu, care urma să-i cumpere 
un cal: - „Da ce vrai să fac eu cu mâţa asta, bre? - Cu mâţa asta? Ai s-o pui pe 
grăunțe şi pe săceală şi, în două săptămâni, n-ai s-o cunoşti. E o iapă de rasă, din 
soiul lui popa Gheorghe de la Călugăreni. - Poate e o mâţă de soi, măi Tasache! Mi 
se pare că românul dracului te-a legat la ochi şi în loc de iapă, ţi-a vândut o mâță”|7, 
p.8]. 

În aceeaşi nuvelă într-un alt episod domnul Georges devora mămăliguţă cu 
brânză şi o făcea să dispară în pântecele său, „întocmai cum o colină de deal ar 
dispărea în crăpătura adâncă a unui cutremur de pământ”|7, p.31]. De multe ori 
însă, C. Hogaş se lasă furat de insistența referirilor clasice, şi procedeul devine 


manieră, „fraza e prolixă, aglomerarea verbală e lipsită de relief, trădând fie dorinţa 

unei „limbuţii” pentru a epata, fie superioritatea afişată a profesorului, gata oricând 
pentru a-şi evedenţia prestigiul, să găsească - într-un gest, într-o situație sau în 
fizionomia unui personaj - episoade din vechile epopei, comparații mitologice şi 
aforisme, trădând un aer de înțelepciune şi vechime”[13, p.168]. Uneori autorul 
recurge la citate sau similitudini din operele clasice din dorința de a sublinia 
contrastul între anumite realități. Mai ales în astfel de cazuri profesorul Hogaş 
transcrie reacțiile şi gândurile drumeţului care, ca un alt Don Quijote, original, 
nestăpânit, dar hotărât, urmează structural şi literar, pornirile sale de drumeţ. 

Şi în creația scriitorului român G. Călinescu, depistăm afinități structurale cu 
personajul cervantin atât de deosebit chiar în structura intimă a personalității 
autorului, întrucât „ecoul admirativ față de Don Quijote sau însăşi personalitatea 
donquijotescă a lui G.Călinescu îndrăgostit de tot ce este artă, de tot ce este nobil, 
frumos, iubind viața, înălțimea ideii, zborurile himerice ale minţii, le sesizăm în 
creația sa”[4, p.104]. 

Dintre toți scriitorii români, G. Călinescu „este poate cel mai contaminat de 
patima confruntărilor livreşti”[2, p.185], întrucât volubilitatea parafrazării nu 
desființează sursele literare inițiale, ci le aşează, prin intermediul reconstruirii, într- 
o altă perspectivă. Atât gustul, cât şi erudiția autorului explică natura selectării pe 
care o efectuează de la Ahile la Don Quijote, de la Hamlet la Faust — reacţii ce pot fi 
astfel reunite în profilul arhitectului Ioanide, eroul romanelor Bietul Ioanide şi 
Scrinul Negru. 

Ioanide este un erou modern, complex şi unitar văzut într-o interacţiune 
continuă cu mediul înconjurător. Deşi s-ar putea face o paralelă excelentă cu eroul 
lui Homer, Ahile, în special referindu-ne la aspectul erotic al arhitectului, nu vom 
insista, însă, asupra acestui aspect, ci ne vom referi la descendența lui Ioanide din 
Don Quijote, care pare a fi mai convingătoare. 

Ioanide, personajul romanelor lui G. Călinescu, este şi el într-o anumită 
măsură un Don Quijote, un vizionar, dar unul aparte, reprezentativ pentru secolul al 
XX-lea. El încearcă să se realizeze într-o lume mai evoluată, devenită o forţă de 


constrângere a genului şi de neutralizare a oricăror aspirații înalte. Spre deosebire 

de ingeniosul hidalg, acesta nu este un cutezător nebun, care merge orbeşte înainte, 
afirmând idealurile sale himerice. El nu e decât un „„biet” lonide, învins de 
societatea în care domină arivismul şi goana după funcții publice, dar care, „odată 
cu noile condiţii sociale, părăseşte lumea de vis şi izolarea în care trăieşte, 
angajându-se activ în realizarea planurilor şi năzuinţelor sale, aşa cum apare ulterior 
în romanul Scrinul negru[4, p.104]. 

În romanul Bietul Ioanide eroul este, ca şi modelul cervantesc, un arhitect 
însuflețit de măreţe proiecte imposibil de realizat într-o lume mercantilă. Ioanide 
construieşte, în ciuda tuturor împotrivirilor, fiind concurat de profesorul de beton 
armat Jean Pomponescu, un monument original, o bazilică prevăzută cu cupolă de 
sticlă, care este replica îndrăzneață, sarcastică, la proiectul conformist al rivalului 
său „catedrala neamului”. 

După moartea copiilor săi, trista figură a arhitectului e deseori menţionată. 
Întâlnindu-l, ascultându-i proiectele himerice, observându-i purtările extravagante, 
amicii săi îl scot din categoria normalilor, se poartă cu el de parcă ar fi un bolnav. 
Oamenii îl compătimesc şi îl numesc „bietul Ioanide”. Arhitectul trăieşte în felul 
său dorul unei alte epoci de virtuți cavalereşti şi nu se poate acomoda deloc 
obligațiilor cotidiene, ceea ce îl înrudeşte foarte mult cu Don Quijote. Dacă 
partenerii săi de conversaţie sunt implicaţi în ocupaţii prozaice, Ioanide rămâne un 
vizionar. Nici un interes material nu poate fi descifrat în actele arhitectului, care 
construieşte splendide edificii şi n-are un adăpost al său, care nu face tranzacţii cu 
oamenii pe care îi desprețuieşte. Ioanide e călăuzit de un simţ al dreptăţii, deşi 
gesturile lui de solidaritate nu mai au acea amploare spectaculoasă. Nu prin 
sacrificiu de sine în apărarea aproapelui se remarcă arhitectul, deşi Turghenev 
„considera această generozitate definitorie pentru Cavelerul de la Mancha’”[2, 
p.168], menționând că Don Quijote „trăieşte cu toată ființa în afara sa, pentru alții, 
pentru frații lui, pentru nimicirea răului, pentru a frânge forțele duşmănoase ale 
omenirii - vrăjitori, monştri, într-un cuvânt, pe asupritori”[14,p.9], Cavalerul 


rămânând fidel idealului său până în ultima clipă, şi e gata să suporte orice. 

Ioanide nu este atât de marcat de idealurile etice, fiind adeptul unei justiții 
raționale, dar abstracte, el se comportă mai mult ca un idealist, fiind prea puţin 
mişcat de soarta contemporanilor. Doar isteria neiertătoare îl va smulge din 
pasivitate, sfărâmându-i liniştea căminului. Conceput ca o satiră a lecturilor care 
tulbură imaginația, în romanul său Cervantes nu-l cruţă nici până la urmă de ridicol 
pe sărmanul cavaler, deşi cu Ioanide G. Călinescu este mult mai indulgent, ferindu-l 
adesea de situaţii dezavantajoase. 

Atât dăruirea de sine cât şi marea cutezanță sunt primordiale pe tărâmul 
vocației artistice. Aici „inconformismul lui Ioanide e vădit donquijotesc”[2, p.187], 
întrucât nu lipsesc gesturile bizare, definitorii Cavlerului de la Mancha, fără 
tangenţă cu realitatea imediată. 

Nu lipseşte în creația lui G. Călinescu nici scutierul Sancho Panza, acesta 
fiind identificat uşor cu Gaittany. Chiar din prima pagină, arhitectul îi explică 
interlocuitorului său, agent al relațiilor moderne, de ce nu poate veni la Saferian. 
Eschivările lui Ioanide sunt năstrușnice, dar Gaittany nu poate despărți seriosul de 
glumă. „Nu pot să sufăr, argumentează Ioanide, odăile lui nemăsurate, fumurii, 
încărcate cu mobile de bric-a-brac. Ce-nseamnă casetoanele alea spoite, pereții 
zugrăviți în imitație de stil pompeian, draperiile roşii de la fereşti înfoiate şi legate 
la brâu cu cordoane, ca pe vremea pințesei Matilda?... Şi ce, o să ne dea ceai în 
aceleaşi ceşti albastre preistorice, a căror porţelană s-a pocit de buzele a nu ştiu câte 
generaţii? În materie de ceai nu vreau arheologie, doresc igienă, ceaşcă nouă 
Rozenhal, fără pretenții de anticărie”[15 „p.2]. Cu toate aceste explicații Gaittany 
ştia că lui Ioanide îi plăcea să-l viziteze pe Saferian. Astfel, pe faţa lui poate fi citită 
o expresie de năuceală, îngăduința faţă de rătăcirile lui de comportament şi, 
totodată, siguranţa de sine neclintită, încrederea că el, Gaittany, ştie cel mai bine ce 
e de făcut, încredere alimentată de continua reuşită practică. Cu un oportunism 
organic şi desăvârşit, Gaittany primeşte precaut opiniile incendiare, le raportează la 
interesele sale şi, deşi îl stimează pe arhitect, nu-l vizitează decât în momente de 


urgență. Uneori, îl însoţeşte în expedițiile erotice în „Scrinul negru” şi nu-şi poate 

stăpâni elogiul pentru performanţele lui Ioanide, dar nu înţelege natura acestor 
relații sentimentale. 

Un alt erou, constructorul Butoiescu, poate fi şi el identificat cu un Sancho 
Panza serios, poreclit Botticelli, care este şi primul cenzor al proiectelor 
arhitectului, manifestă o mirare în fața elanurilor retorice ale lui Ioanide. Toate 
tentativele îndrăznețe ale arhitectului sunt întâmpinate de Butoiescu cu mentalitatea 
unui tehnician rebel în faţa originalității. Faţa lui este impenetrabilă, dar din 
îndelungata conlucrare Ioanide ghiceşte scepticismul organic al adjunctului. 
Arhitectul prevede refuzul mental al lui Butoiescu, dar nu se poate lipsi de prezenţa 
lui, deoarece simte nevoia unei opoziții, chiar timide şi tăcute, care să-l incite să-şi 
desăvârşească intențiile, aşa cum Don Quijote simţea necesitatea prezenţei lui 
Sancho Panza. Nu întâlneşte însă decât un entuziasm silit, o încântare falsă, sub care 
se ascunde din nou mila. Întrucât schimbul real de păreri poate fi perfect anticipat, 
arhitectul nu se mai adresează direct adjunctului său şi duce cu el convorbiri 
imaginare, ca şi visătorul hidalgo legănat de mişcările calului. Astfel, procesul de 
quijotizare a lui Sancho Panza - Butoiescu, se produce în roman sporadic şi 
neconcludent. 

În mecanismul relaţiilor dintre omul superior şi însoţitorul său se iveşte însă o 
formă a evlaviei, care transformă treptat admiraţia în înțelegere. Pentru Ioanide, 
prietenia e un mijloc de a infuza ideile şi de a verifica puterea lor de circulație. 
Chiar cu Tudorel, tatăl voise să fie un dascăl cordial, ca să-i transmită fiului 
pasiunea pentru frumos şi pentru cunoaştere, deoarece „ca şi neobositul hidalgo, 
arhitectul simte chemarea iniţierii”[2, p.189]. Dorinţa lui este de a crea adepți şi 
discipoli. Profesorul este în căutarea elevului ideal. Peste tot vrea să obţină o 
confirmare, o adeziune, nu fiindcă s-ar îndoi de adevărul său, ci pentru că e 
nerăbdător să-l răspândească. Drama derivă din lipsa de pregătire a mediului, din 
obstacolele ivite pe parcurs. În jurul lui se află numai fiinţe corupte de interese 
meschine, nedemni de marile exaltări. Cei care rămân totuşi lângă el nu sunt, în 
fond, molipsiți spiritual, n-au harul înţelegerii profunde. Imposibilitatea de a găsi în 


lumea veche un limbaj adecvat pentru răspândirea ideilor şi a sentimentelor e o 

condiţie a destinului lui Ioanide ca om şi artist, situaţie ce îl învecinează şi îl apropie 
de Don Quijote. 

Exemplu de credință necondiționată, recunoaşte ironic loanide, poate fi doar 
câinele Ştolţ, singurul Sancho Panza consecvent. E curios cum însă dorinţa inițierii 
rămâne abstractă, fiindcă nici un tânăr, nici un discipol nuseaflă lângă el în 
Scrinul negru. 

Imposibilitatea de a comunica e resimțită mai acut de arhitect, care nu iubeşte 
monologul. Ioanide vine la Saferian din plăcerea de a conversa, iar cu Gaittany face 
lungi plimbări, prilej aşteptat pentru a-şi expune reflecțiile. Gaittany, pentru o 
vreme, bunăoară, pare contaminat, emite şi el judecăţi fine, adoptă chiar un 
vocabular adecvat. Dar efectul e de scurtă durată şi se bizuie doar pe forţa de 
subjugare a arhitectului. Astfel, partenerul de discuţie îşi aminteşte repede de 
combinaţiile sale practice. 

Replicile lui Butoiescu sunt pur verbale. Atunci când îl vizitează acasă, 
Ioanide descoperă înmărmurit că, din venerație, acesta adunase laolaltă nenumărate 
obiecte, imitând gusturile arhitectului. Amestecate de-a valma, acestea dădeau 
senzația haosului. Astfel, fenomenul de quijotizare a lui Sancho Panza, se produce 
în acest roman haotic, deşi „„Butoiescu însuși, constructorul lui Ioanide, are 
profunditățile lui, e un Sancho Panza serios, pe lângă un Quijote al arhitecturii, 
bunul simţ, asociat cu imaginaţia”| 16, p.311]. Ioanide, prin urmare, apare în roman 
un solitar, plasat în rândul inadaptaţilor ca şi Cavalerul din La Mancha. Arhitectul 
găseşte un refugiu în actul de creaţie artistică, iar Don Quijote în lumea sa 
imaginară. 

După S. Damian „de la Cervantes, Shakespeare, Dostoievski, până la Camus 
sau Faulkner, autorii tragici apelează la tipul „idiotului”, care e, prin forţa lucrurilor, 
scutit de ipocrizie, are voie să pronunțe cuvintele interzise”[2, p.191]. Astfel, cu 
platoşa ciudăţeniei colindă şi Ioanide prin universul obligațiilor sociale. Priveliştea 
neantului uman, care poate şterge chiar hotarul dintre nebunia simulată şi cea 


veritabilă, nu clatină totuşi în cele din urmă o anume seninătate funciară a eroului. 

Ca să deruteze pe adversari, şi loanide poartă o mască a nebuniei. Bufoneria 
este un mijloc de a păzi meditaţiile solitare şi tabieturile de creator. Ea îl absolvă 
adesea de convenienţe într-un mediu obtuz şi brutal. Nu e mai puţin adevărat că 
excentricitatea comportării răspunde şi unei înţelegeri specifice despre ceea ce 
reprezintă arta şi firea artistului. Aerul ceremonios şi enigmatic, poza studiată, 
emfaza şi repulsiile fac parte dintr-un recital. 

Între timp a avut loc un proces de diminuare a patosului eroic. Nu mai sunt 
trecute sub tăcere toate momentele de slăbiciune. Au sporit punctele de interferență 
între omul superior şi ambianța înconjurătoare. Fiind integrat în multitudinea 
relațiilor umane, conceput în veridicitatea amănuntelor, Ioanide renunță la aura 
hiperbolică, iar opoziția mai verosimilă pe planul realului nu mai este atât de 
categorică. Urmărim chiar o evoluţie a eroului, acesta conştientizând că filozofia sa 
de viaţă nu e suficientă pentru a-l apăra de loviturile soartei. Ioanide refuză să mai 
contempleze şi se interesează de problemele pedagogice, de pericolul mişcării 
legionare, de direcţiile de polarizare a intelectualităţii. 

De menţionat e că „tehnica narațiunii la G. Călinescu aparţine realismului”[2, 
p.194], deoarece cadrul concret istoric este zugrăvit în toate detaliile, iar raţiunea 
socială a inadaptării se reliefează decisivă. Atât romanul Bietul Ioanide cât şi 
Scrinul negru se înscriu în seria romanelor moderne ale secolului al XX-lea, care 
tratează în primul rând dilemele intelectualului. Eroul judecă, filtrând o experienţă a 
veacurilor pe care o raportează la realitatea stringentă, iar „viziunea lui asupra 
Amorului, asupra Gloriei, asupra Moralei e marcată în chip vizibil de atitudinea în 
faţa Istoriei”[2, p.194]. Într-o epocă în care revoluțiile şi războaile determină traiul 
de fiecare zi al individului, înțelegerea adâncă, lucidă a problemelor sociale 
echivalează cu o etapă a maturității. Nicicând interpretarea dată evenimentelor 
politice n-a avut consecinţe atât de flagrante. Nu e fără temei alăturarea lui Ioanide 
de personajele marilor scriitori umaniști contemporani, torturați de ideea înstrăinării 
omului. loanidele este şi el un „străin”, nimerit într-o ordine a rigidității şi a 
ipocriziei. El nu se poate conforma normelor - conflictul este antitetic, - iar 


inaderenţa lui se exprimă în forme specifice. 

Şi în romanul lui G. Călinescu Enigma Otiliei găsim unele concordanţe cu 
eroul Don Quijote în persoana ambiţiosului tânăr Felix Sima. Acest roman e 
construit de autor pe două planuri : ca destinul tânărului, care înainte de a-şi face o 
carieră parcurge criza erotică, şi ca istorie a unei moşteniri. Astfel, adolescentul 
Felix Sima, absolvent al Liceului Internat din laşi, orfan, vine în 1909 la Bucureşti, 
la unchiul său, Costache Giurgiuveanu, pentru a urma facultatea de medicină. 
Unchiul său C. Giurgiuveanu, rentier avar, ţine în casa sa pe orfana Otilia 
Mărculescu, cu promisiunea de a o înfia, ca fiind prietena din copilărie a lui Felix, 
care e răsfăţată de moşierul Leonide Pascolopol şi invidiată de toți membrii familiei 
Tulea, în frunte cu sora lui Costache, Aglae, cu cele două fiice ale lui Simion Tulea, 
Olimpia şi Aurica, şi cu ginerele, avocat fără profesie, Stănică Rațiu. 

Felix este un erou şi un participant activ, o trăsătură comună cu eroul 
cervantesc, având o fire echilibrată, cu un simţ al disciplinei înnăscut, care îl fereşte 
de excese. Ca şi Don Quijote, care avea un scop clar determinat, Felix e capabil de 
concentrarea voinţei în vederea scopurilor fixate, pregătindu-se serios pentru o 
carieră universitară strălucită. 

După o oarecare timiditate, Felix câştigă în Bucureşti sentimentul valorii 
personale, fiind un ambițios care vrea să descopere ceva important, să rezolve o 
dilemă ştiinţifică, să contribuie la progresul medicinii. De obicei, tăcut, modest, 
reținut, el se înflăcărează atunci când vorbeşte despre datoria generaţiei lui de a face 
o muncă constructivă. ÎL irită indiferența altora pentru atitudinile intelectuale, 
„pentru orice ardenţă a spiritului ce n-are un scop imediat, terestru”[2, p.139]. 

Îndrăgostit de Otilia, fiind gelos pe Pascalopol şi incapabil de a lua el însuşi o 
decizie, distingând între dragostea spirituală şi cea materială, rezistând ispitelor 
Otiliei şi acceptând grațiile întreţinutei unui general bătrân, Georgeta. Felix, ca orice 
tânăr în formare este inconştient şi labil, iar Otilia, la aceeaşi vârstă, e dezvoltată 
deplin şi din punct de vedere moral, fiind mai aproape psihologic de Pascalopol. 
Otilia manifestă o maturitate enigmatică, imprevizibilă, iar în ochii ei mocnesc 
judecăţi despre drumul în societate şi despre el, aceste hotărâri fiind îndelung 


meditate. Asupra ei autoritatea lui logică, serioasă nu se poate exercita. Otilia se va 

căsători cu Pascalopol, rămânând pentru Felix o idee, o imagine inalterabilă a 
eternului femenin, de altfel ca şi imaginea Dulcineii pentru bravul cavaler Don 
Quijote. 

Lui Felix îi place să plăsmuiască, în solitudine, deopotrivă cu bravul Cavaler, 
proiecţii fantastice ale viitorului, în care rolul lui de ocrotitor şi mântuitor al Otiliei 
apare capital, iar Pascalopol, mult mai târziu, fiind bătrân, îi va reda libertatea, „spre 
a păstra şi el numai amintirea fericirii, farmecul unei feminități enigmatice”[ 16, 
p.291]. 

Romanele lui G. Călinescu abundă în elemente caricaturale, care apoi iau 
formă grotescă, deşi ridicolul nu prinde forme fantastice, de mit, ca la Cervantes. 
Grotescul se încadrează în universul mic, iar uneori creează o înfiorare cosmică. 

O altă încercare de inspiraţie quijotescă, de data aceasta spirituală şi total 
deosebită pentru literatura română întâlnim în proza modernistă a lui Jacques G. 
Costin, în nuveleta Don Quichotte din lucrarea Exerciţii pentru mâna dreaptă şi 
Don Quichotte. Prezentând o uşoară parodie a romanului, autorul povesteşte ultima 
aventură a eroului, postumă, absurdă, de o singură zi, însă tot atât de fantastică şi de 
neizbutită. În zorii unei zile de sărbătoare, plictisit de inacţiune, Don Quijote 
dispare de pe soclul monumental din piața Argamasilla, în dorința de a-şi scrie 
singur epopeea, având deja experiența greşelilor trecute. „Era travestit într-un 
costum naţional, potrivit după împrejurări şi călărea un catâr strâns tare în şea, astfel 
că putea trece drept un piccadores de închiriat pentru luptele cu tauri”, hotărât să 
nu-l mai ia pe Sancho, întrucât nu avea „nici o poftă să-şi trăiască încă odată 
povestea atât de cunoscută”, iar scutierul „în fond nu i-a fost de nici un folos”|17, 
p.139]. Dar apariţia fantomatică a ducelui de Bejar îi opreşte avântul generos, 
impunându-l să-şi reia ţinuta istorică de altă dată, observând: „Eroii nu se 
travestesc. la aminte cavelere de la Mancha. Suntem toți la locurile noastre, în 
proporțiile ce ni se cuvin. Tovarăşul tău Sancho Panza şi frumoasa Dulcinea de 
Toboso şi-au primit drepturile renumelui în culori nepieritoare... Tu, singur, eşti o 
glorie de piaţă publică. Faima ta e deasupra noastră, a tuturor, dar şi răspunderea te 

apasă în aceeaşi măsură”| 17, p.167]. Don Quijote a ascultat lungul apel în tăcere, 

aplecând uşor capul, „ca sub povara unei dureri inexprimabile”, deşi era turnat în 
bronzul cel mai plin. Apoi o lacrimă mare îi alunecă pe faţă şi doar „o picătură 
imperceptibilă, aproape solidă , de sare şi de afecțiune”|[17, p.170] se opri la 
sfârşitul drumului străbătut. Copleşit de cele auzite, eroul s-a apropiat de bibliotecă 
şi a urmat întocmai recomandările ducelui de Bejar, identificând costumul „după 
datele cele vrednice”. Astfel, atât stilul vioi, paradoxul cât şi ironia subtilă se 
întrevad prin pătrunderea sensului adânc al romanului Don Quijote. 

Emoţionat de figura lui Don Quijote, M. Sorescu se lasă influențat de acesta 
şi în romanul Trei dinți din față, după volumul Tinereţea lui Don Quijote, deoarece 
complexitatea aspectelor cervanteşti, neliniştea existenţială, absurdul îl preocupă pe 
poet. De menţionat e că „universul sorescian posedă o realitate butaforică, concret - 
cerebrată, şi o foame devoratoare de spaţiu”|[18, p.20], întrucât orice peisaj, 
împrumutat din real, poate fi zămislit şi renegat prin magia laică a gândirii sale 
paradoxale. Ceea ce conferă însă unitate parcelelor disperse este tiparul 
inconfundabil al gândirii, spiritul sorescian, indiferent de decor şi substanță 
lingvistică. 

Romanul Trei dinți din față a rezultat un roman ironic, cu o epică bogată, 
deloc tentant de complicațiile şi răsucirile analizei psihologice, un roman dinamic, 
fluent, „deşi obositor de spiritual, disimulând sub acest înveliş strălucitor, o 
problematică gravă”[18, p.27]. În centrul intrigii stau aluziile la romanul cavaleresc 
medieval, cu bravi cavaleri „fără frică şi fără pată”, de altfel, cum îl cunoaştem pe 
neînfricatul Don Quijote, aceştea fiind apărători ai cauzei binelui în lume. 

Autorul cunoaşte mai multe despre personajele sale, decât include în volum, 
evitând conştient explicația ambiguităţilor în interpretarea unor gesturi. Plenitudinea 
vieții nu poate fi captată, ar putea suna concluzia sa justificatoare, referindu-se la 
jocurile de lumini ale imaginii, incertitudinea optică. 

Olga, eroina romanului, îl iubeşte pe Val, dar îl părăseşte fără nici o motivaţie 
rezonabilă şi se lasă sedusă de un banal cuceritor de provincie. Încercarea ei de 


sinucidere, escapada la Cluj cu Nucu Constantiniu sunt fapte care decurg unul din 

altul. Romancierul se abţine de la procedura analizei psihologice, rămânând doar la 
stadiul contemplativ. 

Eroul principal, Val Tomiţa, este geniul, surprins de prozator în perioada 
anterioară exploziei creatoare, constituind, astfel, o materializatoare a speranţei 
rămasă neîmplinită. Ca şi Don Quijote, eroul sorescian are planuri grozave de viitor, 
trăieşte în lumea imaginară a artei, dar ezită să acţioneze. Chiar Olga spune într-un 
dialog: „Vorbeşti mereu de lucruri colosale, ai planurile cele mai fantastice, şi când 
e să faci într-adevăr ceva...schimbi proiectul cu altul şi mai aiurit”[ 19, p.15]. 

Val este exmatriculat de la Facultatea de arte plastice, fiindcă, sub titlul 
Prințesa Baliţa, lăptăreasa, expuse imaginea unei descendente de viță nobilă care 
exercita într-adevăr, profesia respectivă. Tânărul sculptor lucrează apoi într-un 
atelier de fabricare a păpuşilor. În funcţia de director este numit soțul femeii iubite. 
Iubita însă îl părăseşte, misterios şi irevocabil, în favoarea unui aventurier meschin. 
Toate gesturile îl trădează şi se întorc împotriva sa. Singura sculptură pe care o 
execută este bustul Olgăi, modelat în lut. 

Toată viața lui Val este un cumul de eșecuri, ori, poate, un cumul al 
loviturilor primite. Într-un moment de criză Tudor încearcă să-l încurajeze: „La 
vârsta ta, ai realizat ceva foarte important. Ţi-ai ales drumul, nene, ai reuşit să te 
descoperi, ţi-e limpede ce ai de făcut! Nu-ţi rămâne decât să te pui pe treabă'[19, 
p.355], adică să acţioneze, întrucât toată lumea crede în talentul său, iar peste câțiva 
ani va ajunge un nume. Dar o moarte precoce şi neobişnuită pecetlueşte un destin 
ieşit din comun: el dispare în timpul unei delegații în Delta Dunării. Asupra înecului 
său plutesc bănuielile tragice, deşi se pare că ipoteza sinuciderii este cea mai 
verosimilă. 

Olga este o apariție miraculoasă, o femeie cu părul lung până-n pământ, o 
frumoasă de poveste a cărei viață e plină de nefericire: părinții morți în 
bombardament, un soț mult mai vârstnic şi obuz, o fugă debusolată în căutarea 
echilibrului sentimental. 

Cei doi îndrăgostiţi Val şi Olga discută despre libertatea umană într-o noapte, 


în parc, în plină desfăşurare a poveștii de dragoste. Val fiind un spirit mândru şi 

neîncătuşat menţionează: „Nu, dragă, oamenii trebuie să vorbească mereu deschis ... 
procesul cunoaşterii e dramatic în sine şi dacă ne ferim să-l apucăm direct, ca pe un 
şarpe zvârcolindu-se, dacă ne eschivăm să gândim, atunci suntem nişte indivizi 
pierduţi. Eu mă feresc de tine, tu de mine, celălalt de noi amândoi, ce-ar fi asta ? ... 
Am ajunge nişte oameni care se tem de umbra lor, nişte alienaţi ...[19, p.490]. 
Astfel, eroul lui M. Sorescu ca şi eroul lui Cervantes este lovit tocmai fiindcă nu 
ştie să se apere de perfidie şi luptă deschis. Chiar într-un vis, Tudor îl vede astfel : ,, 
Lui Val îi picaseră trei dinți din față, ca la un meci de box când adversarul îți 
speculează un moment de neatenție, şi te izbeşte cu toată puterea peste gură. 
Momentele de neatenție la Val se țineau lanţ, el putea fi pocnit cu toată forța, pentru 
că nu se apăra, nu-şi apăra nici măcar faţa, şi râdea tot timpul”[19, p.490]. Acest râs 
simbolic, este doar o formă de manifestare a vitalităţii şi a deschiderii încrezătoare 
în viață. El însoţeşte emblematic personajele „luminoase ale cărții, cei „trei dinţi 
din față”. Dar râsul este o expresie a vulnerabilității, fiindcă deschiderea înseamnă 
şi uitare de sine, înseamnă părăsirea armelor. 

Autorul se joacă de-a moartea cu personajele sale, iar farsa jucată de destinul 
Olgăi e doar una din înscenările macabre. Singurul sacrificat este Val. În rest, poate 
fi creată chiar o catalogare a morților ratate: Tudor se lasă cuprins de voluptatea 
morţii, băgându-şi capul într-un butoi cu apă. Înainte de a se produce asfixierea, 
peştele care se află în lichid îl izbeşte energic în cap, redându-l vieții. Nucu 
Constantiniu plonjează de la etaj la etaj cu o umbrelă de damă deschisă ca parașuta, 
în cursul unei aventuri amoroase. Tot el este superficial înjunghiat de Șandru, dar 
cuțitul realizează doar tăierea apendicelui. 

Toate aceste preludii ale finalului sunt în fond o exprimare metaforică, 
deoarece „ca nişte metafore obsedante, dilatări dramatice ale unor momente minore, 
nedecisive în viața personajelor, farse macabre apar ca o răzvrătire împotriva 
banalității şi o înnobilare a ei”[18, p.27]. Autorul romanului formulează aici 
universul compensatoriu al irealului, în care scriitorul se joacă, transformând în 
poveste latenţele şi virtualităţile, trăirile comprimate sau cenzurate de luciditate şi 


bun - simţ. 

Un alt membru al grupului, coleg de cameră cu Val, este Tudor Frăţilă, 
ziarist la un jurnal din capitală. Materialele scrise de acesta, tocmai datorită lipsei de 
rigiditate şi supunere cuminte față de tipar şi convenție, îl aduc în situaţia de a fi 
îndepărtat din redacţie şi din viaţa socială. La întoarcere, aureola sa literară îl 
aşteaptă, deja conturată, fiindcă reportajul care îi pricinuise excluderea devenise, 
grație prietenului său Andrian Ploscaru, o nuvelă publicată sub pseudonim şi 
remarcată elogios de public şi critici. Deşi în ipostaza sentimentală este şi el 
ghinionist, un tras pe sfoară, acest personaj degajă o mare ingenuitate care îi dă 
farmec, ca şi lui Val, întrucât „laturile patetice ale întâmplărilor nu apar la lectură 
naiv şi tezit pregnante, modalitatea relatării fiind apăsat desolemnizată, antipatetică, 
cuvintele având intonaţia de falset a parodiei”[18, p.32]. 

Al treilea locatar al camerei şi al treilea pretext al romanului, Adrian 
Ploscaru, este singurul care beneficiază de o viață aşezată, fiind pentru prietenii săi 
o oază. El este ziarist şi poet fără volum, ardelean de loc, atent la aspectul 
vestimentar, preocupat de o posibilă afecţiune lunatică, ironic şi sobru, va fi adus în 
albia unei existenţe normale, medii. Boemul şi poetul dezordonat, care-şi risipeşte 
foile scrise cu o suverană nepăsare, devine un domestic, tată a doi gemeni, soţ al 
unei gospodine desăvârşite, dactilografă şi studentă la fără frecvență. Deşi lovitura 
piezişă a sorții nu-l ocoleşte nici pe el, însă nu-i provoacă răni grave. Un excavator 
răstoarnă o cupă de pământ peste tânărul ziarist, fără să-l deterioreze fizic, însă, 
trece printr-o sinistră acțiune a îngropării de viu. 

Şandru, soţul abandonat al Olgăi, întruneşte în figura sa de arivist specializat 
în post de director, având însuşiri de bufon sentimental, cu intuiție a situației şi 
agerime activă, fiind, în fond, un ignorant. Când Nucu Constantiniu vorbeşte despre 
maeştrii flamanzi, Şandru întreabă: ,„- Cine sunt aceştia?” Dar după zâmbetul întins 
al lui Val, continuă: „Flamanzi, vasăzică... flămânzi - rânji el”[19, p.339]. 

Nucu Constantiniu, un alt erou, este un Don Juan parodic, pentru acesta fiind 
caracteristic faptul că succesele sale erotice îl iau oarecum prin surprindere, sunt un 
dar al sorții, nu al propriei seducţii. Atât orgolioasa Diana, cât şi dificila Olga 


cedează în faţa mediocrului cuceritor, deşi „în raporturile dintre personaje, figura sa 

bonomă şi clară, prin deturnările pe care le produce în dirijarea vocației 
sentimentale feminine, introduce accentul comic şi secondat pe care îl creează 
prezenţa lui Sancho Panza lângă Don Quijote”[18, p.33]. Nucu Constantiniu 
primeşte pasiv, dar cu braţele deschise, pe iubitele celorlalți care se agaţă de el, 
preferând prezența sa lemnoasă, inertă spiritual, tumultului sufletesc al altor 
adoratori. 

Scriitorul basarabean Ion Druţă este un liric, iar „formula lirismului său 
narativ ar putea duce gândul la sămănătorism”[20, p.197]. În creaţia lui Ion Druţă 
tragismul acestui univers capătă valori simbolice, deşi acest simbolism este, aici, de 
structură evident mitică. Deşi se alimentează, faptologic, din universul rural, creația 
lui Ion Druță este pătrunsă de toate neliniştile omului secolului al XX-lea, 
menţionează criticul M. Cimpoi, fiind astfel, puternic marcată existențial. Trăind 
într-o lume în care temeiurile etice s-au clătinat, eroii săi caută în mod frecvent 
salvarea prin sacru. La scriitorul basarabean „nu există, de fapt, eroi, ci un singur 
erou aflat mereu în căutarea absolutului”|[21, p.5], anume această trăsătură îl 
înrudeşte mult cu eroul cervantesc, Don Quijote. 

Coroana prozei de inspiraţie rurală a lui Ion Druţă este, neîndoielnic, Povara 
bunătăţii noastre, romanul care sintetizează caracteristicile celorlalte opere, de 
acelaşi tip ale autorului, aşa cum „Nistrul adună în apa sa râurile basarabene”[22, 
p.63]. 

De altfel, spaţiul cuprins în naraţiune e chiar pe Nistru. Reîntors, în timpul 
primului război mondial de pe îndepărtate meleaguri estice, Onache Cărăbuş trece 
Nistrul înotând, primăvara, printre blocuri de gheaţă, spre a se aşeza în Ciutura, 
satul său, văzut de pe malul celălalt. Aici va străbate întreaga istorie contemporană 
intrată în viaţa lui: prin momentul reocupării Basarabiei de către ruşi, purtând în 
acel moment haina militară românească, dincolo de Prut, concentrat, prin pierderea 
băieților, în cel de-al doilea război mondial, prin reintegrarea ținutului în imperiul 
bolşevic, aici îşi poartă bătrâneţea şi, în cele din urmă, răposează întru Domnul. 

Viaţa eroului druţian Onache Cărăbuş, nu este una liniară şi monotonă ca, de 


altfel, şi viaţa lui Don Quijote, ci una „confundată cu istoria, cu teroarea la care 

supune ea în mod tradiţional Basarabia, această viaţă o scapă de vagul ontologic şi 
se umple de real, modelându-se prin rezistenţă, prin recursul la argumentul etic”[21, 
p.14]. 

Eroul principal nu este un ins deosebit prin el însuşi, nu este un erou de 
baladă, deşi romanul lui Ion Druţă are un caracter „baladesc”. El este un om 
obişnuit, nimic nu-l singularizează şi nu-l ridică deasupra altor țărani, nu are nimic 
straniu şi nici monumental, doar „povara bunătăţii” e, poate mai mare la el decât la 
alții, atârnă mai greu”[22, p.65]. Dar spre deosebire de prietenul din tinereţe, 
Haralambie, el, Onache Cărăbuş nu râvneşte la nimic din ce nu-i al său, nu dă, în 
nici o împrejurare, dovadă de lăcomie, refuză chiar a primi, dacă i se oferă, ceea ce 
că nu i se cuvine. Această trăsătură îl apropie mult de Don Quijote, care e la fel de 
cinstit şi onest. Pentru Onache, cadrul ideal de existenţă nu-i nici capitalismul, nici 
socialismul, el încearcă, asemenea lui Don Quijote, să-şi întemeieze, în orice 
context social şi indiferent de timpul istoric, un spaţiu securizant propriu, oricât de 
precar, şi acesta devine un simbol al permanenţei. Eroul înțelege a trăi cu dreptate 
şi se bazează pe propriile puteri în luptă, ceea ce-l apropie de Don Quijote. Ca şi 
bravul Cavaler, Cărăbuş ura nedreptatea, oriunde şi oricând i-ar fi răsărit în cale: 
„nedreptatea făcea din el ostaş într-o singură clipă, chemându-l sub steagul 
nedreptăţii, drept care omul îşi coboară mâinile ce stăteau adunate cruce la 
piept”[23, p.89]. 

Timpul lui Onache Cărăbuş este, în lumina etnosului şi al tradiției, timpul lui 
individual, şi nu-i pasă de timpul etern, deşi „acest mod de a converti realul, de a-l 
remodela, astfel ca să trăiască prin eul său într-un chip mitico-magic este datul 
ontologic esențial al sufletului țărănesc”[21, p.15], şi o paralelă grăitoare cu tradiția 
cavalerească. 

Fiind înţelept, Onache Cărăbuş refuză schimbarea, intuindu-i pericolul 
deformat. El continuă să cultive în ograda lui păpuşoiul, deşi alţii l-au abandonat. În 
conversaţie cu fiica sa Nuţa, bătrânul îi demonstrează: „Păpuşoii au fost aceia care 
au venit de fiecare dată atunci când ne lovea soarta ... . Păpuşoii din ogradă sunt 


singurele mele neamuri care mi-au mai rămas. Și atunci când îi seamăn, şi atunci 

când îi părăsesc, şi atunci când îi secer, şi atunci când îi curăţ, când îi dezghioc, 
când îi macin — eu sunt veşnic printre neamurile mele”[23, p.336]. 

Un alt simbol al dăinuirii este şi cățeaua Molda care îl însoţeşte pe Onache 
Cărăbuş pe tot parcursul existenței sale pământeşti. A venit, nechemată, din 
depărtări şi s-a contopit cu câmpia, cu focul, cu fluviul, ivindu-se, mereu, de câte ori 
vremurile s-au asprit, mângâindu-l pe om şi veghindu-i restriştea ca şi bucuria. 
Oricând i s-a părut că se rătăceşte, fiind chemată „Molda ... a ... a” — aceasta a 
apărut parcă din neant, vestindu-l că toate rămân şi curg la fel în ciuda tuturor 
schimbărilor timpului. 

Sfârşitul lui Onache Cărăbuş capătă ca şi viaţa lui întreagă de țăran înţelept, 
dimensiune simbolică. E mitul dăinuirii unui neam prin firea, comportamentul şi 
codul său moral. Alte personaje din roman doar îi subliniază măreţia-i bravă. Şi 
soția lui Tincuţa, şi fiica Nuţa, şi ginerele său Mircea, şi vecinul Haralambie, - toți 
aceştia, cu o personalitate bine rotunjită, întregesc o lume cu reliefuri bine desenate. 
Dar, „deasupra tuturora se ridică, asemenea unui lujer puternic, Onache, 
întruchiparea ţăranului basarabean care ştie să rezişte furtunilor sorții, mândru, 
înțelept, mereu cu zîmbetul şi cu zicala care povăţuieşte şi îndeamnă”[20, p.198]. E 
o încurajare a firii ŞI a sorții. 

O atenţie deosebită merită şi romanul scriitorului basarabean Aureliu Busuioc 
Singur în fața dragostei, unde Radu Negrescu este „un erou memorabil, proiectat pe 
fundalul unui mediu sătesc dominat de ignoranţa, lâncezeala socială, frazeologie 
goală, prostie, ipocrizie”[24, p.184]. Inițial eroul îmbrăcă masca unui „Don 
Quijote” al satului basarabean, dar apoi se vindecă de romantism, lasă în pace 
morile de vânt, fiind în aşteptarea „marelui semnal” - invitaţia la aspirantură, la 
oraş. Anume aceasta, în opinia lui Radu Negrescu, este singura alternativă de 
evadare din acest mediu „afectat de idioţenie, mediocritate, rutină şi obtuzitate”[24, 
p.184]. 

Creaţia lui A. Busuioc continuă să rămână în multe privințe un exemplu, 
întrucât autorul a ştiut să mânuiască cu atâta dezinvoltură ironia, umorul, sarcasmul, 


a utilizat un limbaj şi un vocabular atât de îngrijite şi atât de româneşti. „Replica 

imediată, - menţionează Ion Ciocanu, altfel zis spontană, firească, cu atât mai 
impresionantă, comentariul umoristic succint şi hazos, provenit din învăluirea 
banalităților în haine alese, în expresii neaşteptat de bogate în seve de gândire 
profundă, care desființează banalitățile în cauză prin punerea lor măiestrită în faţa 
unor aprercieri înalte şi serioase, concluzia etică ce trădează lipsa de vigoare sau 
chiar de sens a afirmației care de altfel putea trece drept adevăr şi alte instrumente 
de lucru ale „veselului” Aureliu Busuioc ne sunt cunoscute bine din viață, din 
participările sale vii, sclipitoare, tonifiante la dialoguri şi discuţii orale, dar şi din 
operele scriitorului”[25, p.114]. 

Debutul în proza lui A. Busuioc prin romanul Singur în fața dragostei a 
demonstrat talentul epic al poetului „înscriindu-se în proza din anii 60 ca una din 
realizările cele mai originale şi rămânând până astăzi o lucrare unică în felul e1”[26, 
p.343]. Fără a subaprecia alte calităţi literare ale romanului, apreciate la justa lor 
valoare de critică la timpul său, se poate menţiona, fără teama de a exagera că 
succesul lui mare la cititori s-a datorat înainte de toate eroului central Radu 
Negrescu, chipul căruia s-a impus atenţiei generale atât prin trăsăturile individuale 
de caracter ce dădeau la iveală o personalitate cu adevărat revelatorie, cât şi prin 
faptul că el prezenta un tip de erou neobişnuit. După V. Coroban „Confesiunea 
eroului principal, Radu Negrescu, poate scandaliza pe unii critici familiarizați cu 
tiparele comune ale teoriilor eroului pozitiv şi ale conflictului”[27, p.202], iar 
Negrescu este un antierou, în raport cu ce ne-am obișnuit să calificăm drept erou, fie 
pozitiv, fie negativ. Comportamentul său se deosebeşte vădit de cel al eroilor 
pozitivi din alte proze. El este sceptic şi anume aceasta îi dă posibilitate eroului să 
aibă plăcerea de a fi paradoxal, de a se avânta în sfera ideilor şi de a le discuta. 

Dar un antierou este şi Don Quijote al lui Cervantes, un antierou cu dublu 
sens: de parodie a idealului fantezist de erou din romanele cavalereşti, dar şi de 
antipod al „bunului simț” inerent spiritului burghez în afirmare, pentru care 
pragmatismul devine temelia filosofiei sale a vieţii. „Antieroul ia naştere, de obicei, 
în anumite momente de cotitură ale procesului literar, dând expresie necesității unui 


concept de erou într-o formă negativă, deoarece negarea vechiului este prima formă 

de afirmare a noului, ce nu şi-a dobândit încă o conştiinţă de sine pozitivă. De aceea 
antieroul nu poate fi identificat nici cu eroul pozitiv, ceea ce poate duce la tratări 
eronate ale conținutului ideatico-artistic al chipului, când negativismul antieroului 
este înţeles ca o expresie a mesajului auctorial” menționează A. Gavrilov [27, 
p.346]. 

Romanul Singur în fața dragostei este o expresie preponderent ironică, până 
la urmă nelipsită de gravitatea necesară, a vieţii unui colectiv de pedagogi în care pe 
neaşteptate vine un profesor nou, inteligent, capabil să introducă un minim de aer 
proaspăt în activitatea întregii şcoli. Autorul îl prezintă pe Radu Negrescu drept 
tânăr venit în sat nu din îndemnul inimii, ci mai mult din ambiţie: pentru a afla un 
refugiu provizoriu. Astfel, prin personalitatea complexă a lui Radu Negrescu, 
romanul îşi propune să răspundă la cea mai donquijotescă întrebare: face oare să te 
pui de-a curmezişul nedreptăţilor, să te zbaţi, să lupţi şi până la urmă să învingi ? 
Vom încerca în continuare să răspundem. 

Rămânând la vârsta de doisprezece ani fără de părinți, Radu e crescut şi 
educat de mătuşa lui, care-l consideră un copil „excepţional”, ferindu-l de „orice 
atingere, de orice contact cu restul lumii”. Spre sfârşitul studenţiei Radu se vede 
eliberat de tutela mătuşii, întrucât aceasta moare, şi, fără să stea mult pe gânduri, se 
hotărî să dea mâna cu viaţa. S-a îndrăgostit de Lida, o tânără cu un trecut nu prea 
vrednic, şi, orbit de focul primei patimi, se căsătoreşte cu ea. Dar marea fericire a 
durat prea puţin. După primul obstacol întâlnit, „greşeala” săvârşită de Radu, creşte 
în ochii lui până la proporţiile unei catastrofe, ale unei drame, care va determina 
marea cotitură în tot ce va face şi ce va gândi ulterior eroul central. Mândru şi 
ambițios Radu nu se poate împăca cu amorul propriu „terfelit, jignit, lezat” şi hotărî 
să-şi părăsească soția, plecând din Chişinău în semn de răzbunare, în Recea-Veche, 
unde urma să lucreze doi ani. 

Nimerind într-o şcoală, unde lucrurile nu sunt puse tocmai bine, Radu a vrut 
la început să se opună : „Şi eu l-am jucat pe Don Quijote la început”[28, p.83], se 
justifică el în fața Vioricăi, dar curând se resemnase, va ezita, nu se va lua la luptă 


cu nedreptatea, întrucât e de părerea că nu are nici un rost să participe activ la viața 

şcolii, cu atât mai mult să lupte cu directorul Spânu, deoarece e pe „punctul de a 
fugi” din această şcoală, „nu-i el prostul cela!”, are el „lupta” lui : „marele semnal”. 
Acesta a fost primul semn al parodiei, ca şi Don Quijote, considerat parodie a 
romanelor cavalereşti medievale, în romanul „Singur în faţa dragostei” autorul 
parodiază procesul de instruire şi educaţie în şcoală, unde totul era prezentat 
superficial, formal, uneori chiar eronat. Din păcate, parodia nu ţi-a pierdut din 
actualitate. Lucrurile se schimbă, însă, odată cu venirea Vioricăi, întrucât tânăra 
învățătoare îşi dă seama de elementul nou, care determină structura morală a 
omului, de obligativitatea fiecăruia de a nu rămâne nepăsător la tot ce are loc în 
viaţă. 

Venind la şcoala sătească fără intenţii mari şi iluzii naive, de fapt, Radu 
Negrescu evadase dintr-o lume în care nu se simțea prea bine, din cauza relaţiilor 
sale cu soția Lida, aidoma lui Don Quijote care evadase dintr-o lume reală, întrucît 
n-o accepta. Deşi Radu Negrescu este un om bogat sufleteşte, un intelectual, posedă 
o reală capacitate de a se autoanaliza, spre deosebire de Don Quijote, care este un 
luptător şi care acţionează, eroul lui A.Busuioc este mult mai pasiv, şi „fiind sceptic 
ŞI cinic n-are o concepţie unitară despre lume”[27, p.205], Viorica explicându-i. 
„Scepticismul dumitale nu construieşte. E indiferența care aprobă în fond”[28, 
p.63]. Drama lui Radu Negrescu constă în lipsa unui ideal şi a unui scop bine 
determinat în viaţă, spre deosebire de Don Quijote, care ştie exact ce are de făcut. 

În urma unor experienţe negative, eroul lui A. Busuioc s-a deziluzionat, 
ajungând la concluzia că „viaţa e luptă”[28, p.63], iar oamenii se împart în buni şi 
răi: cei buni fac experienţă pe ei înşişi, ard în laboratoare, vin la ţară să ridice şi pe 
alții, să le deschidă ochii, cei răi frecventează teatrele şi restaurantele, dictează 
gusturi, călătoresc, au locuri calde, se îngraşă şi se plodesc. Atunci Viorica, care 
este o luptătoare, deci, un „Don Quijote”, îi reproşează: „Cei buni luptă, dumneata 
meditezi. Cei buni înving, dumneata filozofezi şi cedezi comod în faţa celor mai 
mărunte obstacole! Mi se pare mie c-o faci doar pe teribilul şi vrei să sperii lumea 


cu orice chip”[28, p.64]. 

Scepticismul lui Radu Negrescu poate fi explicat şi prin prisma biografiei 
sale, iar o asemenea comportare este „într-o anumită măsură naivă” pentru un erou 
cu „universul intelectual al lui Radu”[29, p.181], susţine criticul M. Dolgan. 

Atunci când Negrescu vorbeşte cu toată seriozitatea despre rostul vieţii, 
despre poezie, mituri el se transformă în „erou de faceţie” (de la latinescul facetial 
— glumă, umor, în italiană fax — făclie, flacără - specie literară umoristică, nuvelă 
sau anecdotă cu final surprinzător, spiritual), iar speculaţiile lui metafizice despre 
unele valori universale ale artei devin ridicole, în aceeaşi măsură în care sunt 
debitate cu îngâmfare de ştiutor, - arată criticul Vasile Coroban în eseul său. 
Negrescu, scepticul, declară, spre exemplu, că „Miorlăiturile siropoase ale lui 
Tristan, sau jalnicele lamentaţii ale lui Orfeu, ce ni s-au servit şi ni se servesc toată 
viața de etalon, sunt nişte basme de adormit copiii. Dacă există dragoste cu 
adevărat, nu în rațiune trebuie căutată”[28, p.145]. Adevărul despre dragoste şi 
rațiune e pe înţelesul lui Caţavencu, menţionează acelaşi critic, şi nu era nevoie de a 
face obiect de discuţie „polemică” din el. Cât despre miturile lui Tristan şi Orfeu, 
ele rămân veşnice şi nemuritoare tocmai pentru că nu se încadrează în limitele 
rațiunii reci. Atât academiile din lume, cât şi marii şi genialii scriitori ştiu şi 
recunosc în simpla istorie de dragoste a lui Tristan şi Isolda mitul dragostei fatale, 
care încalcă toate convențiile raţiunii. Legenda lui Lot nu este mitul setei de 
cunoaştere, după cum susține Negrescu, cu aceeași voinicie sigură de profan, ci 
mitul curiozității femeiești, aşa cum l-au conceput autorii Bibliei. E suficient a 
revedea textul biblic, pentru a vedea în cazul dat în ce fel de ceață metafizică 
rătăceşte eroul romanului. 

Revenind la noțiunea de antierou, criticul A. Gavrilov menționează că 
„Înțelegerea justă a sensurilor adevărate ale comportării antieroului este pândită de 
riscul de a lua opoziția „polemică faţă de o atitudine de viaţă întruchipată de tipul 
dominant de erou drept o situare a personajului pe o poziţie polar opusă, putându-se 
ajunge la concluzia că A.Busuioc plăsmuieşte în raport cu optimismul eroilor din 
alte lucrări ale perioadei cu aceeaşi temă, un erou — exponent al scepticismului. Or, 


finalitatea tipologică de antierou a chipului creat de A. Busuioc constă nu în 

afirmarea scepticismului ca filosofie a vieţii, scepticismul antieroului său fiind doar 
o poză polemică, o „imagine răsturnată,” o oglindă deformată în care se văd mai 
bine lacunele unui optimism limitat, „refractor la complexitatea reală a problemelor 
vieții” [12, p.384]. 

Dacă eroul - purtător al optimismului de paradă ne oferă prin comportarea sa 
nişte „reţete de viaţă, antieroul lui A. Busuioc, în contrast cu oamenii pentru care 
„lumea e clară ca un pahar de apă”, ne declară chiar de la prima întâlnire: „Singurul 
fenomen pe care nu-l pot integra în nici o formulă e scurta mea existenţă ..."[28, 
p.136]. Astfel, el refuză să dea, dar şi să accepte reţete de-a gata, pentru că, în 
convingerea lui, „fiecare om e o lume, o lume cu specificul ei ...”[28, p.136] fapt 
care presupune adoptarea în viaţă a unei atitudini proprii. Deci, „finalitatea artistică 
a chipului antieroului - eliberarea conştiinţei noastre de tot ce e şablon în gândire şi 
acțiune şi stimularea unei atitudini personale creatoare faţă de problemele 
vieții” [26, p.348]. 

Deşi critica timpului l-a apreciat pe Radu Negrescu în termeni deosebit de 
drastici: „individualist şi egoist fără pereche”, „orgolios”, „ironic şi răutăcios”, 
„meschin”, „un raționalist rece”, „erou de faceţie” ş.a. în continuare vom reliefa 
noțiunea de „individualist”, întrucât există o paralelă între eroul lui A. Busuioc şi 
Cavalerul Tristei Figuri, fiind şi el, de altfel, un individualist. „Mi se spune că sunt 
un individualist”, cugetă Radu Negrescu, căutând să se dumirească el însuşi asupra 
poziției sale, şi se pare că acceptă această caracteristică. Apoi continuă: „ Sunt un 
individualist în măsura în care i-am lăsat şi-i las pe un Spânu, Pintea sau Tamara să- 
şi facă mendrele cum le place, dar ca să-mi pot vedea de treabă în pace şi linişte. 
Aici am păcătuit, e drept... .”[28, p.139]. „Un „individualist pentru care 
individualismul este în ochii proprii un păcat nu mai este un individualist sadea, 
comentează A. Gavrilov, ci un om care îşi face cu severitate procesul 
conştiinței”[26, p.351]. Eroul continuă: „Dar aş fi un neindividualist, dacă aş 
accepta principiile lor, ori, mai bine zis, lipsa lor de principii ?”[28, p.145] Într- 
adevăr, dacă Radu ar fi acceptat „lipsa lor de principii”, el ar fi putut trece în ochii 


lui Spânu, Pintea şi Tamara drept un bun membru al colectivului lor, dar tocmai 

atunci el ar fi fost un individualist adevărat, care pune interesele personale mai 
presus de orice principii. Or, el preferă să trăiască drept un „individualist”, decât să 
accepte un spirit colectivist bazat pe „o lipsă de principii”. De altfel, poziția 
eroului este suficient de clară : „când ideile şi tendințele lui ( ale colectivului ) 
corespund cu ale mele, sunt cu el ; când avem păreri felurite, sunt eu”[28, p.145]. 
Deci, „individualismul” lui Negrescu este un protest împotriva unui spirit 
colectivist, care presupune anularea personalităţii şi adaptarea la mediu. Văzând că 
Viorica are o altă poziţie, decât cea acceptată de el, Radu i se adresează: „voiam 
doar să-ţi spun că în rolul de Don Quijote, pe care vrei să-l joci, nu mă aranjează 
postura lui Sancho ... .Şi nici a lui Rocinante. Şi eu l-am jucat pe Don Quijote la 
început. - Şi ti-au frânt lancha morile ? — acceptă ea jocul. - Sunt nişte mori 
moderne. Cu motoare. Cu diplome. Cu proptele. - Şi ai hotărît să te odihnești la 
umbra lor ?”[28, p.186]. 

Atunci când Radu a încercat să apeleze la susținerea secţiei raionale de 
învăţămînt, „principiul colectivismului” s-a arătat a fi o formulă atât de comodă, 
când vrei să-l pui pe cineva la punct: adică tot corul cântă fals, el unul cântă corect! 
Ei, bine şi-a zis eroul, dacă acest cor cântă corect, el va cânta atunci fals, şi dacă ei 
reprezintă colectivul, el va fi „ individualistul”. 

Descrierea raporturilor Radu - Viorica a provocat notițe critice nu mai puțin 
drastice, decât chipul moral al eroului, fiind aproape unanime. Autorul a fost 
învinuit de faptul că eroii săi mai mult meditează despre dragoste, decât trăiesc cu 
adevărat acest sentiment. Radu şi Viorica sunt doi tineri intelectuali care repudiază 
un mod de viață impersonal, pentru ei dragostea fiind nu doar o atracție erotică 
reciprocă, ci şi o unitate de convingeri şi principii. Astfel eroul romanului nu trece 
decât aparent printr-o criză erotică, deoarece „sub învelişul simbolic al iubirii în 
conştiinţa învățătorului Negrescu are loc un salt calitativ de natură etică”[30, p.84], 
iar iubirea sa pentru Viorica este un fel de catalizator, ori poate o simplă 
coincidență, întrucât necesitatea ce modifică psihologia lui, este una socială. 


„Pozele,” „exhibițiile mintale”, „paradoxurile” lui R. Negrescu sunt semne 

tipologice de antierou ale acestui chip, sunt mijloace de zugrăvire, obiectivare 
artistică”[31, p.138]. 

Dacă Radu luptă cu sentimentul său de dragoste, defăimînd însuşi idealul 
acestei noţiuni, definind-o ca o manifestare a egoismului, Viorica pune în calea 
atracției sale crescânde faţă de colegul său tocmai idealul unei iubiri adevărate, care 
nu se reduce doar la sentimentul erotic, ci implică o unitate de principii. „Radu se 
cramponează de paza individualistului nu din convingere, ci din teama de a se 
expune pericolului unor noi dezamăgiri în dragoste,  cinismul său trădând o 
încercare disperată de a se menţine pe o poziţie în care dragostea face figuri tot mai 
mari”[26, p.356], susţine criticul A. Gavrilov. Viorica, însă, l-a pătruns şi l-a înțeles 
pe Radu în pofida excentrismului şi extravaganţei sale, înainte de a se fi înţeles 
el însuşi pe sine: „Oamenii care nu iubesc nu sunt ca el. El se teme. Pentru mine se 
teme |! Se controlează, se analizează ca să nu facă, - pentru mine ! — să nu facă un 
pas greşit!”[28, p.150]. Deci, Viorica a văzut că sub individualismul lui Radu se 
ascunde frica de a-şi revedea principiile de viaţă, teama de a-şi asuma rolul lui Don 
Quijote. Ea a înţeles aceasta nu atât cu rațiunea, cât intuise cu inima de femeie 
îndrăgostită, pe care iubirea o face puternică şi capabilă de orice sacrificiu. Ea a 
înțeles că orgoliul de bărbat nu-i va permite lui Radu să accepte o dragoste 
ocrotitoare, ce o reeditează într-un fel pe cea a mătuşii lui. Și atunci ea adoptă o 
strategie pur feminină, se lasă „cucerită”, pentru a-i acorda iubitului sprijinul 
necesar. 

Radu însă se retrage din faţa dragostei şi încearcă din nou să se claustreze în 
„cercul strâmt şi rece” al individualismului egocentric. Dar în final, eroul ajunge la 
dureroasa concluzie că s-a împotmolit în minciună, atunci când a crezut numai în el. 
Acum însă când a biruit totuşi dragostea, „eroul simte că se asfixiază în armura 
raționalismului egoist în care îşi încorsetase sufletul, şi omenescul din el, 
respingând solitudinea individualismului, are nevoie de dragostea altuia ca şi de 
aer”[26, p.355], iar eroul exclamă: „Am nevoie de tine! Nu mă lăsa singur în faţa 
dragostei.”[28, p.156]. Astfel, „Radu Negrescu e un personaj — simbol al 


inconformismului, prin care sunt sfidate canoanele, convențiile, prin care se 

pledează pentru pasiunea reflexivă, pentru înțelegerea frumosului şi păstrarea, 
nealterarea lui”[32, p.123], exact acesta a făcut marele Cavaler când a pornit în 
lume pentru a o schimba. În final, Radu înţelege că trebuie să meargă cu sufletul 
deschis în întâmpinarea altor oameni, pentru a se regăsi cu adevărat. 

În procesul de identificare a revitalizării lui Don Quijote în proza românească 
am definitivat câteva aspecte şi am dezvăluit semnificaţia etică a quijotismului în 
creaţiile unor scriitori. C. Hogaş, în cele două romane Pe drumuri de munte şi În 
munții Neamţului, urmăreşte un ideal - nu de cavalerism rătăcitor, ci de 
excursionism pribeag, utilizând procedeul călătoriei ca şi Cervantes. Imaginea 
scriitorului drumeţ a rămas în memoria contemporanilor, fiind asociată cu imaginea 
lui Don Quijote şi a Rocinantei sale. În procesul cercetării am descoperit diverse 
elemente comune între cei doi eroi. În creaţia lui G. Călinescu, am depistat afinități 
structurale cu personajul cervantin. Scriitorul român reuneşte în profilul arhitectului 
Ioanide, eroul romanelor Bietul Ioanide şi Scrinul Negru, calități tipice unor eroi, 
printre care şi Don Quijote. Ioanide este şi el într-o anumită măsură un Don Quijote, 
un vizionar, dar unul aparte, reprezentativ pentru secolul al XX-lea. El încearcă să 
se realizeze într-o lume mai evoluată, devenită o forţă de constrângere a genului şi 
de neutralizare a oricăror aspirații înalte. Spre deosebire de ingeniosul hidalg, acesta 
nu este un cutezător nebun, care merge orbește înainte, afirmând idealurile sale 
himerice. Arhitectul trăieşte dorul unei alte epoci de virtuţi cavalereşti şi nu se poate 
acomoda deloc obligațiilor cotidiene, ceea ce îl înrudeşte foarte mult cu Don 
Quijote. Şi în romanul Enigma Otiliei de G. Călinescu găsim unele concordanţe cu 
eroul Don Quijote în persoana ambiţiosului tânăr Felix Sima. El este un erou şi un 
participant activ, o trăsătură comună cu eroul cervantesc, având o fire echilibrată, cu 
un simţ al disciplinei înnăscut, care îl fereşte de excese. Ca şi Don Quijote, care 
avea un scop clar determinat, Felix e capabil de concentrarea voinţei în vederea 
scopurilor fixate, pregătindu-se serios pentru o carieră universitară strălucită. 
Dragostea rămâne pentru Felix o idee, o imagine inalterabilă a eternului femenin, de 


altfel ca şi imaginea Dulcineei pentru Don Quijote. 

Jacques G. Costin în nuveleta Don Quichotte din lucrarea Exerciţii pentru 
mâna dreaptă şi Don Quichotte parodiază romanul Don Duijote, povestestind 
ultima aventură a eroului, postumă, absurdă, de o singură zi. În zorii unei zile de 
sărbătoare, plictisit de inacţiune, Don Quijote dispare de pe soclul monumental din 
piaţa Argamasilla, în dorința de a-şi scrie singur epopeea, având deja experienţa 
greşelilor trecute. Dar apariţia fantomatică a ducelui de Bejar îi opreşte avântul 
generos, impunându-l să-şi reia ţinuta istorică de altă dată. Don Quijote a ascultat 
lungul apel în tăcere, s-a apropiat de bibliotecă şi a urmat întocmai recomandările 
ducelui de Bejar. Şi M. Sorescu se lasă influenţat de Don Quijote şi în romanul Trei 
dinți din faţă, deoarece complexitatea aspectelor cervanteşti, neliniştea existențială, 
absurdul îl preocupă pe poet. Trei dinţi din față a rezultat un roman ironic, cu o 
epică bogată, deloc tentant de complicațiile şi răsucirile analizei psihologice, un 
roman dinamic, şi fluent. În centrul intrigii stau aluziile la romanul cavaleresc 
medieval, cu bravi cavaleri cum îl cunoaştem pe neînfricatul Don Quijote, aceştea 
fiind apărători ai cauzei binelui în lume. Am găsit afinități între cei doi eroi: ca şi 
Don Quijote, eroul sorescian are planuri grozave de viitor, trăieşte în lumea 
imaginară a artei, dar ezită să acționeze. 

Scriitorul basarabean I. Druţă în romanul Povara bunătăţii noastre a creat un 
erou foarte asemător cu Don Quijote.Viaţa lui Onache Cărăbuş, nu este una liniară 
şi monotonă ca, de altfel, şi viaţa lui Don Quijote, ci una zbuciumată. Onache 
Cărăbuş nu râvneşte la nimic din ce nu-i al său, nu dă dovadă de lăcomie, refuză 
chiar a primi, dacă i se oferă, ceea ce că nu i se cuvine. Această trăsătură înrudeşte 
cu Don Quijote, care e la fel de cinstit şi onest. Pentru Onache, cadrul ideal de 
existență nu-i nici capitalismul, nici socialismul, el încearcă, asemenea lui Don 
Quijote, să-şi întemeieze, în orice context social şi indiferent de timpul istoric, un 
spațiu securizant propriu, oricât de precar, şi acesta devine un simbol al 
permanenţei. Eroul înţelege a trăi cu dreptate şi se bazează pe propriile puteri în 
luptă, ceea ce-l apropie de Don Quijote. Ca şi bravul Cavaler, Cărăbuş ura 
nedreptatea, oriunde şi oricând i-ar fi răsărit în cale. Cu mare interes am 


cercetat romanul scriitorului basarabean Aureliu Busuioc Singur în fața dragostei. 

Radu Negrescu, eroul central, inițial îmbrăcă masca unui „Don Quijote” al satului 
basarabean, dar apoi se vindecă de romantism, lasă în pace morile de vânt, fiind în 
aşteptarea „marelui semnal” — invitaţia la aspirantură. Negrescu este un antierou, 
în raport cu ce ne-am obişnuit să calificăm drept erou iar comportamentul său se 
deosebeşte vădit de cel al eroilor pozitivi din alte proze. Dar un antierou este şi 
Don Quijote al lui Cervantes, un antierou cu dublu sens: de parodie a idealului 
fantezist de erou din romanele cavalereşti, dar şi de antipod al „bunului simţ” 
inerent spiritului burghez în afirmare, pentru care pragmatismul devine temelia 
filosofiei sale a vieţii. Prin personalitatea complexă a lui Radu Negrescu, romanul 
îşi propune să răspundă la cea mai donquijotescă întrebare: face oare să te pui de-a 
curmezişul nedreptăților, să te zbaţi, să lupţi şi până la urmă să învingi? Dar drama 
lui Radu Negrescu constă în lipsa unui ideal şi a unui scop bine determinat în viaţă, 
spre deosebire de Don Quijote, care ştie exact ce are de făcut. Doar în final, eroul 
ajunge la concluzia că s-a împotmolit în minciună, atunci când a crezut numai în el. 
Acum însă când a biruit totuşi dragostea, eroul înțelege că are nevoie şi de o altă 
persoană. Radu Negrescu este un simbol al inconformismului, ca şi Don Quijote, 
prin aceasta sfidând canoanele, convențiile. Aşadar, Radu înţelege că trebuie să fie 


deschis, cooperant pentru a se regăsi cu adevărat. 

3.3. Prezențe quijoteşti în dramaturgia românească 


Deseori poeţii sunt creatori de mituri, iar fantezia mitopoetică dă viaţă unor 
personaje care „prin adevărurile eterne pe care le personifică, prin răspunsurile pe 
care le dau întrebărilor existenţiale ale omului, prin valoarea arhetipală de model al 
comportamentului uman se transformă în mituri"|[ 1, p.102]. Astfel, Don Quijote, 
eroul lui Cervantes a devenit întruchiparea simbolică a visătorilor care trăiesc în 
imaginar sau care, „conştienţi de sciziunea dintre real şi imaginar, aleg pe acesta din 
urmă ca mediu de viață"[2, p.136], mitul cunoscând o iradiere cu totul neobişnuită 
în literatura dramatică a lumii. 

În acest capitol ne propunem să dezvăluim prezenţele quijoteşti în 
dramaturgia românească. Este bune cunoscut faptul că nebunia constituie o 
puternică şi revelatoare mărturie renascentistă, deşi această noţiune nu trebuie 
privită izolat, ci într-un context de epocă şi de mari confruntări pe tema adevărului 
uman. Întrucât spiritul umanist al Renaşterii vedea în virtuțile înțelepciunii condiţii 
de ordine şi de creaţie umană, era evident ca acest spirit umanist să aibă în vedere şi 
o contrapondere a înțelepciunii, cu multiplele ei forme şi aspecte. Nebunia, ca atare, 
se prezintă în culori patologice. Denotând situaţii de rătăcire ori descompunere, ea 
apare şi ca o „formă de efervescenţă spirituală, ca explorare în sensurile dramei 
omeneşti"[3, p.112]. Nu întâmplător tema nebuniei a oferit o seamă de capodopere 
ale literaturii renascentiste. 

Nebunia lui Don Quijote poartă în tainele ei o vrajă despre care ar fi greu să 
afirmăm că s-ar putea stinge vreodată. Multiple acte ale personajului par absurde şi 
lipsite de sens, în toate, însă pulsează idei generoase. Privită dinafară, exaltarea 
eroului pare fără margini; dar în transparenţele ei putem descoperi gesturi de curaj, 
de loialitate, de compasiune. Nimeni nu ar putea să tăgăduiască personajului voinţa 
lui de a face bine, fie chiar şi cu preţul înfrângerii sau abnegației de sine. 
Interpretările etice, satirice, parodice ale romanului Don Quijote pot fi întâlnite în 
creațiile dramaturgilor români, întrucât în prima jumătate a secolului al XIX-lea, 


prima parte a romanului Don Quijote începuse să se bucure de o oarecare 

popularitate. Unele nuvele, de exemplu: Aventurile lui Don Quijote în Sierra 
Morena, Curiosul nestăpânit au fost înalt apreciate de public. Ultima nuvelă a dat 
naştere la două adaptări dramatice. Prima este piesa lui Costache Caragiali Furiosul, 
prezentată pe scena teatrului din Iaşi în 1840: „Marţi în 6 fevruarie 1840, dumnealor 
diletanți moldoveni au prezentat în benefisul dlui Caragiali drama „Furiosul" de 
însuşi el prelucrată. Această piesă este în original textul unei opere a lui Donizetti şi 
muzica marelui maestru covârşeşte a ei sujet. Deci nimerirea ei atârnă de chipul 
amplificaţiei şi reprezentaţiei"[4, p.175]. Mai târziu, în 1845, piesa a fost reluată pe 
scena Naţionalului din Bucureşti. T. T. Burada consemnează în Istoria teatrului din 
Moldova că opera lui C. Caragiali ar fi o prelucrare provenită din libretul unei opere 
a lui Donizetti. „Deşi lipsită de orice valoare literară sau dramatică, după cum 
menționează M. Freiberg, această piesă a oferit un spectacol de mare succes"[5, 
p.89]. Fiind prezentată în limba română, în momentul când scenele teatrale erau 
sufocate de trupe străine, piesa i-a adus o simpatie generală. A fost apreciată 
interpretarea actorilor, mai ales cea a lui C. Caragiali în rolul „furiosului”, „iar la 
încheiere au dat o vie mărturisire prin îndoita chemare a benefițientului şi a 
companiei întregi, pre care i-au încununat cu entuziastice aplaozuri"[4, p.175]. Din 
păcate, piesa, nu s-a păstrat. 

La 20 martie 1852 este montată pe scena Naţionalului din laşi piesa Don 
Quichotte de la Mancha tradusă de Alecu Vasiliu, „după o versiune franțuzească 
folosită pentru adaptările scenice"[5, p.89]. După cum relatează cronica dramatică 
publicată în Gazeta de Moldavia, „singurul titlu au atras un public numeros la astă 
prezentație spectaculoasă, în care, între altele, era anonsat că vor figura iapa 
Mârţoagă (Rocinanta) şi asinul Pioriciul. Nu vom zice nimică nou de vom lăuda 
ghibăcia şi espiegleria cu care d. Millo au jucat pe Sancho-Panha, scutierul faimos 
al cavalerului, carele ca şi domnul său, se făcu drept proverbiu a oamenilor ridiculi, 
cum că în astă comedie Don Kvesada avea mai multă bunăvoință şi costum 
adevărat, decât chemarea dramatică, nu e de mirat, ştiindu-se ce talent şi practică 
consumată cere un asemenea rol. Scenele cele nenumerabile comice, ce ocazionau 


avânturile eroului şi scutierului său, proverbiile şi adevărurile împungătoare a lui 

Sancho, ce se credeau aplicabile, danţul cel pitoresc al andaluzelor şi opoteozul din 
urmă au desfătat pe publicul cel foarte numeros, carile n-au putut înfrâna a sale 
repetate zgomotoase bravo, chemând pe conlucrătorii principali precum şi pe 
domnii Gatina regizorul şi pe Vasiliu traducătorul"[4, p.343]. 

Drama lui Constantin Iorgulescu Cardenio de Grenada sau Amicul trădat — 
este a doua lucrare, după Furiosul lui Costache Caragiali, inspirată din episodul 
cervantesc, şi tipărită cu caractere slave la laşi în 1856, reia o povestire la modă 
pentru acea epocă. Adesea s-a spus că această piesă ar fi un plagiat după Furiosul 
lui Caragiali sau după alte piese. Al. Popescu-Telega îi găsea înrudiri cu dramele 
lui Calderon, Lope de Vega, Shakespeare sau chiar cu tragediile antice. În realitate, 
piesa porneşte de la cunoscutul episod cervantesc, căruia i se adaugă o experiență 
proprie, trăită de autor. Acţiunea ei se petrece tot în Spania, iar eroii poartă nume 
identice cu cele din roman. Deosebiri esenţiale urmărim doar la începutul şi la 
sfârşitul piesei. La Cervantes există o rezolvare generoasă a conflictului, tinerii 
căsătorindu-se aşa cum doresc, iar în piesa lui C. Iorgulescu sfârşitul este de un 
tragism „dus până la extrem", iar „pana autorului este necruţătoare"[5, p.90]. Atât 
cei vinovaţi cât şi cei nevinovaţi sunt aspru pedepsiţi. Cruzimea excesivă a textului 
şi limbajul ridicol, uneori vulgar, fac din această compoziţie o simplă încercare 
dramatică fără prea mare valoare literară, iar autorul ei rămâne un nume puţin 
cunoscut istoriei literare româneşti. 

După cum se ştie, I. L. Caragiale, încercându-şi condeiul pe Cervantes, a 
prelucrat capitolul aşa zis al Curiosului impertinent, publicată în volumul 
Reminiscențe piesa Curiosul pedepsit, o povestire în care un tânăr îşi pune la 
încercare cu ajutorul celui mai bun prieten, credinţa preaiubitoarei şi virtuoasei lui 
soții Camila. Cazul Camilei a provocat o serie de întâmplări înduioşătoare sau 
tragice „pe gustul, de atâtea ori regretat, al fericiților noştri bunici"[6, p.77]. 
Cunoscutul hispanist Al. Popescu-Telega, deziluzionat parțial, menţionează că I. L. 
Caragiale, spirit întrucâtva apropiat cu al lui Cervantes „prin humorul mânuit în 
graiul nostru dacă nu cu aceeaşi îndemânare a scriitorului spaniol, totuşi în deajuns 


de tăios, n-a fost atras tocmai de capitolele unde comicul țâşneşte „caudaloso", spre 

a o spune cu o vorbă castiliană, din neuitatele scene quijoteşti"[6, p.77]. Nici 
Caragiale nu s-a apropiat de adevăratul Don Quijote şi nu a izbutit nici el să vadă în 
erou decât un scrântit cu chivara de mucava pe cap ce se luptă cu morile de vânt şi 
turmele de oi. 

Fiind doar o prelucrare a Curiosului impertinent, „din notiţă nu se desprinde 
lămurit dacă a folosit un text original sau vreo traducere. Cum însă nu e dovedit pe 
nicăieri că scriitorul nostru ştie spaniola, e de presupus că a folosit o traducere, 
poate pe cea germană a lui Tieck"[6, p.81], precizează Al. Popescu-Telega. În 
procesul prelucrării cele patruzeci de pagini mari din textul original s-au 
transformat la Caragiale în douăzeci mici, fiind suprimate parantezele, dialogurile, 
monologurile lungi şi chiar schimbate trăsăturile esenţiale ale operei şi personajelor. 

La Caragiale Camila, după ce şi-a pătat cinstea, se transformă într-o femeie 
fără voinţă, într-o unealtă în mâinile slujnicei Leonela care urzeşte itele dramei. La 
Cervantes, Lotario, deşi şi-a trădat prietenul şi e cuprins de patimă, nu-şi pierde 
demnitatea, luptă între patimă şi datorie, dându-și seama că săvârşeşte o mişelie. 
Dramaturgul român nu mai păstrează nici o măsură: a rugat-o în genunchi, a vărsat 
lacrimi, s-a tăvălit la picioarele ei, pe care i le-a atins cu fruntea ca ieşit din minţi. I. 
L. Caragiale, astfel, a intenționat să-şi ironizeze confrații, şi le-a oferit prin Curiosul 
pedepsit un model de lucrare tragică şi duioasă. 

Personajele lui I. L. Caragiale sunt influențate de stilul vădit cervantesc, 
întrucât acesta „îşi obligă personajele să-i mărturisească semi-docţia singure, prin 
pocirea neologismelor şi a numelor proprii"[7, p.32]. Lui Don Quijote îi plac 
poveştile țăranilor, expuse în în duh arhaic, dar cultura acumulată prin lecturi îl fac 
intolerant la greşelile de limbă, pe care le corectează de fiecare dată, cu delicatețea 
dascălilor de profesie. Astfel la Cervantes în povestirea păstorului de capre din 
capitolul al XII-lea, întitulat Despre ceea ce povesti un păstor de capre celor care 
erau cu Don Quijote aflăm că Crisostomo fusese student la Salamanca mulți ani, la 
capătul cărora revenise în satul lui cu faimă de om tare citit şi înţelept cum nu se 
mai poate. Se spune, mai ales, despre el că ştie şi seama stelelor şi tot ce se petrece 


acolo în aer cu soarele şi cu luna fiindcă nu se întâmplă să dea greş ori de câte ori 

prevedea că e lipsă de soare ori că e lipsă de lună. Ajuns aici povestitorul este 
întrerupt de Don Quijote care îl corectează cu blândeţe: „FEclipsă se cheamă, 
prietene, şi nu elipsă, ori de câte ori se întunecă aceste două luminări mari"[8, 
p.103]. Dar Don Pedro continuă, fără a ţine seama de asemenea fleacuri, zicând „la 
fel de bine ghicea când are să fie anul îmbelşugat şi când sferpil"[8, p.103]. Don 
Quijote iarăşi intervine: „Steril vrei să zici, prietene". De data aceasta povestitorul 
manifestă un sentiment de iritare: „Steril sau sterpil, ce mi-e tanda, ce mi-e 
manda!"[8, p.103]. 

Revenind la Caragiale vom observa că una dintre cele mai cunoscute 
„etimologii populare" ale eroilor lui cade de trei ori de pe buzele lui Pristanda în 
discuţia cu prefectul chiar în prima scenă din O scrisoare pierdută: „ŞI la mine, 
coane Fănică, să trăiţi! Greu de tot ... Ce să zici? Familie mare, renumerație mică, 
după buget, coane Fănică"[9, p.93]. De bună seamă Pristanda, puşlama simpatică, 
habar nu are de structura intimă a neologismului remunerație. Dar pocirea lui nu 
este deloc întâmplătoare: la încasarea salariului, momentul cel mai important este 
acela al „numărării" sumei încasate; de fapt, şi casierul făcuse, în prealabil, aceeaşi 
operație, încât remunerare devine renumerare printr-o etimologie populară 
„motivată", dar ... fals. 

Un alt exemplu ar fi schimbul de replici dintre Jupân Dumitrache şi Ipingescu 
în comedia O noapte furtunoasă: „S-a ţinut după mine până la răscruci, ştii unde 
vrei s-apuci spre cazarmă. Ce ziceam eu?" "Haide, drace, haide! să intri tu pe strada 
lui Marcu Aoleriu ori Catilina şi lasă!" Aveam de gând să intru cu cocoanele în 
casă, să trimit repede pe Chiriac pe poarta din dos pe maidan să-i iasă înainte, şi eu 
să-l iau pe la spate ... să-l apucăm la mijloc pentru ca să-l întreb: "Ce pofteşti, mă 
musiu?" şi să-l şi umflu! ... Şi dacă nu-i ajungea, să-mi tai mie favuridele![9, p.42] 
(îşi mângâia favoritele), spune jupân Dumitrache. Urmează replica lui Ipingescu: 
„Ei! Dacă nu-i ajungea, despărțirea e aproape; să fi poftit la mine la despărțire cu 
lăcrămaţie, că-i împlineam eu cât mai lipsea"[9, p.42]. Etimologiile populare citate 
în textele de mai sus sunt ambele „motivate", cel puţin din punctul de vedere al 


personajelor. Într-adevăr, interjecţia aoleu, care apare în forma numelui roman al 

străzii (Aureliu), poate apărea oricând pe buzele personajului jupân Dumitrache şi 
Chiriac pe o uliţă puţin umblată şi întunecoasă, cum ar fi fost strada Marcu Aureliu 
n 
Explicaţia celeilalte etimologii populare este mai complexă şi transformă 
neologismul reclamaţie în lăcrămaţie. Unul dintre sinonimele cuvântului 
reclamaţie este „plângere", iar „lacrimile" sunt o expresie vie a „plânsului”. Atunci 
când „reclamaţia" este o plângere, sinonimul „lăcrămaţie", verbul „a lăcrăma" şi 


xn 


substantivul „lacrimă" sunt prezentate este firesc. Este adevărat că reclamaţia se 
însoţeşte de multe ori, cu „lacrimile" solicitantului. 

Remuneraţie, salariu, retribuţie, îndemnizaţie, diurnă — iată denumirile 
„răsplăţilor" materiale, în bani, pe care fiecare cetăţean le încasează de la unitatea sa 
de muncă, la date fixe sau cu ocazia deplasărilor. Toţi aceşti termeni sunt 
„neologisme, opunându-se substantivului /eafă, care sună familiar, „balcanic", ca şi 
„derivatul" /efegiu, folosit mai cu seamă în trecut, în mediul ostăşesc"[7, p.21], deşi 
astăzi militarii nu primesc „leafă", ci „soldă". De menţionat e că unii termeni care 
denumeau în trecut „leafă" sunt astăzi pe cale de dispariţie: „simbrie este folosit 
doar în limbajul rustic, al țăranilor şi al oierilor, iar nacafa (nafaca), năiem şi hac 
sunt cunoscute, ca sinonime pentru „salariu" doar specialiştilor şi iubitorilor de 
terfeloage"[7, p.21]. Aşadar, prezentând doar câteve exemple din creația lui I. L. 
Caragiale, observăm că acesta a fost influenţat de stilul şi maniera lui Cervantes de 
a folosi etimologii populare, care i-au permis să-şi caracterizeze eroii cu multă 
exactitate. 

Traiectoria creaţiei dramatice a lui Mihail Sorbul oglindeşte variate 
posibilităţi artistice, care se deschideau, în general, omului de artă în primele 
decenii ale veacului al XX-lea; dramaturgul a privit înapoi, spre tradiție, evocându-i 
pe Vlad Ţepeş, pe Mihai Vodă Viteazul şi pe Ion Vodă Armanul, dar s-a inspirat şi 
din subiecte universale, scriind piesa Don Quijote della Mancha, comedie tragică în 
patru acte şi treisprezece tablouri după Cervantes. Prima prezentație avusese loc la 
24 octombrie 1924, pe scena Teatrului Naţional din Bucureşti, avându-i ca 


protagonişti pe A. Demetriade în rolul lui Don Quijote şi pe N.Soreanu în rolul lui 

Sancho Panza. Piesa nu este altceva decât o prelungire a acelorași cunoscute 
interpretări etice, satirice şi parodice, iar autorul ei popularizează aventurile părții a 
doua a românului, care nu erau cunoscute în țară, dorind să distreze publicul 
„adesea, în dauna textului"[5, p.96], după cum a precizat M. Freiberg. Comedia 
tragică Don Quijote della Mancha a fost înalt apreciată de public la începutul 
secolului trecut şi este reluată şi astăzi cu acelaşi succes. 

De la început ne întâmpină un Don Quijote cam vulgar, în compania unui 
scutier şi mai vulgar: „Nu, domnule, să lăsăm furiile să doarmă. Cine-l caută pe 
dracu îl găseşte şi o pisică la deznădejde ajunge leoaică ...1[10, p.114]. Acţiunea 
piesei este în general bine condusă, însă „datorită ignorării subtilităților stilistice ale 
originalului, a complexităţii eroilor, a folosirii unor expresii folclorice, nefericit 
alese, adesea indecente, ce provoacă un comic gros"|4, p.96], uneori textul 
cervantesc e de nerecunoscut. Astfel, scutierul i se adresează stăpânului său cu 
vorbele: „n-o să facem mulți purici"[ 10, p.108], „eu din partea-mi vă anunţ că spăl 
putina"| 10, p.112], sau altele, de data aceasta ale lui Don Quijote, care distonează şi 
mai mult cu personajul: „îndrăznește obrăznicătură să refuzi încă o dată, îţi 
recomand să nu faci pe nebunul"[ 10, p.115]. Comicul creşte şi prin prezentarea de 
către Sancho a celor trei țărance. Dulcinea şi însoțitoarele ei, care au fost vrăjite şi 
preschimbate reacționează foarte neobişnuit atunci când sunt oprite cu vorbe dulci 
de către Sancho, ţăranca grasă spunând: „Ardă-te-ar focul să te ardă ... Huideo! 
Câteştrele — la balamuc zăbăucilor!"[10, p.107]. Autorul a folosit un vocabular 
nuanțat, iar Sancho îi spune scutierului cavalerului oglinzilor: ,„ ... eu unul îți declar 
că chiar dacă sacii dumitale ar fi umpluţi cu puf de mătase, eu nu mă bat nici mort 
.. Să lăsăm nebunia aceasta stăpânilor noştri ... să trăim şi să bem ... Te temi c-o 
întârzia să vină moartea? ... Să nu culegem fructul verde, el cade de la sine când e 
copt"[3, p.114]. Prin urmare, vocabularul savuros, intriga densă, deşi uneori 
superficială, intercalarea scenelor de balet sunt elemente ce contribuie la amuzarea 
publicului larg şi la parodierea în fond a romanului care îi asigură succes şi prezența 


unui public numeros. 

În Poveste spaniolă cu Don Juan, Don Quijotte, Bufonul şi Moartea, dramă 
în versuri, în zece tablouri, (1941), Victor Eftimiu, „înflăcărat poet şi mânuitor de 
limbă românească, cum puţini, fără să se fi născut cu ea"[11, p.10], învăţând-o şi 
deprinzând-o, a reluat drama lui Don Juan, adăugându-i doar un „Prolog", cu 
amintiri din prologul din cer, din „Faust", şi un fel de „epilog" în care Don Juan 
„declamă Morţii o baladă construită pe tipul celebrei balade a lui Cyrano din drama 
lui Rostand"[12, p.277], şi în care se stabileşte o identitate hazlie între Don 
Sandoval, îndrăgostitul logodnic al uneia dintre victimele lui Don Juan, şi Don 
Quijote, şi el apărător al unei inexistente virtuţi şi al unor imposibile idealuri, 
posedând un portret romantic „în elaborarea căruia s-a recurs la tehnica baladelor 
lui Francois Villon"[ 13, p.545]: „Da! Paladin al dragostei unice / Și Gentilom al 
morilor de vânt, / Primiţi-mă cu hohote şi bice, / Nu veți curma sublimul meu avânt! 
/ Mă latră câinii, măscăricii, robii / Eu trec cu fruntea-n stele şi zefiri, / Hulit, luat 
în râs de toţi neghiobii, / Sunt cavalerul singurei iubiri !"[14, p.154]. 

În această dramă, V. Eftimiu compară cele două personaje: Don Juan şi Don 
Quijote. Primul face parte din marea familie a risipitorilor, îndrăgostitul de femeie, 
spadasinul dragostelor multiple, cuceritorul - Don Juan, iar al doilea - o superbă 
caricatură a Renaşterii, o transformare grotescă a cavalerismului medieval, cu o 
inimă plină de iubire pentru cei mici şi năpăstuiți, suflet încărcat de ideal, fantezie şi 
nobleţe - Don Quijote, autorul, respectând adevărul literar. Cei doi eroi se vor 
întâlni doar în tabloul IX, Sancho Panza, anunțând sosirea lui Don Quijote: „La 
toată lumea, Sancho Panza spune bună seara! / Anunţ sosirea mea şi după ea / Aşa 
cum după iarnă vine primăvara, / Anunţ pe Don Quijotte da la Mancha, seniorul 
meu” 14, p.148]. Apoi, prezentându-se, Don Quijote continuă: „Mi-e capul plin de 
basme spuneți voi?! / M-a fermecat Merlin şi Meluzina? / Ha! Ha! Vă plâng, 
sărmanilor eroi: / Din jocul umbrelor ţâşni lumina! / Voi n-aveţi călăuză nici un vis 
/ La fel divinei mele amăgiri / Eternitatea pentru mine s-a deschis: / Sânt cavalerul 
singurei iubiri!”[14, p.155]. În urma dialogului dintre Don Juan, Don Quijote şi 
Sancho, scutierul acceptă o pungă aruncată de Don Juan, dar cavalerul îl pune să 


aleagă: „Destul! Alege! / Sau insula pe care vreau să-ți cuceresc / Sau punga 


204 


inamicului regesc... . [14, p.158]. Scutierul refuză punga, spunând: „Nu vreau să-mi 
pierd nici insula, nici scutul'”|[14, p.159]. 

Urmează o scenă hazlie: dialogul dintre Don Quijote şi Moartea, aceasta 
spunându-i cavalerului că el este Don Sandoval: „Tu nu eşti Don Quijotte de la 
Mancha, nu! / Și nu pe Dulcineea ai iubit-o tu! / Iubirea ta nu-i Zăvorâtă-ntr-un 
castel / Iubirea ta ţi-a omorât-o el... / Mireasa ta frumoasă doarme sub pământ / O 
ştii şi tu Don Sandoval!”[14, p.164] Cavalerul, însă, nu crede: „Sânt Don Quijote 
din la Mancha eu! / Mă jur pe viul Dumnezeu”[14, p.164], dar până la urmă 
Moartea reuşeşte să-l convingă. 

Teatrul lui V. Eftimiu se defineşte, privind global, atât printr-o savantă 
tehnică a compoziţiei: de efect scenic, cât şi printr-un stil declamator, de calitate, 
care vizează grandiosul şi sublimul. Deşi personajele lui V. Eftimiu şi problemele 
lor nu au „complexitate dramatică şi rezonanţă filozofică profundă, în schimb 
dramaturgul este un maestru creator de efecte scenice şi de versuri de sonoritate 
superbă"[15,p.336], scriind cel mai mult dintre scriitorii de limba română, 
neexistând domeniu neabordat, dovedindu-se cultivat, instruit, dăruit. 

Frumos şi sfânt este o operă dramatică de mare vigoare artistică a 
dramaturgului basarabean I. Druţă, iar pentru eroul său Călin Ababii „frumosul 
suprem îl constituie viaţa sub diversele ei forme de manifestare, echilibrul armonios 
şi înţelept al naturii, a cărui pârghie trebuie să fie Măria sa Omul"[16, p.163]. Cele 
trei personaje principale: Călin Ababii, Mihai Gruia şi Maria, consăteanca celor doi, 
care au iubit-o şi continuă s-o iubească, fiecare în felul său — reprezintă „o istorie pe 
cât de inedită prin natura situațiilor concrete şi prin cutezanţa coborârii scriitorului 
în substratul semnificațiilor etice ale situațiilor, pe atât de dureroasă prin adevărurile 
dezvăluite, toate având o importanţă covârşitoare pentru cei ce reuşesc să le 
conştientizeze"| 17, p.168]. Ca şi faimosul cavaler Don Quijote, eroul druțian, Călin 
Ababii, este un luptător, este un adept al dreptăţii, iar faptele sale vorbesc despre 
aceasta. Protagonistul dramei lupta cu ruinarea morală a semenilor săi, ocrotirea 
vieții fiind pentru el o datorie permanentă, imposibil de părăsit. Bunăoară, la un 


magazin din capitală sunt aduse şi puse în vânzare rațe cu capetele sparte, altfel zis - 

penite de vii. Călin, omul care îngrijeşte o fermă întreagă de păsări nu poate să nu se 
ia de piept cu vânzătorul, cu şeful de magazin, apoi cu poliția. Mai înainte se 
încăierase cu alți oameni fără suflet, care împuşcaseră caii din motivul că nu au 
perspectivă, cu alţii care aduseseră la abator vaci în perioada când acestea erau pe 
cale de a făta. În aceste fapte fostul ostaş de rând, om al pământului, vede sălbătăcie 
şi, după cum spune el, chiar „fascism". 

Călin este soldatul de gardă care stă la paza valorilor noastre morale supreme 
şi atunci când ceilalți, „poate, şi-au pierdut vigilenţa sau au obosit, sau pur şi simplu 
s-au plictisit, soldatul de gardă rămâne să reprezinte mereu şansa supravieţuirii 
noastre morale"[16, p.163]. Călin Ababii, de altfel, ca şi eroul lui Cervantes, trăieşte 
cu credința în frumos şi veşnicie, dar şi cu convingerea că lupta pe care a dus-o, deşi 
inegal, şi la prima vedere zădarnic, va contribui la schimbarea spre bine a lucrurilor, 
deoarece „viața se măsoară nu atât cu anii pe care i-ai trăit, cât cu lupta pe care ai 
dus-o pentru tot ce-ai avut frumos şi sfânt pe lume..."[ 18, p.261]. Calitățile care îl 
caracterizează, dar şi îl apropie de Don Quijote sunt sinceritatea şi altruismul, deşi 
nu tolerează nimic din ce-i scade ori pătează demnitatea. Ca şi bravul cavaler, Călin 
se simte permanent dator să ia apărarea celor nedreptățiți - om sau pasări, animal 
sau arbore, indiferent de împrejurări şi consecinţe. 

Urmărim şi o paralelă dintre dragostea celor două perechi: Don Quijote şi 
Dulcinea, Călin Ababii şi Maria, deşi fatalitatea destinului îl urmăreşte pe Călin şi 
tragismul soartei lui începe să se manifeste mai intens din clipa când o pierde pe 
Maria, fata pe care au iubit-o atât de mult şi Călin şi Gruia, dar care ajunge a 
aparţine unui străin. Acesta este descris în felul următor: „Aşa după cătătură ar 
părea să fie turc, dar alţii zic că e tatar"[18, p.256]. Caracterizând-o pe Maria, 
menționăm că ea face parte din ceata ţăranilor tari la suflet, într-un fel stranii, dar, 
de fapt, firi legate sufleteşte, purtătoare ale comorilor de înţelepciune populară. 

Scopul vieţii lui Călin Ababii, ca şi scopul vieții lui Don Quijote, este 
întronarea binelui în societate prin protecția şi amplificarea frumosului, adică 
tendinţa spre perfecțiune, spre armonie, spre Dumnezeu, frumosul fiind ideea divină 


' 


originară. Eroul spune că: "...tot ce-a fost frumos în viață noastră, totul a fost şi 

sfânt. lar ceea ce e sfânt nu moare. Ceea ce e sfânt e şi veşnic"[18, p.239], astfel 
eroul druţian „se găseşte într-o continuă ascensiune spre umanizare şi întotdeauna 
urmăreşte binele general al omenirii stând la serviciul umanității"[20, p.40]. 

Dramaturgul basarabean, ca şi M. de Cervantes, îşi „coboară" personajul în 
infernul cotidianului, unde acesta luptă cu „„monştrii” care vor cu orice preţ să 
„înghită" frumosul şi să înscăuneze o împărăție a Răului, uneori chiar sub masca 
celor mai bune intenții. Scena masacrării cailor este zguduitoare şi oribilă nu ca 
imagine în sine, ci prin elucidarea faptului că omul e capabil să comită asemenea 
faptă. Pentru Călin calul e mai mult decât un animal, e un „însuflețit”, un simbol al 
trecutului, al istoriei şi un element al civilizației autohtone şi mondiale, deşi Călin 
„e conştient că în veacul tehnicii calul îşi pierde valoare sa de altă dată"[19,p.58], 
ştiind că mai devreme ori mai târziu animalele vor fi tăiate, servind omului drept 
hrană. Dar toate acestea trebuie să se facă după legea pământului, lege care trebuie 
respectată cu sfințenie, dacă nu vrem să degradăm totalmente moraliceşte, 
menționează N. Bileţchi.[ 19, p.58] 

Atât Don Quijote cât şi Călin Ababii nu aşteaptă ca lumea să se schimbe 
singură, ci prin aportul lor de Bine şi Frumos contribuie la modificarea raportului de 
forţe în societate, zicând că „Omul este frumos şi măreț numai atâta timp, cât sunt 
frumoase faptele sale"[ 18, p.265]. 

Frumos şi Sfânt e „tragedia desacralizării atitudinii noastre față de Natură, 
moartea eroului fiind una „filozofică" şi având semnificația din Mioriţa a 
reintegrării finale în ea"[21, p.19], iar autorul ei pledează pentru valorile umane 
supreme, folosind mijloace originale şi memorabile, în primul rând, prin crearea 
unor personaje interesante, prin replicile pline de sensuri profunde, prin simbolurile 
sugestive, dramele lui I. Druţă contribuie la valorificarea literaturii româneşti din 
Basarabia. 

Modernismul celor doi eroi spanioli Don Quijote şi Sancho Panza continuă 
sa-i inspire şi pe dramaturgii contemporani. Astfel, regizorul român Laurian Oniga 
s-a hotărât să monteze în stagiunea 1994-95 pe scena Teatrului Mic din Bucureşti 


spectacolul Don Quijote după dramatizarea lui Mihail Bulgakov în 1938 a textului 

lui Cervantes în traducerea Mariei Dinescu. Această piesă a prilejuit spectatorilor o 
nouă posibilă descoperire a poveştii cuplului Don Quijote - Sancho Panza, a 
călătoriei fără de sfârşit într-o lume imaginară, încântătoare şi ridicolă, ca şi 
personajele care o construiesc, "o peripeţie umană care nu ne dă pace în mod oficial, 
de la Cervantes încoace"[22, p.16]. Ideea „Teatru în teatru” este baza piesei lui 
Bulgacov, subliniind, pe de o parte, funcţia teatrului, iar, pe de altă parte, oscilarea 
permanentă între realitate şi ficţiune, între convenție şi libertate. Pretextul pentru 
aceasta este cartea Oglinda cavalerilor, în care totul este scris dinainte. Așa dar, 
Alonso Quijano, un gentilom spaniol îşi imaginează pe baza textului menţionat mai 
sus, urmărindu-l riguros, că este, de data asta, personajul Don Quijote: şi aici începe 
ficțiunea, numită de multe ori în joacă "hai să ne imaginăm că ...". 

Casa lui Don Quijote se transformă şi ea, în mod firesc, într-un atelier de 
fabricat vise, idealuri cavalereşti, accesorii cavalerești. Se confecționează din hârtie 
coiful, scutul, calul, se pictează mustăţi şi chinul Dulcineei, se închid ochii şi cei doi 
protagonişti ca doi copii, se joacă de-a Don Quijote şi Sancho Panza, plecând în 
călătoria „cavalerului tristei figuri", iar „pendularea între realitate şi proiecția ei în 
fantastic se face permanent în spectacol şi este controlată şi amplificată prin formula 
de "teatru în teatru"[22, p.16]. 

În spectacolul lui Laurian Oniga jocurile le face Alonso Quijano, el însuşi un 
visător care este pus să evadeze în lumea lui Don Quijote. De obicei, îl joacă pe 
idealistul şi nefericitul - nebun cavaler, dar controlează mereu această nebunie cu 
luciditate şi ironie atunci când nu mai este personaj. Până la urmă, în această 
montare Don Quijano îl răzbună pe Don Quijote, fiind şi implicat şi detaşat. Este 
implicat pentru că, la fel ca şi personajul său, nu abdică de la propriul sistem de 
valori şi de la propria sa percepție idealizată asupra lumii şi a semenilor. Este 
detaşat pentru că, în primul rând, el nu este Don Quijote decât conjunctural, de 
aceea simulează şi disimulează nebunia personajului său, lăsându-i pe ceilalți să 
creadă că şi-a însuşit sau a fost molipsit de fantasmele cavalerului, alimentându-le 
voit teama că a înnebunit pentru a-și putea râde de neputinţă şi de mediocritatea lor. 


El tensionează sau, dimpotrivă, relaxează atmosfera şi relaţiile după bunul său plac. 

După Mariana Constantinescu, Laurian Oniga şi-a ridicat spectacolul anume în jurul 
acestei idei, iar personajul care merge, după ezitări şi tatonări, pe mâna stăpânului 
său este Sancho Panza pentru că el însuşi, primitiv, grotesc, naiv, caraghios şi 
nătâng este creația, singura adevărată şi palpabilă a lui Don Quijote. Ca şi stăpânul 
său, Sancho este actor şi spectator, de fapt, singurul „iniţiat" în tainele cavalerilor. 
Povestea lor chiar dacă este fărâmițată în mii de bucățele de hârtie la sfârşitul 
spectacolului, continuă dincolo de această întâmplare în multe altele posibile, pentru 
că Don Quijano şi-a luat un alt nume şi îşi va mai lua şi altele şi va da alte 
modificări acestei extraordinare teme. Şi, cine ştie, „poate într-o zi ficţiunea va 
cobori în realitate şi va face lumea mai dreaptă şi mai bună"[22, p.16]. 

Teatrul contemporan continuă să afle în figura cavalerului da la Mancha un 
fir prețios de etern uman. Astfel, un alt spectacol Don Quijote montat de regizorul şi 
actorul Dan Puric la teatrul Naţional din Bucureşti, cu ocazia împlinirii a 400 de ani 
de la prima ediţie a operei, în 1605, reprezintă o modalitate cu totul deosebită şi 
sincretică de expresie, în care locul cuvintelor este luat de alte mijloace de 
exprimare, spectacolul fiind unul de pantomimă. Ecranul dezvăluie imagini foarte 
bine gândite: cum morile de vânt ajung furnale şi cum totul duce la globalizare — 
dezvăluit pe o bucată de pânză în faţa căreia Don Quijote îşi trăieşte viața. Pe ecran, 
dincolo de carte, se desfăşoară o istorie modernă. Este greu să sugerezi fără cuvinte 
toate stările pe care le trăieşte un om într-o viață, şi atunci regizorul adaugă dans, 
imagini, muzică şi o portocală care închide o metaforă, trecând la sfârşit prin faţa lui 
Don Quijote. Dan Puric îmbină pantomima cu dansul: baletul a la Nureev sau stepul 
a la Fred Astaire, conduita de tip Charlie Chplin, actoria fără cuvinte, mişcarea 
scenică şi mimica de o expresivitate largă, animația toate acestea fiind corelate de o 
gândire cu o mare perspectivă filozofică şi bazată pe o solidă cultură generală. 
Regizorul ştie să apeleze la limbajul semiotic al simbolurilor, să extragă din 
volumul enorm al informaţiilor stocate în cultura lumii, doar semnele importante. 

Don Quijote din spectacol este unul propriu personalității lui Dan Puric 
demonstrând că, de fapt, fiecare nou creator are un Don Quijote al lui. De fapt, 


actorul regizor reţine din Don Quijote doar esenţa, refuzând chiar atributele 

materiale, scenografice, nici măcar reperele notorii de recunoaştere ale personajului 
nu le mai păstrează: armura, coiful, lancea, calul ş.a. ce puteau fi uşor redate 
scenografic. Dan Puric are curajul nebun de a îndrăzni să le sugereze doar prin 
mimarea lor, lăsându-se „îmbrăcat” de scutierul său, actorul Constantin Dinulescu. 
Astfel, după ce scena îmbrăcatului s-a sfârşit, spectatorul, intrat în miezul 
convenției, chiar vede aievea un cavaler în armură ruginită şi gătit de luptă şi poate 
jura că Don Quijotele este perfect îmbrăcat şi, mai ales, este, inconfundabil, el 
însuși. 

În spectacol urmărim şi progresul mutaţiilor suferite de idealul reprezentat de 
acest personaj de-a lungul istoriei, prin revoluţii, războaie, dictaturi, persecuții ş.a. 
ceea ce face spectacolul diferit de roman, o continuare a lui în actual, în 
contemporanietatea noastră zbuciumată, sintetică, profundă şi tristă. Aşadar, Dan 
Puric ne arată fără cuvinte ce s-a mai întâmplat în această perioadă cu bătrânul Don 
Quijote, pe unde a mai fost, ce deziluzii a mai trăit, de câte ori a mai fost batjocorit 
şi umilit, dar nu înfrânt. Din aceasta înțelegem că soarta lui a devenit una foarte 
tragică, dură şi plină de cruzimi şi sacrificări, căci omenirea s-a răzbunat pe 
purtătorii de idealuri , mai mult decât pe oricine altcineva. Cea mai captivantă scenă 
din spectacol este întruparea mirajului iubirii ideale pentru Dulcineea care propune 
o revelație numită Frumoasa fără corp. Folosind mijloace din categoria animației 
păpuşăreşti, în întunericul scenei rămân vizibile doar figurile eroului titular care 
priveşte cu o expresie plină de adorare şi cea a personajului feminin, Dulcinea, 
vaporoasă şi parcă imaterială în văluri albăstrii şi acvatice, întrupând dorul iubirii 
ideale. Un alt episod este acela în care Sancho Panza îl găseşte pe Don Quijote rănit 
şi se aşează lângă el pe pământ, luându-l în braţe spre a-l alina. Creatorul teatral 
aduce la suprafaţa vizuală un alt reper etern şi transformă imaginea într-un 
monument al durerii şi compasiunii profunde pentru cel suferind. Cea de-a treia 
secvență din spectacol este cea din final în care Don Quijote se suprapune 
simbolului crucii şi prin aceasta celui al marelui răstignit Isus Cristos, dând astfel 
dreptate lui Unamuno care l-a numit „sfântul nostru Don Quijote, un Christ spaniol, 


întemeietor al unei religii naţionale”[23, p.76]. Întreg spectacolul este „un şir de 

metafore într-o interpretare de zile mari a lui Dan Puric şi Constantin 
Dinulescu”[24, p.1], iar Cervantes „ar fi mândru cu siguranță de această viziune 
asupra poveștii născocite de el”[24, p.1]. 

Aşadar, spectacolul Don Quijote este unul de top artistic european, figura 
emblematică a cavalerului devenit mit european. Acest spectacol reprezintă un 
punct de vârf în panorama internațională prin noutatea abordării artistice, prin 
modernitatea limbajului, o sinteză a simbolurilor şi semnificaţiilor culturale 
asamblate, o ducere mai departe a mesajului său către un alt viitor din care el nu va 
putea lipsi. 

Dacă în anul sărbătoririi celor patru secole de dăinuire a lui Don Quijote s-au 
organizat sute, mii de manifestări dedicate cavalerului şi autorului său aceasta 
confirmă că idealurile lui Don Quijote sunt acelea care preocupă omenirea 
dintotdeauna, de aceea ele sunt căutate cu toată patima şi în mod continuu. Deşi 
starea edenică a omului este aruncată în viitor de concepțiile moderne; Don Quijote, 
o punea în trecut, într-o epocă de aur, ambele poziţii fiind considerate „ideale”. 
Problema e că omul a trăit mereu sub condiția lui reală, printr-o inversiune a 
realității, şi pentru a depăşi acest impas, un lucru ar trebui să afle omul: că el este un 
miracol. Şi doar atunci când această idee va deveni o realitate a conştiinţei umane se 
va înfăptui marea minune. 

Întrucât personajul lui Don Quijote conţine anumite aspecte din bogăţia 
ipostazelor umane, credem că el este foarte aproape de sufletul modern, mărturie 
fiind prezenţa sa în literatura şi arta românească, dar şi universală şi numeroasele 
raportări moderne la semnificaţia etică a quijotismului şi dualitatea pragmatism- 
idealism, atât de proieminentă în societatea contemporană. 

Aşadar, în urma investigării, valorificării şi asimilării prezenţelor quijoteşti în 
dramaturgia românească am dedus că acest fenomen este întâlnit pe larg şi în 
creațiile dramatugilor, începând cu prima jumătate a secolului al XIX-lea, când 
prima parte a romanului Don Quijote începuse să se bucure de o oarecare 
popularitate. Prima piesă prelucrată după nuvela Curiosul nestăpânit i-a aparţinut 


lui Costache Caragiali, fiind numită Furiosul, prezentată pe scena teatrului din laşi 

în 1840. Mai târziu, în 1845, piesa a fost reluată pe scena Naţionalului din 
Bucureşti, dar din păcate, piesa, nu s-a păstrat. În 1852 urmează montarea piesei 
Don Quichotte de la Mancha pe scena Naţionalului din laşi, tradusă de Alecu 
Vasiliu. Piesa s-a bucurat de un mare succes, publicul apreciind spectacolul la justa- 
i valoare. Drama lui Constantin Iorgulescu Cardenio de Grenada sau Amicul trădat 
este a doua lucrare, după Furiosul lui Costache Caragiali, inspirată din episodul 
cervantesc, şi tipărită cu caractere slave la Iaşi în 1856. Dramaturgul român a 
modificat parțial textul, întrucât la Cervantes există o rezolvare pozitivă a 
conflictului, tinerii căsătorindu-se aşa cum doresc, iar în piesa lui C. Iorgulescu 
sfârşitul este de un tragism dur. Toţi sunt aspru pedepsiţi, iar limbajul ridicol, uneori 
vulgar, fac din această lucrare o simplă încercare dramatică fără prea mare valoare 
literară, autorul ei rămânând un nume puţin cunoscut istoriei literare româneşti. I. L. 
Caragiale a prelucrat capitolul aşa zis al Curiosului impertinent, publicând în 
volumul Reminiscenţe piesa Curiosul pedepsit. În procesul prelucrării a redus textul 
original, suprimând parantezele, dialogurile, monologurile lungi şi chiar a schimbat 
trăsăturile esenţiale ale operei şi personajelor. I. L. Caragiale a intenționat, astfel, 
să-şi ironizeze confrații, şi le-a oferit prin Curiosul pedepsit un model de lucrare 
tragică şi duioasă. M. Sorbul a oferit publicului piesa Don Quijote della Mancha, 
prima prezentație având loc la 24 octombrie 1924, pe scena Teatrului Naţional din 
Bucureşti. Piesa nu este altceva decât o prelungire a aceloraşi cunoscute interpretări, 
iar autorul ei popularizează aventurile părții a doua a românului, care nu erau 
cunoscute în ţară, dorind să distreze publicul. Spectacolul a fost înalt apreciat de 
public la începutul secolului trecut şi este reluat şi astăzi cu acelaşi succes. V. 
Eftimiu scrie piesa Poveste spaniolă cu Don Juan, Don Quijotte, Bufonul şi 
Moartea, reluând drama lui Don Juan, adăugându-i un „prolog”, şi un fel de 
„epilog" în care Don Juan declamă Morţii o baladă şi în care se stabileşte o 
identitate hazlie între Don Sandoval, îndrăgostitul logodnic al uneia dintre victimele 
lui Don Juan, şi Don Quijote, şi el apărător al unei inexistente virtuţi şi al unor 
imposibile idealuri. Comparând cele două personaje: Don Juan şi Don Quijote, V. 


Eftimiu, a dat frâu liber imaginaţiei, respectând, totodată, adevărul literar. În piesa 

Frumos şi Sfânt, operă dramatică de mare vigoare artistică a lui Ion Druţă, urmărim 
o paralelă dintre cei doi eroi: Călin Ababii şi Don Quijote. Ca şi faimosul cavaler, 
eroul druţian este un luptător, este un adept al dreptăţii, iar faptele sale vorbesc 
despre aceasta. Protagonistul dramei lupta cu ruinarea morală a semenilor săi, 
ocrotirea vieţii fiind pentru el o datorie permanentă, imposibil de părăsit. 
Modernismul celor doi eroi spanioli Don Quijote şi Sancho Panza continuă sa-i 
inspire şi pe dramaturgii contemporani, printre care regizorul român Laurian Oniga, 
care a montat pe scena Teatrului Mic din Bucureşti spectacolul Don Quijote, 
regizorul şi actorul Dan Puric Teatrul care a montat un alt spectacol Don Quijote la 
teatrul Naţional din Bucureşti, cu ocazia împlinirii a 400 de ani de la prima ediţie a 
operei. Prin urmare, în figura cavalerului da la Mancha regizorii contemporani 


continuă să afle un fir prețios de etern uman. 

CONCLUZII 


Don Quijote de la Mancha este un meta-text ce trimite înapoi la alte mituri 
precum eroul antic Ulise, cavalerul medieval, Orfeu ş. a., spre textele antice, 
medievale şi renascentiste, dar este, totodată, şi un hipo-text, deoarece trimite 
înainte, la alte texte literare, cărora le-a servit şi le va servi drept model: eventuala 
parodie a romanului poliţist, sau orice text ulterior cu intenţie parodică. Întrucât 
Don Quijote a devenit în timp un mit, ce simbolizează curajul de a crede într-un 
ideal, de a face bine tuturor fără gratificație, celebră a devenit expresia „a se lupta 
cu morile de vânt,” folosită cu referire la o persoană care trăieşte într-o lume 
imaginară sau luptă pentru o cauză pierdută. Prin forța semantică eroul cervantesc 
este, de asemenea, folosit şi ca substantiv comun în expresia „eşti un don quijote”. 
Acest fenomen posedă în continuare un înalt grad de atractivitate, respectiv, şi de 
actualitate reinterpretat şi receptat frecvent în literatura din spațiul cultural 
românesc, fiecare țară şi epocă având don quijoții săi. 

Quijotismul modern, după cum am arătat în lucrare, a devenit o noţiune 
universală, chiar un fenomen, iar Don Quijote dăinuie ca o figură simbolică, vie şi 
bogată în sensuri, prin complexitatea personalităţii sale de a redescoperi mereu 
omul, de a revela în orice veac umanul autentic. Quijotismul este cu adevărat o 
modalitate demnă de a trăi şi de a muri, este proba libertăţii individuale pusă în 
slujba binelui semenilor şi desăvârșirii personalității. Dar ceea ce nu a reuşit şi nici 
nu a încercat Don Quijote a fost posibilitatea unirii propriului său destin cu altele, 
pentru realizarea aceluiaşi ideal. Anume acest fapt explică şi eşecul său, eşecul 
aventurii strict individuale. Sancho Panza a intuit marea tragedie a lui Don Quijote 
fără a şti să o definească, atunci când l-a numit Cavalerul Tristei Figuri. 

În cercetarea noastră am întreprins tentativa de a cerceta receptarea 
romanului Don Quijote de Cervantes în spaţiul literar românesc, lucrarea de faţă 
permițându-ne formularea unor concluzii atingând atât aspectul teoretic şi 


metodologic al problemei, cât şi aspectul ei practic şi concret. 

Noua perspectivă de cercetare a literaturii comparate, care a deplasat accentul 
de la studierea influențelor, axată pe emiţător, spre investigarea efectelor receptării, 
a determinat redefinirea şi actualizarea unui întreg sistem de noţiuni şi concepte. 
Receptarea unei opere sau a creației unui scriitor într-un alt spaţiu cultural 
reprezintă o schimbare a funcţiei sale constructive la trecerea din sistemul literaturii 
emițătoare în cel al literaturii receptoare. Delimitările teoretice deja constituite au 
configurat opţiunea personală pentru o metodologie nuanțată şi adecvată fiecărei 
etape a studiului. 

Cercetând noţiunile generale despre formarea mitului Don Quijote şi 
quijotismul ca fenomen socio-cultural, am identificat procedeul de mitizare a 
eroului literar şi perioada de constituire a quijotismului ca fenomen, pătrunzând în 
mecanismul intim care a definit acest fenomen şi trecerea eroului în eternitate prin 
intermediul mitului. Mitologia modernă extinde accepţia cuvântului mit şi la ceea ce 
s-a întâmplat după creaţie, fiind interesată şi de timpul istoric, nu doar de cel 
primordial. În acest sens, genul romanesc a devenit o suplinire a mitului arhaic, prin 
crearea unui tip mitic ce conferă o dimensiune atemporală dincolo de timpul istoric, 
care oferă doar un cadru. 

Mitizarea eroului literar începe cu demitizarea lui, iar mitul este o realitate 
culturală complexă care poate fi interpretată în perspective multiple. Experienţa 
mitică este trăirea sacrului ca sărbătoresc, iar sacrul este opus profanului, după cum 
o sărbătoare e opusă cotidianului. 

Literaturile moderne, dezvoltate prin creaţie individuală, nu cunosc 
fenomenul colectivității anonime, singurul generator de mit. Prin urmare, literaturile 
mai tinere „nu creează, ci preiau mituri” în care dezvoltă virtualități noi, evidenţiază 
valori potenţiale. Aceste literaturi nu generează mitul, dar participă la devenirea lui 
semantică. 

În Evul Mediu, epocă de entuziasm religios, romanele cavalerești, zoomorfe, 
alegorice sunt, de asemenea, opere profane. Deşi au păstrat contactul cu mitologia 
vie a poporului, epopeile Evului Mediu au numeroase elemente ale miraculosului 


creştin, în schimb, primele romane moderne se constituie prin opoziţie cu eposul 

medieval în care sacrul, fie şi sub forme diferite sau degradate, era încă prezent. Prin 
urmare, dacă într-un poem epic (ciclul lui Carol cel Mare, cavalerii Mesei Rotunde) 
întâlnim fapte eroice mitizate ale unei persoane istorice sau, invers, un mit 
secularizat, Don Quijote şi Gargantua vor apare ca eroi voluntari ai unor gesta 
parodica, eroi care ucid nu monștrii mitici, ci mitul însuși ca un monstru arhaic. Şi 
oricât ar fi încercat Miguel de Unamuno în comentariul său la Don Quijote să-l 
apropie pe acesta, prin transigenţa unei credinţe absolute, ireductibile, de o Teresa de 
Avila, de un loan al Crucii ori de un Ignacio de Loyola, semnificația cărții lui 
Cervantes nu este în triumful, ci în eşecul gestului sacral desacralizat, devenit 
„formă fără fond.” 

Este cert că nu toate personajele literare devin mit, mitizarea fiind posibilă 
doar în măsura în care modul de cunoaştere reprezintă mai întâi un mod al existenţei. 
Unicul personaj literar, promovat la condiţia mitului este acela al lui Don Quijote, 
fiind un mit livresc, înrucât aceasta presupune identitatea individualului cu 
universalul, regăsirea eternitatăţii şi infinitului în contingenţa lucrurilor, a clipei şi 
fragmentului, descoperirea adevărului suprem în existență şi nu în conştiinţă. 
Personajul Don Quijote propune substituţia categoriilor mentale ale logicii prin 
funcțiile cunoaşterii care cultivă „viziunile iraționale” şi speranța în absurdul 
rațional, glorifică credinţa şi viaţa care îşi asigură vivacitatea prin întreruperi în 
nesiguranță şi moarte. Aceste categorii ale paradoxiei promovează esența 
quijotismului ca mod de cunoaştere. Astfel, procesul de devenire mitică al lui Don 
Quijote se încheie, acesta fiind primul mit modern în istoria literaturii universale, 
Cavalerul oferind un mod nou de cunoaștere a lumii. 

În epoca modernă, însă, experienţa originară devine cu adevărat act mitic, 
geneză a unui cosmos, iar fenomenul originar nu este doar născător de lume, ci chiar 
punctul autentic al romanului. Fenomenul ce vizează descompunerea persoanei 
umane şi înlocuirea ei cu un om mitic poate fi urmărit chiar din antichitate. Socrate, 
de exemplu, reprezintă în perspectivă platonică, primatul omului asupra miticului. 
Mai târziu, însă, la neoplatonicieni, omul însuşi va deveni o figură mitică, o ființă 


cosmic-impersonală. Mitul sufletului, spre exemplu, care caută să se identifice cu 

sine, să-şi trăiască destinul, pentru ca în clipa când ajunge să-şi aparțină total, să 
înceteze de a-şi mai aparține. Una dintre marile descoperiri ale romanului modern 
este aceea a umanului ca loc al metamorfozelor, adevărată schimbare în antropologia 
romanescă. De aceea putem spune că a existat dintotdeauna un model exemplar al 
eroului, al omului care luptă pentru binele comunităţii din care face parte şi căruia îi 
sunt transferate aspiraţiile acestuia. 

Fenomenul quijotesc include elemente definitorii: relația iluzie-realitate, 
curajul nesăbuit, voinţa, iluzia, iubirea ideală, nebunia, fiecare persoană având ceva 
din Don Quijote. La temelia quijotismului, ca fenomen socio-cultural complex, a 
stat evadarea eroului din operă şi identificarea cititorilor cu Don Quijote, cedând 
tentației imposibilului şi încercând să trăiască ficţiunea, fiecare epocă înţelegându-l 
şi caracterizându-l în felul său, devenind fenomen universal, deşi fiecare literatură 
națională 1-a atribuit nuanţe specifice, începând de la contemporanii lui Cervantes. 

Reducând la trei grupuri principale tipologia studiilor despre receptare: 
pasivă, reproductivă şi productivă, am urmărit în două capitole diferite aspecte cu 
privire la receptarea romanului Don Quijote în spațiul cultural românesc, receptarea 
la nivelul traducerilor romanului în limba română, la nivelul interpretărilor critice, 
şi la nivelul creaţiei originale. Din aceste perspective, procesul receptării este 
urmărit în ascensiune, conturând efectele acesteia într-o altă literatură. 

Traducerea romanului cervantesc în limba română, începând cu secolul al 
XIX-lea, demonstrează conştientizarea, problematizarea rolului şi importanţei 
traducerilor pentru dezvoltarea limbii române şi a literaturii naționale, originale. 
Traducerile lui Don Quijote scot în evidenţă, de-a lungul timpului, atât schimbarea 
mentalități, cât şi educarea gustului cititorilor de limbă română, sensibilizarea față 
de un alt tip de lectură, cât şi conştientizarea şi asumarea rolului activității de 
traducere. I. Heliade-Rădulescu, prin traducerea lui Don Quijote, a adus culturii 
româneşti servicii neprețuite, contribuind la modelarea instrumentului lingvistic, 
fără de care nu ar fi fost cu putinţă asimilarea culturii moderne. I. L. Caragiale, 
oprindu-se la povestea Curiosului impertinent, a făcut o traducere mai mult 


rezumativă, iar Ştefan Vârgolici a oferit o traducere fidelă textului spaniol, bogată 

în note şi explicaţii. Al. Popescu-Telega în traducerea romanului foloseşte originalul 
spaniol, urmărind îndeaproape textul, încercând pe cât posibil respectarea varietății 
şi armoniei stilurilor. În 1957 apare o altă ediţie română, realizată după originalul 
spaniol, superioară din punct de vedere artistic celorlalte traduceri, foarte apropiată 
de original, semnată de Ion Frunzetti şi Edgar Papu. Ultima traducere a romanului 
Don Quijote de la Mancha în limba română, semnată de Sorin Mărculescu, a apărut 
în anul 2004, această ultimă versiune fiind şi prima datorată unui singur traducător. 
Această ultimă traducere a romanului cervantesc poate fi numită o „literalitate 
expresivă”, deoarece traducătorul s-a apropiat mult mai mult de textul original. S. 
Mărculescu a respectat unele forme curente în mai multe limbi neolatine, deşi 
uneori şocante pentru puritatea lingvistică acceptată în limba română. 

Receptarea operelor la nivelul traducerilor continuă să servească drept mijloc 
de circulaţie a valorilor internaţionale. Chiar şi cele mai exacte, mai expresive 
traduceri includ uneori devieri din punctul de vedere al fidelității față de factorul 
emițător. Cu toate aceste insuficiențe, traducerile rămân, în continuare, un mijloc de 
bază al popularizării şi studierii valorilor internaționale, fiind însoţite de prefețe, 
introduceri sau comentarii adresate cititorului, deschizând, astfel, noi orizonturi 
pentru cercetările comparatiste. 

La nivelul interpretării critice, cercetarea de-a lungul timpului a romanului 
cervantesc de către criticii şi scriitorii români conturează repere interpretative 
demne de consemnat atât cu privire la relația literaturii universale şi naționale cu 
Cervantes, cât şi la îmbogățirea aparatului critic, a exigezei cervanteşti. I. Heliade- 
Rădulescu şi M. Kogălniceanu au contribuit la popularizarea operei cervantine, 
pentru prima oară în literatura română încearcându-se explicarea funcționalității, a 
plurivalenţei romanului într-un cadru istoric şi social concret. Prima contribuţie, cu 
adevărat importantă, i-a revenit lui Şt. Vârgolici, care a scris unul dintre primele 
studii româneşti despre Cervantes. La popularizarea romanului au contribuit, de 
asemenea, N. lorga, E. Lovinescu, D. Caracostea care au scris lucrări de valoare şi 
de referinţă în cervantistica românească. Printre hispaniştii români din perioada 


interbelică se evidențiază Al. Popescu-Telega, care a contribuit la popularizarea 

literaturii spaniole în paginile unor periodice şi în volume aparte, N. Façon a definit 
câteva relaţii dintre operele lui Cervantes şi filozofia Renaşterii, incluzând şi 
concepţiile lui Erasmus din Rotterdam. În cadrul interpretărilor interbelice ale lui 
Don Quijote se disting şi cele ale lui I. Pillat care s-a evidenţiat prin încercările de a 
explica modernitatea romanului. Un mare aport la popularizarea romanului Don 
Quijote l-au avut T. Vianu şi G. Călinescu prin studiile şi articolele ce țin de 
fenomenul literar hispanic. O interpretare originală a romanului Don Quijote îi 
aparține Ilenei Bucurenciu-Bârsan care consideră că întreg romanul poate fi 
interpretat ca romanul devenirii lui Sancho. Z. Dumitrescu-Buşulenga reflectează 
despre locul şi rolul romanului Don Quijote în istoria culturii şi literaturii europene, 
iar V. Cristea ne invită la o călătorie în interiorul operei. O. Drimba şi P. Al. 
Georgescu au contribuit la interpretarea romanului Don Quijote prin numeroase 
studii, articole şi lucrări. O interpretare mai proaspătă îi aparţine I. Mustaţă şi lui A. 
Dumitriu care relatează în eseurile lor impresiile pe care le-au cules în urma 
„întâlnirii” lor cu Don Quijote. Am cercetat, de asemenea, modul de interpretare a 
quijotismului în eseistica românească, axându-ne doar asupra unor lucrări şi articole 
de proporţii, cum ar fi volumul lui O. Paler despre Don Quijote în Est. 

Înregistrarea existenţei unui filon sau a unor lucrări ce „respiră” cervantism în 
literatura română este argumentul necesar pentru a sublinia impotranţa lucrării de 
față. La nivelul creaţiei originale, receprorul fiind la rândul său autor, procesul 
receptării este urmărit în ascensiune. Receptarea creatoare a romanului Don Quijote 
şi-a găsit expresia în atitudini şi gesturi ale scriitorilor români inspirați de opera, dar 
mai ales de spiritul cervantesc, împrumutând din creaţia lui Cervantes diferite 
elemente, atât din scenografia romanului, unele aspecte exterioare, cât şi din tehnica 
narativă, simbolul quijotismului căpătând entiziasm poetic. 

Studiind formele de receptare creatoare ale quijotismului în poezia epică şi 
lirica românească am identificat o prezență largă a acestui fenomen, poeții fiind 
marcați de simbolul persistent al lui Don Quijote. I. Budai-Deleanu este unul dintre 
primii creatori români care îl citeşte pe Don Quijote şi se lasă influenţat de el. 


Urmărim o influență directă a romanului cervantin, urmând apoi şi alte elemente 

comune: declanşarea nebuniei eroilor, datorită lecturii unor cărți cu caracter 
fantastic, ideea de a porni în lume la bătrâneţe în căutare de aventuri. Pregătirile de 
drum sunt aproape identice, cel puţin ca structură, de asemenea problema alegerii 
scutierilor este foarte asemănătoare. Am descoperit o serie de analogii dintre roman 
şi poem, I. Budai-Deleanu respectând modelul până la paralelisme de amănunt. M. 
Eminescu scrie poemul Diamantul Nordului, subintitulat Capriccio, Utopia lui 
Don Quijote sau chiar Viziunea lui Don Quijote, ce sugerează noblețea sufletească 
a personajului, al cărui model poetul l-a găsit întruchipat în eroul spaniol. Deşi nu 
poate fi vorba de o înrâurire directă a romanului Don Quijote asupra poemului, 
putem afirma că este înrudire de fond, de o afinitate a tendinței spre un ideal, 
efectuat la un nivel abstract, de „utopie" sau „viziune”. I. Pillat, impresionat de 
figura lui Don Quijote, i-a dedicat câteve poezii care exemplifică un fragment din 
roman, trecut prin sufletul şi sensibilitatea poetului. În perioada de maturitate 
creatoare, poetul revine la imaginea eroului spaniol, fiind pătruns de adevărata 
semnificație a quijotismului, conferind interpretări subtile ale eroului spaniol. 
Quijotismul, ca simbol, a fost reflectat şi în creația poetului M. Sorescu, în volumul 
de junețe întitulat Tinereţea lui Don Quijote, în care se exprimă pe sine ca eu poetic, 
căruia i-a dat ca titlu numele vestitului hidalgo. În această culegere poetul oferă 
precum şi perspectivelor moderne de înţelegere pe care el le conferă, rămânând şi 
astăzi o operă deschisă, permanent îmbogăţită în semnificații prin aporturile şi 
mentalitatea noilor generații de cititori. Din perspectiva proiecției simbolului 
quijotesc în literatura română, remarcabilă este atât opera, cât şi figura cunoscutului 
poet Al. Macedonski care a fost un non-conformist, un visător, uneori utopic şi 
himeric, alteori revoltat şi agresiv. Poetul a luptat mereu ca să-şi impună natura sa 
sufletească, pentru a o face recunoscută şi apreciată. Atât la poetul român, cât şi la 
Don Quijote, visul şi realitatea nu s-au putut concilia niciodată, iar în consecinţă 
cele două planuri au putut doar să alterneze sau să coexiste. Poetul îşi organizează o 
lume fictivă de refugiu, ca şi Don Quijote, fiind lucid de faptul că visul său este 


irealizabil, că realitatea este invincibilă. Aceste motive şi-au găsit reflectare în 

întreaga creaţie a poetului. Rezonanţa imaginii quijoteşti am urmărit-o şi în poezia 
lui L. Blaga, unele dintre versurile acestuia fiind influențate de figura lui Don 
Quijote şi rămânând semnificative în acest sens. Poetul se identifică totalmente cu 
eroul spaniol, care străbate peisajul în compania lui Sancho Panza, conştient de 
pericole, dar continuându-și drumul, ciclul de poezii Pașii Profetului fiind plin de o 
tristeţe quijotescă. L. Valea se drapează şi el după faldurile mantiei cavalerului într- 
o carte de poeme întitulată Întoarcerea lui Don Quijote, preluând metafora lui Don 
Quijote în poezia Ultimul cuvânt al lui Don Quijote, identificându-se cu eroul 
spaniol, simbolul visătorului care trăieşte în imaginar. Poetul crede în realizarea 
idealului cavaleresc, exprimând ideea în mod optimist. 

În opera lui L. Deleanu un loc aparte îi revine ciclului de poezii Săbii peste 
Spania, unde poetul a evocat real şi impresionant mici scene de război, prezent fiind 
„Don Quijot din Salamanca brună”, peste întreaga atmosferă de război a Spaniei 
proiectându-se fantoma Cavalerului Tristei Figuri. În poeziile lui L. Damian am 
constatat cu certitudine că starea definitorie a eroului e aşteptarea dureroasă, 
neliniştea lucidă - toate acestea specifice lui Don Quijote. În creaţia poetului V. 
Romanciuc sunt prezente mari personalități: I. Creangă, M. Eminescu, M. 
Sadoveanu, dar şi Don Quijote, eroul apărând în poezia de inspiraţie quijotescă şi de 
factură filozofică Din poveţile lui Don Quijote. În culegerea de poezii Arhivele 
Golgotei de A. Suceveanu am observat o schimbare, întrucât, punându-şi costumul 
de hidalgo medieval, poetul apare în postura lui Don Quijote, măcinând o făină 
tragică la morile secolului al XX-lea, un veac modern şi contradictoriu. Impresionat 
de simbolismul quijotismului: credință, sacrificiu, năzuință spre ideal A. Suceveanu 
transpune în poeziile sale aceste calităţi quijoteşti, demonstrând prin aceasta 
eternitatea lor. 

În procesul de identificare a revitalizării lui Don Quijote în proza românească 
am cercetat câteva aspecte şi am dezvăluit semnificaţia etică a quijotismului în 
creaţiile unor scriitori. În cele două romane Pe drumuri de munte şi În munţii 
Neamţului Calistrat Hogaş urmăreşte un ideal - nu de cavalerism rătăcitor, ci de 


excursionism pribeag, utilizând procedeul călătoriei ca şi Cervantes. Imaginea 

scriitorului drumeţ a rămas în memoria contemporanilor, fiind asociată cu imaginea 
lui Don Quijote şi a Rocinantei sale. În procesul cercetării am descoperit diverse 
elemente comune între cei doi eroi. În creaţia lui G. Călinescu am depistat afinități 
structurale cu personajul cervantin. Scriitorul român reuneşte în profilul arhitectului 
Ioanide, eroul romanelor Bietul Ioanide şi Scrinul Negru, calități tipice unor eroi, 
printre care şi Don Quijote. loanide este şi el într-o anumită măsură un Don Quijote, 
un vizionar, dar unul aparte, reprezentativ pentru secolul al XX-lea. El încearcă să 
se realizeze într-o lume mai evoluată, devenită o forță de constrângere a geniului şi 
de neutralizare a oricăror aspirații înalte. Spre deosebire de ingeniosul hidalg, acesta 
nu este un cutezător nebun, care merge orbește înainte, afirmând idealurile sale 
himerice. Arhitectul trăieşte dorul unei alte epoci de virtuţi cavalereşti şi nu se poate 
acomoda deloc obligațiilor cotidiene, ceea ce îl înrudeşte foarte mult cu Don 
Quijote. Şi în romanul Enigma Otiliei găsim unele concordanţe cu eroul Don 
Quijote în persoana ambiţiosului tânăr Felix Sima. El este un erou şi un participant 
activ, având o fire echilibrată, cu un simţ al disciplinei înnăscut, care îl fereşte de 
excese. Ca şi Don Quijote, care avea un scop clar determinat, Felix e capabil de 
concentrarea voinţei în vederea scopurilor fixate, pregătindu-se serios pentru o 
carieră universitară strălucită. Dragostea rămâne pentru Felix o idee, o imagine 
inalterabilă a eternului femenin, de altfel ca şi imaginea Dulcineei pentru Don 
Quijote. 

Jacques G. Costin în nuveleta Don Quichotte din lucrarea Exerciţii pentru 
mâna dreaptă şi Don Quichotte parodiază romanul Don Quijote, povestind ultima 
aventură a eroului, postumă, absurdă, de o singură zi. În zorii unei zile de 
sărbătoare, plictisit de inacţiune, Don Quijote dispare de pe soclul monumental din 
piaţa Argamasilla, în dorința de a-şi scrie singur epopeea, având deja experienţa 
greşelilor trecute. Dar ducele de Bejar îi opreşte avântul generos, impunându-l să-şi 
reia ținuta istorică de altă dată. Don Quijote a ascultat lungul apel în tăcere, s-a 
apropiat de bibliotecă şi a urmat întocmai recomandările ducelui de Bejar. În 
romanul Trei dinți din față, M. Sorescu descrie complexitatea aspectelor 


cervanteşti, neliniştea existenţială şi absurdul care l-au preocupat mereu. În centrul 

intrigii stau aluziile la romanul cavaleresc medieval, cu bravi cavaleri ca Don 
Quijote, aceştia fiind apărători ai cauzei binelui în lume. Am descoperit afinități 
între cei doi eroi: Don Quijote şi Val Tomiţă, ambii având planuri grozave de viitor, 
trăind într-o lume imaginară, doar că eroul sorescian ezita să acţioneze. În romanul 
Povara bunătăţii noastre scriitorul basarabean I. Druţă a creat un erou foarte 
asemător cu Don Quijote. Viaţa lui Onache Cărăbuş, nu este una liniară şi 
monotonă ca, de altfel, şi viaţa lui Don Quijote, ci una zbuciumată. Onache Cărăbuş 
nu râvneşte la nimic din ce nu-i al său, nu dă dovadă de lăcomie, refuză chiar a 
primi, dacă i se oferă, ceea ce nu i se cuvine. Această trăsătură îl înrudeşte cu Don 
Quijote, care e la fel de cinstit şi onest. Pentru Onache, cadrul ideal de existență nu-i 
nici capitalismul, nici socialismul, el încearcă, asemenea lui Don Quijote, să-şi 
întemeieze, în orice context social şi indiferent de timpul istoric, un spațiu 
securizant propriu. Eroul înţelege a trăi cu dreptate şi se bazează pe propriile puteri 
în luptă, ceea ce-l apropie de Don Quijote. Ca şi bravul Cavaler, Onache ura 
nedreptatea, oriunde şi oricând i-ar fi răsărit în cale. Cu interes deosebit am cercetat 
romanul lui A. Busuioc Singur în fața dragostei. Radu Negrescu, eroul central, 
inițial îmbrăcă masca unui „Don Quijote” al satului basarabean, dar apoi se vindecă 
de romantism, lasă în pace morile de vânt, fiind în aşteptarea „marelui semnal” — 
invitația la aspirantură. Negrescu este un antierou, în raport cu ce ne-am obişnuit să 
calificăm drept erou, iar comportamentul său se deosebeşte vădit de cel al eroilor 
pozitivi din alte proze. Dar un antierou cu dublu sens este şi Don Quijote: de 
parodie a idealului fantezist de erou din romanele cavalerești, dar şi de antipod al 
„bunului simț”. Prin personalitatea complexă a lui Radu Negrescu, romanul îşi 
propune să răspundă la cea mai donquijotescă întrebare: face oare să te pui de-a 
curmezişul nedreptăților, să te zbați, să lupţi şi până la urmă să învingi? Drama lui 
Radu Negrescu constă în lipsa unui ideal şi a unui scop bine determinat în viață, 
spre deosebire de Don Quijote, care ştie exact ce are de făcut. Doar în final, eroul 
înțelege că a greşit, atunci când a crezut numai în el. Acum însă când a biruit totuşi 
dragostea, el înţelege că are nevoie şi de o altă persoană. Radu Negrescu este un 


simbol al mom-conformismului, ca şi Don Quijote, prin aceasta sfidând canoanele, 

convențiile, înțelegând că trebuie să-şi schimbe atitudinea, să fie deschis şi 
cooperant pentru a se regăsi cu adevărat. 

Investigând, valorificând şi asimilând prezenţele quijoteşti în dramaturgie, am 
dedus că acest fenomen este difuzat în creaţiile dramatugilor români, începând cu 
prima jumătate a secolului al XIX-lea, când prima parte a romanului Don Quijote 
începuse să se bucure de o oarecare popularitate. Prima piesă prelucrată după 
nuvela Curiosul nestăpânit i-a aparținut lui Costache Caragiali, fiind numită 
Furiosul, prezentată pe scena teatrului din laşi în 1840. Mai târziu, în 1845, piesa a 
fost reluată pe scena Naţionalului din Bucureşti, dar, din păcate, piesa nu s-a păstrat. 
În 1852 urmează montarea piesei Don Quichotte de la Mancha pe scena 
Naţionalului din laşi, tradusă de Alecu Vasiliu. Piesa s-a bucurat de un mare succes, 
publicul apreciind spectacolul la justa-i valoare. Drama lui Constantin Iorgulescu 
Cardenio de Grenada sau Amicul trădat este a doua lucrare, după Furiosul lui 
Costache Caragiali, inspirată din episodul cervantesc, şi tipărită cu caractere slave la 
laşi în 1856. Dramaturgul român a modificat parțial textul, întrucât la Cervantes 
există o rezolvare pozitivă a conflictului, tinerii căsătorindu-se aşa cum doresc, iar 
în piesa lui C. Iorgulescu sfârşitul este de un tragism dur. Limbajul ridicol, uneori 
vulgar, fac din această lucrare o simplă încercare dramatică fără prea mare valoare 
literară, autorul ei rămânând un nume puțin cunoscut istoriei literare româneşti. I. L. 
Caragiale a prelucrat capitolul aşa zis al Curiosului impertinent. În procesul 
prelucrării a redus textul original, suprimând parantezele, dialogurile, monologurile 
lungi şi chiar a schimbat trăsăturile esenţiale ale operei şi personajelor. I. L. 
Caragiale a intenționat, astfel, să-şi ironizeze confrații, şi le-a oferit prin Curiosul 
pedepsit un model de lucrare tragică şi duioasă. M. Sorbul a oferit publicului piesa 
Don Quijote della Mancha, fiind montată pe scena Teatrului Naţional din Bucureşti. 
Piesa nu este altceva decât o prelungire a aceloraşi cunoscute interpretări, iar 
autorul ei popularizează aventurile părții a doua a românului, care nu erau 
cunoscute în țară, dorind să distreze publicul. Spectacolul a fost înalt apreciat de 
public la începutul secolului trecut şi este reluat şi astăzi cu acelaşi succes. V. 


Eftimiu a scris piesa Poveste spaniolă cu Don Juan, Don Quijotte, Bufonul şi 

Moartea, reluând drama lui Don Juan, stabilind o identitate hazlie între Don 
Sandoval, îndrăgostitul logodnic al uneia dintre victimele lui Don Juan, şi Don 
Quijote, şi el apărător al unei inexistente virtuți şi al unor imposibile idealuri. 
Comparând cele două personaje V. Eftimiu a dat frâu liber imaginației, respectând, 
totodată, adevărul literar. În piesa Frumos şi sfânt, operă dramatică de mare vigoare 
artistică a lui Ion Druţă, am descoperit multe tangențe între cei doi eroi: Călin 
Ababii şi Don Quijote. Ca şi faimosul cavaler, eroul druţian este un luptător, este un 
adept al dreptăţii, iar faptele sale vorbesc despre aceasta. Protagonistul dramei luptă 
cu ruinarea morală a semenilor săi, ocrotirea vieţii fiind pentru el o datorie 
permanentă, imposibil de părăsit. Modernismul celor doi eroi spanioli, Don Quijote 
şi Sancho Panza, continuă sa-i inspire şi pe dramaturgii contemporani, printre care 
regizorul român Laurian Oniga, care a montat pe scena Teatrului Mic din Bucureşti 
spectacolul Don Quijote şi regizorul şi actorul Dan Puric care a montat un alt 
spectacol Don Quijote la Teatrul Naţional din Bucureşti, cu ocazia împlinirii a 400 
de ani de la prima ediţie a operei. Ambele spectacole au fost înalt apreciate atât de 
criticii de teatru, cât şi de spectatori, fiind pe larg mediatizate de presa românească. 

Prin urmare, în figura cavalerului da la Mancha regizorii contemporani 
continuă să afle un fir preţios de etern uman, iar romanul lui Cervantes reprezintă o 
punte peste timp, care uneşte trecutul cu viitorul prin relația profundă pe care o 
oferă dimensiunea sa, reprezentând atât o parodie şi înnoire a miturilor anterioare, 
dar şi geneza unui mit esențial al umanităţii. 

Cercetarea este completată cu o bibliografie selectivă care cuprinde atât 


textele artistice analizate cât şi literatura critică consultată şi citată. 

ADNOTARE 


la teza de doctorat Quijotismul în literatura română 


Lucrarea de faţă este dedicată cercetării formelor şi a modalităţilor de 
receptare a romanului Don Quijote în spațiul culltural românesc. Structurată în trei 
capitole care vizează probleme teoretice, de analiză literară şi comparată, în teză 
este conturat procesul receptării creatoare a romanului cervantesc care include 
aspecte având amprenta viziunii quijotești despre lume şi om. Cercetarea cuprinde 
atât receptarea lui Don Quijote la nivelul traducerilor, de la primele contacte ale 
publicului românesc cu romanul lui Cervantes până la ultima traducere a lui Sorin 
Mărculescu, cât şi receptarea acestei capodopere a literaturii spaniole la nivelul 
interpretărilor critice româneşti. Accentul se pune, însă, pe asimilarea experienţei 
cervanteşti în diferite opere originale aparținând scriitorilor români. 

Actualitatea temei abordate se argumentează prin necesitatea realizării unui 
studiu care ar dezvălui impactul romanului lui Cervantes Don Quijote asupra 
literaturii române, până la abordarea funcțională a textului ce valorifică momentul 
reproductiv în relație cu cel productiv. 

În urma cercetării efectuate s-a constatat că noua perspectivă de cercetare a 
literaturii comparate, care a deplasat accentul de la studierea influențelor, axată pe 
emițător, spre investigarea efectelor de receptare, a determinat redefinirea şi 
actualizarea unui întreg sistem de noțiuni şi concepte. Receptarea unei opere sau a 
creației unui scriitor într-un alt spaţiu cultural reprezintă o schimbare a funcției sale 
constructive la trecerea din sistemul literaturii emițătoare în cel al literaturii 
receptoare. În lucrare sunt prezentate opiniile mai multor critici literari, ale căror 
contribuţii la cercetarea literaturii şi a problemei receptării sunt recunoscute şi 
apreciate ( P. van Tieghem, Y. Chevrel, R. Etiemble, J. Lambert, C. Guillén, T. 
Vianu, G. Călinescu, I. Iordan, P.A. Georgescu, Al. Dima, Al. Duţu, A. Marino, D. 
Grigorescu, V. Coroban, C. Popovici, M. Cimpoi, S. Pavlicenco ş.a.). Rezuiltatele 


cercetării au dus la conturarea unui studiu de sinteză a quijotismului în literatura 

română, în evidențierea celor mai importante modalități de receptare în spațiul 
literar românesc a romanului Don Quijote la diferite nuveluri: al traducerilor, al 
interpretărilor critice, al receptării creatoare, în analiza concretă a unor opere 
literare care urmăresc înglobarea valorilor cervanteşti în creaţii originale româneşti. 

Fenomenul quijotismului a provocat interesul scriitorilor în creaţiile căror 
întâlnim variate ipostaze ale acestui fenomen. Principiile şi metodele comparatiste 
de cercetare aplicate au permis scoaterea în evidență atât a punctelor comune, cât şi 
a particularităților fiecărui dintre eroii analizați. 

Ca o concluzie finală putem afirma că teza tratează o tematică modernă, 
quijotismul găsind expresie în atitudini şi gesturi ale scriitorilor români inspirați de 
opera, dar mai ales de spiritul cervantesc, împrumutând diferite elemente, fiind în 
acord cu orientările teoretice şi metodologice curente în cercetarea filologică 


modernă în lume. 


Cuvinte-cheie:  comparatism, receptare, influenţă, traducere, interpretare, 
mit, mitologie, mitizare, demitizare, quijotism, experiență mitică, ficțiune, ideal 
quijotesc, fenomen socio-cultural, hamletism, bovarism, donjuanism, receptare 


creatoare, simbol. 

ABSTRACT 


for doctoral paper The Quixotism in Romanian literature 


The given paper is dedicated to the study of forms and modalities of 
perception of the Don Quixote novel within the Romanian cultural space. Divided 
in three chapters discussing theoretical issues, giving literary and comparative 
analysis, the paper outlines the process of creative perception of Cervantes' novel 
that includes aspects of Quixote’s vision of the world and the man. The study 
includes both perception of Don Quixote at the translation level, starting with the 
first contacts of the Romanian audience with this novel of Cervantes and ending 
with the latest translation by Sorin Marculescu, as well as perception of this 
masterpiece of Spanish literature in the interpretation of Romanian critics. 
However, the emphasis is put on the assimilation of Cervantes' experience in 
different original works that belong to Romanian writers. 

The topicality of the given subject is argued by the need to carry out a study 
that would reveal the impact of Cervantes” Don Quixote on the Romanian literature 
including functional approach to the text, analysing the reproductive moment as 
compared to the productive one. 

As a result of the carried out study it was established that the new perspective 
of comparative literature study that had moved the emphasis from the study of 
influences, focused on the transmitter, to the study of perception effects, had 
determined the redefinition and update of a whole system of notions and concepts. 
Perception of a work or creation by a writer within other cultural space represents a 
change in its constructive function while passing from the system of the 
transmitting literature to the system of the receiving one. The paper presents 
opinions of a number of literary critics whose contributions to the study of literature 
and the issue of perception are recognized and appreciated (P. van Tieghem, Y. 
Chevrel, R. Etiemble, T. Vianu, G. Calinescu, I. Iordan, P.A. Georgescu, A. 


Marino, D. Grigorescu, V. Coroban, C. Popovici, M. Cimpoi, S. Pavlicenco and 

others). The results of the study have led to the outline of a synthesis study of 
quixotism in the Romanian literature, in revealing the most important perception 
modalities of Don Quixote within the Romanian literary space at different levels: 
translations, interpretations of critics, creative perception, in the analysis of certain 
literary works aimed at globalization of Cervantes” values in original Romanian 
creations. 

The phenomenon of quixotism has raised the interest of writers, in the 
creations of which we can find different aspects and forms of this phenomenon. The 
principles and methods of applied comparative study have allowed revealing both 
common points and particularities of each analyzed character. 

As a final conclusion we can state that the paper examines a modern subject, 
since quixotism can be found in the attitude and gests of Romanian writers inspired 
by the work itself, but especially by Cervantes” spirit, who borrow different 
elements that correspond to theoretical and methodological directions existing in the 


modern world philology. 


Key words: comparison, perception, influence, translation, interpretation, 
myth, mythology, mythologization, demythologization, quixotism, mythological 
experience, fiction, quixotic ideal, socio-cultural phenomenon, hamletism, 


bovarism, Don Juanism, creative perception, symbol. 

AHHOTALUA 


K NOKTOpCKOIĂ J1HCCepTannu /[OHnKuxOmMCmE0 6 pyMblHCKOŬÙ 
Mumepamype 


Jannas paGora mocBamena HCCIEAOBAHUIO POPM H CHIOCOGOB BOCIPHATHA 
pomana Jon Kuxom B PyMEIHCKOM KYyJIbTypPHOM NpocrpancTBe. PaGora COCTOHT M3 
Tpex IAB, B pPaMKax KOTOpPBIX pPaCCMaTpPHBarOTCA TEOPeTHUeCKHEe BOIIpPOCEI, 
KaCarONIHECA JIATEPaTypHOro H CpaBHUTEJIBHOTO aHanH3a, H OOpPHCOBEIBaETCA 
IIPONECC TBOPUECKOTO BOCIIPHATHA pomana CepBanreca, B TOM WHCIIE aCIIEKTEI, 
HECYUIHE OTIIEUaTOK MOHKHXOTCKOTO BHHCHUHA MUpa m WenoBeka. HccnenoBaHue 
OXBATPIBACT KAK BOCIIPHATHE poMaha Hon Kuxom Ha ypOBHE IepPeBOHNOB, HAYHHAA C 
NEpBOrO 3HaKOMCTBa PyMEIHCKOĂ IyONUKU C poMaHoM CepBanreca M 10 
NOcezHero nepeBona Copuna Mopkyiecky, Tak H BOCIpPHATUHE 9TOrO mezeBpa 
HCIIAHCKOĂ JIHTEpaTypel Ha YpoBHE HHTEPNperanuu PyMEIHCKUX KPUTUKOB. OJHaKkO 
aKIIEHT CTABHTCA Ha TBOpPUECKOE OCBOEHHE OIIbITA CepBaHreca B pa3JlHUHBIX 
OpPHTHHaJIBHPIX IIPOH3BEAEHUAX, IPHHaZIEXaIIUX IEPy PyMEIHCKUX MHCATEJCÑ. 

AKTYyaJIBHOCTb paccMaTpHBaeMOŬÑ TEMEI  OOPACHAECTCA  HEOGXO/IUMOCTBIO 
IIPOBEJICHHA HCCIIEAOBaHUA, KOTOpoe packpello ObI BluaHne pomana CepBanreca 
Jon Kuxom Ha PyMBIHCKyIO HATEPaTypy, BOOT MO PyYHKUHOHaJIEHOrO NOAXOAa K 
TEKCTy B pe3yJI5TaTE NpPOBEZIEHHOTO HCCIIEAOBAHUA ÕbIJIO YCTAHOBJICHO, YTO HOBaA 
IIEPCIIEKTUHBA B CPaBHUTEJIBHOM JIHTEPaTypOBEJICHHU, CMECHUBIIAA aAKIICHT C 
H3yaeHUA  BIHAHHĂ Ha U3yaKHHE BOCIIPHATUA,  BEI3BAJNA  HEOGXOAHMOCTE 
nmepecMoTpa H OGHOBJNEHHA UENOĂ CUCTEMEI NOHATHU H koHnennui. Bocnpuarue 
IIPOU3BEACHUA HJIH TBOpuecTrBa MHCaTEA B ApPyroM KYJIBTyPHOM IIpPOCTpancTBe 
IpeACTABIACT COGOI H3MEHEHHE ErO KOHCTPyKTHBHOĂ PyHKuuU npu nepexone n3 
CHCTEMbI-HCTOYHHKA B BOCIIPHHHMAIOIIIYIO CHCTEMY. 

Pe3yJIbTATOM HCCIIEAOBaHUA ABIIACTCA OGOGIIaroImuĂ aHaJH3 MOHKHXOTCTBaA B 
PYMEIHCKOĂ JHTEpaType H BPIABNEHHE BaXHEĂIIUX CIOCOGOB BOCOPHATHA MoH 
Kuxom B PYMBIHCKOM JIHTEPaTypPHOM IIPOCTpancTBEe Ha Pa3/IHUHEIX YpPOBHAX: Ha 


YpPOBHE IEPeBOJ0B, HHTEpnperanuă KpUTUKOB, TBOPUECKOTO BOCIIPHATUA, a TAKKE 

KOHKpeTHBIiĂ aHaJu3 HEKOTOpBIX JIHTEPaTypHbIX IIPOU3BEeHuăĂ, 
CBHJICTEJIbCTBYIONUX 06  ocBoeHHu  HeHHocrei pomana CepBanreca B 
OPUTHHaJI5BHOM TBOPUECTBE PyMEIHCKUX MACATEJICÑ. 

JOHKHXOTCTBO BPI3BAJO HHTEpec IHCaTeNeii, B TBOPUECTBE KOTOpPPIX MOXHO 
BCTPETUTE pPa3JHWHBIE HNOCTACU JaHHOro enomena. IlpuMeHEeHHEIE METOABI M 
TIPUHIIIBI  CPaBHHTEJIBHOTO HCCIIEAOBAHUA MO3BOJHJIH BPIABUTE KaK omme 
aCIIEKTBI, TAK H OCOGeHHOCTU KaX/10r0 M3 IpOaHaJH3HpPOBAHHPIX IpPOU3BEHEHHĂ M 


repoeB. 


KumoueBble  CIOBa:  CPaBHEHUC,  BOCIIPUHATHE,  BJIHAHUC, 1mepeBoN, 
HHTEPNpeTanua, Muh,  MHAGWONOrUA,  Muponoruzanua,  nemuponoruzanua, 
NOHKUHXOTCTBO, MHPUIECKHĂ OIIBIT, BBIMBICEII, J1OHKHXOTCKUĂ Hea, COINHAIIEHO- 
KYJIbTyPHBIIĂ  eHOMEH,  TaMNETU3M,  GOBapH3M,  JOHXYyaHCTBO,  TBOpuecKkoe 


BOCIIPHATUHC, CHMBOJI. 

